
KAPITOLA 1

	Nahnevaný sused

	August na ostrove princa Eduarda bol v plnej kráse, keď si raz popoludní vysoká, štíhla, šestnásťročná dievčina vážnych sivých očú a vlasov, ktoré priateľky pomenovali gaštanové, sadla na široký červený pieskovcový prah sedliackeho domu a pevne sa rozhodla preložiť odsek z Vergília.

	Avšak augustové popoludnie, keď sa belasý opar chvel nad zrelým obilím, v topoľoch šepotal mierny vánok a červený jas tancujúcich divých makov odrážal sa od mladého tmavého jedľového porastu v kúte čerešňového sadu, takéto popoludnie väčšmi lákalo rojčiť, ako zaoberať sa mŕtvym jazykom. Nepovšimnutý Vergílius sa čoskoro zošmykol na zem a Anna s bradou podopretou o zopäté ruky a s očami upretými na žiarivé páperovité oblaky, ktoré sa ako veľká biela hora kopili práve nad domom pána J. A. Harrisona, preniesla sa ďaleko do prekrásneho sveta, kde istá učiteľka stvárňovala osudy budúcich štátnikov a podporovala mladé mysle a srdcia vo vznešených, hrdých ambíciách.

	Pravda, ak ste sa bližšie pozreli na drsnú skutočnosť – a treba priznať, že Anna sa na to zriedkakedy odhodlala, iba ak musela – bolo málo pravdepodobné, že by avonleaská škola poskytovala nadbytok sľubného materiálu, z ktorého vyrastú význačné osobnosti; avšak nikdy nemožno predvídať, aké ďalekosiahle následky bude mať učiteľkin dobrý vplyv na žiakov. Anna mala ružové predstavy o tom, čo učiteľka dosiahne, ak má správny postoj k triede. V duchu prežívala príjemnú vidinu s vynikajúcim človekom o štyridsať rokov neskôr. Z okolností zatiaľ nevyplývalo, prečo je vynikajúci, avšak Anna v myšlienkach z neho vyčarila rektora vysokej školy alebo kanadského ministerského predsedu. Vynikajúci človek sa hlboko sklonil nad jej vráskavou rukou a uistil ju, že ona prvá podnietila jeho zdravú ctižiadosť a že za svoj celoživotný úspech vďačí ponaučeniam, ktoré mu vštepovala pred mnohými rokmi v avonleaskej škole. Z tejto príjemnej predstavy ju vyrušilo čosi naskrze nepríjemné.

	Po chodníku sa prihnala malá nezbedná jerseyská krava a o päť sekúnd za ňou prišiel pán Harrison – ak slovo „prišiel“ nie je prislabé na označenie jeho vpádu do dvora.

	Nezdržiaval sa otváraním bránky, ale preskočil plot a zlostne zastal pred udivenou Annou, ktorá vstala a pozerala naňho dosť zmätene. Pán Harrison bol ich nový sused sprava a doteraz sa s ním nezhovárala, len ho zo dva razy videla.

	Začiatok apríla, pred Anniným príchodom z akadémie, pán Róbert Bell predal svoje gazdovstvo, ktoré susedilo na západe s domom Cuthbertovcov, a odsťahoval sa do Charlottetownu. Gazdovstvo kúpil cudzí človek, o ktorom vedeli iba to, že sa volá J. A. Harrison a pochádza z Nového Brunšviku. Nebol však v Avonlea ani mesiac, a už si získal povesť čudáka – blázna, ako ho nazvala pani Ráchel Lyndová. Čitatelia, ktorí sa s pani Ráchel už zoznámili, isto sa pamätajú, že to bola úprimná žena. Pán Harrison sa rozhodne líšil od ostatných ľudí, a to je, ako každý vie, podstatná črta čudáka.

	Predovšetkým si viedol domácnosť sám a verejne vyhlásil, že v blízkosti svojho domu nechce mať nijaké pochabé ženy. Avonleaské ženy sa mu pomstili tým, že šírili klebety o jeho domácnosti a kuchyni. Pán Harrison prijal do služby mladého Johna Henryho Cartera z White Sands a John Henry prvý ho začal ohovárať.

	V Harrisonovej domácnosti nikdy nebol presný čas na jedenie. Pán Harrison „si zajedol“, keď bol hladný, a ak bol John Henry práve nablízku, ušlo sa i jemu; v opačnom prípade musel čakať, kým sa znovu ohlási Harrisonov žalúdok. John Henry žalostne tvrdil, že by zomrel od hladu, keby na nedeľu nechodieval domov, kde sa dobre najedol, a keby mu v pondelok ráno mama nenabalila za kôš jedla.

	Pokiaľ išlo o umývanie riadu, pán Harrison sa nikdy ani nepokúšal predstierať, že ho umýva, kým nezačalo v nedeľu pršať. Vtedy sa dal do roboty: v sude na dažďovú vodu umyl všetok riad odrazu a nechal ho uschnúť.

	Pán Harrison bol ešte navyše „žgrloš“. Keď ho požiadali o príspevok na plat pána Allana, miestneho farára, povedal, že sa najprv radšej presvedčí, koľko dolárov vyťaží z jeho kázne, lebo nerád vraj kupuje mačku vo vreci. A keď prišla pani Lyndová požiadať ho o príspevok na misie – a pri tej príležitosti pozrieť si dom znútra – povedal jej, že nikde na svete nie je toľko pohaniek ako medzi starými klebetnicami v Avonlea a že s radosťou prispeje na ich obrátenie na kresťanstvo, ak sa pani Lyndová na takú zbierku podujme. Pani Ráchel odišla, ale neskôr vyhlásila, že vraj úbohá pani Bellová môže byť šťastná, keďže leží bezpečne v hrobe, lebo by jej srdce puklo, keby videla, v akom stave sa nachodí jej dom, na ktorý bola vždy taká hrdá.

	„V kuchyni rajbala dlážku každý deň,“ povedala pani Lyndová rozhorčene Marille Cuthbertovej, „a keby si ju teraz videla?! Musela som si vyhrnúť sukne, keď som tam stála.“

	Pán Harrison choval aj papagája, ktorý sa volal Zázvor. V Avonlea nikdy nikto nechoval papagája, a preto nepokladali za slušné mať také zviera. Keby ste Johnovi Henrymu Carterovi na slovo uverili, dozvedeli by ste sa, že svet nikdy nevidel takého bezbožného vtáka. Strašne preklínal. Pani Carterová bola by zaraz vzala Johna Henryho stadiaľ preč, keby si bola istá, že mu nájde iné miesto. Jedného dňa. keď sa John Henry neprimerane priblížil ku klietke, papagáj mu vytrhol zo šije kúsok mäsa. Keď nešťastný John Henry prišiel na nedeľu domov, pani Carterová každému jazvu ukazovala.

	Všetky tieto chýry o pánu Harrisonovi preleteli Anne mysľou, keď pred ňou zostal. Zrejme od hnevu onemel. V tejto nepriateľskej nálade nepokladali by ste pána Harrisona priam za krásavca: bol malý, tučný, plešivý. A keď mu z okrúhlej tváre, červenej od zlosti, vypúlené modré oči takmer trčali navrch hlavy, Anna si pomyslela, že je to najškaredší človek, akého kedy videla.

	Zrazu sa pánu Harrisonovi vrátil hlas.

	„Nemienim to ďalej trpieť,“ vyprskol, „už ani deň, počujete, slečna? Na môj veru, toto je tretí raz, slečna... tretí raz! Trpezlivosť je tu naozaj nemiestna, slečna. Varoval som vašu tetu minulý raz, aby to viac nedopustila, a ona to dopustila, ona to dovolila. Rád by som vedel, čo si vlastne myslí. Preto som teraz tu, slečna!“

	„Vysvetlili by ste mi, čo sa stalo?“ spýtala sa Anna čo najdôstojnejšie. V poslednom čase tento postoj často cvičila, aby ho mala poruke, keď sa začne škola, avšak na rozhnevaného pána Harrisona zrejme nemal nijaký účinok.

	„Že čo sa stalo? Na môj veru, stalo sa toho až priveľa, to vám hneď poviem. Stalo sa, slečna, že pred necelou polhodinou našiel som vo svojom ovse jerseyskú kravu vašej tety. To už po tretí raz, aby ste vedeli. Našiel som ju tam minulý štvrtok, a našiel som ju tam včera. Prišiel som sem a povedal som vašej tete, aby sa to viac nestalo. A hla, zase sa to stalo. Kde je vaša teta, slečna? Chcem si s ňou prehovoriť a povedať jej svoju mienku – mienku J. A. Harrisona, slečna!“

	„Ak hovoríte o slečne Marille Cuthbertovej, nie je to moja teta. Dnes išla do East Graftonu navštíviť vzdialenú príbuznú, ktorá je vážne chorá,“ povedala Anna a každé slovo vyslovovala so zvýšenou dôstojnosťou. „Veľmi ľutujem, že moja krava sa zatúlala do vášho ovsa – je to moja krava, a nie slečny Cuthbertovej. Pred troma rokmi mi ju Matej daroval ako malé teliatko, ktoré kúpil od pána Bella.“

	„Vraj ľutujem! Ľutujem! To mi nepomôže! Radšej si choďte pozrieť, ako to zviera spustošilo môj ovos – podupalo ho od stredu až po kraj. slečna.“

	„Veľmi ľutujem,“ opakovala Anna pevne, „keby ste mali azda plot v lepšom poriadku, Dolly by sa nebola mohla dostať dnu. To je vaša časť plota, čo delí vaše ovsené pole od našej pašienky, a nedávno som zbadala, že nie je vo veľmi dobrom stave.“

	„Môj plot je celkom dobrý,“ vybuchol pán Harrison ešte zlostnejšie než predtým, pretože preniesla vojnu na územie nepriateľa. „Ani väzenská ohrada by nezadržala takého diabla, ako je táto krava. A môžem vám povedať, vy červenovlasá parochňa, že ak je krava vaša, ako vravíte, lepšie by ste urobili, keby ste ju strážili, aby neliezla do cudzieho obilia, než tu vysedúvať a čítať romány v žltej väzbe,“ povedal a vrhol zúrivý pohľad na nevinného Vergília v žltohnedých doskách pri Anniných nohách.

	V tejto chvíli bolo červené ešte čosi okrem Anniných vlasov, na ktoré bola vždy mimoriadne citlivá.

	„Radšej mám červené vlasy než vôbec žiadne okrem pár škutín za ušami,“ vyhŕkla.

	Úder zasiahol, lebo pán Harrison bol naozaj veľmi citlivý na svoju plešivú hlavu. Opäť sa ho zmocnil hnev, no iba bez slova hľadel na Annu, ktorá sa zatiaľ uspokojila a využila túto výhodu.

	„Viem si predstaviť, ako vám je, pán Harrison, lebo mám obrazotvornosť. Viem si ľahko predstaviť, ako vám je nepríjemné, keď vo svojom ovse nájdete kravu, a nebudem sa na vás hnevať za to, čo ste povedali. Sľubujem vám, že Dolly už nikdy viac nevtrhne do vášho ovsa. Dávam vám na to čestné slovo.“

	„Nuž dajte pozor, aby ta nevtrhla,“ zamrmlal pán Harrison trochu miernejšie, zato však hnal sa preč hnevlivo a Anna ho počula, ako si šomral čosi pod nos, kým sa nevzdialil.

	Anna vážne rozrušená, prešla dvorom a zatvorila neposlušnú kravu do ohrady, kde sa kravy dojili.

	.Nedostane sa z nej von, iba keď strhne plot,“ rozmýšľala. ,Vyzerá teraz pokojne. Iste sa prežrala ovsa. Škoda, že som ju nepredala pánu Shearerovi, keď ju minulý týždeň chcel, ale vtedy som si myslela, že bude lepšie, keď počkám na dražbu, až sa všetok statok bude predávať naraz. Pán Harrison je vskutku čudák. Istotne nie je ani zďaleka príbuzná duša.‘

	Anna vždy striehla na príbuzné duše.

	Keď sa Anna vracala od ohrady domov, Marilla Cuthbertová práve vchádzala na voze do dvora. Anna sa rozbehla do domu uvariť čaj. Keď sedeli za stolom a pili čaj, rozprávali sa o poslednej udalosti.

	„Budem rada, keď bude po dražbe,“ povedala Marilla. „Je to priveľká zodpovednosť starať sa o toľký statok a nemať nikoho, iba toho nespoľahlivého Martina. Ešte sa nevrátil. Keď som mu dávala jeden deň voľna, aby mohol ísť na tetkin pohreb, sľuboval, že sa včera večer istotne vráti. Rada by som vedela, koľko tetiek má. Toto je už štvrtá, čo umrela, odkedy vstúpil pred rokom u nás do služby. Budem veľmi rada, keď zvezieme úrodu a pán Barry prevezme gazdovstvo. Musíme Dolly zavrieť do ohrady, kým Martin nepríde. A potom treba opraviť ohradu na zadnom pasienku pre Dolly. Na svete je samé súženie, ako hovorí Ráchel. Úbohá Mary Keithová umiera a neviem si ani predstaviť, čo sa stane s jej deťmi. V Britskej Kolumbii má brata. Pípala mu o nich, ale dosiaľ od neho nedostala odpoveď.“ „Aké sú to deti? Koľko majú rokov?“

	„Šesť preč – sú to dvojčence.“

	„Ach, vždy ma mimoriadne zaujímali dvojčence, najmä odkedy ich pani Mammondová mala toľko,“ povedala Anna živo. „Sú pekné?“

	„Božemôj, to sa nedalo zistiť! Boli príliš špinavé. Davy vyrábal koláče z blata a Dora ho šla zavolať. Davy jej strčil tvár do najväčšieho koláča, a keď sa rozplakala, zaboril sa doňho sám a váľala sa v ňom, aby jej ukázal, že nemá prečo plakať. Mary povedala, že Dora je naozaj veľmi dobré dieťa, ale Davy je ukrutný darebák. To preto, že vyrástol bez výchovy. Otec mu zomrel, keď bol celkom malý, a Mary odvtedy takmer stále chorľavie.“

	„Vždy ľutujem deti, ktoré vyrástli bez výchovy,“ povedala Anna trpko. „Veď viete, že ani mňa nik nevychovával, kým ste sa ma neujali. Dúfam, že strýko v Kolumbii sa o ne postará. Aká je vám rodina pani Keithová?“

	„Mary? Žiadna. Iba jej manžel. Bol mojím bratancom z tretieho kolena. Pozri, cez dvor ide pani Lyndová. Vedela som, že sa ma príde opýtať na Mary.“ „Nespomínajte jej pána Harrisona ani kravu,“ prosila Anna.

	Marilla sľúbila, ale nemusela sa namáhať, lebo pani Lyndová si ani len nesadla a už o tom začala hovoriť. „Keď som sa včera vracala z Carmody, videla som pána Harrisona, ako vyháňal vašu jerseyskú kravu z ovsa. Vyzeral ako šialený. Strašne vystrájal.“

	Anna i Marilla sa na seba ukradomky usmiali. Máloktorá udalosť v Avonlea unikla pozornosti pani Lyndovej.

	Práve v to ráno Anna povedala:

	„Keby ste o polnoci vošli do svojej izby, zamkli, stiahli roletu a kýchli, pani Lyndová by sa vás na druhý deň opýtala, či vás nádcha neobchádza.“

	„Tuším vystrájal,“ priznala sa Marilla. „Bola som totiž preč. Prišiel Anne vynadať.“

	„Je to veľmi nepríjemný človek,“ poznamenala Anna a namrzene pohodila ryšavou hlavou.

	„Nikdy si nevyslovila väčšiu pravdu,“ vyhlásila pani Ráchel slávnostne. „Keď Róbert Bell predal svoj dom tomu prišelcovi z Nového Brunšviku, hneď som vedela, že z toho budú nepríjemnosti. Neviem, kde sa to s našou dedinou skončí, keď sa sem hrnie toľko cudzích. Čoskoro nebude bezpečné ani chodiť, ani spávať vo vlastnej posteli.“

	„Vari sem majú prísť ďalší prišelci?“ spýtala sa Marilla.

	„Nepočuli ste? Predovšetkým rodina Donellovcov. Prenajali si starý dom Petra Sloana. Peter im zveril svoj mlyn. Prišli z juhu a nikto o nich nič nevie. Potom sa sem sťahuje rodina toho leňocha, Timothyho Cottona z White Sands. Bude obci len na ťarchu. Timothy, ak práve nekradne, chorľavie na suchoty. Aj jeho žena je ťarbavá, do žiadnej roboty sa nechytí. Aj riad umýva posediačky. Pani Pyeová si vzala k sebe Tonka Pyea, osirelého synovca z manželovej strany. Bude k tebe chodiť do školy, Anna, a to nie je veru dobrá zvesť. A ešte jedného cudzieho žiaka budeš mať. Príde sem Paľko Irving zo Spojených štátov a bude bývať u starej matky. Iste sa pamätáš na jeho otca, Marilla, na Štefana Irvinga, ktorý opustil Levanduľu Lewisovú hore v Graf tone.“

	„Neverím, že ju opustil. Povadili sa. Myslím, že obaja boli vinní.“

	„Nuž, tak či onak, neoženil sa s ňou a ona je vraj odvtedy veľmi čudná. Žije sama v malom kamennom domci, ktorý volá Ozvena. Štefan odišiel do Spojených štátov. Začali so strýkom obchodovať a oženil sa s Yankeejkou. Odvtedy nebol doma, hoci ho matka dva razy navštívila. Pred dvoma rokmi mu zomrela žena a teraz zavše posiela syna k matke. Chlapec má desať rokov a neviem, či to bude dobrý žiak. S tými Yankeeami nikdy nevieš, ako obídeš!“

	Všetkých ľudí, ktorí sa na svoje nešťastie narodili inde než na ostrove princa Eduarda, pani Lyndová zásadne odsudzovala. Pravda, možno sú aj dobrí, ale bezpečnejšie je o tom pochybovať. Mala neprekonateľný odpor voči Yankeeom. Manžela pani Rachel raz okabátil o desať dolárov zamestnávate!, u ktorého v Bostone pracoval, a ani živí ani mŕtvi, ani nikto na svete ju o opaku nepresvedčil, že celé Spojené štáty nemajú na tom vinu.

	„Avonleaskej škole nezaškodí kvapka novej krvi/ poznamenala Marilla sucho, „ale ak je tento chlapec ako jeho otec, nemáš sa čoho obávať. Z Avonlea nevyšiel slušnejší chlapec ako Štefan Irving, hoci niektorí ľudia o ňom hovorili, že je namyslený. Myslím, že pani Irvingová bude mať veľkú radosť z tohto dieťaťa. Odkedy jej manžel zomrel, je veľmi opustená.“

	„Ach, chlapec je možno celkom dobrý, ale iste sa bude líšiť od avonleaských detí,“ povedala pani Rachel, akoby to bol najpádnejší argument. Mienka pani Rachel o istej osobe, mieste alebo veci mala vždy záruku trvanlivosti. „Počúvam, že chcete založiť Vidiecky zveľaďovací spolok, Anna?“

	„Na poslednom recitačnom krúžku sme o tom len hovorili s niektorými dievčatami a chlapcami,“ povedala Anna vzrušene a začervenala sa. „Myslím, že by to bolo dobré podujatie. Aj Allanovci s nami súhlasia. V mnohých dedinách tento spolok už majú.“

	„Nuž ak ho založíte, pichnete do osieho hniezda. Radím vám, radšej s tým nezačínajte, Anna. Ľudia sa neradi zveľaďujú.“

	„Ach, my nechceme zveľaďovať ľudí. Ide o Avonlea samotné. Všeličo sa dá urobiť, aby tu bolo krajšie. Keby sme napríklad nahovorili pána Leviho Boultera, aby zrúcal ten svoj škaredý starý dom na hornom gazdovstve, vari by to nebolo na osoh?“

	„To by iste bolo,“ pripustila pani Rachel. „Už roky tá stará zrúcanina špatí našu osadu. No sama by som chcela vidieť a počuť, ako vy zveľaďovatelia nahovoríte Leviho Boultera, aby urobil niečo pre verejnosť, ak mu za to nezaplatia. Nechcem vám odoberať chuť, Anna, lebo myšlienka je pozoruhodná, hoci tuším, že ste ju prevzali z nejakého hlúpeho yankeeovského časopisu. No v škole budeš mať plné ruky práce, a preto ti priateľsky radím, aby si si so zveľaďovaním nepridávala roboty. No keď si si to raz vzala do hlavy, viem, že si to nedáš vyhovoriť. Vždy presadíš to, čo si si raz zaumienila.“

	Pevné črty Anniných pier pani Ráchel prezradili, že nie je ďaleko od pravdy. Anna bola odhodlaná založiť Vidiecky zveľaďovací spolok. Gilbert Blythe mal vyučovať vo White Sands, ale od piatku večera do pondelka rána bol vždy doma a tiež sa pre túto myšlienku oduševnil. Aj ostatná mládež bola z väčšej časti ochotná zapojiť sa do hocičoho, čo znamenalo občas sa stretnúť a zabaviť sa. Ale v čom vlastne spočívalo „zveľaďovanie“, o tom nemal nikto jasnú predstavu okrem Anny a Gilberta. Vysvetľovali to ostatným, robili si plány, až napokon vzniklo ideálne Avonlea – aspoň v ich predstavách.

	Pani Ráchel mala pre Annu ďalšiu novinu.

	„Carmodskú školu dostala akási Priscilla Grantová. Nechodila si do akadémie s týmto dievčaťom, Anna?“

	„Chodila. Priscilla teda bude učiť v Carmody! To je skvelé!“ zvolala Anna, pričom jej sivé oči zažiarili ako večerné hviezdy a pani Lyndovej znovu pripomenuli, či sa bude vedieť raz rozhodnúť s istotou, že Anna Shirleyová je naozaj pekné dievča, alebo nie.“

	
KAPITOLA 2 

	Ponáhľaj sa s predajom, na ľútosť času dosť

	Na druhý deň popoludní šla Anna na voze do Carmody nakupovať a vzala so sebou Dianu Barryovú. Zrejme aj Diana bola plnoprávnou členkou Vidieckeho zveľaďovacieho spolku a obidve dievčence po celej ceste do Carmody a späť nehovorili takmer o inom.

	„Keď začneme so zveľaďovaním, mali by sme predovšetkým vymaľovať túto sálu,“ povedala Diana, keď sa viezli popri avonleaskej zábavnej miestnosti, dosť ošarpanej budove, postavenej v zalesnenej dolinke, zo všetkých strán chránenej smrekmi. „Je to hanba, ako tá miestnosť vyzerá. Musíme ju vymaľovať, prv než sa pokúsime donútiť pána Leviho Boultera, aby zrúcal svoj dom. Otec hovorí, že sa nám to nikdy nepodarí. Levi Boulter je veľmi skúpy a nepremárni toľko času na rúcanie.“

	„Možno chlapcom dovolí zrúcať dom, ak sľúbia, že mu privezú dosky a porúbu ich na triesky na podkurovanie,“ nadhodila Anna úfne. „Musíme robiť, čo sa dá, a sprvoti sa uspokojiť s pomalým úspechom. Nemôžeme očakávať, že dokážeme všetko odrazu. Najprv musíme vychovať verejnú mienku.“

	Diana si nebola celkom istá, čo znamená výchova verejnej mienky, ale znelo to krásne, a preto bola veľmi hrdá, že bude patriť k spolku, ktorý si vytýčil takýto krásny ciel.

	„Včera večer mi prišlo na um, Anna, čo by sme mohli urobiť. Poznáš ten trojuholníkový pozemok na križovatke z Carmody, Newbridge a White Sands? Rastú na ňom mladé smreky, ale bolo by to nádherné, keby sme ich vyrúbali a nechali len zo tri brezy. Čo myslíš?“ „Skvelé!“ súhlasila Anna veselo. „A pod brezami postavíme prostú drevenú lavičku. A na jar upravíme naprostriedku kvetinovú hriadku a vysadíme tam muškáty.“

	„Áno, lenže potom musíme vymyslieť, ako donútiť pani Sloanovú, aby nepúšťala kravu na hradskú, lebo nám zožerie všetky muškáty,“ smiala sa Diana. „Začínam chápať, čo je to tá tvoja výchova verejnej mienky. Tamto je dom starého Boultera. Videla si niekedy takú ošarpanú búdu? A stojí akurát pri hradskej. Kedykoľvek pozriem na ten ošarpaný dom s vybitými oblokmi, vždy si spomeniem na mŕtvolu s vyklatými očami.“

	„Na starý opustený dom je vždy smutný pohľad,“ povedala Anna snivo. „Vždy sa mi zdá, že rozmýšľa o svojej minulosti a smúti za radosťami starých čias. Marilla vraví, že kedysi dávno žila v tomto dome veľká rodina a že to bol naozaj pekný kútik s krásnou záhradou, kde rástli popínavé ruže. Vždy v nej bolo plno malých detí, smiechu a spevu, a teraz je pustá a nikto tam viac nevkročí okrem vetra. Isto je veľmi opustená a smutná! Možno sa ta teraz všetci za večerného svitu vracajú – duchovia malých detí, ruží a piesní – a starý dom na chvíľu cíti, že je zase mladý a veselý.“ Diana potriasla hlavou.

	„Nikdy už nepripisujme okoliu vybájených duchov, Anna. Pamätáš sa, ako sa mama i Marilla hnevali, keď sme si vybájili duchov v Strašidelnom lese? Podnes nemôžem po súmraku prejsť pokojne tými húštinami. A ak si niečo také vybájim aj o dome starého Boultera, budem sa báť tadiaľto chodiť. Ostatne, tie deti nie sú mŕtve. Všetky vyrástli a dobre sa im vodí – jeden z nich je mäsiarom. A kvety a piesne aj tak nemôžu mať duchov.“

	Anna potlačila tlmený vzdych. Dianu mala veľmi rada a vždy boli dobrými priateľkami. Avšak už dávno sa poučila, že keď sa zatúla do kráľovstva snov, musí ta ísť sama. Cesta do neho vedie čarovným chodníčkom, kde ju ani najmilšia priateľka nemôže nasledovať.

	Pokým boli dievčence v Carmody, strhla sa krátka búrka, ale netrvala dlho. No čakala ich nádherná cesta domov tienistými alejami: na konároch sa ligotali dažďové kvapky a z listnatých doliniek šírila sa od orosených papradín korenistá vôňa. Keď napokon zabočili na poľnú cestu, ktorá viedla ku Cuthbertovcom, Anna zazrela čosi, čo jej skazilo pôžitok z krásneho pohľadu.

	Pred nimi napravo sa rozprestierala Harrisonova široká sivozelená roľa, posiata neskorým ovsom, zaroseným a bujným, a práve naprostriedku poľahnutého obilia stála až po hladké boky v hustom obilí jerseyská krava a pokojne na ne žmurkala.

	Anna pustila opraty z ruky a so zovretými perami, ktoré neveštili nič dobré lúpeživému štvornožcovi, postavila sa vo voze. Nepovedala ani slovo, ale rezko zliezla po kolesách a zmizla za plotom skôr, než Diana pochopila, čo sa stalo.

	„Anna, vráť sa!“ skríkla Diana, len čo sa spamätala. „Zničíš si šaty! Obilie je mokré! Zničíš si šaty!“ ,Nepočuje ma,‘ dodala dievčina pre seba. ,Veď tú kravu sama nevytiahne stadiaľ. Musím jej ísť pomôcť!'

	Anna sa rútila obilím ako šialená. Diana rýchle ako blesk zoskočila, koňa bezpečne priviazala k štípu, prehodila si sukňu z pekných bavlnených vzorkovaných šiat cez plecia, preliezla plot a začala prenasledovať rozzúrenú priateľku. Bežala rýchlejšie ako Anna, ktorej prekážala premočená sukňa, a skoro ju dohonila. Obe nechávali za sebou pekne vyšliapaný chodník, ktorý pánu Harrisonovi iste zlomí srdce, keď ho uvidí.

	„Anna, preboha, zastav sa,“ dychčala Diana. „Ledva lapám dych a ty si do kosti premočená.“

	„Musím odviesť ... tú kravu ... preč ... než ju ... pán Harrison ... uvidí,“ vyrážala zo seba zadychčaná Anna. „Čo ma... po tom ... či sa ... čo aj utopím ... len keď ... ju chytíme.“

	Avšak jerseyská krava zrejme neuznávala dôvod, pre ktorý by sa mala dať vyhnať zo sladučkej paše. Len čo sa obidve dievčiny takmer bez dychu k nej privalili, obrátila sa a ušla rovno do protiľahlého kúta role.

	„Nadbehni jej!“ skríkla Anna. „Utekaj, Diana, utekaj!“

	Diana utekala. Anna sa pokúšala kravu chytiť, ale nepodarená krava behala okolo role, ako keby strečkovala. A Diana si to aj myslela. Trvalo celých desať minút, kým ju chytili a odviedli otvorom v rohu ohrady po ceste do Cuthbertovcov.

	Nemožno tvrdiť, že by v tej chvíli mala Anna priam holubičiu náladu. Tým menej ju potešilo, keď pri kraji cesty uvidela stál ľahkú bričku, v ktorej sedel pán Shearer z Carmody so svojím synom a obaja sa smiali.

	„Myslím, Anna, že by ste boli lepšie urobili, keby ste mi tú kravu boli predali, keď som ju minulý týždeň chcel kúpiť,“ chichúňal sa pán Shearer.

	„Predám vám ju hneď teraz, ak chcete,“ odpovedala jej sčervenená a rozstrapatená majiteľka. „Môžete ju mať hneď teraz.“

	„Platí. Dám vám za ňu dvadsať dolárov, ako som pôvodne núkal, a Jim ju odvedie do Carmody. Dnes večer pôjde do mesta s ostatnými kravami. Pán Reed z Brifhtonu hľadá jerseyskú kravu.“

	O päť minút Jim Shearer a jerseyská krava kráčali po hradskej a vznetlivá Anna poháňala kobylu po ceste do Zeleného domu s dvadsiatimi dolármi vo vrecku. „Čo povie Marilla?“ spýtala sa Diana.

	„Ale nič. Dolly bola moja krava a je málo pravdepodobné, že by ju na dražbe vy cenili nad dvadsať dolárov. Panebože, ak pán Harrison uvidí to obilie, hneď bude vedieť, že tam zase bola, hoci som mu dala čestné slovo, že sa to viac nestane. Nuž, aspoň som sa poučila, že nemám dávať čestné slovo za kravy. Krave, ktorá dokáže preskočiť alebo zrúcať plot našej ohrady, nemožno dôverovať.“

	Marilla bola u panej Lyndovej, a keď sa vrátila, vedela všetko o Dollinom predaji aj o jej odchode, lebo pani Lyndová videla z obloka väčšiu časť obchodného jednania a ostatok si ľahko domyslela.

	„Vari je to tak najlepšie,“ povedala Marilla, „hoci ty, Anna, konáš veľmi neuvážene. Neviem pochopiť, ako sa dostala von z ohrady. Musela vylomiť dosky.“ „Neprišlo mi na um pozrieť,“ odpovedala Anna; „teraz ta zájdem. Martin sa ešte nevrátil. Možno mu zomrela ďalšia teta. Myslím, že je to ako s pánom Petrom Sloanom a osemdesiatnikmi. Raz večer vraj pani Sloanová čítala noviny a povedala pánu Sloanovi: ,Práve čítam, že zomrel zase jeden osemdesiatnik. Čo je to osemdesiatnik, Peter?‘ A pán Sloane odpovedal, že nevie, ale zaiste to znamená veľmi chorľavé tvory, lebo o nich nepočuť nič, iba že zomierajú. Tak isto je to s Martinovými tetkami.“

	„Martin je ako všetci Francúzi,“ povedala Marilla znechutene. „Ani deň sa na nich nemožno spoľahnúť.“

	Marilla práve prezerala Annin nákup, ktorý doviezla z Carmody, keď začula zo zadného dvora prenikavý výkrik. O minútu sa Anna vrútila do kuchyne, zalamujúc rukami.

	„Anna Shirleyová, čo sa stalo?“

	„Ach, Marilla, čo si len počnem? To je strašné! A všetkému som ja na vine. Ach, či sa niekedy naučím najprv zastať a porozmýšľať, prv než urobím dajakú nerozvážnosť? Pani Lyndová mi vždy vravieva, že raz vykonám hrozný čin, a teraz som ho spáchala!“

	„Anna, ty si naozaj beznádejný prípad! Čo si urobila?“

	„Predala som pánu Shearerovi jerseyskú kravu pána Harrisona – tú, čo kúpil od pána Bella. A moja Dolly je tamto v ohrade.“

	„Anna Shirleyová, vari snívaš?“

	„Keby som snívala! Nie je to sen, hoci ma to prenasleduje ako nočná mora. A krava pána Harrisona je už v Charlottetowne. Ach, Marilla, myslela som, že som prestala vystrájať hlúposti, a zatiaľ toto je najhoršia, akú som vo svojom živote vykonala. Čo mám robiť?“ „Robiť? Tu sa nedá, dieťa, nič robiť, iba ísť to povedať pánu Harrisonovi. Ak si nebude chcieť vziať peniaze, môžeme mu ponúknuť za náhradu našu jerseyskú kravu. Je taká dobrá ako jeho.“

	„Viem isto, že sa bude hrozne hnevať a vyčíňať,“ nariekala Anna.

	„To si myslím. Vidí sa mi, že je strašný zlostník. Ak chceš, pôjdem mu to vysvetliť.“

	„Nie, tak som to naozaj nemyslela!“ zvolala Anna. „Ja som všetkému na vine a nedovolím, aby ste znášali môj trest. Pôjdem sama, a to hneď. Čím skôr to mám za sebou, tým lepšie, lebo to bude hrozne ponižujúce.“

	Úbohá Anna vzala klobúk a dvadsať dolárov a už vychádzala von, keď náhodou pozrela otvorenými dverami do komory. Na stole ležal orechový koláč, ktorý dnes ráno upiekla. Bola to výborná pochúťka – poliaty ružovou ľadovou polevou a ozdobený vlašskými orechmi. Anna ho pripravila na piatok večer, keď sa v Zelenom dome mala stretnúť avonleaská mládež a založiť Vidiecky zveľaďovací spolok. Ale čo boli priatelia popri pánu Harrisonovi, urazenému spravodlivým hnevom? Anna sa domnievala, že by týmto koláčom obmäkčila srdce hociktorého muža, najmä ak je nútený sám si variť, a okamžite ho strčila do škatule. Vezme ho pánu Harrisonovi ako obetu zmierenia.

	,Pre prípad, že mi poskytne možnosť prehovoriť,' pomyslela si kajúcne, keď preliezla pri chodníku plot a vybrala sa krátkou cestou cez pole skvejúce sa ani zlato v žiare čarovného augustového večera. „Teraz viem, ako sa cítia ľudia, ktorých vedú na popravu.“

	
KAPITOLA 3

	V „kráľovstve“ pána Harrisona

	Dom pána Harrisona bolo starobylé stavisko s nízkymi odkvapmi, vybielené, stojace oproti hustému smrekovému háju.

	Pán Harrison sedel sám na verande zatienenej vínnou révou; bol bez kabáta a s pôžitkom bafkal zo svojej večernej fajky. Keď si uvedomil, kto prichádza po chodníku, prudko vyskočil, vbehol do domu a zatvoril jej dvere pred nosom. Bol nepríjemne prekvapený a z hĺbky srdca sa hanbil za to, ako sa včera rozzúril. Ale jeho útekom stratila Anna poslednú štipku odvahy.

	,Už teraz je taký nahnevaný, čo povie, keď sa dozvie, čo som urobila,‘ hútala skleslo, keď klopala na dvere.

	Avšak pán Harrison ich otvoril s hanblivým úsmevom a celkom mierne a priateľsky, iba trochu nervózne, ju pozýval dnu. Odložil fajku, obliekol si kabát a možno povedať, že priam galantne ponúkol Anne veľmi zaprášenú stoličku. Nuž privítanie by bolo prebiehalo celkom hladko, nebyť klebetného papagája, ktorý cez mriežky svojej klietky zízal zlomyseľnými zlatými očami. Len čo sa Anna posadila, Zázvor zvolal: „Doparoma, načo sem prichádza ten červenovlasý strapec?“

	Ťažko povedať, kto sa začervenal väčšmi, či pán Harrison a či Anna.

	„Nevšímajte si papagája,“ zahováral pán Harrison a odmenil Zázvora zúrivým pohľadom. „On – on vždy hovorí hlúposti. Dostal som ho od brata námorníka. Veď viete, tí hovoria nevyberane a papagáje sú veľmi učenlivé vtáky.“

	„To si myslím!“ pripustila úbohá Anna, ale pri spomienke na účel svojej návštevy potlačila rozhorčenosť. Rozhodne si nemohla dovoliť za týchto okolností uraziť pána Harrisona. Ak ste predali susedovu kravu bez jeho vedomia a súhlasu, nesmiete sa dať strhnúť hnevom pri papagájových neúctivých rečiach. Ale „červenovlasý strapec“ predsa len nebol taký pokojný.

	„Prišla som sa k niečomu priznať, pán Harrison,“ začala odhodlane. „Týka sa – týka sa to – jerseyskej kravy.“

	„Panebože!“ zvolal pán Harrison nervózne, „vari zase vtrhla do môjho ovsa? No, no, nezáleží – na tom nezáleží, že tam vtrhla. To nič – naozaj nič. Priznávam, že som sa včera prenáhlil. Nič to, že tam vošla.“ „Ach, keby len to,“ vzdychla Anna. „Ale je to desať ráz horšie. Ja som ...“

	„Doparoma, chcete azda povedať, že sa zatúlala do mojej pšenice?“

	„Nie, nie – nie do pšenice. Ale ..

	„Teda do kapusty! Vliezla do kapusty, čo som pestoval na výstavu, však?“

	„Do kapusty nie, pán Harrison. Poviem vám všetko – preto som prišla – len ma, prosím vás, neprerušujte. Znervózňuje ma to. Nechajte ma dopovedať všetko a nevravte nič, kým neskončím.“

	,Potom iste budete veľa hovoriť,* dodala Anna, ale iba v myšlienkach.

	„Tak dobre, nepoviem už ani slovo,“ sľúbil pán Harrison a naozaj zmĺkol. Avšak papagája neviazal nijaký sľub, aby mlčal, a tak ďalej podchvíľou vykrikoval: „Červenovlasý strapec!“ čo Annu skoro rozzúrilo.

	„Včera som zavrela svoju jerseyskú kravu do našej ohrady. Dnes ráno som išla do Carmody, a keď som sa vrátila, uvidela som jerseyskú kravu vo vašom ovse. S Dianou sme ju začali naháňať, ale neviete si predstaviť, koľko sme s ňou mali roboty. Bola som celkom premočená, ustatá a nahnevaná – a v tej chvíli prišiel pán Shearer a ponúkol sa, že kravu kúpi. Hneď som mu ju predala za dvadsať dolárov. A to som urobila zle. Pravda, radšej som mala počkať a poradiť sa s Marillou. Ale ja mám hrozný zvyk; vždy konám bez rozmyslenia – každý vám to potvrdí, kto ma pozná. Pán Shearer si kravu hneď odviedol a naložil ju v ten istý deň na popoludňajší vlak.“

	„Červenovlasý strapec!“ zaškriekal papagáj s najväčším opovrhnutím.

	V tej chvíli pán Harrison vstal a s výrazom, ktorý by bol nahnal hrôzu každému vtákovi okrem papagája, odniesol Zázvorovú klietku do vedľajšej miestnosti a zatvoril dvere. Papagáj škriekal, preklínal a všemožne sa správal tak, aby si udržal zlú povesť. Keď sa ocitol sám, namrzený zmĺkol.

	„Prepáčte a pokračujte, prosím,“ povedal pán Harrison a znovu si sadol: „Môj brat námorník ho nenaučil slušným spôsobom.“

	„Tak teda prišla som domov, a keď som vypila čaj, išla som sa pozrieť do našej ohrady. Pán Harrison,“ Anna sa naklonila dopredu, známym detským spôsobom zopäla ruky a veľkými sivými očami prosebne pozrela pánu Harrisonovi do zmätenej tváre, „svoju kravu som našla v ohrade. To bola vaša krava, čo som predala pánu Shearerovi.“

	„Nebesá!“ zvolal pán Harrison, zdesený týmto nepredvídaným záverom. „To je naozaj veľmi zvláštne!“ „Ach, to nie je ani trochu zvláštne, že privádzam seba aj iných do nepríjemných situácií,“ žalovala sa Anna chmúrne. „Každý to o mne vie... Možno si aj myslíte, že je načase, aby som z toho vyrástla. Veď v marci budem mať sedemnásť rokov, ale nedajbože sa polepšiť. Pán Harrison, môžem sa odvážiť dúfať, že mi odpustíte? Obávam sa, že vám kravu neprivediem späť, lebo je prineskoro. Ale tu sú peniaze za ňu – alebo si za náhradu môžete vziať moju, ak chcete. Ani vám neviem povedať, ako ma to všetko mrzí.“

	„Ale, ale,“ odvrkol pán Harrison prudko, „už dosť, slečna. Veď sa nič nestalo – to je maličkosť. Taká nehoda sa môže hocikomu pritrafiť. Aj ja som niekedy veľmi popudlivý, slečna – až priveľmi popudlivý. Nemôžem za to, že hneď každému poviem, čo mám na srdci – ľudia ma musia takto chápať. Keby tá krava bola v mojej kapuste – ale nebola tam, nič sa nestalo, všetko je v poriadku. Hádam by som si predsa len radšej vzal za náhradu vašu kravu, ak sa jej chcete zbaviť.“

	„Ach, ďakujem vám, pán Harrison. Som veľmi rada, že sa nehneváte. Bála som sa toho.“

	„Viem si predstaviť, ako ste boli na smrť naľakaná, keď ste sa rozhodli – po včerajšom výstupe – že mi to poviete. Ale nesmiete si zo mňa nič robiť. Som ukrutne priamy, starý chlap, to je všetko, a poviem pravdu z mosta doprosta, aj keď niekedy oči kole.“

	„Aj pani Lyndová je taká,“ povedala Anna a len potom sa spamätala.

	„Kto? Pani Lyndová? Nevravte mi, že som ako tá stará klebetnica,“ vyhŕkol pán Harrison zlostne. „Nie som taký, ani trochu. Čo máte v tej škatuli?“

	„Koláč,“ odpovedala Anna huncútsky. Uľavilo sa jej, že bol pán Harrison tak neočakávane prívetivý, a nálada sa jej dvíhala ako ľahučké pierko. „Priniesla som ho pre vás – myslela som si, že nemávate často koláče.“ „Veru nemávam a ukrutne ich mám rád. Veľmi som vám povďačný. Na pohľad vyzerá veľmi chutný. Dúfam, že aj vnútri je taký dobrý.“

	„Ubezpečujem vás, že je dobrý,“ povedala Anna veselo a dôverčivo. „Kedysi som robila koláče, čo neboli dobré, ako vám môže dosvedčiť pani Allanová, avšak tento je celkom dobrý. Upiekla som ho pre náš Zveľaďovací spolok, ale môžem ešte upiecť iný.“

	„Nuž, viete čo, slečna, musíte mi ho pomôcť zjesť. Postavím kotlík a vypijeme si čaj. Súhlasíte?“

	„Dovolíte, aby som čaj sama uvarila?“ spýtala sa Anna pochybovačné.

	Pán Harrison sa pousmial.

	„Vidím, že nedôverujete veľmi môjmu kuchárskemu umeniu. Mýlite sa – viem variť taký dobrý čaj, aký ste sotvakedy pili. Avšak, nech sa vám páči. Na šťastie minulú nedeľu pršalo, takže mám horu čistého riadu.“

	Anna rezko vyskočila a pustila sa do roboty. Hrniec na čaj umyla vo viacerých vodách a len potom postavila vodu na čaj. Potom poutierala sporák a prestrela stôl. Z komory ponosila riady. Zhrozila sa, v akom stave je komora, ale múdrosť jej kázala mlčať. Pán Harrison povedal, kde nájde chlieb, maslo a pohár zaváraných broskýň. Anna ozdobila stôl kyticou, ktorú priniesla zo záhrady, a prižmúrila oči nad škvrnami na obruse. Čaj bol čoskoro hotový. Dievča si sadlo za stôl oproti pánu Harrisonovi, nalievalo mu čaj a veselo s ním džavotalo o škole, o priateľoch a o svojich plánoch. Neverila vlastným zmyslom, že ju neklamú.

	Pán Harrison priniesol späť papagája pod zámienkou, že úbohému vtákovi je clivo; aj Anna cítila, že by dnes vedela odpustiť každému všetko, a ponúkla vtákovi orech. Avšak papagáj bol vážne urazený, a preto odmietol akékoľvek pokusy o zmierenie. Sedel rozladený na svojom bidielku a našuchoril si perie, takže vyzeral ako zeleno-zlatá guľa.

	„Prečo ho voláte Zázvor?“ spýtala sa Anna, ktorá mala rada priliehavé mená a nepozdávalo sa jej, že by takéto meno dostatočne vystihovalo papagájovo perie oslnivých farieb.

	„Môj brat námorník ho tak pomenoval. Hádam to dajako súviselo s jeho povahou. Ale ináč si ho veľmi vážim. Boli by ste prekvapená, keby ste vedeli, ako si ho cením. Pravda, má svoje chyby... A keď zvážim jedno s druhým, stál ma už veľa. Niektorým ľuďom sa nepáči, že tak preklína, ale nemôžem ho od toho odučiť. Pokúsil som sa o to – ba aj iní sa pokúsili. Niektorí ľudia majú predsudky voči papagájom. Hlúpe, čo? Ja ich zas mám rád. Zázvor je dobrým spoločníkom. Nič by ma neprinútilo vzdať sa ho – nič na svete, slečna.“

	Posledná veta vyletela z pána Harrisona ako delová guľa namierená na Annu, akoby ju podozrieval, že tajne zamýšľa prehovoriť ho, aby sa vzdal papagája. No Anne sa tento čudný, nepokojný, popudlivý človiečik začínal páčiť, a prv než dojedli, boli naozaj dobrými priateľmi. Pán Harrison sa dozvedel o Zveľaďovacom spolku a bol ochotný ho odobriť.

	„To je správne, len do toho! V tejto osade možno veľa zveľaďovať – v okolí aj v ľuďoch.“

	„Nuž neviem,“ bránila sa Anna. Celkom ináč to prijímala, keď sama alebo starí známi pripustili, že Avonlea alebo jej obyvatelia majú isté nedostatky, ktoré však možno ľahko odstrániť. Ale celkom ináč to znelo od prišelca, akým bol koniec-koncov pán Harrison. „Podľa mojej mienky Avonlea je chutné miesto a ľudia sú tiež milí.“

	„Badám, že ste trochu vznetlivá,“ poznamenal pán Harrison, pozorujúc Annin rumeň na lícach a rozhorlené oči. „Asi to súvisí s farbou vašich vlasov. Avonlea je pomerne pekné, príjemné miesto, ináč by som sa tu nebol usadil. No predpokladám, že aj vy mu priznáte isté chyby.“

	„Pre tie mám ho ešte radšej,“ odpovedala Anna oddane. „Nemám rada miesta alebo ľudí, ktorí nemajú chyby. Myslím, že dokonalá osoba nemôže byť ani trochu zaujímavá. Pani Whiteová vraví, že nikdy nestretla dokonalú osobu, iba o jednej sa dosť napočúvala – o prvej žene svojho manžela. Iste je veľmi nepríjemné vydať sa za muža, ktorého prvá žena bola dokonalá, však?“

	„Oveľa nepríjemnejšie je byť manželom dokonalej ženy,“ vyhlásil pán Harrison s náhlym a nevysvetliteľným oduševnením.

	Keď dopili čaj, Anna nástojila na tom, že umyje riad, hoci pán Harrison ju uisťoval, že v dome je dosť čistého riadu ešte na celé týždne.

	Veľmi rada by bola aj zamietla, ale nikde nevidela metlu a nechcela sa na ňu vypytovať z obavy, že domáci pán nijakú nemá.

	„Mohli by ste zavše ku mne prísť na kus reči,“ navrhoval pán Harrison, keď odchádzala. „Nie je to ďaleko a ľudia by mali nažívať priateľsky so susedmi.

	Zaujíma ma váš spolok. Dokonca sa mi to zdá byť zábavné. Koho si vezmete prvého na mušku?“

	„Nemienime sa miešať do ľudí – budeme zveľaďovať iba okolie,“ odpovedala Anna dôstojne. Vážne podozrievala pána Harrisona, že si z ich plánu robí posmech.

	Keď odchádzala, pán Harrison sa díval za ňou z obloka. Sledoval jej útlu dievčenskú postavu, ako si bezstarostne poskakuje na poliach, ktoré zaplavovalo zapadajúce slnko zvláštnou žiarou.

	„Som drsný, opustený, zádrapčivý starigáň,“ povedal hlasno, „ale toto dievča vyvoláva vo mne pocit novej mladosti. Je to taký príjemný pocit, že by som nedbal zavše ho opäť okúsiť.“

	„Červenovlasý strapec!“ vykrikoval papagáj posmešne.

	Pán Harrison pohrozil papagájovi päsťou.

	„Nevychovaný vták,“ mrmlal, „mal som ti vykrútiť krk, keď ťa môj brat námorník priniesol domov. Vari mi nikdy neprestaneš vystrájať toľké nezbedy a nepríjemnosti?“

	Anna bežala radostne domov. Vyrozprávala svoje zážitky Marille, ktorá sa už o ňu vážne strachovala a zberala sa ísť ju hľadať.

	„Svet je predsa len pekný, však Marilla?“ skončila Anna šťastne. „Pani Lyndová sa nedávno žalovala, že svet za veľa nestojí. Vraj kedykoľvek sa človek na niečo príjemné teší, môže si byť istý, že sa viac-menej sklame. Nuž hádam je to pravda. Ale má to i svoju dobrú stránku, lebo ani nepríjemnosti sa nevyrovnajú očakávaniu – takmer vždy sa zmenia na lepšie. Dnes večer som išla k pánu Harrisonovi s veľkými obavami. A čo sa stalo? Bol celkom milý a ja som sa cítila takmer príjemne. Možno budeme naozaj dobrými priateľmi, ak budeme voči sebe dosť ohľaduplní. A všetko sa napokon na dobré obráti. Jedno je isté, že nikdy viac nepredám kravu, kým sa nepresvedčím, komu patrí. A papagáje si nikdy neobľúbim!“

	
KAPITOLA 4 

	Výchovné zásady sú rôzne

	Raz večer pri západe slnka stála Jana Andrewsová, Gilbert Blythe a Anna Shirleyová pri ohrade v tieni prívetivo sa hojdajúcich smrekových konárov. K hlavnej ceste sa tu pripájala lesná cestička, známa pod menom Brezový chodník. Popoludní bola Jana na návšteve u Anny a teraz ju priateľka na kus cesty vyprevádzala. Pri ohrade stretla Gilberta a všetci traja sa rozhovorili o osudnom ráne. Na druhý deň totiž bolo prvého septembra a začínala sa škola. Jana mala nastúpiť v Newbridge a Gilbert vo White Sands.

	„Obaja ste vo výhode,“ vzdychla si Anna. „Vy budete vyučovať deti, ktoré vás nepoznajú, ale ja musím učiť vlastných spolužiakov, a pani Lyndová sa obáva, že nebudú mať ku mne takú úctu ako k cudziemu, ledaže by som bola od začiatku veľmi prísna. Ach, bojím sa toľkej zodpovednosti.“

	„Myslím, že nám to pôjde celkom dobre,“ povedala Jana bezstarostne. Nesužovala sa túžbou mať dobrý vplyv na žiakov, iba statočne si zaslúžiť svoj plat, zapáčiť sa nadriadeným a zaradiť svoje meno na čestnú listinu školského inšpektora. Väčšie ambície Jana nemala. Hlavné je udržať si poriadok, a ak ho učiteľ chce dosiahnuť, musí byť aj prísny.

	„Ak sa moji žiaci nebudú správať podľa rozkazov, potrestám ich.“

	„Akože?“

	„Nuž poriadne ich vybijem.“

	„Ach, Jana, to nehovor,“ zvolala Anna zdesene. „Jana, veď by si to ani nedokázala.“

	„Ba veru hej. Ak si to zaslúžia, nebudem sa okúňať a vybijem ich,“ vyhlásila Jana rozhodne.

	„Nikdy by som nemohla vybiť dieťa,“ povedala Anna vyrovnane a odhodlane. „Neverím bitke. Slečna Stacyová nás nikdy nebila, a mala vzorný poriadok, a pán Phillips nás bil stále, a vôbec nemal poriadok. Nie, ak sa nezaobídem bez bitky, nebudem učiť. Sú aj iné spôsoby, ako zaobchodiť so žiakmi. Budem sa snažiť získať si ich lásku, a potom budú aj oni hľadieť, aby mi urobili po vôli.“

	„A čo keď sa nebudú snažiť?“ namietla praktická Jana.

	„Aj tak ich nebudem biť. Som presvedčená, že by to neviedlo k dobrému. Ach, drahá Jana, nebi svojich žiakov, nech ti vyparatia hocičo.“

	„Čo ty o tom súdiš, Gilbert?“ spýtala sa Jana. „Všakže daktoré deti potrebujú zavše výplatu? Daktoré deti to potrebujú.“

	„Nemyslíš, že je kruté, barbarské biť dieťa – hociktoré dieťa?“ zvolala Anna a tvár jej vzrušením sčervenela. i „Nuž,“ začal Gilbert pomaly. Zmietal sa medzi svojím presvedčením a túžbou prispôsobiť sa Anninmu ideálu, „pravdu máte jedna i druhá. Nie som za to, aby sa deti veľmi bili. Som presvedčený, ako vraví Anna, že sú aj lepšie výchovné metódy, ako si udržať poriadok, a telesný trest by mal byť posledným východiskom. No verím aj tomu, ako Jana vraví, že jestvujú deti, ktoré nemožno ovplyvniť iným spôsobom a ktoré potrebujú výplatu. V zásade budem pokladať telesný trest za posledné východisko.“

	Gilbertovi, ktorý sa snažil zapáčiť obidvom stranám, podarilo sa, ako to zvyčajne býva, nezapáčiť sa ani jednej. Jana potriasla hlavou.

	„Keď budú žiaci zlí, budem ich byť! To je najľahší a najkratší spôsob, ako ich presvedčiť.“

	Anna pozrela na Gilberta sklamane.

	„Nikdy nebijem decko,“ opakovala pevne. „Cítim, že to nie je ani správne ani potrebné.“

	„Predstav si, že ti chlapec bude drzo odvrávať, keď mu rozkážeš čosi urobiť,“ nadhodila Jana.

	„Nechám ho po škole a mierne mu dohovorím,“ povedala Anna. „Každý človek má v sebe niečo dobré, ak na to vieš prísť. Povinnosťou učiteľa je odhaliť túto dobrú stránku a podporovať ju, aby sa naplno rozvinula. Viete, že nám to tak vysvetľoval profesor pedagogiky na akadémii. Myslíte, že objavíte v dieťati niečo dobré, ak ho budete biť? Profesor Rennie hovorieval, že je oveľa dôležitejšie správne deti usmerňovať, ako ich naučiť čítať, písať a počítať.“

	„Avšak pamätaj si, že inšpektor ich bude skúšať, či vedia čítať, písať a počítať, a nepodá o tebe dobrú správu, ak nebudú zodpovedať ich vedomosti požadovaným osnovám,“ dôvodila Jana.

	„Bude mi milšie, ak ma moji žiaci budú mať radi a v neskorších rokoch budú na mňa spomínať ako na ozajstnú priateľku, než keď sa moje meno objaví na čestnej listine,“ vyhlásila Anna rozhodne.

	„Vari nebudeš deti vôbec trestať, keď sa budú zle správať?“ spýtal sa Gilbert.

	„Och, áno, isteže budem musieť, hoci veľmi nerada. Ale možno to robiť ináč.“

	„Dúfam, že nebudeš trestať dievčatá tak, že ich posadíš vedno s chlapcami?“ nadhodila Jana potmehúdsky.

	Gilbert i Anna sa na seba navzájom pozreli a pochabo sa zasmiali. Kedysi, bolo to už dávno, musela si Anna za trest sadnúť ku Gilbertovi a táto udalosť mala smutné a trpké následky.

	„Nuž, čas ukáže, ktorý spôsob je najlepší,“ skončila Jana filozoficky, keď sa lúčili.

	Anna sa vrátila do Zeleného domu tienistým, šuštiacim Brezovým chodníkom. Jeho vôňa sa šírila do diaľky. Potom prešla Fialkovým údolím, popri Vŕbovom jazierku, kde sa pod jedlami bozkávalo svetlo s temnotou, a Alejovou milencov.. . Boli to miesta, ktoré s Dianou dávno-predávno takto pomenovali. Išla pomaly a s rozkošou vnímala krásu leta, polí a hviezdnatého letného večera, pričom triezvo uvažovala o nových povinnostiach, ktoré na ňu čakajú. Keď došla k aleji vedúcej do Zeleného domu, začula z kuchynského obloka hlučný, energický hlas pani Lyndovej.

	,Pani Lyndová mi prišla dať dobrú radu na zajtra,‘ pomyslela si Anna a uškrnula sa, ,ale radšej nevojdem. Jej rada je ako korenie – za štipku výborná, ale v jej dávkach výdatne štípe. Radšej sa porozprávam s pánom Harrisonom.‘

	Od pamätnej udalosti s jerseyskou kravou Anna neraz zašla do susedov. Strávila tam niekoľko večerov a celkom dobre sa s pánom Harrisonom spriatelila. No Annu zavše mrzela jeho prostorekosť, na ktorú bol taký hrdý. Papagáj si ju naďalej podozrievavo premeriaval a nikdy ju neopomenul pozdraviť posmešne „červenovlasý strapec“. Márne sa ho domáci pán namáhal odučiť od tohto zvyku. Kedykoľvek uvidel Annu prichádzať, pán Harrison uveličene zvolal:

	„Na môj veru, už je tu zase naše pekné dievčatko!“ alebo podobné, rovnako lichotivé privítanie. Ale papagáj prehliadol jeho lesť a pohŕdal ňou. Anna sa nikdy nemala dozvedieť, koľko poklôn jej pán Harrison za chrbtom urobil. Isté je, že do očú jej nijakú nepovedal.

	„To ste si boli v lese narezať do zásoby korbáče na zajtra, však?“ vítal ju, keď Anna vchádzala po schodíkoch na verandu.

	„Kdeže,“ bránila sa Anna rozhorčene. Ľahko sa dala vyprovokovať, lebo brala každé slovo príliš vážne. „Nikdy nebudem mať v škole korbáč, pán Harrison, iba paličku, ale budem ju používať len na ukazovanie.“ „Budete ich teda radšej biť remeňom! Hádam máte aj pravdu. Pravda, korbáč väčšmi štípe, ale remeň dlhšie páli.“

	„Nebudem používať ani jedno ani druhé. Nebudem žiakov biť.“

	„Panebože!“ zvolal pán Harrison s ozajstným zdesením, „ako si teda urobíte poriadok?“

	„Budem žiakov ovládať citom, pán Harrison.“

	„To nestačí,“ namietol pán Harrison. „V nijakom prípade nestačí, Anna. Ohýbaj ma, mamko, dokiaľ som ja Janko. Keď som chodil do školy, učiteľ ma pravidelne každý deň vyobšíval. Vraj keď aj nevystrájam akurát dajaké huncútstva, iste o nich špekulujem.“

	„Od vašich školských liet sa metódy zmenili, pán Harrison.“

	„Ale ľudská povaha sa nezmenila. Pamätajte na moje slová: Nikdy si neporadíte s tou malou čeliadkou, ak nebudete mať naporúdzi palicu. To je vylúčené.“

	„Nuž skúsim to najprv po svojom,“ povedala Anna, ktorá mala dosť pevnú vôľu a vedela sa kŕčovite pridržiavať svojich teórií.

	„Nuž, veď uvidíme,“ povedal pán Harrison. „Až sa jedného dňa nazlostíte – a ľudia s takýmito vlasmi sa vedia nazlostiť – zabudnete na všetky pekné zásady a niekto si to odnesie poriadnou bitkou. Ostatne ste ešte príliš mladá na učiteľku – až priveľmi mladá a detská.“

	V ten večer si šla Anna ľahnúť v dosť pesimistickej nálade. Spala biedne a na druhý deň ráno pri raňajkách bola taká bledá a zničená, že sa Marilla naľakala a naliehala, aby vypila šálku horúceho zázvorového čaju. Anna ho trpezlivo chlipkala, ale aký účinok môže mať zázvorový čaj? Keby to bol čarovný odvar, čo by mal moc pričariť jej vek a skúsenosti, Anna by bola bez zdráhania preglgla aj liter.

	„Marilla, čo ak nebudem mať úspech?“

	„Za jeden deň ani nemôžeš mať neviem aký úspech. Ešte máš pred sebou veľa, veľa dní,“ tešila ju Marilla. „Dopúšťaš sa najväčšej chyby, keď očakávaš, že deti naučíš všetko naraz a že od základu napravíš všetky ich chyby. A ak sa ti to nepodarí, hneď si myslíš, že si nemala úspech.“

	
KAPITOLA 5 

	Prvý raz v škole

	Keď Anna šla v to ráno do školy, prvý raz v živote prešla Brezovým chodníkom slepá a hluchá k jeho krásam. V škole bol poriadok a ticho. Predchádzajúca učiteľka naučila deti, aby pred jej príchodom sedeli na miestach, a tak keď Anna vošla do triedy, uvidela pred sebou vzorné rady žiakov s vyšúchanými rannými tváričkami a živými, skúmavými očami. Zavesila si klobúk a zastala zoči-voči svojim žiakom, pevne dúfajúc, že na nej nevidno, aká je zmätená a naľakaná, a že nezbadajú, ako sa chveje.

	Včera večer si takmer do polnoci zostavovala príhovor, ktorý chcela žiakom predniesť na začiatku školského roku. Starostlivo si ho poopravovala, vycibrila a napokon sa ho naučila naspamäť. Bol to veľmi dobrý príhovor, ba obsahoval aj niekoľko naozaj priliehavých myšlienok, najmä o vzájomnej pomoci a vážnom zápolení o vedomosti. Trápilo ju iba to, že teraz si nemohla spomenúť ani na jediné slovo.

	Po čase, ktorý jej pripadal dlhý ako rok – v skutočnosti to bolo asi desať sekúnd – povedala mdlo:

	„Vyberte si, prosím, biblie,“ a klesla bez dychu na stoličku, využívajúc šum a vrzgot odklápacích dosák na laviciach. Kým deti čítali veršíky, Anna si usporiadala roztrúsené myšlienky a prezerala si rady „malých pútnikov do krajiny dospelých“.

	Pravda, väčšinu veľmi dobre poznala. Jej vrstovníci vychodili školu už lanského roku, ale ostatní chodili do školy spolu s ňou, okrem prváčikov a desiatich prisťahovalcov do Avonlea. Anna sa tajne zaujímala väčšmi o tých desiatich, lebo schopnosti ostatných už dosť dobre vypozorovala. Pravda, noví sú možno takí všední ako ostatní; ale hádam by sa mohol nájsť medzi nimi aj génius. A to bola varujúca myšlienka.

	V rožnej lavici, celkom sám, sedel Tonko Pye. Tmavá, namrzená tvárička a čierne oči hľadeli na Annu nepriateľsky. Dievča sa okamžite rozhodlo, že si získa chlapcovu dôveru a lásku a na celej čiare porazí Pyeovcov.

	V druhom kúte sedel s Artym Sloanom ďalší cudzí chlapec – prívetivý mládenček s hore noštekom, pehavou tváričkou, veľkými belasými očami a belavými kučerami nad čelom; podľa všetkého to bol malý Donnell. A ak sa dalo súdiť podľa podoby, jeho sestra sedela krížom cez uličku vedľa Márie Bellovej. Anna by bola rada vedela, akú matku má toto dieťa, keď ho posiela do školy takto vyobliekané. Dievčatko malo na sebe ružové hodvábne šaty, zdobené záplavou čipiek, biele zafúľané črievičky a hodvábne pančuchy. Svetlohnedé vlasy mala nakrútené do nespočetných spletitých a umelých lokničiek a nad tým všetkým povieval motýlik z ružovej stuhy, väčší ako jej hlava. Súdiac podľa jej výrazu, bola so sebou veľmi spokojná.

	Bledé stvorenie, ktorému splývajú na plecia jemné kučery hodvábnych plavých vlasov, je akiste, ako si Anna pomyslela, Annetta Bellová. Jej rodičia bývali pôvodne v obvode newbridgeskej školy, no keďže sa presťahovali do domu o päťdesiat metrov ďalej na sever od svojho starého bydliska, patrili teraz do Avonlea. Tri bledé dievčatká, schúlené v jednej lavici, mohli byť iba Cottonove. A malá krásavica s dlhými hnedými kučerami a orechovými očami, ktorá spoza svojej biblie vrhala koketné pohľady na Jakuba Gillisa, bola nepochybne Prillie Rogersonová. Jej otec sa druhý raz oženil a priviedol si Prillie domov od starej matere v Garftone. Potom ju upútalo vysoké, nemotorné dievča, ktoré vyzeralo, akoby malo priveľa nôh a rúk. Anna nevedela, kde ju zaradiť, ale neskôr zistila, že sa volá Barbara Shawová a prisťahovala sa do Avonlea k tete. Onedlho tiež pobadala, že ak sa Barbare podarilo prejsť ,uličkou medzi lavicami a nepotknúť sa pritom o vlastné alebo cudzie nohy, avonleaskí školáci na pamiatku zapísali túto nezvyčajnú udalosť na múr pod bránou.

	Keď však Anna zachytila pohľad chlapca v prvej lavici, ktorý jej hľadel do očú, preniklo ju slabé chvenie, sťaby bola objavila svojho génia. "Vedela, že to nie je nikto iný ako Paľko Irving, a pomyslela si, že pani Lyndová aspoň raz mala pravdu, keď prorokovala, že sa bude líšiť od ostatných avonleaských detí. Ba čo viac, Anna si uvedomila, že je inakší než všetky ostatné deti na svete a že tmavobelasými očami, ktoré ju sústredene pozorujú, hľadí na ňu jeho duša, čo najužšie spríbuznená s jej vlastnou dušou.

	Vedela, že Paľko má desať rokov, ale vyzeral iba na osem. Mal najkrajšiu tváričku, akú kedy videla u dieťaťa – črty utešene jemné a ušľachtilé, orámované gloriolou orechovohnedých kučeravých vlasov. Rozkošné ústa, okrúhle plné červené pery, ktoré sa mäkko dotýkali a stáčali do jemne ukončených kútikov, s náznakom jamôk. Triezvy, vážny a hĺbavý pohľad prezrádzal, že je duševne vyspelejší na svoj vek. Keď sa však Anna naňho nežne usmiala, tento výraz sa náhle rozplynul v odvetnom úsmeve, ktorý ožiaril celú jeho bytosť, akoby sa v ňom zrazu zapálila lampa a zaliala ho svetlom od hlavy po päty. Táto premena bola tým krajšia, že nastala mimovoľne; nepramenila z vonkajšieho úsilia alebo podnetu, lež vytryskla zo skrytej osobnosti, vzácnej, nežnej a milej.

	Touto rýchlou výmenou úsmevov medzi Annou a Paľkom skrslo medzi nimi večné priateľstvo ešte prv, než prehovorili.

	Deň prešiel ako sen. Anna si neskôr nikdy nevedela spomenúť, ako sa minul. Takmer sa jej zdalo, že to nebola ona, čo v triede vyučovala, ale ktosi iný. Mechanicky skúšala, počítala so žiakmi a dávala im písomné práce. Deti sa správali celkom pekne, iba dva prípady narušili poriadok. Morleyho Andrewsa pristihla, ako naháňal uličkou pár vycvičených svrčkov. Anna postavila Morleyho na hodinu na stupienok a – čo Morley oveľa bolestnejšie pociťoval – svrčky mu zhabala. Vložila ich do škatuľky a cestou zo školy vo Fialkovom údolí ich pustila na slobodu. Avšak Morley bol presvedčený – ako aj vždy – že si ich vzala domov a nechala si ich pre svoju zábavu.

	Druhý vinník bol Tonko Pye, ktorý vylial Aurélii Clayovej za krk zvyšné kvapky vody zo svojej fľaše na umývanie tabuľky. Anna nechala Tonka po škole, rozprávala mu o tom, čo sa očakáva od gavalierov, a pripomínala mu, že nikdy nevylievajú vodu dámam z krk. Povedala mu, že si praje, aby všetci jej chlapci boli gentlemani. Jej malý príhovor bol celkom priliehavý a dojímavý, ale nešťastného Tonka vonkoncom nedojal. Počúval ju ticho, mrzuto sa tváril, a keď vošiel, opovržlivo si hvízdal. Anna si vzdychla a utešila sa pripomienkou, že získať Tonkovú náklonnosť nie je práca na jeden deň, tak isto ako vystavať Babylon. Naozaj bolo pochybné, či daktorý Pyeovec má v sebe vlastnosť, pre ktorú by bolo možné získať si ho. Ale Anna dúfala, že u Tonka objaví aj lepšiu stránku, lebo sa jej zdalo, že by mohol byť celkom chutným chlapcom, keby prenikla za jeho mrzutosť.

	Keď sa vyučovanie skončilo a deti sa rozišli, Anna ustato klesla na stoličku. Hlava ju bolela a bolo jej do zúfania. Nemala skutočnú príčinu na zúfalstvo, lebo sa vlastne nič strašné neprihodilo, ale Anna bola vyčerpaná a ochotná veriť, že si prácu učiteľky nikdy neobľúbi. A aké by bolo hrozné, keby denne – povedzme dajakých štyridsať rokov – musela robiť niečo s nevôľou. Anna sa nevedela rozhodnúť, či má začať plakať už teraz na mieste, alebo počkať, až bude doma v bezpečí svojej bielej izbietky. Prv než sa rozhodla, začula na dlážke pod bránou klopkať opätky a šušťať hodváb a ocitla sa zoči-voči dáme, ktorej zjav jej pripomenul nedávne posmešné narážky na nápadne vystrojenú ženu, ktorú videla v obchode v Charlottetowne. „Vyzerala ako pomýlená kombinácia módnej prehliadky a hrozného sna.“

	Prichádzajúca bola prepychovo vyobliekaná v bledobelasých letných hodvábnych šatách, zdobených naberaním a volánmi všade tam, kde sa naberanie a volány dali umiestniť. Na hlave mala obrovský biely šifónový klobúk s troma dlhými, ale dosť nitkovitými pštrosími perami. Z okraja klobúka jej splýval na plecia závoj z ružového šifónu, bohato posiaty obrovskými čiernymi bodkami, a vial za ňou ako dva vzdušné prúdy. Na sebe mala všetky šperky, aké sa zmestia na takú malú ženu, a sprevádzala ju veľmi silná vôňa voňavky.

	„Som pani Donnellová – pani H. B. Donnellová,“ ohlásil zjav, „a prichádzam sa s vami porozprávať o tom, čo mi Clarice Almira povedala, keď prišla dnes na obed domov. Nevýslovne ma to mrzelo.“

	„Ľutujem,“ koktala Anna a márne sa snažila spomenúť si, k akej výtržnosti došlo dnes ráno v súvislosti s Donnellovými deťmi.

	„Clarice Almira mi povedala, že ste naše meno Donnell vyslovovali s prízvukom na prvej slabike. Teda, slečna Shirleyová, správna výslovnosť nášho mena je Donnell – prízvuk na konci. Dúfam, že si to v budúcnosti zapamätáte.“

	„Pokúsim sa,“ vydýchla Anna, potláčajúc prudký záchvat smiechu. „Viem zo skúsenosti, ako nepríjemne človeku padne, keď jeho meno nesprávne píšu, a taktiež si myslím, že je oveľa horšie, keď ho nesprávne vyslovujú.“

	„Isteže. A Clarice Almira mi ešte oznámila, že ste môjho syna volali Jakub.“

	„Veď mi povedal, že sa volá Jakub,“ namietala Anna. „To som si mohla myslieť,“ povedala pani H. B. Donnellová a jej tón prezrádzal, že v tomto zvrhlom veku nemožno očakávať od detí vďačnosť. „Môj chlapec má úžasne plebejské sklony, slečna Shirleyová! Keď sa narodil, chcela som ho nazvať St. Clair – znie to naozaj aristokraticky, však? Avšak môj muž naliehal, aby sme ho po strýkovi volali Jakub. Ustúpila som, lebo strýko Jakub bol bohatý starý mládenec. Ale čo sa stalo, pomyslite si, slečna Shirleyová. Keď náš nevinný chlapček mal päť rokov, strýko Jakub sa zrazu oženil a teraz má troch vlastných synov. Počuli ste niekedy o takej nevďačnosti? Keď sme dostali pozvánku na svadbu – bol totiž taký bezočivý, že nám poslal aj pozvánku, slečna Shirleyová – povedala som: ,Ďakujem, už mám všetkých Jakubov dosť!‘ Od toho dňa volám svojho syna St. Clair a som rozhodnutá volať ho tak do smrti. Otec ho zanovito volá naďalej Jakub a chlapec sám z celkom nepochopiteľných príčin si radšej dáva toto vulgárne meno. No ja tvrdím, že je St. Clair a St. Clair aj ostane. Budete taká láskavá, slečna Shirleyová, a zapamätáte si to? Ďakujem vám. Povedala som Clarice Almire, že je to iste iba nedorozumenie, ktoré sa niekoľkými slovami zaraz vysvetlí. Donnell – prízvuk na druhej slabike a St. Clair – v nijakom prípade Jakub. Zapamätáte si to? Ďakujem vám.“

	Keď pani H. B. Donnellová odklopkala, Anna zatvorila školskú bránu a šla domov. Na úpätí vŕšku, na Brezovom chodníku, stretla Paľka Irvinga. Podával jej kyticu nežných malých vstavačov, ktoré deti v Avonlea volali „ryžové ľalie“.

	„Prosím, pani učiteľka, našiel som ich na poli pána Wrighta,“ povedal hanblivo, „a prišiel som vám ich dať. Myslel som si, že sa vám budú páčiť, a ... a .. tu zdvihol veľké oči, „mám vás rád, pani učiteľka.“

	„Si milý,“ povedala Anna a vzala si voňavé kvety. Ako keby mali Paľkove slová čarovnú moc, Anna sa povzniesla nad zúfalstvo a únavu a srdce jej zaplavila nádej. Teraz už ľahkým krokom išla po Brezovom chodníku sprevádzaná vôňou vstavačov.

	„Tak ako sa ti vodilo!“ vyzvedala sa Marilla.

	„Spýtajte sa o mesiac, Marilla, hádam vám budem vedieť povedať. Teraz nemôžem – sama neviem – je na to priskoro. Mám pocit, akoby sa mi myšlienky natoľko pomiešali, že celkom zhustli a pomútili sa. Jediné, čo som dnes dokázala, je, že som Cliffieho Wrighta naučila, že A je A. Doteraz to nevedel. To znamená, že rozum vykročil po chodníku, ktorý ho dovedie hádam až k Shakespearovi alebo Stratenému raju.“

	Neskôr jej pani Lyndová priniesla ďalšie povzbudzujúce správy. Táto dobrá pani striehla pri bránke na školákov a vypytovala sa ich, ako sa im páči nová učiteľka.

	„A každý mi povedal, že sa mu úžasne páčiš, Anna, okrem Tonka Pyea. Musím priznať, že jemu si sa nepáčila. Vraj zaveľa nestojíš, práve tak ako ostatné učiteľky. Ale to je pyeovská nátura. Ale nič si z toho nerob.“

	„Veď si z toho nič nerobím,“ odpovedala Anna pokojne, „a budem sa snažiť získať si aj Tonka Pyea. Trpezlivosťou a láskavosťou si ho určite získam.“

	„Nuž s Pyeovcami nikdy nie si na čistom,“ varovala ju pani Rachel opatrne. „Sú ako klamné sny – a skutočnosť je často pravý opak toho, čo od nich očakávame. Čo sa týka tej Donnellovej, môžem ťa uistiť, že odo mňa by sa nedočkala, aby som jej meno vyslovovala s prízvukom na konci. Meno Donnell má prízvuk na začiatku a vždy aj malo. Donnellová má pinčlíka, volá ho Kráľovnička; psík sedáva pri jedle za stolom spolu s rodinou a papká z porcelánovej misky. Na jej mieste by som sa bála, že ma budú ohovárať. Tomáš vraví, že jej muž i e rozumný pracovitý človek, ale nemal rozum v poriadku, keď si vyberal ženu, tak veru.“

	
KAPITOLA 6

	V šokoví ľudia

	Bol septembrový deň. Na vrchoch ostrova princa Eduarda, ponad piesočnaté duny duje od mora svieži vietor; dlhá červená hradská, ktorá sa vinie cez polia a lesy, stáča sa popri výbežku hustých smrekov, raz vedie popri hájiku mladých javorov, pod ktorými sa rozprestierajú obrovské porasty vejárovitej paprade, raz sa zvažuje do preliačiny, kde z lesa vybieha potôčik a zase sa doň vracia, hneď sa slní na otvorenom slnku medzi stuhami zlatého prúta a dymovo modrými astrami. Vzduch sa rozochvieva cvrlikaním miliónov svrčkov, veselých malých obyvateľov letných hôr. Po hradskej ide hnedý poník a za ním sedia dve dievčatá na voze, prekypujúce prostou, neoceniteľnou radosťou z mladosti a života.

	„Takýto vzduch má čaro raja,“ Anna si vzdychla z presily šťastia. „Takýto vzduch má čaro raja. Pozri, tá purpurová farba na dne údolia, Diana. Je žatva. Och, všimni si, ako vonia umierajúca jedľa! Aha, vôňa prichádza z tamtej preliačiny na výslní, kde pán Eben Wright rúbe žŕdky na plot. Je šťastný, kto žije v takýto deň. No voňať umierajúcu jedľu je priam nebeský pôžitok. Hádam budeme cítiť jej vôňu aj po smrti. Áno, teraz vidím, že to bude tak. Táto rozkošná vôňa je ako duša jedlí...“

	„Stromy nemajú dušu,“ rozhodla triezvo praktická Diana, „ale vôňa zoťatej jedle je naozaj lahodná. Urobím si vankúš a naplním si ho jedľovým ihličím. Aj ty by si si mala taký urobiť, Anna.“

	„Hádam si ho urobím – a budem na ňom spávať. Istotne sa mi bude snívať, že som lesná víla alebo vodná nymfa. Ale som úplne spokojná, že som Anna Shirleyová, učiteľka v Avonlea, a veziem sa po hradskej v takýto krásny, rozkošný deň.“

	„Je príjemný deň, ale zato nemáme pred sebou príjemnú úlohu,“ vzdychla si Diana. „Prečo si sa, preboha, ponúkla, že pôjdeš vyberať príspevky práve na túto hradskú, Anna? Bývajú tu takmer všetci avonleaskí čudáci a pravdepodobne budú s nami zaobchádzať, ako keby sme žobrali pre seba. To je najhorší úsek zo všetkých.“

	„Práve preto som si ho vybrala. Pravda, Gilbert a Fred boli by si vzali túto hradskú, keby sme ich o to požiadali. Ale vieš, Diana, cítim sa čiastočne zodpovedná za avonleaský Zveľaďovací spolok, keďže som dala prvá podnet na jeho založenie, a cítim, že najnepríjemnejšie povinnosti by som mala brať na seba. Ľutujem iba teba, ale zato nemusíš prehovoriť ani slovo, keď prídeme k čudákom. Budem hovoriť sama – pani Lyndová by povedala, že na to celkom stačím. Pani Lyndová sa nevie rozhodnúť, či má naše podujatie schvaľovať, a či nie. Prikláňa sa na našu stranu, keď si uvedomí, že Allanovci nám žičia. Akonáhle si však pomyslí, že zveľaďovacie spolky na vidieku vznikli pôvodne v Spojených štátoch, hneď je proti nášmu spolku. Ale ak dosiahneme úspech, získame priazeň pani Lyndovej. Priscilla napíše literárne pojednanie na budúcu schôdzu nášho Zveľaďovacieho spolku. Dúfam, že bude dobré, lebo jej teta je veľmi múdra spisovateľka a iste sa to dedí.“

	„Kde žije jej teta?“

	„V Toronte. A Priscilla hovorí, že na budúce leto príde na návštevu na náš ostrov, a ak to bude možné, sprostredkuje stretnutie. Ani sa mi nechce veriť, že by to bola pravda, také je to krásne – ale aspoň môžem snívať, keď si ľahnem do postele.“

	Avonleaský zveľaďovací spolok bol už skutočnosťou. Gilbert Blythe bol predsedom, Fred Wright podpredsedom, Anna Shirleyová tajomníčkou a Diana Barryová pokladníčkou. „Zveľaďovatelia“, ako ich čoskoro pokrstili, sa mali stretávať v domoch členov raz za dva týždne. Uzniesli sa, že teraz, takmer na konci sezóny, už sa nepodoberú na „veľké zveľaďovanie“, ale chceli začať až v budúcom lete, získavať a prerokúvať návrhy, prednášať referáty a – ako Anna povedala, – všeobecne vychovávať verejnú mienku.

	Každý s nimi, pravda, nesúhlasil, mnohí sa im aj vysmievali, čo zveľaďovatelia ešte trpkejšie preciťovali. Pani Eliza Wrightová sa údajne vyjadrila, že príhodnejšie meno spolku by bolo „Ľúbostný spolok“. Pani Sloanová vyhlásila: vraj počula, že zveľaďovatelia zorú priekopy popri všetkých hradských a vysadia ich muškátmi. Pán Levi Boulter varoval susedov pred zveľaďovateľmi, lebo vraj budú naliehať, aby každý zrúcal svoj dom a postavil si nový podľa plánov schválených spolkom. Pán Jakub Spencer im odkázal, že si praje, aby lopatami láskavo zrovnali kostolné návršie. Eben Wright vyslovil pred Annou želanie, aby zveľaďovatelia presvedčili starého Joziáša Sloana častejšie si strihať fúzy. Pán Lawrence Bell povedal, že si obieli stodoly, ak sa im ináč nemôže zavďačiť, ale do oblokov kravína si vraj čipkové záclony nezavesí. Pán major Spencer sa spýtal zveľaďovateľa Cliftona Sloana, ktorý vozil mlieko do carmodskej sypárne, či je pravda, že na budúce leto každý gazda musí mať ručne maľovaný podstavec na mliečne kanvy, ozdobený vyšívanou prikrývkou.

	Napriek tomu – alebo hádam práve preto, lebo ľudská povaha je už taká – spolok sa hravo dal do jediného zveľaďovania, ktoré mohol k uspokojeniu ešte túto jeseň splniť. Na druhej schôdzi v parádnej izbe u Barryovcov navrhol Oliver Sloane, aby urobili zbierku a z jej výnosu dali vymaľovať sálu a strechu pokryť novým šindľom. Júlia Bellová jeho návrh podporovala, hoci sa cítila nepríjemne, že robí niečo, čo sa na dámu nepatrí. Gilbert dal o návrhu hlasovať, členovia ho jednohlasne prijali a Anna ho vážne zaznamenala do zápisnice. Ďalej bolo treba určiť členov komisie a Gerta Pyeová, ktorá sa rozhodla neprenechať Júlii Bellovej všetky vavríny, smelo navrhla za predsedníčku komisie Janu Andrewsovú. Aj tento návrh členovia patrične podporili a odhlasovali a Jana sa odvďačila Gerte tým, že ju navrhla za členku komisie spolu s Gilbertom, Annou, Dianou a Fredom Wrightom. Komisia v užšom kruhu si rozdelila hradské. Anne a Diane určili newbridgeskú hradskú, Gilbertovi a Fredovi hradskú do White Sands a Jane a Gerte cestu do Carmody.

	„Všetci totiž bývajú pri tejto hradskej,“ vysvetľoval Gilbert Anne, keď išli spoločne domov Strašidelným lesom, „a nedali by ani cent, keby tam nevyberal daktorý z nich.“

	Nasledujúcu sobotu sa Anna s Dianou vybrali na obchôdzku. Odviezli sa až na koniec hradskej, obrátili sa a vyberali smerom domov, takže sa zastavili najprv u „Andrewsových dievok“.

	„Ak je doma Katarína, možno niečo dostaneme,“ povedala Diana. „Ak je doma Eliza, nedostaneme nič.“

	Doma bola Eliza – a svoju prítomnosť dala im jasne najavo – ba vyzerala nemilosrdnejšie než zvyčajne. Slečna Eliza patrila medzi ľudí, ktorí vyvolávajú dojem, že život je naozaj slzavé údolie a že úsmev, nehovoriac o smiechu, je priam zavrhnutia hodné plytvanie duševnej energie. Andrewsove dievky boli „dievkami“ už vyše päťdesiat rokov a zdalo sa, že dievkami ostanú do konca svojej pozemskej púte. Katarína sa údajne nevzdala dosiaľ nádeje, ale Eliza, ktorá bola nenapraviteľná pesimistka, nikdy nijakú nádej nemala. Bývali v hnedom domčeku na výbežku, ktorý sa vrezával do brezového hája Marka Andrewsa. Eliza sa sťažovala, že v lete je v ňom náramne horúco, ale Katarína hovorievala, že v zime je tam zas útulne a teplo.

	Eliza zošívala prikrývku z látkových ústrižkov, nie že by ju potrebovala, ale proste ako protest proti čipkám, ktoré háčkovala Katarína. Keď dievčatá vysvetľovali, prečo prišli, Eliza počúvala zachmúrená, Katarína s úsmevom. Kedykoľvek Katarína zachytila Elizin pohľad, potlačila úsmev a tvárila sa previnile a zmätene. Ale o chvíľu sa opäť usmievala.

	„Keby som mala peňazí nazvyš,“ vyhlásila Eliza chmúrne, „spálila by som ich a mala by som aspoň radosť z toho plameňa. Ale na sálu by som nedala – ani cent. Sála osade neosoží – ledaže by sa tam mládež mala možnosť stretávať sa a vystrájať, hoci by radšej mala byť doma v posteli.“

	„Och, Eliza, mladí musia mať nejakú zábavu,“ namietala Katarína.

	„Nepokladám to za potrebné. My sme sa netúlali po sálach a zábavách, Katarína Andrewsová, keď sme boli mladé. Svet je čoraz horší.“

	„Ja myslím, že lepší,“ povedala Katarína pevne.

	„To si ty myslíš!“ Hlas slečny Elizy vyjadroval najhlbšie pohŕdanie. „Tvoj názor nič neznamená, Katarína Andrewsová. Skutočnosť je skutočnosť.“

	„Vieš, Eliza, ja vždy hľadím na svet zo svetlejšej stránky.“

	„Nie je nijaká svetlejšia stránka.“

	„Naozaj je,“ zvolala Anna, ktorá nemohla mlčky trpieť také kacírstvo. „Veľké veci majú svetlé stránky, slečna Andrewsová. Svet je naozaj krásny.“

	„Až budete žiť tak dlho ako ja, nebudete mať o ňom takú vysokú mienku,“ odvrkla slečna Eliza kyslo, „a ani nebudete chcieť tak nadšene zveľaďovať. Ako sa vodí tvojej matke, Diana? Bože dobrý, veľmi schudla v poslednom čase. Vyzerá strašne zbedačená. A čo Marilla, kedy celkom oslepne, Anna?“

	„Lekár sa domnieva, že sa jej zrak nezhorší, ak si ho bude naozaj šetriť,“ zajakala sa Anna.

	Eliza potriasla hlavou.

	„Lekári vždy takto hovoria, len aby ľudia nestratili hlavu. Ja by som si na jej mieste nerobila veľké nádeje. Vždy je lepšie pripraviť sa na najhoršie.“

	„Avšak nemali by sme sa pripraviť aj na najlepšie?“ bránila sa Anna. „K lepšiemu môže dôjsť práve tak ľahko ako k horšiemu.“

	„Podľa mojej skúsenosti nie, a tá je päťdesiatsedemročná oproti tvojej šestnásťročnej,“ odbavila ju Eliza. „Tak už idete? Dúfam, že ten váš nový spolok zabráni Avonleu skĺznuť dolu vodou, ale veľa si od toho nesľubujem.“

	Anna s Dianou ochotne vyšli a uháňali preč rýchlo, ako len koník vládal. Na zákrute pri brezovom háji bežala cez pasienok Andrewsovcov bucľatá postava a vzrušené mávala. Bola to Katarína Andrewsová a tak sa zadychčala, že nevládala hovoriť. Vtisla Anne do ruky zopár štvrť dolárových mincí.

	„To je môj príspevok na vymaľovanie sály,“ dychčala. „Rada by som vám dala dolár, ale neopovážim sa vziať viac z kuchynských peňazí, lebo Eliza by to zbadala. Naozaj ma zaujal váš spolok a verím, že konáte dobrú prácu. Som optimistka. Veď aj musím byť, keď žijem s Elizou. Musím sa vrátiť, aby ma nehľadala – myslí, že som šla nasypať sliepkam. Dúfam, že sa vám zbierka vydarí. A nech vás Elizine slová neznechutia. Svet sa lepší, určite sa lepší.“

	Potom navštívili dom pána Daniela Blaira.

	„Teraz všetko závisí od toho, či jeho žena je doma, alebo nie,“ povedala Diana, keď išli pomaly hlboko rozrytou cestičkou. „Ak je doma, nedostaneme ani cent. Každý vraví, že sa bez ženinho zvolenia pán Blair neopováži dať si vlasy ostrihať. Je skúpa, to je iste iba mierne vyjadrené. Vraj musí byť predovšetkým spravodlivá, a len potom štedrá. Ale pani Lyndová hovorí, že jej spravodlivosť má veľký náskok pred štedrosťou, aby ju dohonila.“

	Večer Anna rozprávala Marille, ako sa im darilo u Blairovcov.

	„Priviazali sme koňa a zaklopali na kuchynské dvere. Nikto nevyšiel, ale dvere boli pootvorené a počuli sme, že v komore ktosi hromží.

	Slová sme nerozumeli, ale Diana tvrdí, že podľa zvuku možno súdiť, že to pán Blair preklína. Neverila som, lebo je vždy pokojný a tichý. Iste ho niečo veľmi vydráždilo, Marilla, lebo keď prišiel ku dverám, opásaný manželkinou veľkou kartúnovou zásterou, bol červený ako moriak a po tvári sa mu lial pot.

	„Nemôžem tie hlúpe šnúrky rozmotať,“ povedal, „lebo sú zviazané do tuhého uzla. Musíte ma láskavé ospravedlniť, dámy.“

	Povedali sme mu, že na tom nezáleží, vošli sme dnu a sadli si. Pán Blair si tiež sadol ,zásteru si zhrnul za chrbát a skrútil ju, ale vyzeral taký zahanbený a ustarostený, že som ho ľutovala. Diana sa ospravedlňovala, že sme zrejme prišli v nevhodnom čase.

	,Och, vonkoncom nie,“ namietal pán Blair a pokúsil sa o úsmev – viete, že je vždy náramne zdvorilý, ,ale čo robiť, keď musím upiecť koláč. Žena dnes dostala telegram, že večer príde jej sestra z Montrealu. Šla ju teda čakať na stanicu a prikázala mi pripraviť koláč k čaju. ^Napísala mi recept a vyložila celý postup, ale jej vysvetlenie som spolovice už pozabúdal. A tu sú napísané prísady podľa chuti. Čo to znamená? Ako to mám vedieť? A čo, ak iným nechutí to, čo mne? Stačila by lyžica vanilky na malý jednovrstvový koláč?“ Ľutovala som chudáka väčšmi ako predtým. Bolo jasné, že vonkoncom nie je doma v tomto odbore. Počula som o mužoch pod papučou a vedela som, že teraz vidím jedného. Už som mala na jazyku, že poviem: ,Pán Blair, ak nám dáte príspevok na sálu, vymiešam vám cesto na koláč.“ Ale zrazu mi prišlo na um, že by nebolo susedské využívať tak tvrdo blížneho v tvŕdzi. Ponúkla som sa mu teda bez akýchkoľvek podmienok, že mu vymiešam cesto. Ani trochu sa nezdráhal. Povedal, že si za slobodná sám piekol chlieb, ale obáva sa, že urobiť koláč je nad jeho sily, a predsa by svoju ženu nerád sklamal. Dal mi druhú zásteru, Diana oddeľovala bielka a ja som miešala cesto. Pán Blair behal hore-dolu a znášal prísady. Celkom zabudol na zásteru, a keď behal, viala za ním ako zástava. Diana mi cestou domov povedala, že dobre nepukla od smiechu, keď ho videla. Povedal, že koláč bude vedieť upiecť – v tom má vraj skúsenosti – a potom si vypýtal náš zbierkový hárok a zapísal štyri doláre. Tak vidíte, dostali sme odmenu. I keby nebol dal ani cent, mala by som vždy pocit, že sme urobili pravý kresťanský skutok.“ Nasledujúca zastávka bola u Teodora Whita. Anna ani Diana tam nikdy neboli. Iba z videnia ich poznali. Zatiaľ čo sa pošepky radili, či majú vojsť prednými alebo zadnými dverami, pani Whitová sa zjavila v predných dverách s náručou novinového papiera. Rozvážne kládla kus po kuse na dlážku pri dverách a na schody pred vchodom a ďalej na chodník až k samým nohám návštevníčok.

	„Budete také láskavé a očistíte si starostlivo topánky o trávu a pôjdete potom po týchto papieroch?“ povedala úzkostlivo. „Práve som povymetala celý dom a už si sem nenechám nanosiť prach. Chodník je veľmi zablatený, lebo včera pršalo.“

	„Neopováž sa smiať!“ vystríhala Anna Dianu pošepky, keď kráčali po novinách. „A prosím ťa, Diana, nedívaj sa na mňa, nech hovorím hocičo, lebo sa nedokážem tváriť vážne.“

	Noviny boli vystreté na predizbe do pravej, nepoškvrnenej hosťovskej izby. Anna a Diana si ostýchavo sadli na najnižšie stoličky a vysvetlili, prečo prichádzajú. Pani Whitová ich zdvorilo počúvala a prerušila ich iba dva razy – raz, keď odháňala dotieravú muchu, a raz keď zdvihla stebielko trávy, ktoré spadlo na koberec z Anniných šiat. Anna bola zúfalá, lebo sa cítila strašne vinná, ale pani Whitová sa zapísala na dva doláre a hneď im peniaze vyplatila – „aby sme po ne nemuseli chodiť druhý raz“, povedala Diana, keď odišli. Pani Whitová pozbierala papiere ešte prv, než si odviazali koňa, a keď vychádzali na voze zo dvora, videli ju, ako sa v predizbe rozháňa metlou.

	„Často som počula, že pani Whitová je najčistotnejšia žena na svete, a odteraz tomu budem veriť,“ povedala Diana, a len čo boli v bezpečí, ponechala voľnosť dlho potláčanému smiechu.

	„Som rada, že nemá deti,“ vyhlásila Anna vážne. „Keby mala deti, to by pri nej zažili nevýslovné hrôzy.“

	U Spencerovcov im pani Izabella Spencerová pripravila trápnu chvíľu, lebo o každom obyvateľovi Avonlea povedala zlomyseľnú poznámku. Pán Tomáš Boulter odmietol prispieť, lebo keď sálu pred dvadsiatimi rokmi stavali, nepostavili ju na mieste, ktoré on navrhol. Pani Ester Bellová, ktorá priam kvitla od zdravia, nám pol hodiny opisovala všetky bolesti a neduhy a smutne sa podpísala na päťdesiat centov, lebo vraj vie naisto, že tu už na budúci rok nebude, aby mohla prispieť – tak veru, nebude, lebo bude odpočívať v hrobe.

	Najhoršie ich však prijali v dome Šimona Fletchera. Keď vošli do dvora, zbadali, že oblokom na verande na ne zízajú dve tváre. A hoci klopali a čakali trpezlivo, vytrvalo, nikto im neprišiel otvoriť. Preto z dvora Šimona Fletchera odchádzali dve spravodlivo rozhorčené dievčatá. Dokonca aj Anna pripustila, že sa jej začína zmocňovať zúfalstvo. Ale karta sa obrátila. Najprv nasledovalo niekoľko domov Sloanovcov, kde dostali štedré príspevky, a potom až do konca sa im dobre darilo okrem nejakej frčky, ktorú tu i tam utŕžili. Ich posledná zastávka bol dom Róberta Dicksona pri moste cez rybník. Hoci už boli takmer doma, ostali uňho na čaj, lebo nechceli uraziť pani Dicksonovú, ktorá mala povesť veľmi urážlivej ženy.

	Kým u nich sedeli, prišla na návštevu žena Jakuba Whita.

	„Práve som bola u Lorenzov,“ zvestovala. „V tejto chvíli niet pyšnejšieho chlapa v Avonlea. Čo myslíte, prečo? Má nového – novučičkého synka – a môžem vám povedať, že po siedmich dcérach je to u nich skvelá udalosť.“

	Anna natŕčala uši, a keď zase sedeli na voze, povedala :

	„Ideme rovno k Lorenzovi Whitovi.“

	„Veď býva až pri ceste do White Sands a stadiaľto je tam príliš ďaleko,“ namietala Diana. „Ostatne, k nemu pôjde vyberať Gilbert s Fredom.“

	„Pôjdu na obchôdzku až na budúcu sobotu a dovtedy bude neskoro,“ trvala Anna pevne na svojom. „Dovtedy jeho nadšenie ochladne. Lorenzo White je hrozný žgrloš, ale dnes prispeje na hocičo. Diana, nesmieme si dať ujsť takú skvelú príležitosť.“

	Výsledok potvrdil Anninu prezieravosť. Pán White ich stretol na dvore a žiaril ako slnko na Veľkú noc. Keď ho Anna požiadala o príspevok, nadšene súhlasil.

	„Isteže, isteže. Zapíšte mi o dolár viac, než najväčší príspevok, čo ste dosial dostali.“

	„To bude päť dolárov – pán Daniel Blair dal štyri,“ povedala neisto Anna, trochu vydesená. Ale Lorenzo White sa nezháčil.

	„Teda päť – hneď vám ich vyplatím. Nech sa páči. Ale teraz poďte dnu, prosím vás. Musím vám čosi vzácne ukázať – čosi, čo ešte málo ľudí videlo. Len poďte dnu, uvidíme, čo na to poviete.“

	„Čo povieme, ak dieťa nie je pekné?“ šepkala Diana rozčúlene, keď išli za vzrušeným Lorenzom do domu.

	„Niečo príjemné iste budem môcť o ňom povedať,“ tešila ju Anna veselo. „Každé dojča je čímsi milé.“

	Dieťa však bolo pekné a pán White mal pocit, že dievčatá, úprimne nadšené malým bucľatým novorodencom, mu vrátili hodnotu piatich dolárov. Ale to bolo prvý, posledný a jediný raz, čo Lorenzo White na niečo prispel.

	Hoci bola Anna ustatá, zmohla sa v ten večer ešte na jednu úlohu pre verejné blaho. Zašla totiž cez pole k pánu Harrisonovi, ktorý ako zvyčajne fajčil na verande fajku, družne s papagájom po boku. Býval vlastne na ceste do Carmody, ale Jana a Gerta, ktoré ho poznali len podľa nepekných chýrov, čo sa o ňom šírili, rozčúlene prosili Annu, aby k nemu šla po príspevok.

	Ale pán Harrison otvorene odmietol prispieť čo i centom a nepresvedčila ho ani Annina výrečnosť.

	„Ale ja som si myslela, že náš spolok schvaľujete, pán Harrison,“ nariekala.

	„Pravdaže schvaľujem, pravdaže schvaľujem, ale môj súhlas nesiaha až na dno vrecka, Anna.“

	„Prežiť ešte zopár takých skúseností ako dnes a bude zo mňa pesimistka ako slečna Eliza Andrewsová,“ zhrnula Anna svoju úvahu večer pred zrkadlom vo svojej východnej podkrovnej izbietke.

	Keď povinnosť káže ...

	Bol mierny októbrový večer. Anna sa oprela o operadlo na stoličke a vzdychla si. Sedela za stolom pokrytým učebnicami a zošitmi, ale husto popísané hárky papiera, ktoré ležali pred ňou, očividne nemali nič spoločného s učením alebo školskou prácou.

	„Čo sa stalo?“ spýtal sa Gilbert, ktorý vošiel otvorenými kuchynskými dverami práve včas, aby začul jej vzdych.

	Anna sa začervenala a strčila hárky pod školské písanky.

	„Nič strašného. Práve som sa pokúšala zachytiť niektoré myšlienky, ako mi to profesor Hamilton radil, ale nedarilo sa mi. Len čo ich zachytím atramentom na biely papier, zdajú sa mi úžasne kostrbaté a hlúpe. Predstavy sú ako tiene – nemožno ich uväzniť, také sú vrtošivé a pohyblivé. Ale hádam raz to tajomstvo odhalím. Nemám veľa voľného času, veď vieš. Keď dokončím opravu školských úloh a písomiek, nikdy už nemám chuť písať vlastné práce.“

	„Ale v škole sa ti dobre darí. Všetky deti ťa majú rady,“ povedal Gilbert a sadol si na kamenný schod.

	„Vôbec nie. Tonko Pye ma nemá rád a ani nebude. Ba ani úctu nemá ku mne – ani zamak. Proste mnou pohŕda a musím sa ti priznať, že ma to ukrutne trápi. Nie že by bol ukrutne zlý – je iba nezbedný, ale poslúcha ma s pohŕdaním a trpne, akoby bolo pod jeho dôstojnosť jednať sa o tom, lebo ináč by si so mnou o tom prehovoril... a na ostatných to má zlý vplyv. Všemožne som sa pokúšala získať si ho, ale začínam sa obávať, že sa mi to nikdy nepodarí. Bola by som rada, lebo je to dosť bystrý chlapček. A hoci je Pyeovec, vedela by som si ho obľúbiť.“

	„Pravdepodobne je to výsledok toho, čo počuje doma.“

	„Ani nie. Tonko je samostatný chlapec a sám si tvorí mienku o svojom okolí. Dosial mal v škole vždy učiteľov a vraví, že učiteľky sú nanič. Uvidíme, čo dokážem s trpezlivosťou a láskavosťou. Paľko Irving mi nahradí všetky nedostatky u ostatných žiakov. Je to naozaj zlaté decko, Gilbert, a navyše génius. Som presvedčená, že svet sa raz o ňom dopočuje,“ skončila Anna.

	„Aj ja rád učím,“ súhlasil Gilbert. „Za posledné týždne som sa viacej naučil ako za všetky roky, čo som sám chodil do školy. Počul som, že v newbridgeskej škole majú Janu radi, a myslím, že vo White Sands sú značne spokojní s tvojím „poníženým služobníkom“ – všetci okrem pána Andreja Spencera. Včera večer cestou domov som stretol pani Blewettovú; povedala mi, že si pokladá za povinnosť upozorniť ma, že pán Spencer neschvaľuje moje vyučovacie metódy.“

	„Zbadal si niekedy,“ spýtala sa Anna zamyslene, „že keď ľudia povedia, že si pokladajú za povinnosť oznámiť ti čosi, môžeš sa pripraviť na niečo nepríjemné? Prečo si nikdy nepokladajú za povinnosť povedať ti niečo príjemné, čo o tebe počuli? Včera zase prišla do školy pani H. B. Donnellová a povedala mi, že si pokladá za povinnosť oznámiť mi, že pani Andrewsová neschvaľuje, keď čítam deťom rozprávky, a pán Rogerson sa vraj domnieva, že Prillie nerobí dosť rýchle pokroky v aritmetike. Prillie by sa lepšie učila, keby nemámila toľko času koketovaním s chlapcami spoza svojej tabuľky. Som si celkom istá, že Jakub Gillis jej vypracúva školské príklady, hoci sa mi nikdy nepodarilo prichytiť ho pri čine.“

	„Podarilo sa ti zmierniť nádejného syna pani Donnellovej s jeho vznešeným menom?“

	„Áno,“ smiala sa Anna, „ale išlo to naozaj veľmi ťažko. Sprvoti, keď som ho oslovila St. Clair, nezbadal, že ho volám, kým som ho nezavolala zo tri razy; a keď ho druhí chlapci napokon drgli, tváril sa tak urazene, akoby som ho volala Jano alebo Karol a on by nevedel, že to patrí jemu. Raz večer som ho teda zadržala po vyučovaní a láskavo som mu dohovorila. Povedala som mu, že matka si želá, aby som ho volala St. Clair, a ja sa nemôžem priečiť jej želaniu. Keď som mu všetko vyložila, uznal to – je to veľmi rozumný mládenček – a povedal, že ho teda môžem oslovovať St. Clair. Keby to však skúsili chlapci, ,vytriasol by z nich dušu“. A tak som ho musela zase pokarhať, pretože sa vyhráža. Odvtedy ho volám St. Clair, chlapci ho volajú Jakub a všetko ide hladko. Zveril sa mi, že chce byť tesárom, ale pani Donnellová ma požiadala, aby som z neho vychovala gymnaziálneho profesora.“

	Zmienka o gymnáziu zmenila smer Gilbertových myšlienok a chvíľu sa zhovárali o svojich cieľoch a želaniach – vážne a nadšene, ako mládež rada hovorí, pokým je budúcnosť nepreskúmaným chodníčkom, plným čarovných možností.

	Gilbert sa napokon rozhodol, že pôjde za lekára.

	„Je to nádherné zamestnanie,“ povedal nadšene. „Človek musí po celý život bojovať. Ktosi kedysi definoval človeka ako bojujúceho živočícha – a ja chcem bojovať proti chorobe, bolesti a nevedomosti, lebo všetky spolu navzájom súvisia. Chcem splniť svoj podiel na tomto svete v čestnej práci, Anna, a prispieť malou dávkou k ľudským vedomostiam, ktoré dobrí ľudia nazhromaždili od samého začiatku. Ľudia, ktorí žili predo mnou, urobili pre mňa tak veľa, že svoju vďačnosť chcem prejaviť tým, že urobím niečo pre ľudí, ktorí budú žiť po mne. Zdá sa mi, že je to jediný spôsob, ako sa vysporiadať s povinnosťami voči ľudstvu.“

	„Ja by som zas rada život skrášlila,“ povedala Anna snivo. „Netúžim obohacovať ľudí o ďalšie vedomosti – hoci viem, že je to najvznešenejší cieľ – ale rada by som im spríjemnila život vlastným pričinením, spôsobila im aspoň drobnú radosť alebo priviedla ich na šťastlivú myšlienku, ktorá by nikdy nebola vznikla, keby som sa nebola narodila.“

	„Myslím, že tento ciel spĺňaš každý deň,“ povedal Gilbert s obdivom.

	A mal pravdu. Anna od narodenia patrila k deťom svetla. Keď sa úsmevom alebo slovom vplietla sťa slnečný lúč niekomu do života, znamenalo to nádej a krásu, veštilo dobro.

	Gilbert napokon s ľútosťou vstal.

	„Musím ešte zájsť k MacPhersonovcom. Moody Spurgeon prišiel na nedeľu domov z akadémie a mal mi priniesť knihu od profesora Boyda. Chce mi ju požičať.“

	„A ja musím pripraviť Marille čaj. Išla dnes popoludní navštíviť pani Keithovú a čoskoro bude doma.“

	Keď Marilla prišla domov, Anna mala čaj hotový. Oheň veselo praskal, stôl zdobila váza s papraďou spálenou od mrazu do biela a s rubínovo červenými javorovými listmi, vzduch presycovala lahodná vôňa šunky a hrianok. Ale Marilla klesla na stoličku a zhlboka si vzdychla.

	„Trápia vás oči? Alebo vás bolí hlava?“ vypytovala sa Anna úzkostlivo.

	„Nie. Som iba ustatá – a ustarostená. Trápim sa o Máriu a jej deti. Márii je horšie – dlho už nevydrží. A pokiaľ ide o dvojčence, veru neviem, čo sa s nimi stane.“

	„Nedostala správu od ich strýka?“

	„Mária dostala od neho list. Pracuje ako drevorubač a býva vraj ako tulák, neviem, ako tomu možno rozumieť. Tak či onak, do jari si deti rozhodne nemôže vziať. Predpokladá, že sa vtedy ožení, zariadi sa a potom si ich vezme; ale na zimu ich vraj má Mária nechať u susedov. Mária nikdy nevychádzala dobre s ľuďmi v East Graftone, a preto nemôže o to nikoho požiadať. A potom, Anna, som si istá, že Mária si želá, aby som si deti vzala ja – nepovedala to síce, ale vidím to na nej.“

	„Och!“ Anna spľasla rukami a celá sa chvela od vzrušenia. „A vy si ich vezmete, Marilla, všakže?“

	„Ešte som sa nerozhodla,“ povedala Marilla mrzuto, „Nevrhám sa do všetkého tak bezhlavo ako ty, Anna, Sesternica z tretieho kolena je pomerne vzdialená príbuzná. A starať sa o dve šesťročné deti je vážna zodpovedná povinnosť – tobôž keď sú to dvojčence.“ Marilla bola presvedčená, že dvojčence sú dva razy také zlé ako jednotlivé deti.

	„Dvojčence sú veľmi zaujímavé – kým je to len jeden párik,“ povedala Anna. „Ak sú ich už dva či tri páry, sú nudné. A pre vás to bude veľmi príjemné, keď vás bude mať kto zabávať, kým budem v škole.“ „Nemyslím, že to bude veľká zábava – povedala by som, že skôr starosť a trápenie. Nebolo by to riskantné, keby boli aspoň také staré, ako si bola ty, keď som si ťa vzala. Doru by som si nedbala vziať – vyzerá dobrá a pokojná. Ale Davy je hrozne neposedný.“

	Anna ľúbila deti a v srdci túžila po Keithových dvojčencoch. Spomienka na vlastné osamelé detstvo bola v nej ešte vždy veľmi živá. Vedela, že jediným Marilliným zraniteľným miestom je preúzkostlivá svedomitosť v tom, čo pokladá za svoju povinnosť, a Anna obratne dôvodila týmto argumentom.

	„Ak je Davy roztopašný, tým väčšmi potrebuje dobrú výchovu, nemyslíte, Marilla? Ak si ich nevezmeme, ktovie, kto ich dostane alebo pod aký vplyv. Predstavte si, že by si ich mali vziať najbližší susedia Sprottovci. Pani Lyndová hovorí, že Henry Sprott je najvulgárnejší chlap, aký kedy žil, a jeho deťom nemožno veriť ani slovo. Nebolo by to hrozné? Alebo povedzme, že by prišli k Wigginsovcom. Pani Lyndová vraví, že pán Wiggins predá všetko, čo sa dá predať, a svoju rodinu živí srvátkou. Želali by ste si, aby vaši príbuzní hladovali, hoci by to boli iba bratanci z tretieho kolena?

	Zdá sa mi, Marilla, že našou povinnosťou je vziať si ich.“

	„Aj ja si to myslím,“ potvrdila Marilla chmúrne. „Tuším poviem Márii, že si ich vezmeme. Nemusíš sa tváriť tak blažene, Anna. Bude to znamenať pre teba veľa práce. Kvôli očiam nemôžem urobiť ani steh, budeš sama šiť a plátať šaty. A ty nerada šiješ.“

	„Ukrutne nerada,“ potvrdila Anna pokojne, „ale ak ste ochotná vziať si deti z povinnosti, rozhodne môžem ja z povinnosti pre ne šiť. Zušľachťuje to ľudí, keď musia robiť, čo neradi robia – aspoň, keď je to s mierou.

	
KAPITOLA 8 

	Marilla adoptuje dvojčence

	Pani Rachel Lyndová sedela pri kuchynskom obloku a háčkovala prikrývku, práve tak, ako tu sedela večer pred mnohými rokmi, keď sa Matej Cuthbert viezol dolu návrším s tým, čo pani Rachel volala „privezená sirota.“ Ale vtedy bola jar, a teraz neskorá jeseň. Všetky stromy boli bez lístia a polia suché a hnedé. Slnko zapadalo v purpurovej slávožiare za temnými lesmi Avonlea, keď dolu návrším šla brička, ktorú ťahal pohodlný hnedáčik. Pani Ráchel ho dychtivo sledovala.

	„Ľaľa, Marilla prichádza domov z pohrebu,“ hlásila manželovi, ktorý ležal na kuchynskom diváne. Tomáš Lynde teraz líhal častejšie na diváne ako kedysi, ale pani Rachel, ktorá bystro zbadala hocičo mimo svojej vlastnej domácnosti, si to dosial nepovšimla. „A vezie so sebou dvojčence – áno, Davy sa nakláňa dopredu a chytá koňa za chvost a Marilla ho strháva dozadu. Dora sedí slušne, ako sa patrí. Vždy vyzerá, akoby ju akurát naškrobili a vyhladili. Chudera Marilla bude mať túto zimu plné ruky práce. Uznávam, že za týchto okolností nemohla urobiť nič iné, ako si ich vziať k sebe, tobôž keď jej bude Anna pomáhať. Anna je tým ukrutne nadšená a musím povedať, že vie s deťmi naozaj šikovne zaobchádzať. Na môj veru, vyzerá to, akoby bol len včera nebohý Matej priviezol Annu domov. Každý sa vtedy smial, že Marilla si vzala do hlavy vychovať dieťa. A teraz si berie na starosť dvojčence. Do smrti musí byť človek pripravený na nové a nové prekvapenia.“

	Vykŕmený koník sa vliekol po moste v Lyndovej jame a potom alejou k Zelenému domu. Marilla bola zachmúrená. Z East Graftonu to bolo desať míľ a Davymu Keithovi zrejme už horela zem pod nohami od túžby môcť sa pohybovať. Marilla ho nemohla donútiť pokojne sedieť a celú cestu prežívala muky, že spadne dolu z bričky a zláme si väzy, alebo sa zvalí dopredu koňovi pod kopytá. Napokon mu v zúfalstve pohrozila, že ho poriadne vybije, keď prídu domov. Nato sa jej Davy vyškriabal do lona nedbajúc, že v nich drží opraty, objal ju bucľatými rúčkami okolo krku a stisol ju ako medveď.

	„To nemyslíte naozaj, teta,“ povedal a dôverčivo pobozkal jej zvráskavené líce. „Ako môžem tak dlho vydržať pokojne sedieť? Ani vy by ste to nevydržali, keby ste boli malá.“

	„Nie, ja som vždy ticho sedela, keď mi kázali,“ odpovedala Marilla a snažila sa hovoriť prísne, hoci cítila, že jej srdce mäkne pod vplyvom Davyho prudkej nežnosti.

	„To preto, že ste dievča,“ povedal Davy a driapal sa nazad na svoje miesto, keď ju ešte raz, naposledy, objal. „Boli ste naozaj niekedy dievča? To je smiešne. Dora, tá vie ticho sedieť – ale to nie je, myslím, veľmi zábavné. Iste je fádne byť dievčaťom. Poď sem, Dora, zasmeješ sa.“

	Davyho „rozveselenie“ spočívalo v tom, že schmatol Doru za vlasy a vykvákal ju. Dora skríkla a rozplakala sa.

	„Ako môžeš byť taký roztopašný, keď ti mamu len dnes pochovali?“ spýtala sa Marilla zúfalo.

	„Veď mama rada zomrela,“ povedal Davy dôverne. „Viem to, povedala mi to. Bola veľmi chorá. Povedala, že si mňa a Doru vezmete a že mám byť dobrý. A ja budem dobrý, lenže môžem pritom behať hore-dolu, alebo aj sedieť ticho. Všakže? A na Doru mám byť tiež dobrý a chrániť ju. A to aj budem.“

	„Kvákať ju za vlasy pokladáš za slušné správanie?“ „Nedovolím nikomu inému, aby ju kvákal,“ povedal Davy, zovrel päsť a zamračil sa. „Nech to skúsi! Dore sa nič nestalo. Plakala iba preto, že je dievča. Som rád, že som chlapec, ale mrzí ma, že som z dvojčeniec. Keď Jimmymu Sprottovi sestra odvrkne, povie jej prosto: ,Som starší ako ty; viem to lepšie.' A je ticho. Ale ja to Dore nemôžem povedať a ona vždy zmýšľa ináč ako ja. Teraz ma môžete na chvíľu nechať poháňať, lebo som chlap.“

	Keď Marilla vošla s vozom do dvora, kde v jesennom podvečere tancoval vietor s hnedým lístím, bola šťastná, že sa cesta skončila. Anna ich privítala pri bráne a zložila dvojčence na zem. Dora sa dala pokojne pobozkať, ale Davy prijal Annino privítanie svojským búrlivým objatím.

	Pri večeri sa Dora správala pri stole ako mladá dáma, ale s Davyho spôsobmi nebol nikto spokojný.

	„Taký som hladný, že nemám čas jesť slušne,“ bránil sa, keď ho Marilla karhala. „Dora nie je taká hladná ako ja. Veruže som sa po ceste veľmi namáhal. Ten koláč je strašne dobrý. My sme doma už veľmi dlho nemali koláče, lebo mama bola chorá a nevládala ich napiecť, a pani Sprottová hovorila, že nám ledva upečie chlieb. A pani Wigginsová nikdy nedávala slivky na koláč. Ešteže čo! Môžem si vziať ešte kúsok?“

	Marilla by bola odmietla, ale Anna mu odrezala hodný kus. Pravda, pripomenula Davymu, že by mal zaň poďakovať. Davy sa iba uškrnul a riadne si z neho odhryzol. Keď kúsok zjedol, povedal:

	„Ak mi dáte ešte jeden, poďakujem sa zaň.“

	„Nie, už si mal dosť koláčov,“ povedala Marilla tónom, o ktorom Anna vedela, že proti nemu niet odvolania. A Davy sa mal tomu čoskoro naučiť.

	Chlapec žmurkol na Annu, načiahol sa ponad stôl a vychmatol Dore z ruky prvý koláč, z ktorého si iba raz máličko odhryzla, otvoril ústa dokorán a celý kus si naraz vopchal dnu. Dore sa zachveli pery a Marilla onemela od hrôzy. Anna s pravým výzorom učiteľky pohotové skríkla:

	„Och, Davy, gavalieri také dačo nerobia!“

	„To viem,“ odpovedal Davy, len čo mohol prehovoriť, „ale ja nechcem byť gavalier.“

	„A vari naozaj nechceš byť?“ spýtala sa Anna zdesene.

	„Chcem. Ale najprv musím narásť.“

	„Môžeš začať hneď, aj keď si malý chlapec,“ ponáhľala sa Anna s odpoveďou, lebo sa jej naskytla príležitosť zasiať dobré semeno vo vhodnom čase. „A gavalieri nikdy nevychmatnú dámam z rúk koláč, ani nezabudnú poďakovať, ani nikoho nekmášu za vlasy.“ „To sú chudáci. S nimi nie je žiadna psina,“ povedal Davy úprimne. „Hádam predsa len radšej počkám, až vyrastiem.“

	Marilla sa vzdala poučovania a odkrojila Dore druhý kus koláča. Cítila, že by teraz nevládala s Davym zápoliť, lebo bola ukonaná po pohrebe a po dlhej ceste. V tejto chvíli hľadela do budúcnosti s pesimizmom, na aký by sa bola zmohla len Eliza Andrewsová.

	Dvojčence si neboli natoľko podobné, hoci obidve boli svetlovlasé. Dora mala dlhé hladké vlasy, vždy vzorne upravené. Davy mal na okrúhlej hlave krátko odstrihnuté žlté strapaté prstienky. Dora mala nežné, orechovohnedé oči, kým Davy mal oči živé a huncútske. Dora mala rovný nos, Davy mal vyslovene horenoštek. Dora mala rovné, hranaté ústa, kým na Davyho perách bol ustavičný úsmev. Okrem toho mal v jednom líci jamku a v druhom nič, a keď sa smial, tvár sa stala chutnou, smiešnou, nesúmernou. Veselosť a šibalstvo bolo vidno na každej črte jeho tváričky.

	„Najlepšie urobíme, ak ich dáme do postele,“ povedala Marilla, lebo sa nazdávala, že tak s nimi najľahšie urobí poriadok. „Dora bude spávať so mnou a Davyho môžeš uložiť v západnej podkrovnej izbe. Nebudeš sa báť spať sám, Davy?“

	„Nie, ale ja ešte dlho nepôjdem spať,“ vyhlásil Davy sebavedome.

	„Ba áno, pôjdeš.“ Ustatá Marilla viac nepovedala, ale jej rozhodný tón umlčal aj Davyho. Poslušne cupkal za Annou hore schodmi.

	„Až budem veľký, vieš, čo urobím najprv? Ostanem hore celú noc, aby som vedel, aké to je,“ prezradil jej dôverne.

	Keď v neskorších rokoch Marilla spomínala na prvý týždeň pobytu dvojčeniec v Zelenom dome, zakaždým jej prešli zimomriavky po chrbte. Nie že by bol oveľa horší ako nasledujúce týždne, ale pripadal jej hrozný, pretože nebola na to navyknutá. Kým bol Davy hore, zriedkakedy prešla minúta bez toho, že by nevystrájal huncútstva alebo nevymýšľal nové. Avšak jeho prvý pamätný výčin sa stal dva dni po jeho príchode v nedeľu ráno – v krásny teplý deň, hmlistý a mierny ako v septembri. Anna ho obliekala do kostola, zatiaľ čo sa Marilla venovala Dore. Davy najprv prudko namietal, keď mu chceli umývať tvár.

	„Marilla ma včera umývala – a pani Wigginsová ma šúchala tvrdým mydlom pred pohrebom. To stačí na týždeň. Načo mám byť strašne čistý? Ja som radšej špinavý.“

	„Paľko Irving si každý deň umýva tvár bez donútenia,“ odpovedala Anna pohotové.

	Davy bol v Zelenom dome sotva štyridsaťosem hodín a už zbožňoval Annu a nenávidel Paľka Irvinga, ktorého Anna hneď prvý deň po jeho príchode nadšene pred ním vychvaľovala. Ak si Paľko Irving umýva denne tvár, tým je záležitosť vybavená. On, Davy Keith, sa tomu musí podrobiť, hoci by ho to stálo život. S podobnými pocitmi sa podrobil pokorne aj ostatným úkonom svojej toalety, a tak, keď bolo po všetkom, vyzeral naozaj ako pekný chlapček. Anna bola naňho hrdá ako vlastná mater, keď ho viedla do lavice Cuthbertovcov.

	Sprvoti sa Davy správal celkom slušne; ukradomky si prezeral všetkých chlapcov, na ktorých dovidel, a snažil sa uhádnuť, ktorý je Paľko Irving. Prvé dve piesne a čítanie z Písma nerušene prešli. Pán Allan sa práve modlil, keď sa to stalo.

	Pred Davym sedela Laurette Whitová. Bola to tučná, pokojná dievčina, asi osemročná. V kostole sa správala bezúhonne od prvého dňa, čo ju ta matka priniesla ako šesťmesačné bábätko. Hlavu mala mierne sklonenú. Svetlé vlasy, spletené do dvoch dlhých vrkočov, lákavo obnažovali pásik bielej šije, lemovaný ružovou čipkou.

	Davy strčil ruku do vrecka a vytiahol – húsenicu, chlpatú, zvíjajúcu sa húsenicu. Marilla ju zbadala a zahnala sa po nej, ale nestihla zadržať chlapcovu ruku. Davy pustil húsenicu Laurette za krk.

	Pán Allan bol práve uprostred modlitby, keď sa ozvali prenikavé výkriky. Pastor sa zdesene zarazil a obzrel. Každá hlava v zhromaždení sa obrátila. Laurette Whitová vo svojej lavici poskakovala a zúfalo si chytala vzadu šaty.

	„Au – mama – mam –au! – vyber mi to – au!

	– daj to von – au! – ten zlý chlapec mi to strčil za krk – au! – mama – ide mi to stála nižšie – au – au – au! ...“

	Pani Whitová vstala a so stŕpnutou tvárou vyviedla hysterickú, zvíjajúcu sa Laurette von z kostola. Keď výkriky v diaľke stíchli, pán Allan pokračoval. Ale každý cítil, že sa to už nedá napraviť. Po prvý raz vo svojom živote si Marilla nevšimla text kázne a Anne horeli líca od hanby.

	Keď prišli domov, Marilla uložila Davyho do postele a nakázala mu, aby tam ostal až do večera. Obed mu nedala a na olovrant mu povolila mlieko a chlieb. Anna mu zaniesla jedlo hore do podkrovnej izbičky a žalostne pri ňom sedela, kým bez kajúcnosti s chuťou jedol. Avšak Annin chmúrny pohľad Davyho znepokojoval.

	„Strčil by Paľko Irving dievčaťu za krk húsenicu?“

	„Istotne nie,“ odpovedala Anna smutne.

	„Teda to veľmi ľutujem,“ priznal sa Davy. „Ale bola to krásna húsenica,“ vzdychol si chlapec. „Zodvihol som ju na schodoch, keď sme vchádzali dnu. Bolo mi ľúto zahodiť ju. Myslím, že to bola veľká psina, ako tá dievka vrešťala.“

	V utorok popoludní sa v Zelenom dome zišli členovia Dobročinného spolku, ktorého bola Marilla členkou. Anna sa ponáhľala domov zo školy, lebo vedela, že Marille bude vítaná každá pomoc. Dora bola čistá a upravená, v chutne naškrobených bielych šatách s čiernou stuhou. Sedela medzi členmi spolku v dennej izbe, skromne odpovedala, keď ju oslovili, a mlčala, keď si ju nevšímali. Správala sa ako vzorné dieťa. Davy, blažený, že je špinavý, bol na dvore pri stodole a robil z blata koláče.

	„Dovolila som mu to,“ povedala Marilla ustato. „Myslela som, že mu tak zabránim v horších výčinoch. Tam sa môže iba zašpiniť. Až sa naolovrantujeme, zavoláme ho najesť sa. Dora môže piť čaj s nami, ale Davyho by som sa neopovážila posadiť za stôl, keď sú tu hostia.“

	Keď Anna prišla zavolať členov spolku na čaj, zistila, že Dora nie je v izbe. Pani Bellová jej povedala, že Davy prišiel ku dverám a zavolal ju von. V komore sa s Marillou rýchlo dohovorili, že obidvom deťom dajú čaj neskôr, odrazu.

	Olovrant bol práve v polovici, keď do jedálne vtrhla postava vzbudzujúca bezútešnosť a zúfalosť. Marilla s Annou hľadeli na ňu zdesené, členovia spolku prekvapení. Vari je to Dora – toto vzlykajúce úbožiatko v premočených šatách, s mokrými vlasmi, z ktorých cícerkom stekala voda na Marillin nový, nepoškvrnený koberec?

	„Dora, čo sa ti stalo?“ zvolala Anna a vrhla previnilý pohľad na pani Bellovú, ktorej rodina vraj jediná na svete nepoznala nijaké výčiny.

	„Davy mi nakázal, aby som chodila po plote okolo prasacej ohrady,“ nariekala Dora. „Nechcela som, ale ma volal bojkom. Spadla som do ohrady. Šaty som si celkom zašpinila a prasa prebehlo rovno po mne. Mala som hrozne špinavé šaty, ale Davy povedal, aby som si stala pod pumpu, že mi ich vyperie. Poslúchla som ho a on na mňa pustil vodu, ale šaty sa mi vôbec neoprali. Moja pekná mašľa a topánky sú zničenéééé,“ rozplakala sa Dora žalostne.

	Do konca olovrantu venovala sa Anna hosťom pri stole, zatiaľ čo Marilla šla hore a preobliekla Doru do starých šiat. Potom chytila Davyho a poslala ho bez večere do postele. Na súmraku vošla Anna do jeho izby a vážne mu dohovárala, lebo do tejto metódy vkladala veľkú dôveru a výsledky jej dávali čiastočne za pravdu. Povedala mu, že ju takéto správanie veľmi mrzí.

	„Aj ja to teraz ľutujem,“ pripustil Davy, „ale čo mám robiť, keď to vždy ľutujem až potom. Dora mi nechcela pomôcť robiť koláče, lebo sa bála, že si pobabre šaty, a ja som sa na ňu hrozne napálil. Keby Paľko Irving vedel, že mu sestra spadne, nebol by ju nútil chodiť po ohrade – však?“

	„To ti verím, že by mu to nikdy ani na um neprišlo. Paľko je ozajstný gavalier.“

	Davy tuho zažmúril oči a zrejme o tom chvíľu rozmýšľal. Potom sa vyškriabal hore, objal Annu okolo krku a schúlil si vzrušenú tváričku na jej pleci.

	„Anna, máš ma aspoň trochu rada, aj keď nie som taký dobrý chlapec ako Paľko?“

	„Pravdaže mám,“ povedala Anna úprimne, lebo nebolo možné Davyho neľúbiť. „Ale mala by som ťa ešte radšej, keby si nebol taký samopašný.“

	„Ja – ja som dnes vyparatil ešte čosi,“ pokračoval Davy tlmeným hlasom. „Teraz ma to mrzí, ale strašne sa bojím povedať to. Nebudeš sa veľmi hnevať, všakže? A nepovieš to Marille, naozaj ?“

	„Neviem, Davy. Možno jej to budem musieť povedať. Ale jedno ti môžem sľúbiť: nepoviem jej to, ak mi sľúbiš, že sa to už nikdy nestane.“

	„Nie, nikdy to neurobím, lebo tohto roku ich pravdepodobne viacej nenájdem. Túto som našiel na schodoch do pivnice.“

	„Davy, čože si popáchal?“

	„Marille som dal do postele ropuchu. Ak chceš, môžeš ju vyhodiť von. Ale povedz, Anna, bola by to zábava, keby sme jej ju tam nechali?“

	„Davy Keith!“ Anna sa vytrhla Davymu z objatia a bežala cez predizbu do Marillinej izby. Posteľ bola trochu rozhádzaná. Nervózne a náhlivo rozhodila prikrývku a skutočne uvidela ropuchu, ktorá na ňu zízala spopod vankúša.

	„Ako tú hnusobu vynesiem?“ zastonala Anna a otriasla sa. Spomenula si na lopatku pri sporáku a zbehla po ňu dolu, zatiaľ čo Marilla kutrala čosi v komore. Anna horko-ťažko zniesla ropuchu dolu schodmi, lebo tri razy jej z lopatky zoskočila a raz sa už nazdávala, že ju v predizbe stratila. Keď ju v ovocnom sade napokon zložila, oddýchla si zhlboka.

	,Keby to Marilla vedela, nikdy v živote by si neľahla pokojne do vlastnej postele. Som veľmi rada, že sa roztopašník zavčasu kajal. Diana mi z obloka dáva znamenie. Teším sa, lebo naozaj sa mi žiada rozptýliť sa.

	V škole mám trampoty s Tonkom Pyeom, doma s Davym Keithom a dnes ma už obaja dobre potrápili.“

	
KAPITOLA 9 

	Nie je farba ako farba

	„Tá stará otrava Rachel Lyndová tu bola dnes zase a otravovala ma, aby som prispel na nákup koberca do zákristie,“ sťažoval sa pán Harrison nazlostený. „Nenávidím tú ženskú viac než hocikoho iného. Celú kázeň s textom, vysvetlením a poučením dokáže vložiť do šiestich slov a hodiť ich na vás ako tehlu.“

	Anna sa opierala o okraj verandy a nastavovala tvár lahodnému, miernemu západnému vánku, ktorý za sivého novembrového súmraku dul ponad čerstvo zorané pole a medzi jedlami za záhradou si húdol jemnú melódiu. Anna zrazu obrátila zasnenú tvár ponad plece.

	„Chyba je v tom, že si s pani Lyndovou nerozumiete,“ vysvetľovala. „To je vždy hlavná príčina, keď sa ľudia nemajú radi. Ani ja som sprvoti nemala rada pani Lyndovú. Keď som sa však naučila rozumieť jej, hneď som si ju obľúbila.“

	„Čo ma po tom, keď je pani Lyndová niekomu po chuti. Ale ja som nejedol banán len preto, lebo mi povedali, že mi zachutí, keď ho okúsim,“ šomral pán Harrison. „A čo sa týka porozumenia, zistil som, že je nenapraviteľne zvedavá, a hneď som jej to aj povedal.“ „Veľmi ste ju tým urazili,“ povedala Anna vyčítavo. „Ako ste jej mohli niečo také povedať? Kedysi, je to už dávno, som pani Lyndovej povedala niečo hrozné, ale povedala som jej to v zlosti. S rozvahou by som to nikdy nepovedala.“

	„Je to pravda a mojou zásadou je vždy každému hovoriť pravdu.“

	„Ale nepoviete celú pravdu,“ namietala Anna. „Poviete iba nepríjemnú časť pravdy. Napríklad mne ste aspoň desať ráz povedali, že mám ryšavé vlasy, ale ani raz ste mi nespomenuli, že mám pekný nos.“

	„To viete sama, netreba vám to vravieť,“ chichotal sa pán Harrison.

	„Viem aj to, že mám ryšavé vlasy – hoci už oveľa tmavšie ako kedysi – teda netreba mi to opakovať.“ „Nuž dobre, budem si dávať pozor, aby som to viac nespomínal, keď ste taká citlivá. Musíte mi prepáčiť, Anna. Hovorím otvorene, a ľudia sa preto nesmú hnevať.“

	„V tom im nemôžete zabrániť. Ale ani váš zvyk vás neospravedlňuje. Čo by ste si pomysleli, keby niekto pichal ihlami a špendlíkmi do ľudí okolo seba a vravel by: ,Prepáčte, nesmiete sa hnevať – to je môj zvyk!“ Však by ste si mysleli, že je pochabý blázon? A čo sa týka pani Lyndovej, že je zvedavá, hádam máte pravdu.

	Ale nepovedali ste jej, že má veľmi dobré srdce a vždy pomáha chudobným. Pani Lyndová nepovedala ani slovo, keď jej Timothy Cotton ukradol z mliekarne hrniec masla a žene povedal, že ho od nej kúpil. Keď sa nabudúce stretli, pani Cottonová jej vyhodila na oči, že páchlo kvakou, a pani Lyndová odpovedala iba toľko, ako ju mrzí, že sa jej tak zle vydarilo.“

	„Možno má aj dobré vlastnosti,“ pripustil pán Harrison zdráhavo. „Väčšina ľudí má aj dobré vlastnosti. Aj ja mám dajaké tie svetlé stránky, hoci ich u mňa ani netušíte. Ale tak či onak, na koberec nedám nič. Tak sa mi zdá, že ľudia tu ustavične žobrú peniaze. Ako pokračuje váš plán s maľovaním sály?“

	„Skvele. Minulý piatok večer sme mali schôdzku AZS a zistili sme, že na maľovanie sály a na novú šindľovú strechu sme vybrali dosť peňazí. Väčšina ľudí prispela veľmi štedro, pán Harrison.“

	Anna bola dobrosrdečná dievčina, ale vedela kvapnúť žlč aj do nevinne vyslovených slov.

	„Akou farbou ju chcete namaľovať?“

	„Dohodli sme sa na veľmi peknej zelenej. Pán Roger Pye ide dnes do mesta po farbu.“

	„Komu ste zadali prácu?“

	„Pánu Joziášovi Pyeovi z Carmody. S pokrývaním strechy je takmer hotový. Museli sme mu tú prácu dať, lebo všetci Pyeovci – a viete, že sú to štyri rodiny – vyhlásili, že nedajú ani cent, ak to nedostane Joziáš. Prispeli spolu dvanástimi dolármi, a mysleli sme si, že by bolo škoda pripraviť sa o takú sumu, hoci niektorí ľudia nás odhovárajú, že sme prácu nemali zadať Pyeovcom. Pani Lyndová hovorí, že tá rodina chce mať vo všetkom prsty.“

	„Hlavná otázka je, či Joziáš prácu dobre urobí. Ak áno, neviem, prečo by na tom malo záležať, či sa volá Pye alebo Špajľa.

	Hovorí sa o ňom, že je dobrý robotník, ale veľmi zvláštny človek. Takmer vôbec nehovorí.“

	„Teda je naozaj veľmi zvláštny,“ poznamenal pán Harrison sucho. „Aspoň tunajší ľudia by ho ináč ani nenazvali. Aj ja som bol málovravný, kým som neprišiel do Avonlea, a potom som musel hovoriť, aj keď len na sebaobranu, lebo pani Lyndová by vyhlásila, že som nemý, a začala by zbierku, aby ma z jej peňazí dali učiť dorozumievať sa posunkami. Čože, už idete, Anna?“

	„Musím. Večer mi treba ešte čosi ušiť pre Doru. Okrem toho Davy pravdepodobne sužuje Marillino srdce dajakým novým huncútstvom. Dnes ráno, len čo otvoril oči, spýtal sa: ,Kam odchádza tma, Anna? Chcem to vedieť!‘ Povedala som mu, že ide dookola na druhú stranu sveta, ale po raňajkách vyhlásil, že to nie je pravda, lebo vraj ide do studne. Marilla vraví, že ho dnes štyri razy pristihla, ako visel na studni dolu hlavou a pokúšal sa dočiahnuť tmu.“

	„Je to lapaj,“ vyhlásil pán Harrison rezolútne. „Včera prišiel ku mne a vytrhol papagájovi šesť pier z chvosta, prv než som stačil pribehnúť zo dvora. Úbohý vták je odvtedy bez nálady. Tie deti vám iste narobia veľa starostí.“

	„Všetko, čo hodno mať, prináša aj starosti,“ odpovedala Anna a tajne si zaumienila, že Davymu odpustí najbližší trest, nech je hocijaký, za to, že ju tak pomstil u papagája.

	Večer priniesol pán Roger Pye domov farbu na maľovanie sály a na druhý deň nevrlý a nezhovorčivý Joziáš začal maľovať. Pri práci ho nik nevyrušoval. Sála bola na takzvanej „dolnej ceste“. Koncom jesene bývala táto cesta vždy blatistá, a preto ľudia, ktorí šli do Carmody, volili radšej dlhšiu „hornú cestu“. Sálu obkolesoval hustý jedľový lesík, takže ju bolo vidno, až keď bol príchodzí celkom blízo. Pán Joziáš maľoval teda celkom sám a po svojom, čo najlepšie padlo jeho nespoločenskej povahe.

	V piatok popoludní prácu skončil a odišiel do Carmody. Skoro po jeho odchode šla tadiaľ na voze pani Ráchel Lyndová, ktorá zo zvedavosti nevyhla sa blatu „dolnej cesty“, len aby videla, ako vyzerá sála v novom šate. Keď prešla cez smreky, uvidela.

	Bol to naozaj čudný pohľad. Pani Lyndová vypustila opraty, zalomila rukami a skríkla: „Milostivé nebo!“ Hľadela na sálu, akoby vlastným očiam neverila. Potom sa takmer hystericky rozosmiala.

	„Iste sa stala dajaká chyba – iste. Vedela som, že to Pyeovci pobabrú.“

	Cestou domov pani Lyndová stretla na hradskej viacerých susedov a zakaždým zastavila koňa, aby im mohla ohlásiť, čo sa stalo so sálou. Správa sa rozšírila ako požiar. Gilbert Blythe, zahĺbený doma do učebnice, počul ju od otcovho pomocníka a bez dychu sa ponáhľal do Zeleného domu, pričom sa na ceste k nemu pripojil Fred Wright. Pri bráne do dvora Zeleného domu zastihli Dianu Barryovú, Janu Andrewsovú a Annu Shirleyovú, ktoré tu stáli ako stelesnené zúfalstvo.

	„Však to nie je pravda, Anna?“ zvolal Gilbert.

	„Je to pravda,“ odpovedala Anna ako múza tragédie. „Pani Lyndová sa zastavila u nás cestou z Carmody a povedala mi to. Och, to je príšerné! Či sa oplatí zveľaďovať?“

	„Čo je príšerné?“ spýtal sa Oliver Sloane, ktorý v tej chvíli prichádzal s okrúhlou škatuľou. Priniesol ju Marille z mesta.

	„Vari ste to ešte nepočuli?“ ozvala sa Jana pobúrene. „Stalo sa proste to, že Joziáš Pye vymaľoval sálu na modro namiesto na zeleno – tmavou, sýtou modrou farbou, akou natierajú vozíky a fúriky. A pani Lyndová hovorí, že je to najohavnejšia farba na budovy, akú kedy videla alebo si vie predstaviť, najmä ak ju kombinujú s červenou strechou. Skoro som odpadla, keď som to počula. Je to na zúfanie, ak si uvedomíte, koľko námahy nás to stálo.“

	„Ako mohlo dôjsť k takému omylu?“ nariekala Diana.

	Ukázalo sa, že vinu na hroznom nešťastí nesú Pyeovci. Zveľaďovatelia sa rozhodli použiť Mortonove Harrisove farby a plechovky s týmito farbami majú súhlasné čísla s farbami na karte so vzorkami. Kupujúci si vyberie odtieň na vzorkovnici a objedná si ho pod príslušným číslom. Odtieň žiadanej zelenej mal číslo 147. Keď pán Roger Pye odkázal zveľaďovateľom po svojom synovi Jánovi Andrejovi, že ide do mesta a kúpi farbu, zveľaďovatelia požiadali Jána Andreja, aby otca poprosil o farbu číslo 147. Ján Andrej tvrdil, že to tak povedal, ale pán Roger Pye práve tak spoľahlivo vyhlasoval, že Ján Andrej mu kázal kúpiť číslo 157, a tak ostáva zápletka nevyriešená podnes.

	V ten večer panovalo chmúrne zdesenie v každom avonleaskom dome, kde býval niektorý zveľaďovateľ. Na Zelený dom doľahla taká hlboká skľúčenosť, že zachvátila aj Davyho. Anna plakala a nedala sa utešiť.

	„Musím plakať, aj keď mám skoro sedemnásť rokov, Marilla,“ vzlykala. „Je to príšerná hanba. A znie to ako umieračik nášmu spolku. Vysmejú nás, kým sa nerozpadneme.“

	Avšak v živote, tak ako v snoch, často sa stane pravý opak. Ľudia sa v Avonlea nesmiali, lebo boli príliš nahnevaní. Za ich peniaze vymaľovali sálu, a preto ich nedorozumenie ukrutne mrzelo. Verejné pobúrenie sa znieslo na hlavy Pyeovcov. Roger Pye a Ján Andrej všetko zbabrali. A čo sa týka Joziáša Pyea, len rodený blázon by neprišiel na to, že sa stala chyba, keď otvoril plechovky a uvidel farbu. Keď Joziáša Pyea na to upozornili, odvrkol, že to nie je jeho starosť, aký vkus majú Avonleačania a akú si vybrali farbu; na jeho súkromnú mienku sa vraj nik nepýtal. Najali ho, aby sálu namaľoval, a nie aby o nej debatoval, a preto žiada, aby mu za prácu riadne zaplatili.

	Zveľaďovatelia mu s trpkosťou zaplatili, ale najprv sa poradili s Petrom Sloanom, ktorý bol sudcom.

	„Musíte mu zaplatiť,“ povedal im Peter. „Nemôžete naňho zvaliť zodpovednosť za nedorozumenie, keďže Joziáš tvrdí, že ste s ním nehovorili o farbe, iba ste mu dali plechovky a povedali, aby maľoval. Ale je to veľká hanba a sála vyzerá príšerne.“

	Nešťastní zveľaďovatelia očakávali, že Avonlea bude mať voči nim ešte väčšie predsudky ako predtým, ale namiesto toho verejná priazeň sa obrátila v ich prospech. Väčšina ľudí bola toho názoru, že dychtivú, nadšenú skupinku, ktorá statočne bojovala za splnenie svojho cieľa, stihla nevďačná odplata. Pani Lyndová im radila, aby len pokračovali a dokázali Pyeovcom, že sú aj takí ľudia, čo všetko nezbabrú. Pán Major Spencer im odkázal, že všetky pne pred svojím domom popri ceste vyklčuje a celý priestor na vlastné trovy vyseje trávou. A pani Sloanová sa raz zastavila v škole a tajne zavolala Anna pod bránu, kde jej prezradila, že ak spolok chce na križovatke vysadiť hriadku muškátov, nemusia sa báť jej kravy, lebo vraj dohliadne, aby sa jej túlavý dobytok zdržiaval v bezpečnej vzdialenosti. Aj pán Harrison, hoci sa v skrytosti chichotal, ak sa vôbec kedy chichotal, navonok im bol priaznivo naklonený.

	„Na tom nezáleží, Anna. Väčšina farieb rok čo rok vyblednutím dostáva škaredý odtieň, ale táto farba je od začiatku ukrutne škaredá, a preto blednutím iste opeknie. A šindeľ na streche je celkom dobrý, aj natretý je pekne. Keď ľudia budú sedieť v sále, nebude na nich kvapkať. Aspoň toľko ste dosiahli.“

	„Ale odteraz avonleaská modrá sála sa pre všetky susedné osady stane príslovečnou,“ namietala Anna trpko. A treba priznať, že mala pravdu.

	
KAPITOLA 10 

	Davy túži po senzácii

	Raz v novembri popoludní vracala sa Anna zo školy Brezovým chodníkom a znovu bola presvedčená, že život je nádherný. Mala za sebou vydarený deň a v jej malom kráľovstve všetko šlo hladko. St. Clair Donnell sa nepobil ani s jedným chlapcom pre svoje meno, Prillie Rogersonová mala takú zapuchnutú tvár od bolenia zubov, že sa ani raz nepokúsila koketovať s chlapcami vo svojom okolí, Barbara Shawová spadla iba raz – pričom vyliala na dlážku fľašku vody – a Tonko Pye vôbec nebol v škole.

	„Aký krásny mesiac bol tohoročný november!“ povedala nahlas Anna. Ešte sa nezbavila celkom detskej obyčaje hovoriť nahlas sama sebe. „November je obyčajne taký nepríjemný mesiac, akoby rok odrazu zbadal, že starne, a už sa na nič nezmôže, iba plače a mračí sa nad svojím osudom. Tento rok starne dôstojne – ako vznešená stará dáma, ktorá vie, že nestráca pôvab aj popri sivých vlasoch a vráskach. Boli to krásne dni a utešené súmraky. Tieto posledné dva týždne boli celkom pokojné, ba aj Davy sa takmer bezchybne správal. Už si naozaj myslím, že sa veľmi polepšil. Aký pokoj panuje dnes v lese – ani hláska nepočuť okrem mierneho vánku, ktorý podúva vo vrcholcoch stromov! Znie to ako príboj na vzdialenom morskom brehu. Moje drahé lesy! Aké ste krásne, stromy! Ľúbim vás ako priateľov!“

	Anna sa zastavila, objala štíhlu mladú brezu a pobozkala jej smotanovo biely kmeň. Zo zákruty cesty zrazu vyšla Diana a zasmiala sa.

	„Anna Shirleyová, ty iba predstieraš, že si dospelá. Keď si sama, myslím, že si ešte vždy malé dievča ako kedysi.“

	„Veď sa odrazu nemôžem zbaviť všetkých detských návykov,“ odpovedala Anna veselo. „Vieš dobre, že som bola štrnásť rokov malá a ledva tri roky dospelá. V lese sa budem vždy cítiť ako dieťa. Tieto cesty domov zo školy sú takmer jediné chvíle, kedy môžem snívať – okrem krátkej polhodinky pred spaním. Učenie, štúdium a pomoc Marille pri dvojčencoch mi zaberajú každú voľnú chvíľu. Nevieš si predstaviť, aké senzačné dobrodružstvá prežívam každý večer vo svojej podkrovnej izbičke na chvíľočku, keď si ľahnem do postele. Vždy si predstavujem, že sa mi v živote všetko darí, alebo že v niečom vynikám, že som slávna hviezda alebo ošetrovateľka Červeného kríža, alebo kráľovná. Včera večer som bola kráľovnou. Je to úžasné predstavovať si, že som kráľovnou. Ale tu v lese sa najradšej kochám v celkom iných predstavách. Tá biela breza, pri ktorej si ma pristihla, keď som ju bozkávala, je akoby moja sestra. Jediný rozdiel medzi nami je v tom, že ona je strom a ja som dievča. Ale v skutočnosti to nijaký rozdiel nie je. Kam sa ponáhľaš, Diana?“

	„Idem k Dicksonovcom. Sľúbila som Alberte, že jej pomôžem vystrihnúť nové šaty. Nechcela by si sa večer prejsť, Anna, a odprevadiť ma potom domov?“

	„Možno prídem – veď Fred Wright išiel do mesta,“ odpovedala Anna s najnevinnejšou tvárou.

	Diana sa začervenala, pohodila hlavou a šla ďalej. No zrejme sa neurazila.

	Anna mala pevný úmysel zájsť večer k Dicksonovcom, ale nešla ta. Keď sa vrátila do Zeleného domu, udalosť, ktorá sa stala, vyhnala jej z hlavy všetky ostatné myšlienky. Marillu stretla na dvore – Marillu s vypúlenými očami.

	„Anna, Dora sa stratila!“

	„Čože? Dora sa stratila?“ Anna pozrela na Davyho, ktorý sa hompáľal na bráne do dvora, a v očiach mu postrehla iskierku samopaše. „Davy, nevieš, kde je Dora?“

	„Nie, neviem,“ odpovedal Davy pevne. „Od obeda som ju nevidel. Ak to nie je pravda, nech sa prepadnem.“

	„Od jednej hodiny som bola preč,“ vysvetľovala Marilla. „Tomášovi Lyndovi prišlo odrazu zle a Rachel mi odkázala, aby som k nej hneď prišla. Keď som odchádzala, Dora sa hrala s bábikou v kuchyni a Davy za stodolou robil z blata koláče. Vrátila som sa iba pred polhodinou – ale Dory nikde. Davy tvrdí, že ju nevidel odvtedy, čo som odišla.“

	„Naozaj som nevidel,“ tvrdil Davy vážne.

	„Musí tu byť niekde nablízku,“ povedala Anna. „Sama by sa z domu nevzdialila – veď viete, aká je bojazlivá. Možno zaspala v niektorej izbe.“

	Marilla pokrútila hlavou.

	„Prekutala som celý dom. Ale možno je niekde v stodole.“

	Obidve rozčúlené ženy prezreli každý kút domu, dvora a kôlní. Anna prešla celý sad, ba aj Strašidelný les, vyvolávajúc Doru po mene. Marilla zapálila sviečku a preskúmala pivnicu. Davy sprevádzal raz jednu, raz druhú a vynaliezavo vymýšľal miesta, kde by Dora mohla byť. Napokon sa opäť stretli všetci traja na dvore.

	„To je úplná záhada,“ nariekala Marilla.

	„Kde len môže byť?“ pýtala sa Anna nešťastne.

	„Možno spadla do studne,“ nadhodil Davy s nevinnou veselosťou.

	Anna a Marilla pozreli na seba s hrôzou. Po celý čas, čo Doru hľadali, táto myšlienka prenasledovala obidve, ale ani jedna sa ju neopovážila vysloviť.

	„Možno . .. možno má pravdu,“ zašepkala Marilla.

	Anna, slabá od strachu, podišla k okraju studne a pozrela dolu. Vedro stálo vo vnútri na poličke. Dolu v hĺbke sa matne ligotala pokojná vodná hladina. Studňa Cuthbertovcov bola najhlbšia v celom Avonlea. Keby Dora.. . Anna sa neopovážila zaoberať ďalej touto myšlienkou. Striasla sa a odvrátila.

	„Nože zaskoč po pána Harrisona,“ povedala Marilla zalamujúc rukami.

	„Pán Harrison a John Henry sú preč, odišli do mesta. Zájdem po pána Barryho.“

	Pán Barry sa vrátil s Annou; v ruke niesol kotúč povrazu, na konci ktorého visel akýsi pazúrovitý nástroj, ktorý kedysi slúžil ako vidlica. Marilla s Annou stáli pri studni, napäté a chvejúce sa od strachu a hrôzy, kým pán Barry skúmal jej dno; Davy stál rozkročmo v bráne a pozoroval skupinku s tvárou, v ktorej sa zračila nesmierna zábava.

	Napokon pán Barry s uľahčením pokrútil hlavou.

	„Tam nemôže byť. Ale je to neobyčajne záhadné, kam mohla ísť. Počuj, mládenec, nevieš, kde sa ti podela sestra?“

	„Už som povedal sto ráz, že neviem,“ odpovedal Davy tváriac sa urazene. „Možno prišiel tulák a ukradol ju.“

	„Netáraj!“ okríkla ho Marilla ostro, lebo sa jej uľahčilo, že dievča v studni nenašli. „Čo myslíš, Anna, nezatúlala sa k pánu Harrisonovi? Odvtedy, čo si ju tam raz zaviedla, o ničom inom nehovorila, iba o papagájovi.“

	„Nechce sa mi veriť, že by sa Dora sama tak ďaleko zatúlala, ale pôjdem sa ta pozrieť,“ povedala Anna.

	V tej chvíli sa na Davyho nik nedíval; iste by bol zbadal, že sa mu tvár zrazu zmenila. Tíško sa zošmykol z brány a bežal do stodoly rýchlo, ako ho tučné nohy vládali niesť.

	Anna sa ponáhľala cez pole k Harrisonovmu gazdovstvu s novou nádejou. Dom bol zamknutý, okenice pozatvárané a na okolí ani stopy po živom tvorovi. Zastala na verande a hlasne zavolala na Doru.

	V kuchyni za ňou zrazu zvreskol papagáj a zúrivo zaklial. Ale medzi jeho výbuchmi zlosti doliehalo k Anne žalostné volanie z malej kôlne vo dvore, ktorá slúžila pánu Harrisonovi ako dielňa. Anna sa rozbehla ku dverám, otvorila ich a na prevrátenom sude od klincov sedela opustená osôbka so zaslzenou tvárou.

	„Ach, Dora, Dora, ale si nás vyľakala! Ako si sa sem dostala?“

	„Prišli sme sa s Davym pozrieť na Zázvora,“ vzlykala Dora, „ale nevideli sme ho, iba čo ho Davy rozzúril, keď kopal do dverí. Potom ma Davy zaviedol sem, vybehol a zavrel dvere. Nemohla som sa dostať von. Hrozne som sa bála, plakala som a, a, taká som hladná a premrznutá. Už som si myslela, že neprídeš, Anna.“

	„Davy?“ Na viac sa Anna nezmohla. S ťažkým srdcom niesla Doru domov. Hoci sa tešila, že našla decko v bezpečí a zdravé, radosť jej kalil Davy. Ľahko by mu odpustila figliarstvo, ale Davy klamal, otvorene a chladnokrvne. Nad touto podlosťou Anna nemohla prižmúriť oči. Najradšej by si bola sadla a rozplakala sa od náramného sklamania. Davy jej prirástol k srdcu. Iba teraz si uvedomila, ako ho má rada, a náramne sa jej dotklo, že sa dopustil výslovného klamstva.

	Marilla mlčky počúvala Annu hovoriť o tom, kde našla Doru. Jej mlčanie neveštilo nič dobrého. Pán Barry sa celej príhode smial a radil im, aby Davyho dobre potrestali. Keď odišiel domov, Anna utíšila a zohriala vzlykajúcu a trasúcu sa Doru, pripravila jej večeru a uložila ju do postele. Potom sa vrátila do kuchyne. Aj Marilla práve do nej vošla. Viedla, ba skôr odhodlane vliekla, neochotného, pavučinami zafúľaného Davyho, ktorého pred chvíľou vytiahla z najtemnejšieho kúta maštale.

	Sotila ho na rohožku uprostred kuchyne, potom si pomaly šla sadnúť k východnému obloku. Anna bezvládne sedela pri západnom obloku. Medzi nimi stál previnilec. K Marille bol obrátený chrbtom, bol to pokorný, bojazlivý chrbát, ale tvárou bol obrátený k Anne. A hoci sa trochu hanbil, oči mu iskrili nepriateľstvom, akoby vedel, že vykonal čosi nepekné a že ho zato potrescú, ale neskôr sa bude nad tým s Annou z chuti smiať.

	Ale na Davyho pohľad neodpovedal poloskrytý úsmev v Anniných očiach, ktorý by v nich iste postrehol, keby to bola iba roztopašnosť. Veru nebola to roztopašnosť, ale nepekný, vážny prečin.

	„Ako si to mohol urobiť, Davy?“ spýtala sa ho.

	Davy sa rozpačité uškrnul.

	„To som len tak, zo žartu. Nudil som sa, a tak som vás chcel trochu postrašiť. Chcel som čosi veselé vyparatiť.“

	Hoci sa Davy začal báť a svedomie ho trochu hrýzlo, pri spomienke na „čosi veselé“ sa uškrnul.

	„Ale ty si poprel, že vieš o Dore, Davy,“ povedala Anna ešte smutnejšie.

	„Čo je to poprieť?“

	„Nuž, že si hovoril, čo nebola pravda.“

	„Pravdaže som hovoril,“ pripustil Davy otvorene. „Keby som vás nebol oklamal, neboli by ste sa naľakali. Musel som to tak povedať.“

	Anna pocítila hroznú únavu a Davyho zaťatosť ju dorazila. Dve veľké slzy jej zaliali oči.

	„Och, Davy, ako si to mohol urobiť?“ spýtala sa trasúcim hlasom. „Vari nevieš, že sa to nesmie!“

	Davy skamenel. Anna plače a on je tomu na vine! Vlna úprimných výčitiek zaplavila jeho teplé srdiečko a celé ho pohltila. Pribehol k Anne, pritúlil sa k nej, objal ju okolo krku a rozplakal sa.

	„Nevedel som, že nemám robiť takéto psiny,“ vzlykal. „Ako som to mal vedieť, že sa to nesmie? Sprottovie deti si stále strieľajú z každého a každý deň sa zaklínajú ,nech sa prepadnem“. Viem, Paľko Irving to iste nerobí a ja som sa snažil byť taký dobrý ako on. Ale teraz ma už, Anna, iste nebudeš mať rada. Mali ste mi povedať, že sa to nesmie. Neplač, Anna, už to nikdy neurobím.“

	Davy si vtlačil tvár do Anninho pleca a žalostne plakal. Anna ho pevne objala a ponad jeho brčkavú hlavu hľadela na Marillu. Rozumela mu.

	„Nevedel, že sa nepatrí klamať, Marilla. Hádam by sme mu to mali teraz odpustiť, ak nám sľúbi, že nikdy nebude klamať.“

	„Už nikdy nebudem klamať, keď sa to nepatrí,“ tvrdil Davy medzi vzlykmi. „Ak to ešte raz urobím ...“ Davy v mysli tápal po vhodnom treste, „môžete zo mňa za živa zodrať kožu.“

	„A nehovor, strieľať si z niekoho“, Davy,“ poučila ho pani učiteľka.

	„Prečo?“ vyzvedal sa Davy. Pohodlne sa usadil a hľadel na ňu so zaslzenou tvárou. „Prečo si nemám strieľať z Dory? Chcem to vedieť.“

	„Je to nepekné slovo a nepatrí sa, aby malí chlapci takto hovorili.“

	„Je toho hrozne veľa, čo sa nepatrí robiť,“ sťažoval sa Davy a vzdychol si. „Nikdy som si nemyslel, že je toho toľko. Ľutujem, že sa nepatrí strie ..., nie, klamať, lebo je to niekedy náramne zábavné. Ale keď sa to nepatrí, nebudem to robiť. Čo so mnou urobíte, že som klamal? Chcem to vedieť.“ Anna pozrela prosebne na Marillu.

	„Nechcem s dieťaťom tvrdo zaobchodiť,“ povedala Marilla. „Zrejme mu nikdy nikto nevysvetlil, že nemá klamať, a Sprottovci neboli preňho vhodní kamaráti. Úbohá Mária bola ťažko chorá a nevládala ho vychovávať. Šesťročné dieťa sa také veci nenaučí samo od seba. Musíme vychádzať z predpokladu, že nevie nič, a začneme od začiatku. Ale treba ho potrestať za to, že zatvoril Doru. Neviem si vymyslieť iný trest, iba ak poslať ho bez večere do postele. Ale takto sme ho už často trestali. Nevedela by si navrhnúť niečo iné, Anna? Mala by si čosi vymyslieť, keď máš takú fantáziu.“

	„Ale tresty sú hrozné a ja si rada vymýšľam iba príjemné veci,“ odpovedala Anna. „Svet je aj tak samé trápenie, načo teda vymýšľať si ďalšie.“

	Napokon poslali Davyho do postele ako obyčajne, aby tam ostal až do poludnia nasledujúceho dňa. Davy zrejme už o čomsi premýšľal, lebo keď Anna šla neskôr hore do svojej izbietky, počula, ako ju tíško volá. Keď vošla, pristihla ho, ako sedí na posteli, lakte opreté o kolená, bradu v dlaniach.

	„Anna,“ spýtal sa slávnostne, „nikto si nesmie strie . .. klamať? Chcem to vedieť.“

	„Pravdaže nesmie.“

	„Ani dospelí nesmú klamať?“

	„Nesmú.“

	„Teda,“ vyhlásil Davy rozhodne, „Marilla je zlá, lebo klame. A je horšia ako ja, lebo ja som nevedel, že sa to nesmie, ale ona to vie.“

	„Davy Keith, Marilla nikdy v živote neklamala,“ povedala Anna rozhorčene.

	„Klamala. Minulý utorok mi povedala, že ma stihne niečo hrozné, ak sa nebudem každý večer modliť. A ja som sa týždeň nemodlil, aby som videl, čo ma stihne – a nestihlo ma nič,“ skončil Davy pobúrene.

	Anna potlačila náramnú chuť smiať sa, lebo bola presvedčená, že by sa dopustila nenapraviteľnej chyby, potom sa vážne podobrala zachraňovať Marillinu reputáciu.

	„Nuž, Davy Keith, začala slávnostne, „práve dnes ťa stihlo niečo hrozné.“

	Davy sa zatváril nedôverčivo.

	„Že ste ma poslali do postele bez večere,“ povedal pohŕdavo, „ale to nie je nič hrozného. Nuž nie je to priam príjemné. Ale odkedy som u vás, poslali ste ma už toľko ráz do postele bez večere, že som si pomaly zvykol. A nič tým neušetríte, lebo na raňajky sa najem dva razy toľko.“

	„Nemyslela som na to, že sme ťa poslali do postele, ale na to, že si dnes klamal.“ Anna sa naklonila cez peľasť pri nohách a dôrazne pohrozila vinníkovi prstom. „A povedať nepravdu, Davy, je vari to najhoršie. Vidíš teda, že Marilla ti hovorila pravdu.“

	„Ale ja som si myslel, že to bude psina,“ namietal Davy sklamane.

	„Marilla nemôže za to, čo si si myslel. Zlé výčiny nekončia sa vždy psinou. Často sú iba odporné a hlúpe.“ „Ale predsa mi bolo hrozne do smiechu, keď som vás videl, ako ste s Marillou hľadeli dolu do studne,“ povedal Davy, objímajúc si kolená.

	Anna si zachovala vážnu tvár, kým nezišla dolu. Potom sa zvalila na diván v dennej izbe a smiala sa, až ju brucho bolelo.

	„Mohla by si mi povedať, čo ti je do smiechu,“ nadhodila Marilla trochu mrzuto. „V dnešnej príhode nenachádzam nič, čo by ma rozosmialo.“

	„Ale iste sa zasmejete, keď vám ju vyrozprávam.“ A Marilla sa naozaj zasmiala, čo svedčí o tom, ako pokročila jej výchova odvtedy, čo adoptovala Annu. Ale zápäť si vzdychla.

	„Azda som mu to nemala hovoriť, hoci som raz počula, ako to pastor vravel istému dieťaťu. Ale čo keď ma tak nahneval? Ty si bola na kultúrnom večierku v Carmody a ja som ho dávala spať. Povedal, že nevie, načo by sa mal modliť, kým nie je dosť veľký, aby ho boh bral vážne. Anna, neviem, čo si počneme s tým deckom. Dosial som nevidela chlapca, čo by sa mu vyrovnal. Strácam dôveru.“

	„Och, nehovorte tak, Marilla. Len si spomeňte, aká som bola zlá, keď som k vám prišla.“

	„Anna, ty si nikdy nebola zlá – nikdy. Teraz to vidím, keď si uvedomujem, čo znamená skutočná zloba. Pripúšťam, že si zavše čosi povystrájala, ale pohnútky, ktoré ťa k tomu viedli, boli vždy dobré. Ale Davy je zlý, pretože má rád, čo je zlé.“

	„Ale nie, neverím, že to robí zo zloby,“ prihovárala sa Anna. „Je to iba roztopašnosť. A musíme si uvedomiť, že život u nás je preňho predsa len jednotvárny. Nemá kamarátov, s ktorými by sa mohol hrať, a niečím sa musí zaoberať. Dora je poriadna a slušná, nehodí sa mu za spoločníčku v chlapčenských hrách. Naozaj si myslím, Marilla, že by bolo lepšie poslať ho do školy.“ „Nie,“ povedala Marilla rozhodne, „môj otec vždy tvrdil, že dieťa neslobodno zatvoriť medzi štyri školské steny, kým nemá sedem rokov. Tú istú mienku zastáva aj pán Allan. Môžeme dvojčence doma učiť, ale do školy pôjdu až v siedmich rokoch.“

	„Nuž, musíme sa teda snažiť vychovať Davyho doma,“ vyhlásila Anna veselo. „Má veľa chýb, ale v skutočnosti je to veľmi milý chlapček. Nemôžem si pomôcť, mám ho rada. Azda sa zdesíte, Marilla, keď vám poviem, že mám Davyho radšej ako Doru, hoci je dobrá.“

	„A ja tak isto,“ priznala sa Marilla. „Ale nie je to správne, lebo Dora mi nerobí ani najmenšiu starosť. Lepšie dieťa si nemožno predstaviť, veď ani nevieme, že je v dome.“

	„Dora je príliš dobrá,“ povedala Anna. „Správala by sa slušne aj vtedy, keby jej nemal kto povedať, čo treba robiť. Narodila sa úplne vychovaná, a preto nás nepotrebuje. Myslím si,“ Anna zakončila spor a vyslovila pritom hlbokú pravdu, „že vždy máme najradšej tých, čo sú na nás najviac odkázaní. A Davy nás veľmi potrebuje.“

	„Niečo určite veľmi potrebuje, to je isté,“ súhlasila Marilla. „Rachel Lyndová by povedala, že potrebuje poriadny korbáč.“

	Skutočnosť a predstavy

	„Učiť deti je naozaj veľmi zaujímavé zamestnanie,“ písala Anna kamarátke z Kráľovskej akadémie. „Jana tvrdí, že je jednotvárne, ale mne sa nevidí. Takmer každý deň zažiješ nejakú smiešnu príhodu. Deti ťa prekvapia veľmi zábavnými výrokmi. Jana tvrdí, že tresce žiakov za smiešne reči, ale asi preto sa jej vyučovanie zdá jednotvárne. Dnes popoludní sa malý Jimmy Andrews pokúšal hláskovať slovo ,kropenatý‘, ale nešlo mu to. Nuž, povedal napokon, „hláskovať to síce neviem, ale viem, čo znamená.1

	,Čo?‘ spýtala som sa .

	,Tvár St. Claira Donnella, pani učiteľka.’

	St. Clair je naozaj veľmi pehavý chlapček, ale nechcem, aby mu to ostatní pripomínali – lebo aj ja som kedysi bola pehavá a dobre sa na to pamätám. Ale St. Clair si z toho nič nerobí. Vybuchnátoval Jimmyho na ceste zo školy, pretože ho nazval St. Clair. Počula som o tom, ale neúradne, preto nebudem z toho nič robiť.

	Včera som sa pokúšala naučiť Lottie Wrightovú počítať. Povedala som jej:

	,Keby si mala tri cukríky v jednej ruke a dva v druhej, koľko by si mala spolu?“

	,Veľmi veľa,“ odpovedala nevinne Lottie. A keď som sa na hodine vecného učenia pýtala, prečo nemáme zabíjať ropuchy, Benjie Sloane vážne odpovedal:

	.Lebo by na druhý deň pršalo.“

	Iba ťažko zatajím smiech, Stella. Musím ho v sebe potláčať, kým nedôjdem domov. Marilla tvrdí, že ju to znervózňuje, keď sa z mojej podkrovnej izby ozývajú ohromné výbuchy nezadržateľného smiechu bez príčiny. Vraví, že raz akýsi chlap v Graftone zošalel a že sa to aj uňho takto začalo.

	Rose Bellová tvrdí aj to, že William Tyndale napísal Nový zákon. Claude White vraví, že skleník je človek, ktorý zasklieva obloky.

	Podľa môjho názoru je pri učiteľovi najťažšie, ale aj najzaujímavejšie, prinútiť deti, aby povedali úprimne svoje názory na okolie. Keď minulý týždeň pršalo, cez poludňajšiu prestávku zhromaždila som deti okolo seba a snažila som sa nechať ich rozprávať ako so seberovnou. Pýtala som sa ich, po čom najviac túžia. Niektoré odpovede boli dosť všedné – bábiky, koníky, korčule. Niektoré boli vyslovene originálne. Ester Boulterová si želala nosiť každý deň sviatočné šaty a jedávať v dennej izbe. Hana Bellová chcela byť vždy dobrá, ale aby sa nemusela pritom namáhať. Marjory Whitová chcela byť vdovou. Keď som sa jej vypytovala prečo, odpovedala vážne, že nevydaté dievčatá ľudia volajú staré dievky; vydatým vraj zas muži rozkazujú, ale vdove nehrozí ani jedno, ani druhé nebezpečenstvo. Najpozoruhodnejšie želanie vyslovila Sally Bellová. Túžila po svadobnej ceste. Pýtala som sa jej, či vie, čo to je, a ona mi odpovedala, že podľa nej to je nejaký mimoriadne pekný bicykel, pretože jej bratanec z Montrealu šiel po svadbe na svadobnú cestu a on vždy má najnovšie modely bicyklov.

	Inokedy som sa ich pýtala, čo ktoré vyparatilo. Od starších som sa nedočkala odpovede, ale tretiaci odpovedali celkom otvorene. Eliza Bellová podpálila tetkine pradená česanej priadze. Na otázku, či to urobila náročky, odpovedala, že nie náročky. Skúsila vraj len jeden konček, aby videla, ako to horí, a potom celé pradeno vzbĺklo. Emmerson Gillis si kúpil cukríky za desať centov, ktoré mal dať na misie. Najhorší zločin Annetty Bellovej bol, že jedla černice, ktoré rástli na cintoríne. Willie White sa veľa ráz šmýkal dolu strechou ovčina, keď mal na sebe sviatočné nohavice. Potom musel celé leto chodiť do nedeľnej školy v zaplátaných nohaviciach.

	Mala by si vidieť niektoré slohové úlohy. Pošlem ti odpisy niektorých najnovších slohov. Minulý týždeň som uložila štvrtej triede, aby mi napísali listy o hocičom, a ako pomôcku som im navrhla, žeby napísali o nejakom mieste, čo navštívili, alebo o nejakej zaujímavej veci alebo osobe, ktorú videli. Listy mali písať na ozajstný listový papier, zapečatiť ich do obálok a napísať na ne moju adresu bez cudzej pomoci. Minulý piatok ráno našla som na stole celú hŕbu listov a v ten večer som si opäť uvedomila, že vyučovanie má svoje dobré, ale aj zlé stránky. Tieto slohové práce sú dostatočným zadosťučinením. Takto vyzerala adresa, ktorú napísal Ned Cly. Pravopis a gramatiku uvádzam v pôvodnom stave.

	Pani učiteľka SHIRLEYOVÁ, zelený dom,

	Ostrov Princa eduarda,

	Kanbery

	Iný žiak mi zas napísal:

	Milá pani učiteľka,

	budem písat sloh a vtáčikoch, vtáci sú veľmi užitočné zvieratá, moja mačka chytá vtákov, volá sa William, ale otecko ju volá tom. Je celá strakatá a minulej zimy jej odmrzlo ucho. Nebyť toho, bola by to celkom pekná mačka. Môj stríko vraví, že mačka vedela toho viac, než mnohí ľudia. Necháva ju spávať na hojdacej stoličke a teta vraví, že si ju váži véčšmi ako vlastné deti, to nie je správne. K mačkám máme byť dobrí, máme im dávať čerstvé mlieko, ale nepatrí sa byť k nim lepší ako k deťom, na viac si už nespomínam, to je na dnes všetko od

	Edvarda Blaka Claya

	St. Clair Donnell, ako obyčajne, píše stručne a vecne. St. Clair nikdy nemrhá slovami. Iste si tému nevybral zo zlomyseľnosti, ba ani dodatok nepripísal zo zlomyseľnosti. Má iba tú chybu, že nie je taktný a nemá obrazotvornosť.

	Milá slečna Shirleyová,

	kázali ste nám opísať niečo čudné, čo sme videli. Opíšem avonleaskú sálu. Má dvoje dverí, jedny vnútorné a jedny vonkajšie. Má šesť oblokov a jeden komín. Má dva konce a dva boky. Je natretá na belaso. Preto je čudná. Stojí na dolnej ceste do Carmody. Je to tretia najdôležitejšia budova v Avonlea. Ostatné dve sú kostol a vyhňa. V sále sa konajú schôdzky recitačného klubu, prednášky a kultúrne večierky.

	Váš oddaný

	Jakub Donnell

	P. S. Sála je krikľavo modrá.

	List Annetty Bellovej bol dlhý, a to ma prekvapilo, lebo slohové práce nie sú Annettinou silnou stránkou. Píše obyčajne tak stručne ako St. Clair. Annetta je krotká mačička, vždy sa vzorne správa, ale nemá v sebe ani kúsok originality. Toto je jej list:

	Milovaná slečna učiteľka, píšem vám list, v ktorom vám poviem, ako vás ľúbim. Ľúbim vás z celého srdca, z celej mysle, všetkým, čím som schopná ľúbiť a chcem vám navždy slúžiť. Bola by to pre mňa najvyššia odmena. Preto sa snažím byť dobrá v škole a učiť sa úlohy.

	Ste veľmi krásna, pani učiteľka. Váš hlas je ako hudba a vaše oči ako nezábudky, keď ich pokrýva rosa. Ste vysoká a vážna ako kráľovná. Vlasy máte ako ligotavé zlato. Tonko Pye vraví, že máte ryšavé vlasy, ale Tonka si vôbec nemusíte všímať.

	Poznám vás len niekoľko mesiacov, ale neviem pochopiť, že som vás kedysi nepoznala, že ste skôr nevstúpili do môjho života, aby ste mi ho požehnali a posvätili. Vždy budem spomínať na tento rok ako na najkrajší rok svojho života, lebo mi vás priniesol. V tomto roku sme sa totiž presťahovali z Newbridge do Avonlea. Moja láska k vám mi život veľmi obohatila. Za všetko dobro vďačím vám, najsladšia pani učiteľka.

	Nikdy nezabudnem, ako milo ste vyzerali ostatný raz, keď ste boli v čiernych šatách s kvetmi vo vlasoch.

	Takto si vás budem naveky predstavovať aj vtedy, keď! budeme obidve staré a sivovlasé. Pre mňa, drahá pani učiteľka, budete vždy mladá a pekná. Vždy na vás myslím – ráno, napoludnie a pri večernom súmraku. Ľúbim vás, keď sa smejete, aj keď ste smutná – ba aj vtedy, keď sa tvárite opovržlivo. Nikdy som nevidela, že by ste sa boli mračili, hoci Anthony Pye tvrdí, že ste ustavične zamračená. Nečudujem sa, lebo si to zaslúži.

	Drahá slečna učiteľka, prajem vám dobrú noc. Slnko zapadlo a hviezdy svietia na nebi – hviezdičky jasné a krásne ako vaše oči. Bozkávam vaše ruky a tvár, moja drahá pani učiteľka. Nech vás boh sprevádza a chráni pred každým nebezpečenstvom

	Vaša milujúca žiačka 

	Annetta Bellová

	Tento neobyčajný list mi nedal pokoja. Vedela som, že Annetta ho nemohla sama zložiť, práve tak, ako nemohla lietať. Na druhý deň cez prestávku som sa s ňou prešla k potoku a požiadala som ju, aby mi povedala pravdu. Annetta sa rozplakala a ku všetkému sa priznala. Vravela, že nikdy v živote nepísala list a nevedela, ako sa to robí, ani čo má písať. Ale v hornej zásuvke písacieho stola mala jej matka zväzok ľúbostných listov, ktoré jej kedysi písal ctiteľ.

	,Nebol to otecko,“ vzlykala Annetta, ,ale iný mládenec, ktorý študoval za pastora, a preto vedel písať krásne listy. Ale mamička sa predsa zaňho nevydala. Tvrdí, že ani spolovice nepochopila, čo jej chcel povedať, ale mne sa listy páčili, a preto som z nich poodpisovala niečo a poslala som vám to. Namiesto slečna som napísala pani učiteľka. Niekedy, keď mi prišlo čosi na myseľ, napísala som kúsok sama a niektoré slová som pozmenila. Namiesto nálada som napísala šaty. Myslela som, že si to nevšimnete. Neviem, ako ste na to prišli, že som list nepísala ja. Iste ste veľmi múdra, pani učiteľka.'

	Povedala som Annette, že sa nepatrí opisovať cudzie listy a predstierať, že sú vlastné. No obávam sa, že Annetta ľutovala iba to, že som odhalila jej fígeľ.

	,Ale ja vás mám naozaj rada, pani učiteľka,“ tvrdila s plačom. ,Obsah listu bol pravdivý, hoci to napísal iný. Ľúbim vás z celého srdca.'

	Ťažko hrešiť niekoho za takýchto okolností. A tu je list Barbary Shawovej. Machule ti nemôžem reprodukovať.

	Milá pani učiteľka,

	povedali ste nám, že môžeme písať o návšteve. Na návšteve som bola len raz. Vlnní v zime som bola u tety Márie. Teta Mária je veľmi zvláštna žena a výborná gazdiná. Prvý večer, čo som bola u nich, sedeli sme a pili čaj. Prevrátila som kanvicu a rozbila ju. Teta Mária vravela, že tú kanvicu má tak dlho, ako je vydatá, a že ju dosiaľ nikto nerozbil. Keď sme vstali od stola, stúpila som jej nechtiac na šaty a všetky volány na sukni som jej odtrhla. Keď som na druhý deň ráno vstala, udrela som krčahom o umývadlo a z obidvoch som kúsok odrazila. Pri raňajkách som vyliala šálku čaju na obrus. Keď som tete Márii pomáhala po obede utierať riad, vypadol mi z rúk porcelánový tanier a rozbil sa na kúsky. Večer som spadla na schodoch a vytkla som si členok. Musela som celý týždeň ležať. Počula som, ako teta Mária povedala strýkovi Jozefovi, že je to veľké šťastie, lebo by som porozbíjala všetko v dome. Keď mi bolo lepšie, musela som už odísť. Nerada chodím na návštevy. Radšej chodím do školy, najmä odvtedy, čo som prišla do Avonlea. S úctou

	Barbara Shawová

	Willie White začal takto:

	Vážená pani učiteľka,

	chcem vám napísať o svojej odvážnej tete. Býva v Ontáriu. Raz išla do stodoly a na dvore uvidela psa. Pes nemal čo na dvore robiť, a preto vzala palicu, zbila ho, zahnala do stodoly a zavrela ho tam. Čoskoro prišiel akýsi človek, ktorý hľadal leva, ktorý ušiel z cirkusu. Vysvitlo, že ten pes bol lev a že moja odvážna teta ho zahnala palicou do stodoly. Aké šťastie, že ju nezožral! Emmerson Gillis tvrdí, že ak si myslela, že to bol pes, nebola odvážna. Ale Emmerson mi závidí, lebo on nemá odvážnu tetu, iba strýkov.

	To najlepšie som nechala na koniec. Smeješ sa mi, lebo pokladám Paľka za génia, no som si istá, že jeho list ťa presvedčí, že je to naozaj neobyčajné dieťa. Paľko býva u starej mamy pri morskom brehu a nemá kamarátov, s ktorými by sa mohol hrať – aspoň nie skutočných kamarátov. Pamätáš sa, ako nám profesor pedagogiky kládol na srdce, že nesmieme mať medzi žiakmi obľúbencov, ale nemôžem si pomôcť, Paľka Irvinga mám najradšej zo všetkých. Dúfam, že tým nikto neutrpí, lebo Paľka každý ľúbi, dokonca aj pani Lyndová, ktorá vraví, že by nikdy nebola verila, že by si Yankeeho mohla takto obľúbiť. Aj ostatní chlapci v škole ho majú radi. Vonkoncom nie je zbabelec, hoci rád sníva a rojčí. Je veľmi mužný a vie si uhájiť svoje právo vo všetkých hrách. Nedávno vybil Donnella, lebo St. Clair tvrdil, že anglická zástava reprezentuje vznešenejšiu krajinu ako americká zástava. Bitka sa skončila nerozhodne a súperi sa dohodli, že od tohto dňa si budú navzájom vážiť obe krajiny. St. Clair tvrdí o sebe, že zasadzoval tvrdšie údery, zato Paľko častejšie.

	Tak tu máš Paľkov list:

	Milá pani učiteľka,

	povedali ste nám, že môžeme písať o zaujímavých ľuďoch. Podľa mňa najzaujímavejší ľudia, ktorých poznám, sú moji skalní, a o nich by som vám chcel písať. Nikdy som nikomu o nich nehovoril, okrem otca a starej mamy, ale bol by som rád, keby ste vy o nich vedeli, lebo ma chápete. Je veľmi veľa ľudí, čo nevedia porozumieť, a tým je škoda rozprávať.

	Moji skalní obyvatelia žijú na morskom brehu. Pred príchodom zimy som ich navštevoval takmer každý večer. Teraz už k nim nemôžem chodiť až do jari... Najprv som sa zoznámil s Norou, a preto ju, tuším, mám najradšej. Býva v jaskyni svätého Andreja, je čiernovlasá a čiernooká a vie všetko, čo treba vedieť o morských pannách a o vodných vílach. Mali by ste ju počuť, keď rozpráva rozprávky. Okrem nej poznám dvojčence – námorníkov. Nikde nemajú stály domov, lebo sa plavia po moriach, ale často prichádzajú na breh porozprávať sa so mnou. Je to veselý párik, ktorý videl všetko, čo sa dá na svete vidieť – ba ešte viac. Viete, čo sa raz stalo mladšiemu námorníkovi dvojčaťu? Keď sa tak raz plavil, vplával priamo do odrazu mesačného svitu na hladine. Mesačný svit je stopa na vode, keď vychádza mesiac v splni z mora, to iste viete, pani učiteľka. Nuž mladší námorník sa plavil po tej stope, až došiel rovno na mesiac. Na mesiaci boli zlaté dvierka. Otvoril ich a preplával priamo cez ne. Na mesiaci prežil úžasné dobrodružstvá, ale tento list by bol pridlhý, keby som ich vám chcel porozprávať.

	Potom mám na morskom brehu Zlatú jaskynnú paniu. Jedného dňa som našiel na brehu veľkú jaskyňu, vošiel som do nej a o chvíľu som sa stretol so Zlatou paňou. Má zlaté vlasy, ktoré jej splývajú až k nohám, šaty sa jej ligocú a trblietajú ako živé zlato. V rukách má zlatú harfu a celý deň na nej hrá; hocikedy ju počujete hrať, keď sa prechádzate po brehu, pravda, ak starostlivo počúvate. Lenže ľudia si zväčša myslia, že je to iba vietor medzi skaliskami. Nore som nikdy nepovedal o Zlatej panej. Bál som sa, že by som ju urazil. Urazila sa aj vtedy, keď som sa pridlho zhováral s námorníkmi dvojčencami. ,

	Námorníkov dvojčatá som vždy stretával pri Pruhovaných skalách. Mladší námorník je veľmi príjemný, ale ten starší sa niekedy tvári hrozne zúrivo. Staršieho z dvojčiat podozrievam, že by bol rád pirátom, keby sa na to odvážil. Je tajomný. Raz klial a ja som mu povedal, že ak to povie ešte raz, nech nepríde za mnou na breh zhovárať sa, lebo som starej mame sľúbil, že sa nebudem kamarátiť s človekom, čo preklína. Verte mi, veľmi sa zľakol. Sľúbil mi, že ma zavedie tam, kde zapadá slnko, ak mu odpustím. A tak keď som na druhý deň večer sedel na Pruhovanej skale, prišiel starší na čarovnom člne a ja som doň nastúpil. Čln bol vykladaný perleťou a dúhou ako vnútro morských mušlí a plachta bola ako z mesačného svetla. Plávali sme priamo k západu slnka. Západ slnka je krajina kvetov – obrovská záhrada a mračná sú hriadky kvetov. Vplávali sme do obrovského zlatého prístavu. A ja som vystúpil z člna na širočiznú lúku, posiatu záružlím, veľkým ako ruža. Zostal som tam veľmi dlho. Zdalo sa mi, že prešiel temer rok, ale môj starší námorník dvojča vraví, že to bolo iba niekoľko minút. V krajine západu slnka je to vždy tak: čas trvá oveľa dlhšie než u nás.

	Váš milujúci žiak 

	Pavol Irving

	P. S. Obsah tohto listu, pravda, nie je skutočnosť, pani učiteľka.

	
KAPITOLA 12 

	Nešťastie nechodí po horách, ale po ľuďoch

	V skutočnosti sa to začalo bezsennou, nepokojnou nocou. Annu rozboleli zuby. Keď sa v to neprívetivé zimné ráno zobudila, zdalo sa jej, že život je nudný, jednotvárny a neužitočný.

	Išla do školy nie v priam povznesenej nálade. Líce mala zapuchnuté, hlava ju bolela. Trieda bola studená, začmudená, lebo v peci zle horelo, a deti sa k sebe túlili, trasúc sa od zimy. Anna ich poslala na miesta takým ostrým tónom, aký nikdy predtým nepoužila. Tonko Pye si vykračoval bezočivo ďalej ako obvykle a Anna zazrela, ako šepká čosi susedovi a potom pozerá na ňu a vyškiera sa.

	Zdalo sa jej, že griflíky nikdy tak neškrípali na tabuľkách ako vtedy ráno. Keď Barbara Shawová šla na stupienok s vypočítaným príkladom, potkla sa o vedro s uhlím. Malo to žalostné následky. Uhlie sa vysypalo a rozkotúľalo po celej miestnosti, tabuľka sa jej rozbila na kúsky. A keď vstala, tvár mala zafúľanú od uhoľného prachu. Chlapci sa nahlas rozrehotali.

	Anna pozrela na ňu od druháčikov, s ktorými práve čítala.

	„Počuj, Barbara,“ povedala ľadovo, „ak nevieš chodiť tak, že sa nepotkneš pri každom kroku, ostaň radšej na mieste. Je to naozaj hanba, keď je dievča v tvojich rokoch také nemotorné.“ /

	Úbohá Barbara sa odvliekla na miesto, slzy sa jej zmiešali s uholným prachom. Bolo to priam groteskné divadlo. Nikdy predtým ju milovaná, prívetivá učiteľka nepokarhala takýmto tónom ani takými slovami a Barbare dobre že srdce od žiaľu nepuklo. Annu hrýzlo svedomie, ale to ju ešte väčšmi vydráždilo. Druháci sa do dnes pamätajú na vtedajšiu hodinu čítania, ako aj na počtovú úlohu, ktorú im hneď nato nemilosrdne uštedrila. Anna práve diktovala príklad za príkladom, keď zrazu vbehol do triedy zadychčaný Donnell.

	„Prišiel si o pol hodiny neskôr, St. Clair,“ napomenula ho Anna chladne. „Vedel by si mi vysvetliť, prečo?“

	„Prosím, pani učiteľka, musel som pomáhať mamičke miešať puding na obed, lebo čakáme návštevu a Clarice Almira je chorá,“ povedal St. Clair. Hovoril úctivo, ale jeho ospravedlnenie napodiv vyvolalo medzi spolužiakmi nesmiernu a neoprávnenú veselosť.

	„Sadni si a za trest vypracuješ šesť príkladov na osemdesiatej štvrtej strane počtovnice,“ prikázala mu Anna. St. Claira zrejme zmiatol jej hlas, ale poslušne odišiel na miesto a vybral si tabuľku. Potom nebadane prepašoval Jožovi Sloanovi na konci triedy malý balíček. A pri tom ho Anna pristihla. Balíček jej všetko nevysvetliteľné vysvetlil.

	Stará pani Sloanová si v poslednom čase začala zarábať na predaji orechových koláčov. Koláče chutili najmä chlapcom a v posledných týždňoch sa Anna neraz pre ne nahnevala na žiakov. Cestou do školy chlapci míňali peniaze u pani Sloanovej, nosili koláčiky do školy, a pokiaľ to bolo možné, pochutnávali si na nich aj cez vyučovanie, ba núkali nimi aj kamarátov. Anna varovala všetkých, že zhabe koláčiky, ak ich žiaci ešte raz do školy prinesú. A predsa Donnell chladnokrvne podáva Jožovi celý balíček, zabalený v belasom pásikavom papieri, ktorý pani Sloanová používala priam pred jej očami.

	„Jozef,“ ozvala sa Anna pokojne, „prines mi ten balíček.“

	Jožo sa naľakal a zahanbil, ale poslúchol. Bol to tučný chlapec, ktorý sa začervenal a zakoktal, keď sa naľakal.

	Nikto nevyzeral vinovatejšie ako úbohý Jožo v tejto chvíli.

	„Hoď ho do ohňa!“ prikázala Anna.

	Jožo uprel na ňu nechápavý pohľad.

	„P ... p ... p ... prosím p ... p ... pa .., ni učiteľka,“ začal.

	„Urob, čo ti vravím, Jozef! Bez reči.“

	„A ... a . . . a.. .le p ... p ... p ... pa . ., ni s ,,, s ,,, sú v ňom ...“

	„Jozef, poslúchneš ma, alebo nie?“ pýtala sa Anna.

	Aj odvážnejší a duchaprítomnejší chlapec ako Jožo Sloane by bol podľahol jej ostrému tónu a nebezpečným bleskom, ktoré metali jej oči. Toto bola celkom iná učiteľka, ktorú nik zo žiakov takto nepoznal. Jožo hľadel úzkostlivo na St. Claira, pristúpil k peci, otvoril veľké štvorhranné predné dvierka a hodil dnu belasý balíček, prv ako St. Clair, ktorý vyskočil z lavice, mohol prehovoriť. Potom ustúpil v pravý čas.

	Niekoľko sekúnd ustrašení obyvatelia avonleaskej školy nevedeli, či došlo k zemetraseniu alebo k sopečnému výbuchu. Nevinne vyzerajúci balíček, o ktorom sa Anna nerozvážne domnievala, že obsahuje orechové koláčiky, pani Sloanovej, v skutočnosti obsahoval prskavky, kapsle, kolesá sv. Kataríny, ktoré si predošlý deň Varen Sloane dal kúpiť v meste Donnellovým otcom, lebo v ten večer sa u nich chystali na oslavu narodenín. Rakety vybuchli ako hrom, kolesá svätej Kataríny vyskočili z dvierok a šialene lietali po miestnosti, príšerne syčiac a prskajúc. Anna, bledá od prekvapenia, si sadla na stoličku a všetky dievčatá s vreskom vyliezli na lavice. Jožo Sloane stál ako prikutý uprostred tohto zdesenia a St. Clair, bezvládny od smiechu, sa knísal sem a tam naprostriedku uličky. Prillie Rogersonová zamdlela a Annette Bellová podľahla hystérii.

	Zdalo sa, že prešla celá večnosť – hoci v skutočnosti to trvalo iba niekoľko minút – kým utíchlo posledné katarínske koleso. Anna sa prebrala a vyskočila zo stoličky, aby otvorila dvere aj obloky a vypustila plyn a dym, ktorý napĺňal celú miestnosť. Potom pomohla dievčatám odniesť Prillie na verandu, kde Barbara Shawová v úzkostlivej túžbe uplatniť sa vyliala Prillie do tváre a na plecia za vedro skoro zamrznutej vody, skôr než jej v tom niekto mohol zabrániť.

	Uplynula hodina, kým sa znovu rozhostilo ticho, ale bolo to ticho, ktoré sa dalo priam cítiť a počuť. Každý si uvedomil, že ani výbuchom sa učiteľkino duševné rozpoloženie nevyjasnilo. Nikto okrem Tonka Pyea sa neopovážil ani šepnúť. Keď Ned Clay pri počítaní príkladu náhodou zaškrípal griflíkom, zachytil Annin pohľad a želal si, aby sa zem otvorila a pohltila ho. Na hodine zemepisu viedla učiteľka triedu cez pevninu s takou rýchlosťou, že sa im až hlavy krútili. Na hodine gramatiky popreháňala žiakov slovným a vetným rozborom, až im dych vyrazilo. Keď Chester Sloane napísal slovo „ľúbovoný“ s jedným n, zdalo sa mu, že tú hanbu neprežije ... ani na tomto svete ani na druhom.

	Anna dobre vedela, že sa zosmiešnila a že túto príhodu budú so smiechom pretriasať dnes večer pri čaji aspoň pri dvadsiatich stoloch, ale toto vedomie ju iba väčšmi dráždilo. V pokojnejšej nálade by sa veselo preniesla cez takúto situáciu, ale teraz nebola schopná. Preto sa upokojila tým, že ju s pohŕdaním ignorovala.

	Keď sa Anna popoludní vrátila do školy, všetky deti, ako obyčajne, sedeli na miestach a sústredene sa skláňali nad lavicami – všetky, okrem Tonka Pyea. Ponad okraj knihy zízal na Annu, pričom mu jeho čierne oči svietili od zvedavosti a očakávania. Anna otvorila zásuvku na stole, aby vybrala kriedu, a priam spod ruky jej vyskočila živá myš a prebehla po stole.

	Anna vykríkla a odskočila, ako by to bol had, a Tonko Pye sa hlasito zasmial.

	Potom nastalo ticho – plazivé, vtieravé ticho. Annetta Bellová sa nevedela rozhodnúť, či opäť podľahnúť hystérii alebo nie, najmä keď si nebola na čistom, ktorým smerom myš odbehla. No rozhodla sa nepodľahnúť. Komu by aj pomohla hystéria pred učiteľkou, ktorá stála na stupienku s bledou tvárou a ohnivými očami?

	„Kto mi dal do zásuvky myš?“ spýtala sa Anna. Hovorila celkom ticho, ale Paľkovi Irvingovi prešiel mráz po chrbte. Jožo Sloane zachytil jej pohľad. Cítil sa vinný od hlavy po päty nôh, ale iba zakoktal:

	„J ... j ... ja n ... n ..., nie, t... t... to j ... j ,,, ja n ... n . .. nie, p . .. p ... pani učiteľka.“

	Anna si úbohého Jozefa ani nevšimla. Pozerala na Tonka Pyea a Tonko Pye vydržal jej pohľad nebojazlivo a nehanebne.

	„Tonko, ty si ju tam dal?“

	„Áno, ja,“ odpovedal Tonko bezočivo.

	Anna vzala paličku zo stola. Bola to dlhá, ťažká palica z tvrdého dreva.

	„Poď sem, Tonko!“

	Nebola to ani zďaleka najväčšia bitka, akú kedy Tonko Pye dostal. Ani Anna, Anna s rozbúrenou dušou, nebola schopná kruto potrestať. Ale palica pálila a prekonala Tonkovu vzdorovitosť. Prikrčil sa od bolesti a slzy mu vstúpili do očú.

	Annu vyburcovalo svedomie, odložila palicu a poslala Tonka na miesto. Sadla si za stôl, rozľútostená a trpko zahanbená. Záchvat hnevu pominul a bola by dala veľa za to, keby mohla hľadať útočište v slzách. Takto, hľa, sa skončilo jej vystatovanie – práve vybila žiaka. Aký triumf to bude pre Janu! A ako sa pán Harrison bude chichotať! Ale najhoršie bolo – a to bola najtrpkejšia myšlienka – že stratila poslednú možnosť získať si Tonka Pyea. Teraz ju už nikdy nebude mať rád.

	Anna musela vynaložiť priam herkulovské úsilie, aby zadržala slzy, kým dôjde domov. Potom sa zavrela vo svojej podkrovnej izbe a vyplakala do vankúša hanbu, výčitky a sklamanie. Plakala tak dlho, až sa Marilla naľakala, vynútila si prístup do izbietky a neústupčivo chcela vedieť, prečo sa trápi.

	„Trápim sa, lebo ma hryzie svedomie,“ vzlykala Anna. „Och, Marilla, mala som taký strašný smoliarsky deň. Hanbím sa sama pred sebou. Rozčúlila som sa a vybila som Tonka Pyea.“

	„To rada počujem,“ povedala Marilla rozhodne. „Už dávno si to mala urobiť.“

	„Och, nie, nie, Marilla! Neviem, ako sa budem môcť pozrieť deťom do očú. Zdá sa mi, že som sa pred nimi ponížila až do prachu. Neviete si predstaviť, aká som bola namrzená, neprívetivá a popudlivá. Nikdy nezabudnem na Paľkove oči. Hľadel tak prekvapene a sklamane. Och, Marilla, tak veľmi som sa snažila byť trpezlivá a získať si Tonkovu náklonnosť ... A teraz moja námaha vyšla navnivoč.“

	Marilla s nezvyčajnou nežnosťou pohladkala tvrdou rukou Annine lesklé rozstrapatené vlasy. Keď Anna prestala vzlykať, povedala jemnejšie než inokedy: „Príliš si to berieš k srdcu, Anna. Všetci sa dopúšťame chýb, ale ľudia na ne zabúdajú. A nešťastné dni prichádzajú na každého. Pokiaľ ide o Tonka Pyea, čo sa trápiš, že ťa nemá rád? Je to jediný žiak.“ „Nemôžem si pomôcť. Chcela by som, aby ma mal každý rád, a priam ma bolí, keď viem, že ma niekto neľúbi. A Tonko ma už nikdy nebude mať rád. Och, Marilla, dnes som sa správala ako hlupaňa. Porozprávam vám podrobne, čo sa mi dnes prihodilo.“

	Marilla vypočula celý príbeh, a ak jej chvíľami bolo do smiechu, Anna to na šťastie nezbadala. Keď skončila, Marilla povedala rezko:

	„No, nič si z toho nerob. Deň sa skončil, zajtra bude nový, v ktorom neurobíš ani jedinú chybu – ako si to kedysi sama hovorievala. Teraz poď dolu, navečeriaš sa. Uvidíš, že šálka dobrého čaju a tie slivkové koláčiky, čo som dnes upiekla, pozdvihnú ti náladu.“

	„Slivkové koláčiky nepomôžu chorej duši,“ namietla Anna bezútešne; ale Marilla pokladala za dobrý znak, že sa Anna zmohla na citát. To znamená, že sa dostatočne zotavila.

	Veselý stôl pri večeri, usmiate tváre dvojčeniec a Marilline slivkové koláčiky, ktorým nebolo páru – Davy zjedol štyri – napokon ju predsa značne rozveselili. V noci sa dobre vyspala, a keď sa na druhý deň zobudila, zistila, že svet sa celkom zmenil. Celú noc ticho, ale neprestajne snežilo, a ráno vyzerala skvostná snehová belosť, trblietajúca sa na mrazivom slnku ako láskavý kepeň, ktorý zakrýval všetky chyby a poníženia minulosti.

	Každé ráno je nový začiatok, 
každé ráno je svet nový,

	spievala si Anna, keď sa obliekala.

	Keďže napadol sneh, musela ísť do školy dookola po hradskej. Pokladala za nevyspytateľnú zhodu okolností, že Tonko Pye práve vyšiel spoza rohu a boril sa do snehu, keď Anna vychádzala z chodníka, ktorý viedol od Zeleného domu. Cítila sa taká vinná, akoby sa ich vzájomné postavenie bolo zmenilo. Ale na jej nesmierne prekvapenie Tonko ju nielen pozdravil dvihnutím čiapky – čo nikdy predtým neurobil – ale prehovoril nenútene:

	„To sa dnes dobre kráča, však? Mohol by som vám niesť knižky, pani učiteľka?“

	Anna mu podala knižky a spytovala sa sama seba, či je to skutočnosť alebo či sa jej sníva. Tonko mlčky kráčal vedľa nej až ku škole, a keď jej vracal knihy, Anna sa naňho prívetivo usmiala. Nebol to jej zvyčajný úsmev, ktorý mala vždy pripravený kvôli nemu, lež bol to žiarivý úsmev, prezrádzajúci úprimné priateľstvo. Aj Tonko sa usmial – ale ak máme povedať pravdu, Tonko sa neusmial, ale uškrnul na odvetu. Úškrn obyčajne nepokladáme za prejav úcty, no Anne sa predsa len zdalo, že si získala aspoň jeho úctu, keď dosiaľ nedokázala získať si Tonkovu lásku.

	V sobotu prišla do Zeleného domu pani Lyndová a potvrdila jej dojem.

	„Tak teda, Anna, vidím, že si si predsa len získala Tonka Pyea, tak, tak veru. Predstav si, čo povedal, vraj niečo si predsa len hodná, hoci si dievča. Aj tá bitka, čo dostal od teba, bola akurátna, ako od chlapa.“ „Nikdy som nepredpokladala, že si ho získam bitkou,“ poznamenala Anna trochu smutne a cítila, že ju vlastné ideály sklamali. „Nezdá sa mi to správne. Som presvedčená, že moja teória o láskavom zaobchádzaní nemôže byť nesprávna.“

	„Ani nie je, lež Pyeovci sú výnimkou z každého pravidla, tak veru,“ vyhlásila pani Ráchel dôrazne.

	Keď o tom pán Harrison počul, poznamenal:

	„Vedel som, že sa to tak skončí.“ A Jana jej to dosť nemilosrdne pripomínala.

	Zlatý výlet

	Cestou domov stretla Anna Dianu. Priateľka sa ponáhľala k nim do Zeleného domu. Zišli sa práve na mieste, kde cez potok, tesne pod Strašidelným lesom, bol starý drevený most, zarastený machom. Sadli si pri okraji Vílinej bubliny. Mladé zelené papradie podobalo sa brčkavým hlávkam pozemských tvorov, prebúdzajúcich sa zo spánku.

	„Prišla som sa na teba pozrieť a pozvať ťa, aby si mi prišla pomôcť na oslave narodenín. Bude to na budúcu sobotu,“ povedala Anna.

	„Tvojich narodenín? Veď si mala narodeniny v marci.“

	„Ja za to nemôžem,“ smiala sa Anna. „Keby sa moji rodičia boli so mnou poradili, nestalo by sa to v marci. Iste by som si vybrala jar ako vhodný čas na narodenie. Niet krajšieho obdobia, ako prísť na svet spolu s májovými kvetmi. Cítila by som sa ako ich sestra. Keď som sa už nenarodila na jar, môžem to napraviť tak, že ich budem oslavovať v máji. V sobotu príde Priscilla, aj Jana bude už doma. Všetky štyri sa vyberieme do lesa, kde strávime krásny deň a zoznámime sa s jarou. Veď ju vlastne ani jedna ešte nepozná, ale v lese sa s ňou spoznáme lepšie než hocikde inde. Rada by som preskúmala všetky polia a osamelé miesta. Som presvedčená, že je veľa krásnych kútikov, ktoré ešte nikto, popravde, nevidel, hoci na ne možno aj pozeral. Spriatelíme sa s vetrom a s oblohou, so slnkom a v srdciach si prinesieme domov sviežu novú jar.“

	„Znie to úžasne pekne,“ poznamenala Diana s istou vnútornou nedôverčivosťou voči Anniným čarovné vábivým slovám. „Ale nebude ešte privlhko?“

	„Och, veď si obujeme gumené čižmy,“ odvetila Anna, ustupujúc pred týmto praktickým názorom. „Bola by som rada, keby si prišla ku mne v sobotu predpoludním a pomohla mi pripraviť obed. Budem mať najchutnejšie jedlá – také, čo pristanú k jari, rozumieš ma – torty so želatínou, orechové tyčinky, drobné pečivo s ružovou a žltou polevou a maslové koláče. A musíme pripraviť aj obložené chlebíky, hoci nie sú veľmi poetické.“

	Ukázalo sa, že sobota je ideálny deň na výlet. Bol to belasý, teplý slnečný deň s mierne šantivým vánkom, ktorý zavše povieval nad lúkami a ovocnými záhradami. Na každom vŕšku alebo poli na výslní rozprestierala sa jemná zelená lúka, posiata kvetmi sťa hviezdami. Pán Harrison bránil v zadnej časti svojich pozemkov. Aj on pociťoval čarovnú moc jari. Vtom uvidel štyri dievčiny s košíkmi v ruke, ktoré sa poberali konča jeho role do riedkeho jedľového a brezového lesa. Ich veselé hlasy a smiech doliehali až k nemu.

	„V takýto deň je ľahko byť šťastný,“ poznamenala Anna so skutočnou anenskou filozofiou. „Dievčatá, skúsme urobiť z tohto výletu naozaj krásny ,zlatý deň‘, na ktorý budeme vždy s radosťou spomínať. Musíme vidieť len krásu. Preč s nepríjemnými starosťami! Jana, myslíš na čosi, čo ťa včera v škole zarmútilo.“

	„Ako to vieš?“ opýtala sa Jana prekvapená.

	„Och, dobre poznám ten výraz tváre – dosť často som ho pocítila na vlastnej tvári. Ale vypusť ho teraz z hlavy, buď taká dobrá! To počká do pondelka, a ak nie, tým lepšie. Ach, dievčatá, dievčatá, vidíte tú nádheru fialkovú? Taký pohľad hodno uložiť do obrazovej galérie našej pamäti. Keď mi bude osemdesiat – pravda, ak sa dožijem – zavriem oči a uvidím fialky práve tak, ako ich vidím teraz. Je to prvý dar, ktorý nám dnešný deň priniesol.“

	„Keby bol bozk viditeľný, iste by mal podobu fialky,“ povedala Priscilla. Anna žiarila.

	„Som veľmi rada, že si tú myšlienku vyslovila, Priscilla, a že si si ju neponechala pre seba, keď ti prišla na myseľ. Svet by bol oveľa zaujímavejší, keby ľudia vyjadrovali nahlas svoje myšlienky.“

	„Potom by niektorým ľuďom bolo prihorúco,“ vyjadrila Jana rozumne.

	„Možno máš pravdu, ale bola by to ich vina, pretože majú v hlave odporné myšlienky. No dnes môžeme nahlas povedať svoje myšlienky, lebo budú samé pekné. Každý vyjaví, čo mu príde na myseľ. To ja nazývam rozhovorom. Tento chodník som si nikdy nevšimla. Nože ho preskúmajme.“

	Chodník sa vinul lesom a bol taký úzky, že dievčatá šli za sebou, a ešte aj vtedy ich konáre jedlí šteklili na tvári. Pod jedľami rástli zamatové vankúše machu a o niečo ďalej, kde boli stromy menšie a redšie vysadené, zelenalo sa bohatým porastom lesných rastlín.

	„Pozrite, koľko je tu sloních ušiek!“ zvolala Diana „Natrhám si veľkú kyticu, sú také krásne.“

	„Ako mohli také pôvabné páperovité kvietky dostať také hrozné meno?“ spýtala sa Priscilla.

	„Pretože ten, čo ich tak pomenoval, nemal fantáziu, alebo jej mal priveľa,“ odpovedala Anna. „Dievčatá, pozrite tamto!“

	Ukázala na plytkú lesnú mláku uprostred malej čistinky, kde sa chodník končil. Neskôr v lete mláka vyschne a na jej mieste vyrastie hustá papraď; ale teraz to bola trblietavá, pokojná hladina, okrúhla ako tanierik a čistučká ani krištáľ. Obkolesovali ju štíhle mladé brezy a nízka papradina lemovala okraj.

	„Aké krásne miesto!“ zvolala Jana.

	„Tancujme okolo mláky ako lesné víly!“ vykríkla Anna, hneď položila kôš a roztiahla ruky.

	Ale tanec sa nevydaril, lebo pôda bola mäkká a Jane sa vyzuli gumené čižmy.

	„Ťažko byť lesnou vílou s gumenými čižmami,“ poznamenala Jana.

	„Ale než odídeme, mali by sme toto miesto pomenovať,“ navrhla Anna, podrobujúc sa neodškriepiteľne presvedčivej sile faktov. „Každý nech navrhne meno, a potom budeme losovať. Čo navrhuješ, Diana?“

	„Brezová mláka,“ navrhla Diana pohotové.

	„Krištáľové jazierko,“ povedala Jana.

	Anna, ktorá stála za nimi, očami prosila Priscillu, aby nespáchala ďalšie podobné meno, a Priscilla sa blysla návrhom: „Žiarivé sklo“. Anna vybrala meno „Zrkadlo víl“.

	Mená napísali na kúsky brezovej kôry ceruzkou, ktorú pani učiteľka Jana vybrala z vrecka a vložili do Anninho klobúka. Nato Priscilla zavrela oči a vytiahla meno. „Krištáľové jazierko,“ prečítala Jana víťazne. Ostalo teda Krištáľovým jazierkom, a ak sa Anna nazdávala, že sa náhoda macošsky zachovala voči lesnej mláke, neprezradila ho nahlas.

	Dievčatá sa predierali podrastom a vyšli na osamelý koniec zadného pastviska pána Silasa Sloana. Za ním objavili začiatok ďalšieho chodníka, vedúceho do lesa, a rozhodli sa preskúmať aj túto cestičku. Ich podnikavosť odmenil rad príjemných prekvapení. Najprv na okraji pastviska pána Sloana naďabili na klenbu utvorenú z rozkvitnutých konárov divých čerešní. Dievčatá si zavesili klobúky na ruku a ozdobili si vlasy kvetmi. O niečo ďalej chodník odbočoval doprava a vnoril sa do sosnového lesa, takého hustého a tmavého, že prechádzali v temnom šere, cez ktoré nebolo vidno ani kúsok neba, ani slnečné lúče ním neprenikli.

	„Tu bývajú zlí lesní škriatkovia,“ šepkala Anna. „Sú malí a zlomyseľní, ale nám nemôžu ublížiť, lebo na jar nesmú páchať zlo. Jeden na nás vykukoval tamto spoza pokrútenej jedle. A videli ste skupinu škriatkov na veľkej muchotrávke, popri ktorej sme pred chvíľou prešli? Dobré víly vždy bývajú na výslní.“

	„Priala by som si, aby víly naozaj jestvovali,“ poznamenala Jana. „To by bolo skvelé, keby spĺňali ľuďom tri želania – alebo aspoň jedno. Čo by ste si želali, dievčatá, keby sa vám malo splniť jedno želanie? Ja by som si priala byť bohatá, pekná a múdra.“

	„Ja zase by som chcela byť vysoká,“ vyhlásila Diana. „Ja by som bola rada slávna,“ vyjadrila sa Priscilla. Anna si pomyslela na svoje vlasy, ale tej myšlienky sa vzdala, lebo ju pokladala za nedôstojnú.

	„Želala by som si, aby bola stále jar vo všetkých srdciach a v celom našom živote,“ povedala.

	„Ale to je to isté,“ protirečila Priscilla, „ako keby sme si želali, aby zem bola nebom.“

	„Iba čiastkou neba. Inde na svete by bolo leto, jeseň ... áno, aj trochu zimy. Myslím, že by som si želala, aby niekedy aj v nebi boli ligotavé, zasnežené polia a biele mrazy. Čo na to povieš, Jana?“

	„Ja... ja neviem,“ odvetila Jana v rozpakoch. Jana bola dobré dievča, členka kostolnej spoločnosti, svedomite sa snažila plniť povinnosti svojho povolania a verila všetkému, čo sa kedysi učila. Ale na nebo nerada myslela viac, než bolo treba.

	Za sosnovou húšťavou zvažoval sa chodník k malej čistinke, zaliatej slnkom. Drevený mostík viedol cez potôčik a za ním sa v celej nádhere tiahol bukový les. Vzduch bol ako priezračné čisté víno, lístie svieže a zelené a zem sťa mozaika chvejúceho sa slnečného svetla a tieňa. Za divými čerešňami a údolím štíhlych jedlí bol strmý vrch. Dievčatá sa úplne zadychčali, keď naň vystupovali. Na temene bolo otvorené priestranstvo a tu ich čakalo najkrajšie prekvapenie.

	V diaľke sa tiahli „zadné polia“ gazdovstiev až po hornú cestu, čo viedla do Carmody. Vpredu ich lemovali buky a jedle. Na rovine, otvorenej na juh, tiahla sa záhrada – alebo niečo, čo bolo kedysi záhradou. Záhradu ohraničoval pováľaný kamenný múrik, zarastený machom a trávou. Pozdĺž východného kraja rástli záhradné čerešne, biele ako snehový závej. Miestami bolo ešte vidno stopy po vychodených chodníkoch a prostriedkom sa tiahol rad zanedbaných ružových kríkov. Ale ostatok zaplavili bohato rozkvitnuté žlté a biele narcisy, ktorých hlavičky sa kolísali vo vetre nad bujnou zelenou trávou.

	„Och, aká dokonalá krása!“ zvolali tri dievčatá. Anna iba zízala s výrečnou mlčanlivosťou. ,

	„Ako je to možné, že tu kedysi bola záhrada?“ spýtala sa Priscilla prekvapene.

	„Iste je to záhrada Hestery Grayovej,“ povedala Diana. „Počula som mamku o nej hovoriť, ale dosial som ju nevidela a nikdy som neverila, že je to naozaj pravda. Poznáš príbeh Hestery Grayovej, Anna?“

	„Nie, nepoznám, ale meno je mi akési známe.“ „Och, videla si ho na cintoríne. Je pochovaná v kúte, kde rastú topole. Pamätáš sa na malý hnedý náhrobný kameň, na ktorom je vyrytá otvorená brána spolu s nápisom „Na večnú pamiatku Hestery Grayovej, 22-ročnej“. Jordán Gray je pochovaný vedľa nej, ale na jeho hrobe nie je náhrobný kameň. Čudujem sa, že ti Marilla o nej nikdy nehovorila, Anna. Pravda, zomrela pred tridsiatimi rokmi a ľudia už na ňu zabudli.“ „Nuž, ak s týmto miestom súvisí nejaký príbeh, rady si ho vypočujeme,“ povedala Anna. „Sadnime si medzi narcisy a Diana nám bude rozprávať. Pozrite, dievčence, sú tu celé stovky ... rozrástli sa po celej záhrade. Záhrada vyzerá, akoby ju vytapetovali slnečným svetlom a mesačným svitom odrazu. Tento objav stojí za námahu. A len si pomyslite, že som šesť rokov žila kilometer od tohto miesta a dosial som ho nevidela! Tak začni, Diana, počúvame ťa.“

	„Je to už dávno,“ začala Diana, „čo toto gazdovstvo patrilo starému Dávidovi Grayovi. Nebýval tu – lež v terajšom dome Silasa Sloana. Mal jediného syna Jordana, ktorý raz v zime odišiel za prácou do Bostonu a tam sa zaľúbil do dievčaťa menom Hester Murrayová. Bola predavačkou a svoju prácu priam nenávidela. Vyrástla na vidieku a jednostaj túžila vrátiť sa späť. Keď ju Jordán požiadal o ruku, sľúbila mu, že sa zaňho vydá, ak ju odvedie na tiché miesto, kde by nevidela nič okrem polí a stromov. Priviedol ju teda do Avonlea. Pani Lyndová tvrdila, že je to strašné riziko, keď si berie Yankeejku; isté je, že Hester bola veľmi krehká a slabá gazdiná. Ale moja mamka hovorila, že bola veľmi pekná a milá a že Jordán priam zbožňoval aj zem, po ktorej kráčala. Tak teda, pán Gray dal Jordanovi gazdovstvo a neďaleko mu postavil domček, kde Jordán žil s Hesterou celé štyri roky. Málokto ju navštevoval okrem mojej mamky a pani Lyndovej. Jordán jej upravil záhradu, ktorú mala ukrutne rada, a trávila v nej väčšinu času. Chýrna gazdiná nebola, ale vedela skvele pestovať kvety. A potom ochorela. Mamička tvrdí, že mala suchoty ešte prv, než sem prišla. Vraj nikdy neležala, len zo dňa na deň slabla. Jordán nedovolil nikomu, aby ju opatroval. Ošetroval ju sám a mamka vraví, že bol jemný a nežný, ako vie byť iba žena. Každý deň ju zabalil do vlniaka a vyniesol do záhrady, kde ležala na lavici celkom šťastná. Hovorí sa, že každé ráno a večer žiadala Jordana, aby si k nej prikľakol a pomodlil sa s ňou; chcela vraj zomrieť v záhrade, keď nadíde jej čas. A tak sa aj stalo. Jedného dňa ju Jordán vyniesol na lavicu a potom natrhal všetky ruže, ktoré práve kvitli, a položil ich na ňu. Usmiala sa naňho, zavrela oči a,“ dokončila Diana tíško, „to bol jej koniec!“

	„Och, aký dojímavý príbeh,“ vzdychla Anna, utierajúc si slzy.

	„A čo sa stalo s Jordánom?“ pýtala sa Priscilla.

	„Po Hesterinej smrti predal gazdovstvo a vrátil sa do Bostonu. Gazdovstvo kúpil Jabes Sloane a domček preniesol bližšie k ceste. Jordán zomrel asi o desať rokov po jej smrti. Previezli ho domov a pochovali ho po Hesterinom boku.“

	„Neviem pochopiť, ako si mohla žiadať žiť tak ďaleko od sveta,“ poznamenala Jana.

	„Och, ja to viem ľahko pochopiť,“ odpovedala Anna zamyslene. „Natrvalo by som si to síce neželala, lebo okrem polí a lesov mám rada aj ľudí, ale Hesteru chápem. Na smrť ju unavoval hluk veľkomesta, ako aj davy ľudí, ktorí sa ľahostajne ponáhľali hore-dolu. A dožila sa toho, po čom túžila, čo sa ľuďom iba zriedkavo splní. Pred smrťou prežila štyri krásne roky – štyri roky dokonalého šťastia – a preto si myslím, že ľudia jej mohli skôr závidieť, než ju ľutovať. Iste je krásne zaspať naveky medzi ružami, oslnený pohľadom a úsmevom osoby, ktorá je nám najdrahšia na svete.“ „Hester vysadila tamtie čerešne,“ ukazovala Diana. „Mamke povedala, že sa ich ovocia nedožije, ale tešilo ju, že stromy, ktoré vysadí, budú krášliť svet aj po jej smrti.“

	„Som veľmi rada, že sme sem prišli,“ povedala Anna s rozžiarenými očami. „Dnes je nádherný deň mojich narodenín a táto záhrada so svojím príbehom je dar k narodeninám, ktorý mi tento deň priniesol. Povedz, Diana, vravela ti niekedy mamička, ako Hester Grayová vyzerala?“

	„Nie, vravela iba toľko, že bola pekná.“

	„To som rada, aspoň si môžem sama predstaviť, ako vyzerala. Zaiste bola útla, drobná, s jemnými tmavými vlasmi a veľkými plachými hnedými očami a trochu hanblivou bledou tvárou.“

	Dievčatá si nechali košíčky v Hesterinej záhrade a strávili zvyšok popoludnia potulkami po lese a po poliach, ktoré ju obkolesovali. Objavili veľa pekných zátiší a chodníčkov. Keď boli hladné, naolovrantovali sa na najkrajšom mieste: na strmom brehu zurčiaceho potoka, kde z vysokej ohnutej trávy vyčnievali biele brezy. Dievčatá si posadali pod stromy a s chuťou zjedli Annine dobroty, dokonca aj nepoetické obložené chlebíčky, ktoré im nezvyčajne chutili. Chuť do jedla podporil čerstvý vzduch a zdravá prechádzka. Anna priniesla pre svojich hostí poháre a limonádu, ale sama sa radšej napila vody z hrnčeka, ktorý si urobila z brezovej kôry. Pohár síce tiekol a voda mala bahnistú príchuť, akú má potočná voda na jar, ale Anna ju pre túto príležitosť pokladala za vhodnejšiu ako limonádu.

	„Vidíte tamtú báseň?“ povedala zrazu a ukazovala na čosi.

	„Kde!“ spýtali sa Jana a Diana prekvapene, akoby očakávali lietajúce rýmy na bielych brezách.

	„Tamto dolu v potoku je staré zelené zamachnatené brvno, cezeň tečie voda, čerí sa vo vlnky, ktoré vyzerajú ako učesané, a kolmo na ne dopadá jediný slnečný lúč a vniká hlboko do potoka. Och, to je najkrajšia báseň, akú som kedy videla.“

	„Ja by som to skôr nazvala obrazom,“ povedala Jana. „Báseň, to sú strofy a verše.“

	„Ó, to nie je pravda,“ Anna pohodila rozhodne hlavou ozdobenou korunou kvetov divých čerešní. „Strofy a verše sú iba vonkajším rúchom básne, a nie skutočnou básňou, práve tak ako na čipky a volány na tvojich šatách nemožno povedať, že si to ty. Skutočná báseň je duša, vnútro niečoho a tento kúsok krásy je duša nenapísanej básne. Každý deň sa nestretávame s krásou ... i keď to má byť duša básne.“

	Dievčatá sa vracali v zlatom svetle pokojne zapadajúceho slnka a košíčky mali naložené narcisovými kvetmi z Hesterinej záhrady. Niektoré Anna na druhý deň zaniesla na cintorín a položila na Hesterin hrob. Červienky spievali na jedliach a žabí zbor pospevoval v barinách. Všetky dolinky medzi kopcami boli až po kraj naplnené topásovým a smaragdovým svetlom.

	„Predsa sme sa príjemne zabavili,“ povedala Diana, akoby nebola verila, že výlet bude veľmi zábavný.

	„Bol to naozaj zlatý deň,“ povedala Priscilla.

	„Mám naozaj veľmi rada les,“ vyhlásila Jana.

	Anna nepovedala nič. Hľadela do diaľky na nebo a myslela na Hesteru Grayovú.

	
KAPITOLA 14

	Zažehnané nebezpečenstvo

	Raz v piatok večer, keď sa Anna vracala domov z poštového úradu, pripojila sa k nej pani Lyndová. Ako obyčajne i teraz vzdychala pod bremenom starostí o cirkev a štát.

	„Práve som bola u Timothyho Cottona, či by mi Alica nemohla prísť na niekoľko dní pomôcť,“ povedala. „Bola u mňa minulý týždeň. A hoci je taká pomalá, že sa nevie náhle zastaviť, je lepšia ako nič. Je však chorá, a preto nemôže prísť. Timothy tiež vysedáva doma, kašle a narieka. Už desať rokov zomiera a ešte ďalších bude. Takíto ľudia nevedia zomrieť a skoncovať so všetkým – pri ničom nevydržia, ani pri chorobe. Je to hrozne nepraktická rodina a naozaj neviem, čo s nimi bude.“

	Pani Lyndová si vzdychla, akoby chcela vyjadriť svoje pochybnosti, či Prozreteľnosť naozaj bude vedieť vyriešiť túto otázku.

	„Marilla bola zase v utorok v meste s očami, však? Čo jej povedal špecialista?“ spýtala sa pani Lyndová.

	„Bol veľmi spokojný,“ odvetila Anna šťastne. „Konštatoval, že sa j e j^ zrak veľmi zlepšil a je mimo nebezpečenstva, že stratí zrak. No hovorí, že už nikdy nebude môcť veľa čítať ani robiť jemné ručné práce. Ako sa vám daria prípravy na dobročinný trh?“

	Dobročinný spolok pripravoval trh a spoločnú večeru a pani Lyndová bola hybnou pákou celého podujatia.

	„Dosť dobre, a teraz si spomínam, že podľa pani Allanovej by bolo dobré zriadiť stánok na spôsob starodávnej kuchyne, kde by sa na večeru podávala pečená fazuľa, búrske oriešky, nákypy a tak ďalej. Všade hľadáme staromódne zariadenie. Pani Fletcherová nám požičia matkin pletený koberec, pani Boulterová staré stoličky a teta Shawová nám požičia príborník so sklenými dvierkami. Dúfam, že Marilla nám požičia medené svietniky. Potrebujeme aj staré misy. Pani Allanová si zaumienila, že zadováži belasú porcelánovú misu s čínskou vzorkou. Ale tu ju zrejme nikto nemá. Nevieš, kde by sme ju zohnali?“

	„Slečna Jozefína Barryová ju má. Napíšem jej a poprosím ju, aby nám ju na túto príležitosť požičala,“ povedala Anna.

	„Bola by som veľmi rada. Počítam, že večera bude asi o dva týždne. Ujko Abe Andrews síce predpovedá dažde a búrky, ale to je bezpečná záruka, že bude pekne.“

	Treba poznamenať, že spomínaného „Ujka Abeho“, ako všetkých prorokov, doma neuznávali. Ba otvorene o ňom vtipkovali, lebo máloktorá jeho predpoveď počasia sa splnila. Pán Elisha Wright, ktorý si myslel o sebe, že je najvtipnejším človekom vo svojom okolí, vravel, že v Avonlea nikomu ani na um nepríde pozrieť do charlottetownských denníkov, aby sa tam dočítal o predpovedi počasia. Každý sa vraj opýta ujka Abeho, aké bude na druhý deň počasie, a očakáva pravý opak, Ale ujka Abeho to nijako nemýlilo a prorokoval veselo ďalej.

	„Radi by sme dobročinný trh so spoločnou večerou odbavili ešte pred voľbami,“ pokračovala pani Lyndová, „lebo kandidáti iste prídu k nám a minú veľa peňazí. Torryovci podplácajú, kde len môžu, a tak im dáme príležitosť minúť peniaze na poctivé účely.“

	Anna bola zúrivá konzervatívka už z úcty k Matejovej pamiatke, ale nepovedala nič. Bola príliš rozumná, aby začala s pani Lyndovou politickú debatu.

	Niesla Marille list s poštovou pečiatkou Britskej Kolumbie 

	„List je pravdepodobne od strýka našich detí,“ povedala nedočkavo, keď došla domov. „Och, Marilla, som veľmi zvedavá, čo o nich píše.“

	„Najlepšie azda urobíme, ak otvoríme list a prečítame ho,“ odvetila Marilla stručne.

	Starostlivý pozorovateľ by si bol všimol, že aj ona je vzrušená, ale radšej by sa bola dala upáliť, než by to dala najavo.

	Anna otvorila list a letmo prezrela jeho obsah, písaný dosť neúhľadným písmom.

	„Píše, že na jar si nemôže vziať deti k sebe, lebo bol chorý takmer celú zimu a svadbu musel odložiť. Pýta sa, či by sme si ich nemohli nechať až do jesene a potom by skúsil vziať si ich. Necháme si ich, Marilla?“ „Neviem, čo iné by sme mohli urobiť,“ odpovedala Marilla nevrlo, ale v duši sa jej uľavilo. „Už nepôsobia toľko starostí ako kedysi, alebo sme si na ne možno už zvykli. Davy sa veľmi polepšil.“

	„Rozhodne sa lepšie správa,“ poznamenala Anna opatrne, akoby nerada tvrdila to isté o jeho mravoch.

	Keď sa večer vrátila Anna domov zo školy, zistila, že Marilla odišla na schôdzku Dobročinného spolku. Dora spala na diváne v kuchyni a Davy stál pred otvorenou skriňou v obývacej izbe a s rozkošou si pochutnával na Marillinom chýrnom lekvári zo žltých slivák – na „spolkovom lekvári“, ako ho Davy nazýval, lebo sa ho nesmel ani dotknúť. Keď ho Anna pristihla a pohotové vyhodila z izby, tváril sa náramne previnilo.

	„Davy Keith, nevieš, že sa nepatrí jesť zakázaný Marillin lekvár? Veď sme ti jasne povedali, že sa v tejto skrini nesmieš ničoho dotknúť.“

	„Áno, vedel som, že to nemám robiť,“ priznal sa Davy rozpačité, „ale keď je slivkový lekvár taký dobrý, Anna. Nechcel som ho zjesť, iba som trošičku ochutnal. Strčil som doň prst...“ Anna zastonala, „a pekne som ho olízal. Bol oveľa lepší, než som si ho predstavoval, a tak som vzal lyžicu a pustil som sa doň.“ Anna spustila takú vážnu kázeň o zakázanom lekvári a krádeží, že Davyho dojala, a dosiahla aspoň to, že úprimnými bozkami sľúbil, že to nikdy neurobí.

	Anna bola rada, že Marilla nie je doma, lebo by sa nad jej metódou zhrozila. Netreba podotýkať, že Marilla vychovávala dvojčence starými osvedčenými spôsobmi a odmietala všetky špekulácie na túto tému. Davyho a Doru naučila každú nedeľu jednu pieseň, otázku z katechizmu a verš z biblie. Dora sa poslušne učila a odriekala všetko ako stroj a vari s takým porozumením a záujmom, akoby bola skutočne stroj. Davy, naopak, bol nenásytne zvedavý a často kládol otázky, ktoré naháňali Marille strach o jeho osud.

	„Chester Sloane tvrdí, že v nebi nebudeme nič robiť, iba sa prechádzať v bielych dlhých šatách a hrať na harfách,“ uvažoval Davy. „Keď bude celkom starý, možno sa mu tam aj zapáči. Teraz by ta nerád išiel. Ako by chodil v tých dlhých šatách? Prečo by anjeli muži nemohli chodiť v nohaviciach? Chester hovorí, že stará mať chcela, aby bol pastorom, ale on by radšej išiel za kováča. Ja veru nepôjdem za pastora. Radšej budem obchodníkom ako pán Blair a budem mať veľa cukríkov a banánov. Do toho neba by som aj nedbal ísť, keby mi tam dovolili hrať na fúkacej harmonike namiesto harfy. Čo myslíte, dovolia mi?“

	„Áno, myslím, že budeš môcť,“ znela jediná odpoveď, ktorú si Anna trúfala vysloviť.

	AZS sa v ten večer zišiel u pána Harmona Andrewsa. Očakávali plnú účasť, lebo mali prebrať veľmi dôležité otázky. AZS prekvital a dokázal už priam zázraky. Skoro z jari pán Major Spencer dodržal slovo: vyklčoval, pohrabal a zasial trávou priestranstvo pred svojím gazdovstvom popri hradskej. Asi desať ďalších, niektorí podnietení odhodlaním nedať sa prekonať nejakým Spencerom, iní povzbudení zveľaďovateľmi vo vlastnej domácnosti, nasledovali jeho príklad. Výsledkom boli dlhé pásy jemnej zamatovej trávy, ktoré sa zelenali tam, kde kedysi rástla burina alebo nevzhľadné krovie. Gazdovia, ktorí si priestranstvo pred domom nedali do poriadku, tvorili taký ostrý nepekný protiklad, že sa za to hanbili, a rozhodli sa, že na budúcu jar aj oni niečo podniknú. Aj trojuholník na križovatke vyčistili a vysiali trávou a Annine hriadky muškátov nijaká zatúlaná krava nezožrala.

	Zveľaďovatelia si mysleli, že sa im všetko krásne darí, aj keď pán Levi Boulter, ktorého členovia starostlivo vybranej komisie taktne požiadali, aby dal starý ošarpaný dom strhnúť, otvorene im povedal, že nedovolí, aby sa miešali do jeho záležitostí. Na jednej mimoriadnej schôdzi chceli zostaviť žiadosť školskej správe, aby dala školský dvor oplotiť. Taktiež mali

	 

	debatovať o pláne na vysadenie niekoľkých ozdobných stromov v okolí kostola, ak budú na to spolkové finančné prostriedky stačiť. Bolo totiž škoda začať s druhou zbierkou, ako tvrdila Anna, kým je avonleaská sála modrá. Členovia spolku sa už zhromaždili v hosťovskej izbe Andrewsovcov a Jana už vstala, aby navrhla voľbu výboru, ktorý mal zistiť a oznámiť cenu spomenutých stromov, keď zrazu do miestnosti vbehla Gerta Pyeová, s účesom ä la Pompadour, vyzdobená najvyšším znesiteľným množstvom čipiek. Gerta rada chodila neskoro, – „aby jej príchod bol efektnejší“ – ako tvrdili jej neprajníci. V tomto prípade Gertin príchod bol naozaj efektný, lebo teatrálne zastala uprostred miestnosti, zdvihla ruky, vypúlila oči a zvolala:

	„Práve som sa dozvedela hroznú správu. Čo na to poviete? Pán Judson Parker chce prenajať na reklamy celý plot pozdĺž svojho gazdovstva akejsi spoločnosti na výrobu liekov.

	Aspoň tentoraz Gerta Pyeová vyvolala senzáciu, akú si priala. Keby hodila bombu medzi nadšených zveľaďovateľov, sotva by dosiahla lepší účinok.

	,,To je nemožné,“ povedala Anna nechápavo.

	„To isté som povedala aj ja, keď som to prvý raz počula,“ vyhlásila Gerta a nesmierne sa kochala vo svojom úspechu. „Povedala som, že to nie je možné – lebo Judson Parker by nám niečo také nevyparatil, viete si to predstaviť. Ale otec sa s ním dnes popoludní stretol a pán Parker potvrdil, že je to pravda. Predstavte si! Jeho gazdovstvo sa tiahne pozdĺž newbridgeskej cesty, a ako hrozne to bude vyzerať, keď po celej dĺžke budú reklamné nápisy o pilulkách a náplastiach, viete si predstaviť.“

	Zveľaďovatelia si to vedeli až pridobre predstaviť. Aj tí, čo mali menej fantázie, vedeli si predstaviť, ako groteskne by pôsobil pol míle dlhý plot, natretý reklamnými nápismi. Všetky myšlienky na kostolný a školský dvor ustúpili do pozadia pred novým nebezpečenstvom. Zabudlo sa na všetky pravidlá a predpisy, ktorými sa majú schôdzky viesť, a zúfalá Anna sa vzdala námahy uviesť do zápisnice všetko, čo sa povedalo. Všetci hovorili odrazu a hurhaj bol akurátny.

	„Och, nerozčuľujme sa,“ prosila ich Anna, ktorá bola zo všetkých naj rozčúlenejšia, „radšej rozmýšľajme nad tým, ako by sa tomu dalo predísť.“

	„Neviem si predstaviť, ako by si tomu chcela predísť,“ zvolala Jana trpko. „Každý vie, aký je Judson Parker. Za peniaze je ochotný na všetko. Nemá ani za mak zmyslu pre verejné blaho ani pochopenie pre krásu.“

	Výhľady neboli veľmi sľubné. Judson Parker a jeho sestra boli jediní Parkerovci v Avonlea, preto ich nemohli ovplyvniť príbuznými. Marta Parkerová bola žena, ktorej vek sa dal veľmi dobre odhadnúť a ktorá nemala mladých ľudí veľmi rada a zveľaďovateľov ešte menej. Judson bol naopak veselý, otvorený človek, vždy príjemne naladený a úslužný, takže bolo prekvapujúce, prečo mal tak málo priateľov. Možno mal v mnohých obchodných záležitostiach viac úspechov ako iní, a to málokedy prispieva k popularite. Povrávalo sa, že je veľmi „prefíkaný“ a podľa všeobecnej mienky „nebol zaťažený zásadami“.

	„Ak Judson Parker má príležitosť zarobiť poctivý grajciar, ako sám vraví, nikdy ju nepremešká,“ vyhlásil Fred Wright.

	„A či ho nikto nemôže ovplyvniť?“ spýtala sa Anna zúfalo.

	„Chodí za Lujzou Spencerovou do White Sands,“ nadhodila Carrie Sloanová. „Možno by ho vedela prehovoriť, aby plot neprenajal.“

	„Ona? Ale kdeže!“ vyhlásil Gilbert dôrazne. „Dobre poznám Lujzu Spencerovú. Neverí zveľaďovacím spolkom, iba dolárom a centom. Skôr by podpichovala Judsona, než by ho od niečoho takého odhovárala.“

	„Máme jedinú možnosť – zvoliť komisiu, ktorá ho navštívi a bude protestovať proti jeho podujatiu,“ navrhla Júlia Bellová, „ale musíte k nemu poslať dievčatá, lebo k chlapcom by iste nebol slušný... Ale ja k nemu nepôjdem, a preto je zbytočné ma navrhovať.“

	„Najlepšie bude, ak k nemu pošleme Annu,“ navrhol Oliver Sloane. „Ak niekto prekoná Judsona v reči, je to iste ona.“

	Anna namietala. Bola ochotná ísť a prehovoriť s ním, ale musí vraj mať niekoho so sebou už kvôli „morálnej podpore“. Určili teda Dianu a Janu ako morálnu podporu.

	Tak sa zveľaďovatelia tentoraz rozišli ako rozzúrené včely, Annu to tak trápilo, že nespala takmer do rána, a potom sa jej snívalo, že školská správa dala oplotiť školu a na plot dala namaľovať nápis „Použite fialové pilulky“.

	Na druhý deň popoludní komisia AZS navštívila Judsona Parkera. Anna mu výrečne vyhovárala jeho nešťastné podujatie a Jana s Dianou ju statočne a mravne podporovali. Judson bol sladký, úlisný, lichotivý. Niekoľkokrát im polichotil: vraj naozaj ľutuje, že nemôže vyhovieť takým šarmantným mladým dámam, ale obchod je obchod; v ťažkých časoch nemôže sa dať uniesť citmi.

	„Ale viete, čo robím?“ povedala im a zažmurkala veľkými svetlými očami. „Poviem zástupcovi firmy, aby použil len vkusné, pekné farby – červené, žlté a tak ďalej. Poviem mu, že v nijakom prípade nesmie použiť modrú.“

	Porazená komisia sa vzdialila s myšlienkami, ktoré nehodno vysloviť.

	„Urobili sme, čo sme mohli, a neostáva nám nič iné ako ponechať ostatok Prozreteľnosti,“ povedala Jana, nevedomky napodobňujúc reč a pohyby pani Lyndovej.

	„Ktovie, či by pán Allan nemohol niečo urobiť,“ uvažovala Diana.

	Anna pokrútila hlavou.

	„Škoda domŕzať pána Allana, najmä teraz, keď má choré dieťa. Judson by sa mu vyšmykol práve tak ľahko ako nám, hoci v poslednom čase začal pravidelne chodiť do kostola. To len preto, že otec Lujzy Spencerovej je členom kostolného výboru a potrpí si na takéto veci.“

	„Judson Parker je jediný človek v Avonlea, ktorému by prišlo na um prenajať ploty,“ poznamenala Jana rozhorčene. „Ani Levi Boulter alebo Lorenzo White by tak hlboko neklesli, hoci aj oni sú poriadni skupáni. Báli by sa, čo si o nich pomyslia ostatní!“

	Pravda, verejná mienka Judsona Parkera nešetrila, keď jeho úmysly vyšli najavo, ale na veci to nič nezmenilo. Judson sa potmehúdsky usmieval a naďalej vzdoroval verejnej mienke. Zveľaďovatelia sa snažili zmieriť s myšlienkou, že uvidia najkrajší úsek newbridgeskej cesty zohyzdený reklamami. Pri najbližšom zasadaní spolku, kde si predseda vyžiadal správy komisií, Anna nečakane pokojne vstala a oznámila, že pán Judson Parker jej prikázal, aby informovala spolok, že plot Spoločnosti na výrobu liekov neprenajme.

	Jana s Dianou hľadeli, akoby nemohli uveriť vlastným ušiam. Rokovací poriadok, ktorý AZS vo všeobecnosti veľmi prísne dodržiavali, bránil im ukojiť zvedavosť hneď, ale po skončení schôdzky priateľky obstali Annu a žiadali vysvetlenie. Anna im nemala čo vysvetľovať. Predošlý večer ju vraj Judson Parker predišiel na ceste a povedal jej, že sa rozhodol podrobiť zaujatosti spolku voči reklamám o patentných liekoch. To bolo všetko, čo im Anna povedala, vtedy aj neskôr, a bola to prostá pravda. Keď však cestou domov Jana Andrewsová dôverne zdelila svoju mienku Oliverovi Sloanovi a tvrdila, že v tajomnej zmene Judsona Parkera čosi nie je v poriadku, mala pravdu aj ona.

	Predošlého večera navštívila totiž Anna pani Irvingovú a vracala sa domov krátkou cestou, ktorá viedla najprv cez nízko položené polia pri morskom brehu, a potom chodníčkom cez bukový les popod gazdovstvo Róberta Dicksona; chodník vyúsťoval do hradskej tesne nad Trblietavým jazierkom, ktoré ľudia bez fantázie poznali pod menom Barryho rybník. Tam, kde splynul chodník s hradskou, sedeli na voze dvaja chlapi. Jeden bol Judson Parker a druhý Jerry Corcoran z Newbridge, proti ktorému – ako by pani Lyndová dôrazne oznámila – nič hanebného sa nedokázalo. Bol obchodným cestujúcim firmy s poľnohospodárskymi strojmi a popredným činiteľom v politických záležitostiach. Mal prst – niektorí tvrdili, že mal všetky prsty – v každej politickej kaši, ktorá sa varila; a keďže Kanada bola pred všeobecnými voľbami, Jerry Corcoran celé týždne čulo cestoval po krajine, kortešujúc za kandidáta svojej politickej strany. Anna práve vychádzala spod nízkych konárov bukového lesíka, keď počula Corcorana, ako hovorí:

	„Keby ste volili za Amesburyho, Parker – mám vo vrecku účet za brány, ktoré ste na jar kúpili. Iste by vám nebolo proti vôli, keby som ho zlikvidoval.“

	„Nuž čo mám robiť, keď si kladiete takúto požiadavku,“ preťahoval Judson s úsmevom, „hádam by som ju prijal. V ťažkých časoch treba hájiť vlastné záujmy.“

	V tej chvíli obaja zazreli Annu a rozhovor razom prerušili. Anna sa chladne uklonila a šla ďalej s bradou trochu vyššie zdvihnutou než obyčajne. Parker ju čoskoro dohonil.

	„Nezveziete sa, Anna?“ spýtal sa prívetivo.

	„Ďakujem, nezveziem,“ odpovedala Anna zdvorilo, ale s jemne pichľavým opovrhnutím v hlase, ktorý prenikol aj nie príliš citlivým svedomím pána Parkera. Začervenal sa a zlostne trhol opratami. Zapäť sa zarazil. Spomenul si, že nikdy nie je dosť opatrný. Neisto sa díval za Annou, ktorá kráčala ďalej, nehladiac napravo ani naľavo. Počula Corcoranovu jasnú ponuku a jeho nemenej jasný súhlas? Dočerta s tým Corcoranom! Ak nebude vyjadrovať myšlienky menej nebezpečnými vetami, onedlho sa dostane do šlamastiky. A dočerta s ryšavými učiteľkami, ktoré sa ukážu vždy, kde nemajú čo hľadať. Judson Parker bol presvedčený, že ak ho Anna počula, roznesie to široko-ďaleko; pravda, vychádzal zo zásady „podľa seba súdim teba“, ako sa ľudové hovorí, a v tomto prípade sa rozhodne mýlil, ako sa ľuďom často stáva. Spomenuli sme, že Judsonovi Parkerovi na verejnej mienke veľmi nezáležalo, ale jednako by mu bolo nanajvýš nepríjemné, keby sa o ňom rozchýrilo, že sa dal podplatiť. A keby sa to donieslo až k Izákovi Spencerovi, mohol by sa navždy rozlúčiť s nádejou, že si získa Lujzu, s lákavými výhľadmi na dedičstvo bohatého gazdu. Judson Parker dobre vedel, že mu Spencer ani teraz veľmi nedôveruje. Nemohol si teda dovoliť nijaké riziko.

	„Hm. .. Anna, chcel som s vami hovoriť o tej záležitosti, o ktorej sme nedávno debatovali. Rozhodol som sa, že predsa len neprenajmem plot reklamnej spoločnosti. Treba podporovať spolky, ktoré majú také ušľachtilé ciele ako váš.“

	Annina odmeranosť trošičku povolila.

	„Ďakujem vám,“ povedala mu.

	„A ... a ... nemusíte spomínať môj rozhovor s Jerrym.“

	„Vonkoncom nemám v úmysle ho spomínať,“ odpovedala Anna ľadovo, lebo radšej by bola videla všetky ploty v Avonlea pomaľované reklamami, než by sa bola natoľko ponížila, aby sa jednala s človekom, ktorý bol ochotný predať svojej presvedčenie.

	„Veď hej ... veď hej,“ súhlasil Judson v domnienke, že si skvele rozumejú. „Ani som to o vás nepredpokladal. To som si z Jerryho iba uťahoval – myslí, že zhltol všetok rozum. Vonkoncom tak nezmýšľam. S Amesburym nemám nič. Budem hlasovať za Granta, tak ako vždy ... však uvidíte po voľbách. Jerryho som iba skúšal, či sa dá naviesť. A tá vec s plotom je v poriadku, môžete to povedať zveľaďovateľom.“

	„Na môj veru, ale sú všelijakí ľudia na svete! Ale bez niektorých by sme sa hádam aj zaobišli,“ povedala Anna v ten večer svojmu obrazu v zrkadle. „I tak by som tú hanebnú záležitosť nebola povedala živej duši, a preto mám čisté svedomie. Naozaj neviem, komu alebo čomu mám za to ďakovať.

	
KAPITOLA 15

	Začiatok prázdnin

	Bol pokojný večer, ožiarený žltým svetlom, keď Anna zamkla školskú bránu. Vetrík si pokojne priadol v boroviciach okolo ihriska a na okraji lesa sa lenivo tiahli dlhé tiene stromov. So spokojným vzdychom si vložila kľúč do vrecka. Školský rok sa skončil, miesto učiteľky jej ponechali aj na ďalší rok, ba vyjadrili jej pritom spokojnosť – len pán Harmon Andrews poznamenal, že by mala častejšie používať korbáč ... A teraz sa pred ňou črtali dva príjemné mesiace zaslúženého prázdninového oddychu. Anna bola spokojná so svetom a sama so sebou, keď išla dolu kopcom s košom kvetov v ruke. Odvtedy, čo sa ukázali prvé májové kvietky, ani raz nevynechala svoju každotýždennú cestu k Matejovmu hrobu. Všetci v Avonlea, okrem nej a Marilly, už dávno zabudli na tichého, hanblivého, bezvýznamného Mateja Cuthberta; ale v Anninom srdci bola spomienka naňho ešte vždy svieža a vždy takou zostane. Nikdy nezabudne na dobráckeho starca, ktorý ju prvý obdaril lás-*’ kou a porozumením, po ktorom jej vyhladované detské srdce túžilo.

	Na úpätí kopca na plote sedel chlapec v tieni borovíc. Mal veľké snivé oči a milú citlivú tvár. Zoskočil z plota a pripojil sa k Anne; usmieval sa, ale na lícach mal stopy po slzách.

	„Čakám na vás, pani učiteľka, lebo som vedel, že pôjdete do cintorína,“ povedal jej a vsunul rúčku do Anninej dlane. „Aj ja ta idem. Nesiem muškáty na dedkov hrob, namiesto starej mamy. A túto kyticu bielych ruží položím vedľa dedkovho hrobu svojej mamičke, lebo nemôžem zájsť k jej hrobu a položiť ich tam. Však bude o tom vedieť?“

	„Isteže, Paľko.“

	„Dnes sú tomu práve tri roky, pani učiteľka, čo mi mamička zomrela. Vidí sa mi to tak dávno, a predsa mi chýba teraz práve tak, ako mi chýbala vtedy. Niekedy si myslím, že tú bolesť ďalej neznesiem.“

	Paľkovi sa zachvel hlas a pery sa mu zatriasli. Sklopil oči a díval sa na biele ruže v nádeji, že učiteľka nezbadá v jeho očiach slzy.

	„A predsa by si nechcel, aby sa tvoja bolesť zmiernila; nechcel by si zabudnúť na mamičku.“

	„Nie, pravdaže nie, to cítim. Vy ma chápete, pani učiteľka. Nikto ma tak nepochopí, ani stará mama, hoci je ku mne dobrá. S oteckom sme si v tom dobre rozumeli, ale s ním som nemohol o mamičke veľa rozprávať, lebo sa veľmi trápil. Keď si zakryl tvár rukou, vždy som vedel, že mám prestať. Chudák otecko, iste mu je smutno bezo mňa. Ale, viete, to je tak. Máme iba gazdinú a otecko hovorí, že gazdiné nevedia vychovávať chlapcov, najmä keď musí na dlho odísť z domu za obchodnými záležitosťami. Staré mamy sú lepšie, pravda, až po mamičke. Keď vyrastiem, vrátim sa k oteckovi, a potom sa už nikdy nerozlúčime.“

	Paľko už toľko narozprával Anne o mamičke a oteckovi, že Anna mala dojem, akoby ich osobne poznala. Predstavovala si jeho matku veľmi podobnú chlapcovi, povahou, názormi, a Štefana Irvinga ako dosť uzavretého človeka s hlbokým, nežným citom, ktorý starostlivo skrýval pred svetom.

	„S oteckom je ťažké zblížiť sa,“ povedal raz Paľko. „Ja som si ho veľmi obľúbil, až keď nám mamička zomrela. Ale je to skvelý človek, keď ho dobre poznáte. Mám ho najradšej na svete, hneď po ňom starú mamu, a potom vás, pani učiteľka. Mal by som vás rád hneď po oteckovi, keby mi nebolo ľúto starej mamy, ktorá sa pre mňa toľko narobí... Ale predsa by som si prial, aby mi nechala v izbe lampu, kým večer nezaspím. Odnesie ju hneď, len čo ma prikryje. Vraj nesmiem byť bojko. Ja sa nebojím, ale radšej by som mal svetlo. Mamička vždy sedávala pri mne a držala ma za ruku, kým som nezaspal. Možno ma rozmaznávala. Mamičky niekedy rozmaznávajú deti.“

	Nie, Anna to nevedela, hoci si to vedela predstaviť. Smutno si spomínala na svoju mamičku, ktorú si predstavovala náramne peknú, ale ktorá dávno zomrela a bola pochovaná po boku svojho muža ďaleko, na opustenom cintoríne. Anna sa nepamätala na svoju matku, a preto Paľkovi takmer závidela.

	„Budúci týždeň mám narodeniny,“ oznámil jej Paľko, keď kráčali hore dlhým červeným kopcom, „a otecko mi písal, že mi posiela čosi, čo sa mi bude väčšmi páčiť než hocijaký iný darček. Tuším, že to aj prišlo, lebo stará mama zamyká zásuvku na knihovni, a to u nás nie je zvykom. Keď som sa jej pýtal, prečo to robí, tvárila sa tajnostkársky a povedala mi, že chlapci nesmú byť príliš zvedaví. Však je príjemné mať narodeniny? Budem mať jedenásť rokov. Ani by ste to neverili? Stará mama tvrdí, že som malý na svoje roky, a to vraj preto, že nejem dosť ovsenej kaše. Ja sa snažím, ale čo mám robiť, keď mi stará mama tak veľmi naloží. Stará mama nie je skúpa, to je veru pravda. Každý večer sa modlím, aby som ráno mohol zjesť ovsenú kašu do posledného kúska. Ale nikdy sa mi to ešte nepodarilo! Neviem, či mi to málo pomáha, alebo mám priveľa ovsenej kaše. Stará mama tvrdí, že otecka vychovala na ovsenej kaši a na ňom to vidno ... mali by ste ho vidieť. Ale niekedy si myslím,“ dohovoril Paľko a zasnene si vzdychol, „priam cítim, že ovsená kaša bude moja smrť.“

	Anna sa z chuti zasmiala, lebo Paľko sa na ňu nedíval. Každý v Avonlea vedel, že stará pani Irvingová vychovávala svojho vnuka podľa starých, dobrých osvedčených metód, čo sa týka jedla a mravov.

	„Dúfajme, že sa to tak zle neskončí,“ povedala veselo. „Ako sa vodí tvojim priateľom zo skál? Správa sa starší námorník z dvojčiat ešte vždy slušne?“

	„Musí,“ vyhlásil Paľko dôrazne. „Vie, že sa s ním nebudem kamarátiť, ak sa nebude slušne správať. Ale zdá sa mi, že je v základe predsa len zlý.“

	„A čo Nora? Dozvedela sa už o Zlatej panej?“ „Ešte nie. Ale myslím, že niečo šípi. Som si takmer istý, že ma pozorovala, keď som šiel ostatný raz do jaskyne. A nedbám, nech sa dozvie. Iba kvôli nej som to nechcel prezradiť, lebo by sa urazila. Ale ak sa chce za každú cenu uraziť, nech sa teda urazí, nemôžem si pomôcť.“

	 „Čo myslíš, Paľko, videla by som aj ja tvojich skalných priateľov, keby som v noci zašla s tebou na morský breh?“

	Paľko vážne pokrútil hlavou.

	„Nie, pochybujem, že by ste uvideli mojich priateľov. Iba ja jediný ich môžem vidieť. Ale vy by ste mohli vidieť vlastných skalných priateľov. Ste taká ako ja, viem to iste. Však ste to aj vy poznali.“

	„Pravdaže,“ súhlasila Anna a sivé oči jej žiarili, keď sa zahľadela do chlapčenských jasných belasých očí.

	Lebo Anna aj Paľko vedeli,

	„aká krásna je krajina,
ktorú nám obrazotvornosť otvára,“

	a obaja poznali cestu k tomuto šťastnému cieľu. Tam ruža radosti večne kvitne na čistine pri potôčiku, slnečné nebo nikdy nezastrú čierne mraky a cengot zvončekov nezaznie falošne. Príbuzných duší je tam celé more. Poznanie tejto krajiny – „na východ od slnka – na západ od mesiačika“ – je neoceniteľná veda, ktorá sa na žiadnom trhu nedá kúpiť. Isto je to dar od dobrých víl pri narodení a rokmi ho neubúda ani nezovšednie. Lepšie je mať ho pri narodení a bývať v chatrči, ako žiť v paláci, ale bez neho.

	Avonleaský cintorín bol trávnatou samotou, ako vždy býval. Zveľaďovatelia ho, pravda, nespúšťali zo zreteľa, veď na nedávnej schôdzke spolku čítala Priscilla Grantová svoju prednášku o cintorínoch. V budúcnosti chceli zveľaďovatelia nahradiť starý drevený plot, obrastený machom, vkusným železným, trávu chceli dať skosiť a narovnať padajúce kríže a pomníky.

	Anna položila na Matejov hrob kvety a potom podišla do tieňa topoľov v kúte, kde ležala Hester Grayová. Od jarného výletu kládla Anna pravidelne kvety aj na Hesterin hrob. Predošlý večer sa vybrala na prechádzku do malej opustenej záhrady v lese a priniesla odtiaľ niekoľko Hesteriných ruží.

	„Myslela som si, moja milá, že sa vám budú lepšie páčiť ako iné kvety,“ povedala tíško nad jej hrobom.

	Anna ešte sedela pri hrobe, keď na trávu padol tieň, a keď Anna zdvihla zrak, uvidela pani Allanovú.

	Nebola to už tvár mladej nevesty, ktorú si pastor pred piatimi rokmi priviedol do Avonlea. Stratila kúsok zo svojej krásy a mladistvej línie. Okolo úst sa jej začínali tvoriť jemné vrásky, ktoré zanechala bolesť. Maličký hrob na cintoríne jasne vysvetľoval tie vrásky; ďalšie jej pribudli počas nedávnej synčekovej choroby. Na šťastie bol už zdravý. Ale jamky v lícach pani Allanovej boli ešte vždy milé, a tak pohotové sa objavovali ako predtým; aj oči mala jasné, čisté a úprimné. Čo jej na tvári ubudlo z dievčenskej krásy, to vo zvýšenej miere nahradila nežnosť a sila.

	„Isteže sa už tešíš na prázdniny, Anna,“ povedala pani Allanová, keď vychádzali z cintorína.

	Anna prikývla.

	„Áno. Celý svet by som si mohla vložiť na jazyk ako sladkú pochúťku. Tuším budeme mať krásne leto. Pani Morganová príde k nám v júni a Priscilla ju privedie k nám. Vzrušuje ma to, keď si len pomyslím na to.“

	„Dúfam, že si teraz oddýchneš, Anna. Celý rok si pracovala namáhavo, ale veľmi úspešne.“

	„To neviem, či úspešne. Objavila som u seba toľko nedostatkov. Nevykonala som všetko, čo som si zaumienila na jeseň, keď som začala učiť.“

	„To nikdy nedokážeme,“ poznamenala pani Allanová a vzdychla si. „Ale, nezabúdaj, Anna, čo hovorí Lowell: ,Nie neúspech, ale nízke ciele sú zločinné.' Musíme mať ideály a snažiť sa ich dosiahnuť, aj keď sa nám to vždy celkom nepodarí. Život bez nich by bol úbohý, s nimi je skvelý a vznešený. Len sa drž svojich ideálov, Anna.“

	„Budem sa snažiť. Ale musím sa vzdať väčšiny svojich teórií,“ povedala Anna a pousmiala sa. „Začala som učiť s krásnymi teóriami, ale každá má v niečom sklamala.“

	„Dokonca aj teória o telesných trestoch,“ dobiedzala pani Allanová.

	Anna sa začervenala.

	„Nikdy si neodpustím, že som Tonka vybila.“ „Nezmysel, moja milá, zaslúži si to a dobre mu to padlo. Odvtedy si mala od neho pokoj a nikoho si teraz tak neváži ako teba. Svojou dobrotou si si získala jeho srdce, keď si z jeho tvrdošijnej mysle vykorenila názor, že dievča je nanič.“

	„Možno si to aj zaslúžil, ale o to nejde. Keby som sa bola pokojne a rozvážne rozhodla vybiť ho v presvedčení, že je trest na mieste, necítila by som sa tak, ako sa cítim. Ale pravda je iná, pani Allanová. Nazlostila som sa, a preto som ho “Vybila. Nemyslela som na to, či je to spravodlivé alebo nespravodlivé, ale bola by som ho zbila aj vtedy, keby si to nebol zaslúžil. A to ma najviac ponižuje.“

	„Nuž, moja milá, všetci sa dopúšťame chýb. A tak najlepšie urobíš, ak na to zabudneš. Svoje chyby máme ľutovať, poučiť sa z nich, a nie nosiť ich so sebou do budúcnosti. Tamto ide Gilbert Blythe na bicykli – iste ide aj on domov na prázdniny. Ako pokračujete v štúdiu?“

	„Dosť dobre. Dnes večer chceme skončiť Vergília – zostáva nám iba dvadsať riadkov. A potom nebudeme do septembra nič robiť.“

	„A dostaneš sa na vysokú školu?“

	„Och, to veru neviem,“ Anna sa zahľadela zasnene do diaľky na opálovo sfarbený obzor. „Marilla už nikdy nebude mať zdravšie oči ako teraz, hoci sme rady, že sa jej nebude zhoršovať zrak. Okrem toho máme dvojičky a akosi sa mi nechce veriť, že si strýko po ne pošle. Možno kdesi na zákrute mojej cesty života čaká vysoká škola, ale tam som ešte nedošla, a preto na to veľmi nemyslím, aby som v sebe nevzbudila nespokojnosť.“

	„Nuž rada by som ťa videla študovať na vysokej škole, Anna, ale ak sa ti to nepodarí, nebuď nespokojná. Utvárame si život tam, kde sme, a vysoká škola nám iba pomáha ľahšie si ho usporiadať. Náš život sa uberá širším alebo užším prúdom, podľa toho, čo doňho vkladáme, a nie podľa toho, čo z neho ťažíme. Život je bohatý a plný tu – všade – ak vieme naplno otvoriť svoje srdcia jeho bohatstvám a plnosti.“

	„Myslím, že chápem, čo chcete povedať,“ prehovorila Anna zadumane, „a viem, že je toľko vecí, za ktoré musím byť vďačná – och, toľko ich je – moja práca, Paľko Irving, naše milé dvojčence a všetci moji priatelia. Viete, pani Allanová, som veľmi vďačná každému za priateľstvo. Okrášľuje život.“

	„Ozajstné priateľstvo nám naozaj pomáha,“ súhlasila pani Allanová; „musíme si ho náramne vážiť a nikdy nepoškvrniť nepravdou a neúprimnosťou. Obávam sa, že slovo priateľstvo sa často zneužíva v akúsi dôvernosť, ktorá v sebe nemá byľku priateľstva.“

	????????? liou Bellovou. Veľmi dôverne sa stýkajú a všade chodia spolu, ale Gerta ustavične Júliu za jej chrbtom ohovára. Každý si myslí, že jej závidí, pretože má vždy náramnú radosť, keď Júliu niekto kritizuje. Myslím, že je to znesvätenie nazývať ich vzťah priateľstvom. Ak mám priateľov, musíme v nich hľadať iba to najlepšie, a dať im to najlepšie, čo v sebe máme, nemyslíte? Potom by priateľstvo bolo naozaj najkrajším vzťahom na svete.“

	„Áno, priateľstvo je naozaj čosi veľmi krásne,“ usmiala sa pani Allanová, „ale jedného dňa ...“

	Potom zrazu zmĺkla. V útlej tvári s bielym čelom, nevinnými očami a živými črtami bolo ešte viac dievčenských čŕt ako ženských. V Anninom srdci sa zatiaľ túlali iba sny o priateľstve a budúcnosti a pani Allanová nechcela odvanúť čisté kvety z jej milej nevedomosti. Nechala si teda svoju vetu pre seba, aby ju dokončila v budúcich rokoch.

	Podstata vytúžených vecí

	„Anna,“ povedal Davy naliehavo a driapal sa na lesklý, kožou obtiahnutý diván v kuchyni Zeleného domu, kde Anna sedela a čítala list. „Anna, som hrozne hladný. Ani si nevieš predstaviť, aký som hladný.“ „Hneď ti dám chlieb s maslom, počkaj chvíľku,“ povedala Anna neprítomne. V liste bola zaujímavá správa, lebo dievčine sa líca červenali ako ruže na veľkom kríku, ktorý rástol pred domom, a oči jej žiarili ako hviezdy. Iba Annine oči vedeli tak žiariť.

	„Ale ja nie som hladný na chlieb s maslom,“ namietal Davy znechutene, „som hladný na slivkový koláč.“ „Teda taký je tvoj hlad,“ zasmiala sa Anna, odložila list, objala chlapca a pritúlila ho k sebe, „takýto hlad možno celkom pokojne zniesť, Davy môj. Vieš dobre, že Marilla trvá na tom, aby si medzi jedlom nedostal nič iného okrem chleba s maslom.“

	„Nuž, tak mi daj kúsok, prosím si.“

	Konečne sa Davy naučil povedať „prosím si“, ale vždy to pripojil na koniec vety ako dodatok. S uspokojením pozrel na hodný krajec, ktorý mu Anna o chvíľku doniesla. „Ty mi vždy dáš na chlieb masla nahrubo, Anna. Marilla ho natiera dosť tenko. Keď je chlieb dobre pomastený, lepšie sa šmýka dolu hrdlom.“

	Podľa toho, ako krajec rýchlo zmizol, šmýkal sa pomerne ľahko. Davy sa zošuchol hlavou dolu z divána, predviedol dva kotrmelce na koberci, potom si sadol a rozhodným tónom vyhlásil:

	„Anna, už som si to rozmyslel s nebom. Nechcem ta ísť.“

	„Prečo?“ pýtala sa Anna vážne.

	„Pretože nebo je na povale Šimona Fletchera a ja Šimona Fletchera nemám rád.“

	„Čo? Nebo že je na povale Šimona Fletchera?“ opakovala Anna nechápavo. Bola taká prekvapená, že sa ani nezasmiala. „Davy Keith, kto ti zase vtĺkol do hlavy také čudné myšlienky?“

	„Milty Boulter vraví, že tam je nebo. Povedal mi to minulú nedeľu v nedeľnej škole. Učili sme sa o Eliášovi a Elizejovi. Ja som vstal a spýtal som sa slečny Roggersonovej, kde je nebo. Slečna Roggersonová sa tvárila veľmi urazene. Už predtým sa na nás nahnevala, lebo keď sa nás pýtala, čo Eliáš zanechal Elizejovi, keď odišiel do neba, Milty Boulter odpovedal: ,svoje staré šaty“, a my chlapci sme sa rozosmiali, prv než sme sa zbadali. Ale druhý raz si to najprv dobre premyslím. Milty nechcel byť neúctivý, nevedel si len spomenúť, ako sa to volá. Slečna Roggersonová mi povedala, že nebo je tam, kde je boh, a že sa jej nemám pýtať na také veci. Milty do mňa štuchol a zašepkal mi: ,Nebo je na povale strýka Šimona, cestou domov ti to poviem.1 Keď sme šli domov, povedal mi to. Milty vie úžasne dobre vysvetľovať. Aj keď nič nevie, všeličo si povymýšľa a jednako to vysvetlí. Jeho mama je sestra pani Šimonovej a Milty bol s ňou na pohrebe, keď mu zomrela sesternica Jana Elena. Pastor vravel, že odišla do neba. No Milty tvrdí, že ležala pred nimi v rakve. Ale myslel si, že hádam potom odniesli truhlu na povalu. Nuž a keď bolo po všetkom a Milty šiel hore s mamou po klobúk, pýtal sa jej, kde je nebo, do ktorého Jana Elena odišla. Mama ukázala na strop a povedala: ,Tamhore.‘ Milty vedel, že nad stropom je iba povala, a tak to teraz vie. Odvtedy sa hrozne bojí chodiť k strýkovi Šimonovi.“

	Anna vzala Davyho na kolená a všemožne sa snažila rozuzliť túto jeho zložitú spleť. Vedela to oveľa lepšie ako Marilla, lebo sa pamätala na vlastné detstvo a inštinktívne chápala čudné myšlienky, ktoré niekedy prichádzajú sedemročným do hlavy o otázkach, ktoré sú celkom jasné a jednoduché pre dospelých. Práve sa jej podarilo presvedčiť Davyho, že nebo nie je na povale Šimona Fletchera, keď sa Marilla vrátila zo záhrady, kde s Dorou oberali hrach. Dora bola pracovité dievča. Bola vždy náramne šťastná, keď mohla „pomáhať“, pričom šikovne narábala malými tučnými prstami. Kŕmila kurence, zbierala triesky, utierala riad a vykonávala všakové pochôdzky. Bola čistotná, spoľahlivá a bystrá; nikdy jej nemuseli dva razy povedať, ako sa to či ono robí a na svoje malé povinnosti nikdy nezabúdala. Davy naopak bol dosť nepozorný a zábudlivý, ale mal vrodený talent získať si lásku.

	Kým Dora pyšne čistila hrach a Davy si robil zo strukov lodičky, na ktoré staval stožiare zo zápaliek a lepil papierové plachty, Anna rozprávala Marille o radostnom obsahu listu.

	„Och, Marilla, predstavte si! Dostala som list od Priscilly. Píše, že pani Morganová je na ostrove, a ak bude vo štvrtok pekné počasie, vyberú sa do Avonlea a budú tu asi o dvanástej. Popoludnie strávia s nami a večer pôjdu do White Sands, kde má pani Morganová priateľov z Ameriky, ktorí tam trávia leto. Och, Marilla, to je skvelé. Ani sa mi nechce veriť, že to nie je sen.“ „Pani Morganová je nevšedná žena,“ poznamenala Marilla sucho, hoci aj ona bola trochu vzrušená. „Je to chýrna spisovateľka a jej návštevu nemožno pokladať za všednú udalosť. To znamená, že tu budú obedovať, však?“

	„Áno. A prosím vás, Marilla, mohla by som uvariť obed samučičká sama? Chcem mať pocit, že niečo urobím pre autorku Ružového púčika, aj keď je to iba obed. Všakže ma necháte variť?“

	„No, bože, veľmi dbám o to škvariť sa v júli nad sporákom. Naozaj sa nebudem hnevať, ak za mňa navarí niekto iný. Nech sa ti páči, len si rob.“

	„Och, ďakujem vám,“ nadchýnala sa Anna, akoby jej Marilla bola preukázala obrovskú láskavosť, „ešte dnes večer si zostavím jedálny lístok.“

	„Len to nerob príliš štýlovo,“ varovala ju Marilla, trochu naľakaná Jedálnym lístkom'. „Mohlo by to zle vypáliť.“

	„Och, nesmiem robiť nič štýlové, ak myslíte jedlá, čo nemávame vo sviatočný deň,“ uisťovala ju Anna. „To by bolo chvastanie, a hoci viem, že nie som rozumná, ako by sa očakávalo od sedemnásťročného dievčaťa a učiteľky, nie som hlúpa. Chcem len, aby bolo všetko čo najkrajšie a najlepšie. Davy, chlapček môj, nenechávaj hrachové struky na zadných schodoch, niekto sa na nich pošmykne. Najprv budem podávať polievku – a potom pár pečených kurčiat. Vezmem na to dva biele kohúty. Mám naozaj rada oba kohúty, odkedy sa vyliahli našej strakatej kvočke. Iba tie sa jej vydarili a boli ako dve žlté páperové guľky. Ale viem, že ich raz budem musieť zarezať a akiste sa nenaskytne lepšia príležitosť, ako je táto. Ja ich, Marilla, nemôžem zabiť, ani pre pani Morganovú nie. Budem musieť poprosiť Johna Henryho Cartera, aby mi ich prišiel zarezať.“

	„Ja vám ich zabijem,“ núkal sa Davy.

	„Ako prívarok podám hrášok, zemiaky so smotanou a hlávkový šalát,“ pokračovala Anna. „A ako múčnik citrónový nákyp so šľahačkou, potom kávu, syr a orechové tyčinky. Nákyp a orechové tyčinky urobím zajtra a potom si pripravím biele mušelínové šaty. Musím to povedať aj Diane, a to ešte dnes večer, lebo ona chce mať tie isté šaty. Hrdinky v románoch pani Morganovej takmer vždy majú oblečené biele mušelínové šaty a s Dianou sme sa dávno rozhodli, že sa tak oblečieme, keď sa s ňou raz stretneme. Prijme to ako taktnú pochvalu, čo myslíte? Davy môj, nepchaj struky do škáry v dlážke. Musím pozvať aj Allanovcov a slečnu Stacyovú na obed. Aj oni by sa veľmi radi stretli s pani Morganovou. Ešte šťastie, že tu slečna Stacyová ostala. Davy, nepúšťaj tie struky na vodu. Choď sa hrať ku korytu. Och, len aby bolo vo štvrtok pekne, a myslím, že bude, lebo ujko Abe povedal včera večer u pána Harrisona, že skoro celý týždeň bude pršať.“

	„To je dobré znamenie,“ súhlasila Marilla.

	Večer zabehla Anna do domu. Na stráni zvestovať Diane novinku. Aj priateľku správa vzrušila a dlho o nej rozprávali na hojdačke pod veľkou vŕbou v Barryovie záhrade.

	„Anna, nemohla by som ti pomôcť pri varení obeda?“ prosila ju Diana. „Vieš, že viem pripraviť skvelý hlávkový šalát.“

	„Veru by si mi mohla pomôcť,“ pristala Anna nezištne. „A potom ťa poprosím o pomoc aj pri výzdobe.

	Chcem, aby jedáleň vyzerala ako kvetinová besiedka. Dúfam, že všetko pôjde hladko. Hrdinky pani Morganovej nikdy nevystrájajú hlúposti, ani neprežívajú ťažkosti. Vždy sú to vyrovnané a dobré gazdiné. Pamätáš sa, že Gertrúda v diele Edgewoodské časy viedla ako osemročná svojmu otcovi domácnosť. Keď som mala osem rokov, nevedela som nič, iba starať sa o deti. Pani Morganová iste dobre pozná dievčatá, keď o nich toľko písala, a úprimne si želám, aby si od nás odniesla najlepšiu mienku. Veľa som o jej návšteve rozmýšľala – ako vyzerá, čo bude hovoriť a čo jej poviem. Iba môj nos ma mrzí. Mám na ňom sedem pieh, iste si si všimla. Objavili sa na výlete zveľaďovateľov, keď som chodila na slnku bez klobúka. Je to možno odo mňa nevďačné, že ma tak mrzia, lebo by som mala byť rada, že ich nemám po celej tvári ako kedysi. Ale predsa by som bola radšej, keby som ich nemala, lebo všetky hrdinky pani Morganovej majú krásnu pleť. Nepamätám sa, že by aspoň jedna bola pehavá.“

	„Veď ti ich nevidieť,“ tešila ju Diana. „Skús si ich dnes večer natrieť citrónovou šťavou.“

	Na druhý deň Anna pripravila nákyp a orechové tyčinky, prichystala si mušelínové šaty, pozametala a poutierala prach vo všetkých miestnostiach v dome – čo vlastne bolo zbytočné, lebo Zelený dom bol ako obyčajne v najlepšom poriadku, na čom si Marilla dala osobitne záležať. Ale Anna bola presvedčená, že jediné zrnko prachu by bolo znesvätením domu, ktorý čaká návštevu pani Charlotty Morganovej. Upratala dokonca aj kuticu pod schodmi, hoci nehrozilo ani najmenšie nebezpečenstvo, že pani Morganová nazrie do nej.

	„Ale ja chcem, aby bola v dokonalom poriadku, aj keď ju pani Morganová neuvidí,“ povedala Anna Marille. „Viete, v jej románe „Zlaté kľúče“ hrdinky Alica a Lujza sa správajú podľa Longfellowých veršov.

	V dávnych časoch umenia 
pracovali stavitelia čo najstarostlivejšie 
na každej najmenšej, hoci aj neviditeľnej časti, 
lebo bohovia všade vidia,

	a preto mali vždy pivničné schody pozametané a vyrajbané a nikdy nezabudli zametať aj pod posteľou. Nemala by som pokojné svedomie, keby som vedela, že kutica nie je v poriadku, keď bude pani Morganová v dome. Keď sme v apríli s Dianou čítali Zlaté kľúče, aj my sme si to heslo osvojili.“

	Ten istý večer sa Johnovi Carterovi a Davymu podarilo spoločnými silami zabiť dva biele kohúty. Anna ich len očistila; táto nepríjemná práca, ktorá jej nikdy nebola po vôli, dostala celkom inú príchuť, keď si pomyslela, pre koho tie tučné kohúty chystá.

	„Nerada šklbem kurence,“ povedala Marille, „ale na šťastie netreba vždy myslieť na to, čo robia naše ruky. Rukami som síce šklbala kurence, ale myšlienkami som sa túlala po Mliečnej ceste.“

	„Preto sa mi zdalo, že si rozsypala po dlážke viac peria než obyčajne,“ poznamenala Marilla.

	Potom Anna dala Davyho spať a vymohla si od neho sľub, že sa na druhý deň bude vzorne správať.

	„Ak budem zajtra veľmi dobrý, dovolíš mi, aby som bol na druhý deň taký zlý, ako chcem?“ pýtal sa Davy.

	„To ti nemôžem dovoliť,“ odpovedala mu Anna opatrne, „ale odveziem ťa i s Dorou na člnku až na koniec rybníka, tam vystúpime na piesočný breh a pochutnáme si na olovrante.“

	„Platí,“ povedal Davy. „Budem dobrý, môžeš si byť istá. Prezradím ti, že som chcel ísť pánu Harrisonovi strieľať na papagája hráškom, ale to môžem ľahko odložiť na druhý deň. Zajtra bude u nás ako v nedeľu, ale člnkovanie a olovrant na brehu to vynahradí.“

	Kapitola nehôd

	V noci sa Anna trikrát zobudila a zakaždým šla k obloku presvedčiť sa, či sa predpoveď ujka Abeho nevyplní. Konečne svitol deň, čistý a jasný ako perla na rannej oblohe, na ktorej sa postupne rozšírila nádherná žiara vychádzajúceho slnka.

	Diana prišla čoskoro po raňajkách, na jednej ruke mala zavesený kôš s kvetmi a na druhú si prehodila mušelínové šaty, aby si ich obliekla, keď skončia všetky prípravy na obed. Zatiaľ mala na sebe popoludňajšie ružové vzorkované šaty, batistovú zásteru s bohato nazberkanými volánmi a čipkami. Diana vyzerala vkusne upravená a bola pekná.

	„Aká si v tých šatách chutná,“ obdivovala ju Anna.

	Diana si vzdychla.

	„Ale opäť som si musela povypúšťať záševky na všetkých šatách. Vážim o dve kilá viac ako v júli. Anna, ako budem vyzerať? Hrdinky pani Morganovej sú predsa všetky vysoké a štíhle.“

	„Nuž, Diana, zabudnime na trápenie a myslime na požehnania, ktorých sme sa dožili,“ povedala Anna veselo. „Pani Allanová vraví, že keď nám príde na myseľ, čo nás trápi, mali by sme hneď myslieť aj na niečo príjemné, čo by to prvé vyvážilo. Ak si aj trochu plnšia v tele, máš rozkošné jamky; a ak ja mám pehy na nose, aspoň ho mám pekne sformovaný. Čo myslíš, pomohla mi tá citrónová šťava?“

	„Áno, naozaj ti pomohla,“ povedala Diana kriticky; a Anna, povzbudená jej slovami, viedla ju do záhrady, kde sa vznášali vo vzduchu tiene a trblietavé zlaté svetlá.

	„Najprv vyzdobíme jedáleň. Času máme dosť, lebo podľa Priscilly budú tu asi o dvanástej alebo najneskôr o pol jednej, takže obed bude o jednej.“

	Možno, že aj boli v tejto chvíli v Kanade alebo v Spojených štátoch dve dievčatá šťastnejšie a vzrušenejšie ako tieto dve, ale nie je to isté. Akoby každé stisnutie nožníc, pri ktorom padali ruže, pivónie a kosatce, cvakalo: „Dnes príde pani Morganová.“ Anna nevedela pochopiť, ako môže pán Harrison spokojne kosiť na poli za chodníkom, sťaby sa nič nestalo.

	Hosťovská izba v Zelenom dome bola dosť chmúrna, tmavá miestnosť s rovnými stoličkami vypchatými konskou srsťou, naškrobenými čipkovými záclonami a bielymi prikrývkami, ktoré vždy ležali presne v určenej polohe, iba vtedy nie, keď sa nejakému nešťastníkovi zachytili o gombík. Ani Anne sa nikdy nepodarilo vniesť do izby pôvab, lebo Marilla nedovolila nijaké zmeny. Ale je priam úžasné, čo dokážu kvety. Neboli by ste izbu poznali, keď Anna s Dianou dokončili jej výzdobu.

	Biele balóny kvetov v širokej belasej váze sa skláňali nad vyleštený stôl. Ruže a papraď zdobili čiernu ligotavú poličku nad kozubom. Na každej poličke stála kytica kosatcov; tmavé kúty po oboch stranách kozuba ožili pivóniami vo vysokých vázach a kozub akoby horel červeným leskom makov. Táto zmes nádhery a farby spolu so slnečným svetlom, ktoré prenikalo medovnicou pri obloku, prečarili túto pochmúrnu miestnosť na opravdivú besiedku, o akej Anna snívala, ba vynútila si aj Marillin obdiv, keď vošla, aby ich prácu skritizovala a pochválila.

	„Teraz musíme prestrieť stôl,“ povedala Anna tónom kňažky, ktorá sa podoberá na posvätný obrad na počesť svojej bohyne. „Do stredu stola dáme veľkú vázu so šípovými ružami a pred každý tanier jednu ružičku – iba pred tanier pani Morganovej postavíme osobitnú kyticu ružových púčikov, ako symbol jej románu Ružový púčik.“

	V hosťovskej izbe pripravili stôl a prestreli naň Marillin najlepší damaškový obrus, sklo a striebro. A každý predmet, než ho položili na stôl, poutierali a vyleštili, ako sa len dalo.

	Potom sa dievčence pobrali do kuchyne, odkiaľ sa šírila chutná vôňa z rúry, v ktorej príjemne škvrčali kohúty. Anna pripravila zemiaky a Diana hrášok a fazuľku. Potom sa Diana zavrela do komory a upravovala hlávkový šalát, zatiaľ čo Anna, ktorej sa začínali červenať líca vzrušením i teplom sálajúcim zo sporáka, chystala omáčku ku kurencom, krájala cibuľku do polievky a napokon šľahala smotanu na citrónový nákyp.

	A čo robil Davy za celý čas? Dodržiaval sľub, že bude dobrý? Naozaj dodržiaval. Naliehal, aby ho nechali v kuchyni, lebo zvedavosť ho nútila vidieť všetko, čo sa v kuchynskom kráľovstve dialo, ale keď nič nedosiahol, sedel pokojne v kúte, kde rozmotával uzly zo zvyšku rybárskej siete, ktorú si doniesol z posledného výletu na pobreží, a proti tomu nikto nič nenamietal.

	O pol dvanástej bol hlávkový šalát hotový, zlaté kolieska na nákype naplnené šľahačkou a všetko, čo malo vrieť a syčať, vrelo a syčalo.

	„Už by sme sa mali ísť obliecť,“ povedala Anna, „o dvanástej tu už možno budú. Obed musí byť presne o jednej, lebo polievku treba podávať, len čo sa uvarí.“

	Obrad obliekania v podkrovnej izbietke prebiehal náramne vážne. Anna si starostlivo preskúmala nos a s radosťou konštatovala, že pehy nie sú nápadné, vďaka citrónovej šťave alebo neobyčajne rozpáleným lícam. Keď sa vystrojili, vyzerali pekne, pôvabne, ako hociktoré hrdinky v dielach pani Morganovej.

	„Dúfam, že sa zmôžem zavše na niekoľko slov,“ poznamenala Diana ustarostene. „Všetky hrdinky pani Morganovej vedeli senzačne debatovať. Bojím sa, že neotvorím ústa a budem vyzerať hlúpo. Isto poviem, že kukám! Odkedy nás učila slečna Stacyová, nehovorila som to veľmi často, ale keď som rozrušená, určite mi to vykĺzne z úst. Anna, ak poviem pred pani Morganovou, že ,kukám', umriem od hanby. A to by bolo rovnako zlé, ako čušať.“

	„Mnohého sa obávam,“ povedala Anna, „ale hádam sa nemusím báť, že nebudem vedieť hovoriť.“

	A aby sme jej nekrivdili, mala pravdu pravdivú. Anna si zahalila mušelínovú nádheru obrovskou zásterou a šla do kuchyne dovariť polievku. Marilla sa obliekla, vyobliekala aj dvojčence a vyzerala vzrušenejšia, než ju kedy Anna videla. O pol jednej prišli Allanovci so slečnou Stacyovou. Všetko bolo dobré, len Anna začala byť nervózna. Bol najvyšší čas, aby Priscilla a pani Morganová už prišli. Podchvíľou vybehúvala k bránke a dívala sa netrpezlivo dolu na chodník. „Čo keby vôbec neprišli?“ povedala zronene. „Nemysli na také nepríjemnosti. To by bola neslušnosť,“ povedala jej Diana, hoci sama začala o ich príchode pochybovať.

	„Anna,“ povedala Marilla, vychádzajúc z hosťovskej izby. „Slečna Stacyová by rada videla čínsku porcelánovú misu pani Barryovej.“

	Anna sa ponáhľala do kredenca v obývacej izbe po misu. Napísala slečne Barryovej do Charlottetownu, ako to sľúbila pani Lyndovej, a prosila ju, aby im ju požičala. Pani Barryová bola Annina stará priateľka, a preto jej misu obratom poslala a v priloženom liste Anne nakladala, aby na ňu dávala dobrý pozor, lebo za ňu zaplatila dvadsať dolárov.

	Opatrne niesla misu k dverám, kde jej hostia sedeli vo sviežom vánku, ktorý dul od potoka. Misu si prezreli a obdivovali ju. Keď ju Anna opäť vzala do rúk, ozval sa úžasný buchot a rachot, vychádzajúci z komory za kuchyňou. Marilla, Diana a Anna bežali opreteky dnu. Anna sa iba na okamih zastavila, keď v náhlosti položila vzácnu misu na druhý schodík.

	V komore uvideli ozajstné srdcervúce divadlo: chlapec s previnilou tvárou zliezal zo stola; na čistej kartúnovej košieľke mal škvrny od žltej plnky a na stole ležali rozmágané zvyšky toho, čo kedysi boli dva akurátne, šľahačkou ozdobené citrónové nákypy.

	Davy rozuzlil rybársku sieť a motúz navinul do klbka. Potom odišiel do komôrky, klbko si položil na poličku nad stolom, kde už mal viac než tucet podobných klbiek, ktoré, pokiaľ sa dalo zistiť, neslúžili ničomu, ibaže mal z nich Davy radosť. Na stôl musel vyliezť nebezpečným oblúkom, čo mu Marilla už niekoľko ráz zakázala, lebo sa to s ním už raz zle skončilo. V tomto prípade sa Davyho pokus skončil katastrofálne. Davy sa pošmykol a padol rovno na citrónové nákypy. Čistú košieľku si zababral a nákypy zdemoloval. Keďže každé zlo má aj dobrú stránku, z Davyho nehody mala aspoň ošípaná osoh.

	„Davy Keith,“ povedala Marilla, kmášuc ho za plece, „nezakázala som ti liezť na ten stôl? Áno, alebo nie?“ „Zabudol som,“ nariekal Davy. „Tak strašne veľa vecí ste mi zakázali, že si všetko nemôžem pamätať.“ „Nuž teda choď hore do izby a ostaň tam, kým nebude po obede. Možno ti dovtedy svitne v hlave, čo smieš robiť a čo nie. Nie, Anna, nepokúšaj sa zaňho prihovárať. Netrestám ho za to, že ti rozmágal nákypy, to bola nešťastná náhoda. Trestám ho za neposlušnosť. Choď, Davy, vravím ti.“

	„Ani obed nedostanem?“ nariekal Davy.

	„Môžeš zísť dolu po obede a naješ sa v kuchyni.“ „Nuž dobre,“ upokojil sa trochu Davy. „Viem, že mi Anna odloží dobré kostičky, však, Anna? Marilla sama povedala, že som na nákyp nepadol náročky. Keď už je nanič, nemohol by som si vziať niekoľko kúskov hore do izby?“

	„Nie, citrónový nákyp nedostaneš, majster smoliar,“ zahriakla ho Marilla a tisla do predizby.

	„Čo podáme ako múčnik?“ pýtala sa Anna, hľadiac so žiaľom na spustošenú komoru.

	„Vezmi pohár jahodového kompótu,“ poradila jej Marilla na útechu. „Šľahačky je ešte dosť.“

	Jedna hodina ... Priscilla ani pani Morganová neprichádzali. Anna tŕpla úzkosťou. Všetko bolo načas prichystané, aj polievka bola taká, aká má byť, ale nedalo sa na ňu spoliehať, že takou dlho zostane.

	„Pochybujem, že vôbec prídu,“ povedala Marilla.

	Anna s Dianou sa pohľadmi navzájom povzbudzovali.

	O pol druhej vyšla Marilla z hosťovskej izby.

	„Dievčatá, musíme obedovať. Všetci sú hladní. Škoda dlhšie čakať. Priscilla a pani Morganová neprídu, to je jasné, a nič nezískate, ak budete ďalej čakať.“

	Anna s Dianou začali nosiť na stôl, ale bez vôle.

	„Pochybujem, že budem vládať jesť,“ vyhlásila Diana smutne.

	„Aj ja. Ale dúfam, že slečne Stacyovej a Allanovcom bude všetko chutiť,“ povedala Anna zamyslená.

	Keď Diana dávala na misu hrášok, ochutnala ho a na tvári sa jej zjavil čudný výraz.

	„Anna, ty si osladila hrášok?“

	„Áno,“ odpovedala Anna, keď pučila zemiaky. „Dala som doň za lyžičku cukru. My vždy dávame cukor do hrášku. Prečo? Ty to nemáš rada?“

	„Mám, ale aj ja som dala doň za lyžicu cukru, keď som ho postavila na sporák,“ oznámila Diana.

	Anna nechala zemiaky zemiakmi a ochutnala hrášok. Tvár sa jej zmrštila.

	„Fuj, ten je odporný! Ani vo sne mi na um neprišlo, že si ho sladila, lebo viem, že tvoja mama hrášok nesladí. Akýmsi zázrakom som si na cukor spomenula – ináč vždy zabudnem – a hodila som tam za lyžičku.“

	„Tento prípad iba potvrdzuje, že veľa kuchárov je niekedy na škodu,“ poznamenala Marilla, ktorá načúvala rozhovoru akosi previnilo. „Nemyslela som, že si spomenieš na cukor, Anna, lebo viem celkom isto, že dosial si si naň nikdy nespomenula, a preto som do hrášku hodila aj ja za lyžicu cukru.“

	Hostia v hosťovskej izbe počuli výbuchy smiechu z kuchyne, ale nikdy sa nedozvedeli, prečo bolo kuchárkam zrazu tak veselo. No v ten deň nemali hrášok na obed.

	„Nuž,“ povedala Anna, keď sa trochu upokojila, a so vzdychom si uvedomila, čo ju nateraz trápi, „máme aspoň hlávkový šalát a dúfam, že sa fazuľkám nič nestalo. Poďme teda nosiť na stôl, nech to máme konečne za sebou.“

	Nemožno tvrdiť, že po spoločenskej stránke bol obed mimoriadnym úspechom. Allanovci a slečna Stacyová sa všemožne snažili zachrániť situáciu a Marillina zvyčajná zdržanlivosť nebola veľmi nápadná. Ale Anna a Diana, sklamané a vyčerpané predpoludňajším vzrušením nemohli ani jesť, ani hovoriť. Anna sa hrdinsky pokúšala prispieť svojím dielom do rozhovoru už pre hostí, ale tentoraz v nej vyhasla iskra radosti na popol, a hoci mala Allanovcov a slečnu Stacyovú veľmi rada, ťažko sa ubránila myšlienke, že bude konečne rada, až všetci odídu. Vtedy bude môcť ukryť únavu a sklamanie na podhlavnici vo svojej podkrovnej izbe.

	Staré príslovie hovorí: „Nešťastie nikdy nechodí samo.“ A tak len čo sa pán Allan po obede domodlil, ozval sa na schodišti čudný osudný zvuk, akoby zo schoda na schod skákal ťažký predmet, ktorý napokon s rachotom skončil na dlážke. Všetci vybehli do predizby. Anna vykríkla od hrôzy.

	Dolu pod schodmi ležala veľká ružová mušľa medzi črepmi toho, čo bolo kedysi misou pani Barryovej; hore na schodoch kľačal nastrašený Davy a vypúlenými očami hľadel na pohromu.

	„Davy,“ povedala Marilla prísne, „náročky si zhodil tú mušľu?“

	„Nie, vôbec nie,“ nariekal Davy. „Ja som tu len kľačal, ticho ako myška, aby som vás všetkých videl cez zábradlie, a nohou som drcol do tej haraburdy a odsotil som ju – ja som strašne hladný – a bol by som radšej, keby ste ma poriadne zbili, nech to už mám za sebou, a neposielali ma vždy hore, kde prídem o každú zábavu.“

	„Neobviňujte Davyho,“ povedala Anna, zbierajúc črepy trasúcimi sa prstami. „Ja som na vine. Položila som tam misu a celkom som na ňu zabudla. Stihol ma trest za nedbanlivosť, lenže, preboha, čo na to povie slečna Barryová?“

	„Dobre vieš, že misu kúpila, a preto nemá pre ňu takú cenu, ako keby to bola rodinná pamiatka,“ tešila Diana priateľku.

	Hostia čoskoro odišli, cítiac, že za daných okolností je to najtaktnejšie, čo môžu urobiť. Anna a Diana poumývali riad. Hovorili menej, než sa vedeli kedy na také čosi rozpamätať. Potom Diana odišla domov s bolením hlavy a Anna s takým istým bolením odišla do podkrovnej izbietky. Ostala tam, kým sa Marilla nevrátila večer z pošty s Priscilliným listom, ktorý písala predošlý deň. Pani Morganová si vážne vytkla členok a nemôže vychádzať z izby.

	„Anna moja drahá,“ písala Priscilla, „veľmi ma to mrzí, ale teraz sa tuším už vôbec nedostaneme do Zeleného domu, lebo keď sa tete členok zahojí, bude sa musieť vrátiť do Toronta. Musí tam byť v určitý deň.“ „Tak je to teda,“ vzdychla si Anna a položila list vedia seba na schod z červeného pieskovca na zadnej verande, kým sa zniesol súmrak pod strakatým nebom. „Vždy som si myslela, že je to príliš krásne, aby pani Morganová k nám naozaj prišla. A hla – už hovorím tak pesimisticky ako slečna Aliza Andrewsová, a hanbím sa za to – predsa len to bolo príliš krásne, aby sa to uskutočnilo... Také krásne sny, ba ešte krajšie sa mi často spĺňajú. Myslím, že dnešné rušné zážitky majú aj smiešnu stránku. Možno, keď s Dianou zostarneme a zošedivieme, budeme sa nad nimi chutne smiať. Ale cítim, že dovtedy to nedokážem, lebo dnes som zakúsila trpké sklamanie.“

	„Kým prejdeš životom, zakúsiš pravdepodobne oveľa viac a ťažších sklamaní,“ povedala Marilla, poctivo sa domnievajúc, že ju utešuje. „Zrejme nikdy nevyrastieš zo svojho zvyku, že si niečo vezmeš do hlavy, a potom sa utrápiš v zúfalstve, keď to nedosiahneš.“

	„Viem, že mám takéto zlozvyky,“ priznala si Anna s ľútosťou. „Keď si pomyslím, že sa mi prihodí niečo príjemné, letím tomu v ústrety na krídlach očakávania. A potom si už len uvedomujem, že padám na zem ako kus olova. Ale verte mi, Marilla, ten pocit, že letím, je skutočne skvelý, pokiaľ trvá – ako keby sa človek vznášal ponad zapadajúce slnko. Povedala by som, že to takmer vyváži nepríjemnosť pádu.“

	„To je možné,“ pripustila Marilla. „Ale ja by som predsa radšej chodila po pevnej pôde a zaobišla sa aj bez letu, aj bez pádu. Ale každý sa na to díva po svojom, každý má svoj názor na život. Kedysi som sa nazdávala, že jestvuje len jedna správna cesta, ale odkedy mám teba a dvojčence, nie som si tým celkom istá. Čo urobíš s misou slečny Barryovej ?“

	„Asi jej zaplatím dvadsať dolárov, čo za ňu dala, Aspoň tomu som rada, že to nie je rodinná pamiatka, lebo peniaze by v nijakom prípade toľkú škodu nenahradili.“

	„Možno by si aj našla podobnú misu a mohla by si ju kúpiť.“

	„Obávam sa, že sa mi to nepodarí. Takéto staré misy sú dosť vzácne. Pani Lyndová ju nemohla zadovážiť na spoločnú večeru dobročinného spolku. Bola by som rada, keby sa mi to podarilo, lebo viem, že slečne Barryovej by veľmi nezáležalo na tom, či má túto misu alebo inú, len nech sú obidve staré a pravé. Marilla, pozrite na tú veľkú hviezdu nad javorovým lesom pána Harrisona a na tú striebornú žiaru, ktorá ju obkolesuje. Koniec koncov, keď vidím také hviezdy na nádhernom nebi, nezáleží mi tak veľmi na malých sklamaniach a nehodách.

	„Kde je Davy?“ pýtala sa Marilla, ľahostajne hľadiac na hviezdu.

	„V posteli. Sľúbila som mu, že ho zajtra zaveziem s Dorou na druhý breh rybníka. Pôvodne sme sa dohodli, že ta pôjdeme, ak bude dobrý. Nuž pokúsil sa byť dobrý a nemala som odvahu sklamať ho.“

	„Utopíš sa, alebo utopíš dvojčence, ak pôjdete v tom člne s plochým dnom,“ šomrala Marilla. „Bývam tu už šestnásť rokov, a ešte som nebola na rybníku.“

	„Ešte nie je neskoro, aby ste to napravili,“ povedala Anna šibalsky. „Čo keby ste šli zajtra s nami? Zelený dom zavrieme, strávime celý deň na brehu a zabudneme na celý svet.“

	„Nie, ďakujem pekne,“ odmietla Marilla s rozhorčeným dôrazom. „To by bolo divadlo, ako sa Marilla vozí na člnku po rybníku, čo? Už počujem, ako sa Rachel o tom rozhodne vyjadruje. Pozri, pán Harrison kamsi odchádza na voze. Čo myslíš, je v tej klebete kus pravdy, že pán Harrison navštevuje Isabellu Andrewsovú?“

	„Nie, som presvedčená, že v tom nie je ani zamak pravdy. Bol iba raz večer u pána Harmona Andrewsa v obchodnej záležitosti a pani Lyndová ho videla! Hneď vyhlásila, že iste niekomu dvorí, lebo mal na sebe košeľu s bielym golierom. Pochybujem, že by sa pán Harrison niekedy oženil. Skôr vyzerá, akoby bol proti manželstvu.“

	„Ale človek nikdy nevie, ako to s takými starými mládencami vypáli. A ak mal naozaj biely golier, súhlasila by som s Rachel, že je to podozrivé. Iste ho nikdy predtým nevidela v bielej košeli.“

	„Myslím, že si ju obliekol len preto, že prišiel uzavrieť obchod s pánom Harmonom Andrewsom,“ povedala Anna. „Počula som, ako o tom hovoril, že je to jediná príležitosť, pri ktorej chlapovi musí záležať aj na vzhľade, lebo ak vyzerá bohato, druhý ho tak ľahko neoklame. Ale zato je mi naozaj ľúto pána Harrisona. Pochybujem, že by bol spokojný so svojím životom. Musí to byť veľmi otupné nemať nikoho okrem papagája, nemyslíte? Ale všimla som si, že pán Harrison nemá rád, keď ho niekto ľutuje. To vari nik nemá rád.“

	„Tamto po chodníku ide k nám Gilbert,“ povedala Marilla. „Ak ťa ide pozvať člnkovať sa na rybník, nezabudni si obliecť kabát a obuť gumené čižmy. Dnes je veľká rosa.“

	Príhoda na Torryovskej ceste

	„Anna,“ Davy sa posadil na posteli a podoprel si dlaňami bradu, „Anna, kde býva spánok? Ľudia chodia každý večer spať, a ja dobre viem, že spánok býva tam, kde je to, o čom sa mi sníva, ale ešte chcem vedieť, kde to je a ako sa dostanem ta a späť, hoci to nikdy nezbadám, a to ešte v nočnej košeli. Kde je to?“

	Anna kľačala pred oblokom v podkrovnej izbičke a dívala sa na oblohu so zapadajúcim slnkom. Obloha bola sťa obrovský kvet so šafranovými lupienkami a ohnivožltou guľou uprostred. Obrátila sa k Davymu, keď jej dal podivnú otázku, a odpovedala zasnene:

	Za mesačnými horami 
v temnom údolí tieňov.

	Paľko Irving bol by pochopil zmysel jej slov, alebo by si nejaký význam domyslel, keby ho nechápal. Ale praktického Davyho, ktorý – ako Anna už často zúfale konštatovala – nemal ani byľku predstavivosti, to iba poplietlo a znechutilo.

	„Anna, tuším táraš hlúposti.“

	„Pravdaže, chlapček môj. Nevieš, že iba veľmi blázniví ľudia hovoria vždy rozumne?“

	„Len si myslím, že by si mi mohla dať rozumnú odpoveď, keď sa ťa rozumne pýtam,“ povedal Davy urazene.

	„Si primalý na to, aby si pochopil,“ odpovedala Anna. A hneď sa zahanbila za svoje slová. Či sa v spomienke na mnohé podobné napomenutia v detstve slávnostne nezaviazala, že nikdy nepovie dieťaťu, že je príliš malé, keď má čosi pochopiť? A hľa, zase to vraví – taká veľká je veru niekedy priepasť medzi teóriou á praxou.

	„Nuž ja sa aj snažím narásť,“ povedal Davy, „ale to sa nedá ľahko urobiť. Keby Marilla nebola taká skúpa na lekvár, hádam by som aj rástol rýchlejšie.“

	„Marilla nie je skúpa,“ prerušila ho Anna prísne. „Si naozaj nevďačný, keď to o Marille hovoríš.“

	„Poznám ešte jedno také slovo, lenže je oveľa krajšie. Teraz si naň nespomínam,“ povedal Davy a mračil sa, čo tak úporne premýšľal. „Nedávno som počul, ako to Marilla tvrdila o sebe.“

	„Ak chceš povedať šetrná, je to čosi celkom odlišné od skupánstva. Je to veľmi dobrá vlastnosť, ak môžeme o niekom tvrdiť, že je šetrný. Keby Marilla bola skúpa, nebola by si vzala k sebe teba a Doru, keď vám zomrela mamička. Vari by si chcel bývať s pani Wigginsovou?“

	„To veru nie,“ odvetil Davy jednoznačne. „Ani k strýkovi Richardovi by som rád nešiel. Najradšej som tu, hoci Marilla je – už sa nepamätám, ako si to povedala s tým jej lekvárom – ale aspoň si tu ty, Anna. Počuj, Anna, porozprávaj mi rozprávku, kým zaspím. Ale nie o vílach. Tie sú dobré pre dievčatá, ale ja chcem napínavú rozprávku, aby sa v nej strieľalo a horelo a aby tam boli samé mŕtvoly.“

	Na Annino šťastie v tej chvíli volala Marilla zo svojej izby.

	„Anna, Diana ti veľmi netrpezlivo čosi signalizuje. Nože zisti, čo chce.“

	Anna zabehla k oknu východnej podkrovnej izby a vo večernom pološere videla záblesky svetla vychádzajúce z Dianinho obloka. Záblesky nasledovali za sebou po piatich a s pomlkou, čo podľa ich starého dohovoru znamenalo: „Príď hneď, chcem ti povedať niečo veľmi dôležité.“ Anna si prehodila cez plecia biely šál a ponáhľala sa cez Strašidelný les a krížom cez pastvisko pána Bella do domu Na stráni.

	„Mám pre teba dobrú novinku,“ povedala jej Diana. „Práve sme sa s mamkou vrátili z Carmody. V obchode pána Blaira sme sa stretli s Mary Sentnerovou zo Spencervalu. Povedala mi, že staré dievky Coopovie na Torryovskej ceste majú porcelánovú misu. Mary si myslí, že je presne taká, ako bola tetina. Vraj ju pravdepodobne ochotne predajú, lebo Marta Coopová si ešte nikdy nič nenechala, čo mohla speňažiť. Ak by ju však nepredala, podobnú misu má aj Wesley Keyson v Spencervalu, len si nie je celkom istá, či je to ten istý typ, aký mala teta Jozefína.“

	„Hneď zajtra pôjdem do Spencervalu,“ povedala Anna rozhodne, „ale musíš ísť so mnou. Nevieš si predstaviť, aký kameň by mi spadol zo srdca. Pozajtra musím ísť do mesta, a akože by som sa mohla ukázať tete Jozefíne na oči bez porcelánovej misy? Bolo by to horšie ako vtedy, keď som sa jej musela priznať, že som nechtiac skočila do postele v hosťovskej izbe.“

	Obidve dievčatá sa z chuti zasmiali na starej spomienke. Ak si moji čitatelia nespomínajú na tento príbeh, musím ich odkázať na predošlé Annine príbehy.

	Na druhý deň popoludní sa dievčatá vydali na výpravu za porcelánovou misou. Spencervale bol desať míľ od Avonlea a deň bol mimoriadne priaznivý na cestovanie – teplý a bez vetra, hoci cesta bola dosť prašnatá ako po šesťtýždňovom suchu.

	„Och, malo by čo najskôr napršať,“ vzdychla si Anna. „Všetko je vyschnuté. Polia sú na poľutovanie a stromy akoby dvíhali ruky v prosbe o dážď. A moja záhrada – zabolí ma srdce, keď do nej vkročím. Azda by som si nemala toľko sťažovať na záhradu, keď je ohrozená celá úroda. Pán Harrison vraj má také suché pašienky, že si jeho kravy ledva odšklbnú trs trávy. Keď ich vidí, akoby sa voči nim ťažko previnil.

	Po namáhavej ceste vozom došli dievčatá do Spencervalu a zachodili na Torryovskú cestu. Bola to zelená, opustená cesta; jej stredom sa tiahli pruhy trávy, ktoré svedčili, že tadiaľ nepremáva veľa povozov. Po celej dĺžke ju lemovali husto rastúce mladé brezy, ktoré sa tisli až k ceste a tvorili skupinky, medzi ktorými bolo vidno červené polia spencervalských gazdov alebo rozsiahle plochy s pňami, burinou a akýmsi žltým porastom.

	„Prečo ju volajú Torryovskou cestou?“ pýtala sa Anna.

	„Pán Allan vraví, že je to tak, ako keď miesto, kde nerastú stromy, nazvú podľa porastu,“ vysvetľovala Diana. „Na tejto ceste totiž nebýva nikto okrem Coopových dievok a starého Martina Bovyera na druhom konci, ale ten je liberál. Cestu založili torryovia, keď boli pri moci, a to len preto, aby vykázali nejakú činnosť.“

	Dianin otec bol liberál, a preto Diana a Anna nikdy neviedli politické debaty. Obyvatelia Zeleného domu boli od nepamäti konzervatívci.

	Dievčatá napokon došli k starému domu Coopovcov. Zvonku bol taký čistučký, že v porovnaní s ním by aj Zelený dom zle obstál. Bol to vskutku staromódny dom, postavený na svahu, preto mal základy kamenné. Dom aj hospodárske budovy boli tak čisto vybielené, že až oči boleli, a za bielym plotom v zeleninovej záhrade nebolo ani byľky buriny.

	„Všetky záclony sú stiahnuté,“ povedala Diana žalostne. „Myslím, že nik nie je doma.“

	Ukázalo sa, že Diana sa nemýlila. Dievčatá sa na seba spýtavo dívali.

	„Čo si počneme?“ spýtala sa Anna. „Keby som vedela naisto, že je to tá istá misa, akú hľadáme, nedbala by som počkať, kým sa vrátia. Ale ak nie je, bude prineskoro zájsť k Wesleymu Keysonovi.“

	Diana sa zadívala na malé štvorhranné okienko nad suterénom.

	„To je oblok z komory, o tom som presvedčená,“ povedala, „lebo dom je postavený presne tak ako dom strýka Karola v Newbridge. A u nich je to oblok na komore. Na obloku nie je záclona, a keby sme sa vydriapali na strechu tamtej kôlne, mohli by sme nazrieť do komôrky a hádam by sme misu videli. Čo myslíš, patrilo by sa to?“

	 „Myslím, že na tom nič nie je,“ rozhodla sa Anna po chvíľke rozmýšľania. „Veď to nerobíme zo zvedavosti.“ Keď vyriešili tento dôležitý mravný bod, Anna sa chystala vyliezť na kôlňu z dosák so strmou strechou, ktorá svojho času slúžila ako chlievik pre kačice. Coopove dievky prestali chovať kačice, lebo sú to nečistotné vtáky, a chliev už niekoľko rokov nepoužívali, iba ako útulok pre kvočky, keď sedeli na vajíčkach. Hoci bol chliev starostlivo obielený, zub času ho dosť poznačil, a preto sa Anna necítila veľmi istá, keď naň liezla zo suda, ktorý si položila na starú debnu.

	„Obávam sa, že ma neudrží,“ vyhlásila, keď neistou nohou stúpila na strechu.

	„Chyť sa obločného rámu,“ radila Diana a Anna sa pridržala jej rady. Keď nahliadla oblokom dnu, na svoje nesmieme potešenie zazrela na poličke oproti obloku porcelánovú misu, presne takú, akú hľadala. Toľko videla, kým nedošlo k nešťastiu. Anna natešená tým, čo uvidela, zabudla, akú neistú pôdu má pod nohami, neopatrne sa pustila obločného rámu, od radosti poskočila a v nasledujúcej chvíli sa preborila cez strechu dolu až po pazuchy a tak zostala visieť, neovládajúc sa vymotať. Diana vbehla do kôlne, uchopila nešťastnú priateľku za boky a snažila sa ju stiahnuť dolu.

	„Och, neťahaj ma!“ bedákala Anna. „Do tela sa mi zapichli triesky. Pohľadaj radšej nejaký predmet, čo by si mi podložila pod nohy – potom sa azda budem môcť vytiahnuť hore.“

	Diana chytro vtiahla do búdy spomínaný sud a Anna zistila, že je dosť vysoký, aby sa naň mohla oprieť nohami. No vyslobodiť sa nevládala.

	„Mohla by som ťa vytiahnuť, keby som sa vydriapala na strechu?“ navrhovala Diana.

	Anna beznádejne pokrútila hlavou.

	„Nie, triesky ma strašne pichajú. Ale keby si našla sekeru, mohla by si ma stadiaľto vysekať. Ó, Bože, už naozaj začínam veriť, že som sa narodila pod nešťastnou hviezdou.“

	Diana usilovne hľadala, ale sekeru nenašla.

	„Budem musieť privolať pomoc,“ povedala, keď sa vrátila k uväznenej priateľke.

	„A to zase nie,“ namietla Anna dôrazne. „Rozchýri sa to po celom okolí a nebudem sa môcť ukázať ľuďom na oči. Nie, musíme počkať, kým sa Coopovci nevrátia domov, a potom ich zaviažeme mlčaním. Vedia, kde majú sekeru, a pomôžu mi vyslobodiť sa stadiaľto. Nič ma nebolí, kým sa nehýbem – totižto na tele ma nič nebolí. Ktovie, ako si Coopove dievky cenia túto kôlňu. Budem im musieť nahradiť spôsobenú škodu, ale nedbám, len keby som mala istotu, že pochopia, prečo som sa im dívala oblokom do komory. Mojou jedinou útechou je, že je misa práve taká, akú hľadám, a ak slečna Coopová bude ochotná ju predať, nebude ma veľmi mrzieť, čo ma postihlo.“

	„Ale čo urobíme, až sa Coopovci vrátia až večer, keď bude tma, alebo zajtra?“ rozmýšľala Diana.

	„Ak sa nevrátia do večera, musíš vyhľadať pomoc,“ povedala Anna váhavo. „Ale nechoď, kým nemusíš. Ó, Bože, aká hrozná nehoda! Keby boli tie moje nehody romantické, ako bývajú u hrdiniek pani Morganovej, neuzreli by ma. Ale moje nehody sú vždy smiešne. Predstav si, čo si Coopovci pomyslia, keď sa vrátia do dvora a uvidia, ako z ich kôlne trčí dievčenská hlava a plecia. Počuj, nie je to voz? Nie, Diana, tuším, zahrmelo.“

	A veru bolo to hrmenie. Diana sa išla chytro pozrieť za dom a vrátila sa so zvesťou, že zo severozápadu sa valia obrovské čierne mračná.

	„Blíži sa poriadna búrka,“ zvolala preľaknuto. „Och, Anna, čo si počneme?“

	„Musíme sa na ňu pripraviť,“ odpovedala Anna pokojne. Búrka sa jej zdala maličkosťou v porovnaní s tým, čo ju postihlo. „Zaveď koňa s vozom tamto pod kôlňu. Ešte šťastie, že mám vo voze slnečník. Tu máš, vezmi si môj klobúk so sebou. Marilla mi povedala, že som hus, keď si beriem najlepší klobúk na Torryovskú cestu, a mala pravdu ako vždy.“

	Diana odviazala koňa a zaviedla ho s vozom pod kôlňu práve vo chvíli, keď začali padať prvé kvapky.

	V kôlni si sadla a dívala sa na lejak, ktorý sa spustil; bol taký prudký a hustý, že ledva cezeň rozoznala Annu, ktorá si odvážne držala slnečník nad hlavou. Veľa nehrmelo, ale takmer celú hodinu výdatne pršalo. Anna zavše odklonila slnečník a povzbudivo kývla rukou priateľke. Ale na takú diaľku a za takých okolností bol rozhovor úplne vylúčený. Konečne prestalo pršať, slniečko sa opäť ukázalo a Diana si trúfala prejsť cez mláky na dvore.

	„Veľmi si zmokla?“ pýtala sa ustarostene.

	„Ale nie,“ odpovedala Anna veselo. „Hlavu a plecia mám celkom suché a sukňu trochu vlhkú iba tam, kde dážď šľahal cez laty. Neľutuj ma, Diana nič som si z toho nerobila. Ustavične som myslela na to, aký osožný je dážď a ako sa mu poteší moja záhrada. Predstavovala som si, čo si pomyslia kvety, keď začnú na ne padať kvapky. Vymyslela som si veľmi zaujímavý rozhovor medzi astrami, hráškom, popínavými rastlinami pri orgovánovom kríku. Zaumienila som si, že si ich rozhovor zapíšem, až prídem domov. Škoda, že nemám ceruzku a papier, mohla by som ho teraz napísať, lebo istotne to najlepšie zabudnem, kým sa vrátim domov.“ Verná Diana mala ceruzku a v debni vo voze našla kus baliaceho papiera. Anna zložila premočený slnečník, nasadila si klobúk, rozložila si baliaci papier na šindeľ, ktorý jej Diana podala, a napísala svoj záhradný rozhovor za podmienok, ktoré rozhodne nemožno pokladať za priaznivé pre literárnu tvorbu. Ale výsledok bol predsa len pekný a Diana bola nadšená, keď jej ho Anna prečítala.

	„Och, Anna, je to krásne, pošli to do Kanadských novín.“

	Anna pokrútila hlavou.

	„Och, to nie. To by sa nehodilo. Nemá to nijaký dej. Je to iba reťaz fantázií. Rada píšem takéto drobnosti, ale nič z toho sa nehodilo na uverejnenie, lebo ako Priscilla vraví, redaktori trvajú na tom, aby články mali dej. Hľa, už ide slečna Sára Coopová. Prosím ťa, Diana, choď jej vysvetliť, čo sa stalo.“

	Slečna Sára Coopová bola drobná osôbka, v ošúchaných čiernych šatách, s klobúkom na hlave, ktorý nemal natoľko slúžiť márnomyseľnosti, skôr preukázať dlhodobé služby. Ako sa dalo očakávať, bola nemálo prekvapená, keď zazrela obraz, ktorý sa jej vynoril na dvore. No plne pochopila situáciu, keď jej Diana vysvetlila, čo sa im prihodilo. Chytro odomkla zadné dvere, priniesla sekeru a niekoľkými zručnými údermi Annu vyslobodila. Anna, trochu unavená a stŕpnutá, spustila sa do vnútra svojho väzenia a vďačne sa opäť ocitla na slobode.

	„Slečna Coopová,“ povedala vážne, „uisťujem vás, že som sa dívala oblokom do komory len preto, aby som zistila, či máte porcelánovú misu. Nič som nevidela – nič iné som nehľadala.“

	„Ale pravdaže,“ odpovedala slečna Sára priateľsky. „Nemusí vás to mrzieť, veď sa nič nestalo. Chvalabohu, my Coopovci máme komory v poriadku a nezáleží nám na tom, kto ich vidí. A čo sa týka tej búdy, som rada, že sa preborila, lebo dúfam, že teraz bude Marta súhlasiť s tým, aby sme ju zrúcali. Dosiaľ na to nechcela pristať, že vraj by sa na niečo ešte mohla zísť, ale ja som ju musela každú jar bieliť. No skôr by ste presvedčili tamto stĺp ako Martu. Odišla do mesta – zaviezla som ju na stanicu. Vy by ste chceli kúpiť moju misu? A čo mi za ňu ponúkate?“

	„Dvadsať dolárov,“ povedala Anna, ktorej obchodný duch sa nevyrovnal obchodnému duchu Coopovcov, lebo ináč by iste nebola ponúkla hneď takú vysokú cenu.

	„Nuž uvidím,“ povedala slečna Sára opatrne. „Tá misa je našťastie moja, ináč by som sa neopovážila predať ju v Martinej neprítomnosti. Aj tak pre ňu urobí krik. Môžem vám prezradiť, že v tomto dome vládne Marta. Už ma unavuje žiť ustavične pod papučou inej ženy. Ale poďte ďalej, nech sa páči dnu. Iste ste ustaté a hladné. Pokiaľ ide o olovrant, urobím pre vás, čo môžem, ale upozorňujem vás, že nesmiete očakávať nič okrem chleba s maslom a uhorky. Keď Marta odchádzala, pozamykala koláče a syr. Vždy to robieva, lebo vraj som príliš štedrá, keď príde návšteva.“

	Dievčatá boli dosť hladné, takže by si na hocičom boli pochutnali. Keď sa najedli, slečna Sára povedala:

	„Tak vám tú misu predám. Ale stojí dvadsaťpäť dolárov. Je to veľmi stará misa.“

	Diana jemne kopla Annu pod stolom, čím chcela vyjadriť: „Nepristaň, dá ti ju za dvadsať, ak sa nedáš nahovoriť.“ Ale Anna nebola ochotná zveriť sa náhode, pokiaľ išlo o vzácnu misu. Bez váhania súhlasila, že slečne Sáre zaplatí dvadsaťpäť dolárov, a slečna Sára sa tvárila, akoby banovala, že nepýtala tridsať.

	„Môžete si ju teda vziať. Teraz je mi vzácny každý cent. Budem sa vydávať – za Luttera Wallacea,“ – slečna Sára hrdo zdvihla hlavu a začervenala sa. „Chcel si ma vziať už pred dvadsiatimi rokmi, mala som ho rada, ale vtedy bol chudobný, a preto ho otec skrátka odbavil. Možno som sa ho nemala tak ľahko vzdať, ale bola som plachá a otca som sa bála. A okrem toho nevedela som, že muži sú takí vzácni.“

	Keď dievčatá odišli na bezpečnú vzdialenosť od domu Coopovcov – Diana viedla koňa a Anna starostlivo držala v lone vzácnu misu – zelená, dažďom osviežená samota Torryovskej cesty ožila dievčenským smiechom.

	„Teta Jozefína sa pobaví, keď zajtra prídem do mesta a budem jej rozprávať čudný príbeh dnešného popoludnia. Vybŕdli sme z ťažkostí. Misu mám a dážď nádherne zmyl prach z cesty. Koniec dobrý všetko napraví!“ „Ešte nie sme doma,“ poznamenala Diana pesimisticky, „a nikdy nevieš, čo ťa môže postihnúť, kým ta dôjdeš. Teba na každom kroku stretávajú dobrodružstvá, Anna.“

	„Niektorých ľudí stretávajú dobrodružstvá samy od seba,“ povedala Anna veselo. „Proste človek má na ne vlohy alebo nemá.“

	Šťastlivý deň

	„Koniec koncov,“ povedala raz Anna Marille, „myslím, že najkrajšie a najpríjemnejšie dni nie sú práve tie, v ktorých prežijeme nádherné, mimoriadne alebo vzrušujúce zážitky, ale tie, čo prinášajú prosté radosti, ktoré tíško plynú jedna za druhou ako perly kĺžuce sa po niti.“

	Život v Zelenom dome plynul teraz v znamení takýchto dní, pretože Annine dobrodružstvá a jej nehody, ako to býva u ostatných ľudí, sa neodohrali všetky naraz, ale rozdelili sa na celý rok. Takýto deň prežili koncom augusta. Popoludní Anna s Dianou odviezli dvojčence na člnku po rybníku na breh, kde zbierali „sladkú trávu“ a čľapkali sa vo vode, na hladine ktorej si vietor hral sťa na harfe starú lyrickú pieseň. Naučil sa ju, keď bol svet ešte mladý.

	Popoludní šla Anna do starého domu Irvingovcov navštíviť Paľka. Našla ho ležať na trávnatom brehu pri hustom jedľovom hájiku, ktorý chránil dom pred severným vetrom. Bol zahĺbený do rozprávkovej knihy. Keď ju zazrel, s radostným úsmevom na tvári vyskočil.

	„Som veľmi rád, že ste prišli, pani učiteľka,“ povedal úprimne. „Stará mama odišla. Ostanete u mňa na olovrant, však? Smutno mi je samému olovrantovať. Chcel som požiadať Mary Joe, aby si prisadla ku mne a naolovrantovala sa so mnou, ale obávam sa, že stará mama by tomu nebola rada. Vraví, že Francúzov treba nechať tam, kde patria. A s Mary Joe sa neviem ani zhovárať. Len sa smeje a hovorí, že takého chlapca, ako som ja, ešte nikdy nevidela.“

	„Pravdaže ostanem na čaj,“ povedala Anna veselo. „Beztak som dúfala, že ma pozveš. Už som si dlho robila chuť na sucháre starej mamy.“

	Paľko sa tváril veľmi vážne.

	„Keby to záviselo len odo mňa, pani učiteľka,“ Paľko stál pred Annou s rukami vo vreckách a s tvárou zatienenou neočakávanou starosťou, „vďačne by som vám dal sucháre. Ale to všetko závisí od Mary Joe. Stará mama jej prikázala, aby mi sucháre nedala, lebo sú priťažké na môj žalúdok. Ale možno Mary Joe vás nejakými ponúkne.“

	„Áno, dúfajme,“ súhlasila Anna, ktorej táto veselá filozofia celkom pristala. „Uvidíme, či má Mary Joe srdce a či ma ponúkne suchármi. Ale ty sa tým, Paľko, netráp!“

	„Naozaj sa nehneváte, ak vás neponúkne?“ pýtal sa Paľko ustarostene.

	„Celkom isto, milý Paľko.“

	„Tak sa teda nebudem trápiť,“ povedal Paľko a zhlboka si vydýchol uľahčením. „Mary Joe nie je lakomá, lež na vlastnej koži skúsila, že sa neoplatí neposlúchať rozkazy starej mamy. Aj stará mamka je dobrá, len treba urobiť, čo káže. Dnes ráno bola so mnou veľmi spokojná, lebo sa mi konečne podarilo zjesť celý tanier ovsenej kaše. Pani učiteľka, chcel som sa vás ešte opýtať na niečo veľmi dôležité. A poviete mi pravdu, však?“

	„Pokúsim sa,“ sľúbila Anna.

	„Myslíte, že mi straší vo veži?“ spýtal sa Paľko náramne vážne, akoby celý život závisel od odpovede.

	„Čo to vravíš, Paľko?“ zvolala Anna prekvapene. „Rozhodne nie. Kto ti nasadil do hlavy takú myšlienku?“

	„Mary Joe. Lenže nevedela, že ju počujem. Včera večer ju prišla navštíviť Veronika, pomocnica pani Sloanovej, a keď som prechádzal cez predizbu, počul som, ako sa zhovárali v kuchyni. Začul som, ako Mary Joe vraví: ,Ten náš Paľko je akýsi čudný chlapec. Tak divne rozpráva. Tuším mu straší vo veži.“ Večer som dlho nemohol zaspať, toľko som nad tým rozmýšľal a uvažoval, či Mary Joe má pravdu. Starej mamy som sa ostýchal spýtať, ale rozhodol som sa, že sa opýtam vás. Tak som rád, že mám v hlave všetko v poriadku.“

	„Pravdaže máš. Mary Joe je hlúpe, nevzdelané dievča a nikdy ťa nesmie mrzieť, čo vraví,“ povedala Anna rozhorčene a zaumienila si, že pani Irvingovej diskrétne naznačí, aby Mary Joe držala jazyk za zubami.

	„Teraz je všetko v poriadku,“ povedal Paľko. „Som šťastný a za to ďakujem vám. Zaiste by to bolo nepríjemné, keby mi v hlave strašilo, však, pani učiteľka? Mary Joe to o mne myslí asi preto, že sa jej niekedy zverujem so svojimi myšlienkami.“

	„To sa, Paľko, vždy neopláca,“ pripustila Anna, súdiac podlá vlastných skúseností.

	„Vždy, keď sa zmráka, nemôžem sa zdržať, aby som sa dakomu nezveril, a keď nikoho nemám okrem Mary Joe, musím jej to povedať. Ale teraz jej už nepoviem nič, keď si myslí, že mi straší vo veži. Radšej nech ma to trápi, ale nechám si to pre seba.“

	„A ak ťa to bude veľmi trápiť, môžeš prísť do Zeleného domu a povedať mi všetko, čo si myslíš,“ navrhla mu Anna s vážnosťou, ktorou sa veľmi zavďačila deťom, lebo deti sú rady, keď ich dospelí berú vážne.

	„Dobre. Prídem. Ak nebude doma Davy, lebo robí na mňa grimasy. Čo tam po tom, veľa si z toho nerobím. Veď som už veľký chlapec. Iba niekedy sa bojím, že mu tvár tak ostane. Ale Dora ma má rada a aj ja ju. Ale odkedy povedala Minnie May, že sa za mňa vydá, keď budem veľký, už ju nemám tak rád. Možno sa s niekým ožením, až vyrastiem, ale na to mám ešte času dosť.“

	„Pravdaže, si ešte malý,“ súhlasila pani učiteľka. „Minulý týždeň bola pani Lyndová u starej mamy na čaji a stará mama mi kázala, aby som jej ukázal mamičkinu fotografiu – tú, čo mi otecko poslal ako darček k narodeninám,“ pokračoval Paľko. „Pani Lyndová je dobrá a milá pani, ale nechcel som jej ukázať mamičkin obrázok, lebo ma nechápe. Veď to poznáte, pani učiteľka. Ale poslúchol som starú mamu. Pani Lyndová povedala, že mamička je veľmi pekná, ale vraj vyzerá skôr ako herečka a isto bola oveľa mladšia ako otecko. Potom dodala: ,Raz sa tvoj otec iste znovu ožení. Ako sa ti bude páčiť nová mamička, Paľko?' Nuž, pani učiteľka, zatmelo sa mi pred očami. Ale pred pani Lyndovou som to nedal na sebe znať. Iba som jej pozrel priamo do očí – takto – a povedal som: ,Pani Lyndová, môj otecko urobil veľmi dobre, keď si vybral mamičku, a môžem sa naňho spoľahnúť, že mi druhý raz vyberie práve takú dobrú.1 A ja viem, že sa naňho môžem spoľahnúť, pani učiteľka. Ale dúfam, že ak mi privedie novú mamičku, najprv sa ma na to spýta. Už ide Mary Joe zavolať nás na čaj. Idem sa s ňou poradiť o tých suchároch.“

	Výsledkom „porady“ bolo, že Mary Joe ponúkla Annu suchármi a okrem toho pridala k „jedálnemu lístku“ ešte pohár kompótu. Anna nalievala čaj a spolu s Paľkom si príjemne zajedli v starej, tmavej izbe, kde cez obloky podúval vetrík od zálivu. Narozprávali toľko „hlúpostí“, že Mary Joe bola priam pohoršená, a na druhý večer zvestovala Veronike, že pani učiteľka je práve taký čudák ako Paľko. Po olovrante zaviedol Paľko Annu hore do svojej izby a ukázal jej mamičkinu fotografiu – to bol ten tajomný darček na narodeniny, ktorý pani Irvingová zamkla do zásuvky v knižnici. V Paľkovej podkrovnej izbietke sa striedali sýte odblesky slnka, zapadajúceho nad morom, a kývajúce tiene jedlí, ktoré rástli blízko nízkeho štvorcového obloka. V tomto lahodnom večernom osvetlení žiarila na obraze milá dievčenská tvár s nežnými materinskými očami, ktorá visela na stene pri nohách postele.

	„Toto je moja mamička,“ povedal Paľko s láskyplnou hrdosťou. „Požiadal som starú mamu, aby mi ju zavesila tak, aby som ju videl ráno, len čo otvorím oči. Teraz mi už nie je nepríjemné, že nemám svetlo, keď idem večer spať, lebo sa mi zdá. že mamička je pri mne. Otecko dobre vedel, aký darček je pre mňa najkrajší, hoc sa ma na to nikdy nepýtal. Však je to neobyčajné, že to otecko vie?“

	„Tvoja matka bola veľmi krásna, Paľko, a ty sa jej trochu podobáš. Ona má tmavšie oči, ale vlasy ako ty.“

	„Ja mám oteckove oči,“ povedal Paľko, ktorý zháňal po izbe vankúše, aby ich položil na kreslo pri obloku. „Ale otecko má sivé vlasy. Veď otecko má päťdesiat rokov, a to je dosť, však? Ale on je starý iba zvonku. Vnútri je mladý. A teraz, pani učiteľka, prosím vás, sadnite si tu a ja si prisadnem k vám na zem. Takto som sedával s mamičkou.“

	„A teraz by som rada počula tvoje myšlienky, o ktorých Mary Joe tvrdí, že sú také čudné,“ povedala Anna a hladkala chlapcovu bohatú hrivu. Paľka nikdy nebolo treba nabádať, aby odhalil svoje myšlienky, aspoň vtedy nie, keď mal pri sebe „príbuznú dušu“.

	„Raz som si čosi vymýšľal. .. bol som v jedľovom lese,“ povedal zasnene. „Pravda, sám som tomu neveril, iba som si to vymyslel. Veď viete, pani učiteľka. A potom som sa so svojimi výmyslami chcel niekomu zveriť, ale nebol tam nik okrem Mary Joe. Mary Joe bola v komore, kde si zarobila na chlieb, a ja som si sadol k nej na lavicu a povedal som jej: ,Mary Joe, viete, že večerná hviezda je maják v krajine, kde bývajú víly?“ ,Si mi ty čudák,“ povedala Mary Joe. ,Veď víly nejestvujú.“ Veľmi ma to nahnevalo. Pravda, ja dobre viem, že víly nejestvujú, ale zato si môžem myslieť, že jestvujú. Vy ma chápete, pani učiteľka. ,Nuž, Mary Joe, viete, čo si myslím?“ povedal som, ,že po západe slnka chodí po svete anjel – veľký, vysoký, biely anjel so striebornými krídlami a spevom uspáva kvety a vtáky. Deti ho môžu počuť, ak vedia počúvať.“ Nato Mary Joe zalomila ruky nad múkou a povedala: ,Si mi ty čudný chlapec. Začínam sa ťa báť.“ A naozaj vyzerala, akoby sa bála. A tak som to ostatné radšej pošepkal v záhrade breze. Bola to mladá breza a umrela. Stará mama vraví, že ju zabila slaná morská voda. Ale ja si myslím, že lesná víla, ktorá v nej bývala, bola hlúpa, lebo odišla do sveta a stratila sa. Briezke puklo srdce od žiaľu, a preto zomrela.“

	„A keď sa vráti úbohá hlúpa lesná víla, unavená z cesty po svete, a neuvidí stromček, aj jej pukne srdce,“ povedala Anna.

	„Áno. Ale ak sú lesné víly hlúpe, musia trpieť za svoju hlúposť ako ozajstní ľudia,“ poznamenal Paľko vážne. „Viete, čo si myslím o novom mesiaci, pani učiteľka? Myslím, že je to zlatá loď plná snov.“

	„A keď narazí na mračno, niektoré sny sa vysypú a padnú ti do spánku.“

	„Ako to viete, pani učiteľka? Och, ako ma dobre chápete. A ja si myslím, že fialky sú kúsky oblohy, ktoré spadli, keď anjeli vyrezávali dierky do oblohy, cez ktoré svietia hviezdy. A záružlie je zo starého slnečného svetla. Nuž tak, to sú moje čudné myšlienky.“

	„Nie sú, Paľko môj, vôbec čudné; sú to neobyčajne pekné myšlienky, akými sa malý chlapec môže zaoberať, a preto ich pokladajú za čudné len takí ľudia, ktorí sami nikdy nič nevymysleli, aj keby sa o to pokúšali rovných sto rokov. Len sa zaoberaj aj naďalej takými myšlienkami, Paľko, jedného dňa bude z teba básnik, tak sa mi zdá.“

	Keď sa Anna vrátila domov, našla doma celkom iné chlapča, ktoré čakalo, že ho uloží spať. Davy trucoval, a keď ho Anna vyzliekla, skočil do postele a zaboril si tvár do vankúša.

	„Davy, zabudol si na čosi,“ povedala Anna karhavo. „Nie, nezabudol,“ povedal Davy vzdorovité, „ale ja sa už viac nebudem modliť. Už sa nebudem snažiť byť dobrý, lebo nech som hocijako dobrý, vždy máš Paľka Irvinga radšej ako mňa. Budem teda radšej iný, aspoň z toho niečo mám.“

	„Nemám Paľka Irvinga radšej,“ odpovedala Anna vážne. „Teba mám práve tak rada, ale iným spôsobom.“ „Ale ja chcem, aby si ma mala rada tým istým spôsobom,“ dožadoval sa.

	„Nemožno ľúbiť rôznych ľudí tým istým spôsobom. Veď ani ty nemáš Doru rád tým istým spôsobom ako mňa, však?“

	Davy si sadol a rozmýšľal.

	„Nie ..pripustil konečne. „Doru mám rád, lebo je moja sestra, ale teba mám rád, pretože si to ty.“

	„A ja ľúbim Paľka, pretože je Paľko, a Davyho, pretože je Davy,“ povedala Anna veselo.

	„Nuž, tak by som sa predsa len snažil byť dobrý,“ ustúpil Davy, presvedčený touto logikou. „Ale teraz by som musel vstať. Radšej sa ráno pomodlím dva razy. Nestačí to?“

	Nie, Anna si bola na čistom, že by to nestačilo a nebolo to isté. A tak Davy predsa len vyliezol z postele ... Keď skončil svoju večernú povinnosť, sadol si na malé opálené nohy a pozrel Anne do očú.

	„Anna, som lepší ako predtým?“

	„Áno, si lepší, Davy,“ potvrdila Anna, ktorá nikdy neváhala udeliť pochvalu, keď bola zaslúžená.

	„Viem, že som lepší,“ povedal Davy s istotou, „a poviem ti, ako to viem. Dnes mi Marilla dala dva krajce chleba s lekvárom, jeden pre mňa a druhý pre Doru. Jeden bol oveľa väčší a Marilla mi nepovedala, ktorý je môj. Ale ja som dal väčší kus Dore. To bolo dobré odo mňa, však?“

	„Veľmi dobré a veľmi chlapské, Davy.“

	„Pravda, Dora nebola veľmi hladná a zjedla iba polovicu krajca a ostatok dala mne,“ priznal sa Davy. „Ale ja som nevedel, že to urobí, keď som jej ho dával, tak som bol teda dobrý, Anna.“

	Už panovalo šero, keď prišla Anna k Vílinej bubline a zazrela Gilberta Blytha, ako prichádza tmavým Strašidelným lesom. Zrazu si uvedomila, že Gilbert už nie je školák. A ako chlapsky vyzeral! Je to vysoký mládenec s úprimnou tvárou a s jasným, priamym pohľadom. Má široké plecia. Anne sa Gilbert zdal byť veľmi pekný chlapec, hoci sa vôbec nepodobal jej ideálu muža. S Dianou sa už dávno rozhodli, aký typ muža je ich ideálom, a v tomto ohľade mali rovnaký vkus. Mal to byť vysoký muž, vznešeného výzoru, so smutnými nevyspytateľnými očami a hladkým príjemným hlasom. Gilbert nemal tvár ani melancholickú ani nevyspytateľnú, ale v priateľstve to nemohla byť vážna prekážka.

	Gilbert si ľahol na papraď pri Vílinej bubline a s obdivom hľadel na Annu. Keby Gilbert mal opísať svoj typ dievčaťa, jeho opis by navlas súhlasil s Anniným opisom, a to včítane pieh, ktorých výskyt ešte vždy trápil jej dušu. Gilbert bol zatiaľ naozaj chlapcom, ale aj on mal svoje sny, a Gilbertova budúcnosť bola vždy spojená s dievčaťom veľkých, čistých, sivých očú, s peknou tvárou, jemnou ako kvietok. Rozhodol sa tiež, že jeho budúcnosť musí byť hodna jeho ideálu. Aj v tichom Avonlea sa človek stretával s pokušením, ktorému bolo treba odolať. Mládež vo White Sands bola dosť ľahkomyseľná a Gilbert bol populárny, kdekoľvek sa ukázal. Ale chcel sa stať hodným Anninho priateľstva a neskôr možno aj jej lásky. Preto striehol na svoje slová, myšlienky a skutky tak starostlivo, akoby ich Annine jasné oči mali posudzovať. Nevedomky mala naňho vplyv ako každé dievča s veľkými, čistými ideálmi. Jej vplyv mal trvať, pokiaľ sama bude verná tým ideálom, ak sa im spreneverí, práve s takou istotou ho stratí. Annin pôvab v Gilbertových očiach spočíval v tom, že sa nikdy neponížila k malichernostiam, ktorými sa mnohé avonleaské dievčatá vyznačovali – malicherným prejavom žiarlivosti, menším klamstvám, očividným snahám získať si priazeň, nie vedome alebo z vypočítavosti, ale proste preto, že všetko toto bolo cudzie jej priezračnej impulzívnej povahe, čistej ako krištáľ vo svojich pohnútkach a snaženiach.

	No Gilbert sa nepokúsil vyjadriť svoje myšlienky slovami, lebo príliš dobre vedel, že by Anna nemilosrdne a chladne hneď v zárodku udusila každý pokus – alebo by ho vysmiala, čo bolo desaťnásobne horšie.

	„Pod tou brezou vyzeráš ako ozajstná lesná víla,“ povedal vyzývavo.

	„Mám rada brezy,“ odpovedala Anna s prívetivým úsmevom, ktorý bol u nej taký prirodzený, a pritúlila si líce na biely saténovo hladký štíhly kmeň.

	„V tom prípade ťa poteší správa, že pán major Spencer sa rozhodol vysadiť rad bielych briez popri ceste po celej dĺžke svojho gazdovstva, aby tak povzbudil náš AZS,“ povedal Gilbert. „Dnes mi to povedal. Major Spencer je najpokrokovejší človek v Avonlea a patrí medzi tých, ktorým verejné blaho leží na srdci. A pán William Bell vysadí pred svojím gazdovstvom a pozdĺž chodníka, čo k nemu vedie, sosnový živý plot. Vyrástli sme z detských plienok. Teraz už náš spolok každý berie vážne. Starší ľudia sa začínajú oň zaujímať a občania vo White Sands by si tiež chceli založiť niečo podobné. Ba aj Elisha Wright sa dal získať pre túto myšlienku, keď Američania z hotela usporiadali výlet na pobrežie. Veľmi chválili naše upravené cesty a tvrdili, že sú krajšie než v ostatnej časti ostrova. A keď časom i ostatní gazdovia budú nasledovať dobrý príklad pána Spencera a vysadia ozdobné stromy a živé ploty, Avonlea sa stane najkrajším miestom v celej provincii.“

	„Dobročinný spolok zamýšľa upraviť cintorín,“ povedala Anna, „a dúfam, že to aj uskutočnia, lebo na to bude treba urobiť zbierku, a náš spolok by sa márne na takúto úlohu po tej hanbe s modrou sálou podujímal. Ale ani Dobročinný spolok by sa nikdy nerozkýval, keby sme mu neporadili túto myšlienku. Školská rada sľúbila, že na budúci rok oplotí dvor. Ak to spravia, usporiada Deň stromov a každý žiak vysadí jeden strom. V kúte pri ceste si urobíme záhradu.“

	„Dosial sa nám podarilo všetko uskutočniť okrem domu starého Boultera, ktorý sme zatiaľ neodstránili,“ povedal Gilbert, „a toho som sa už vzdal. Levi ho nedá zrúcať už len preto, aby nás jedoval. V povahe Boulterovcov je čosi priečne a Levi má túto črtu mimoriadne silne vyvinutú.“

	„Júlia by chcela vyslať k nemu ešte jednu delegáciu, ale podľa mňa bude najlepšie, ak si ho prestaneme všímať,“ povedala Anna rozumne.

	„A spoliehať sa na Prozreteľnosť, ako vraví pani Lyndová,“ usmial sa Gilbert. „Súhlasím s tebou, delegácií už bolo dosť. Tie ho iba dráždia. Júlia si myslí, že sa dá všetko urobiť, ak sa na to zvolí komisia alebo delegácia. Na jar budúceho roku budeme agitovať za pekné pažite okolo domov. Prvé semeno zasejeme už teraz, v zime. Mám tu knižočku o pažitiach a o ich zakladaní a čoskoro si pripravím tému na túto prednášku. – Čo robiť, Anna, prázdniny sa nám už skončili.

	V pondelok sa začína nový školský rok. Dostala Ruby Gillisová školu v Carmody?“

	„Áno, písala mi Priscilla, že prevzala školu vo svojom rodisku, a preto školská rada v Carmody dala miesto Ruby. Škoda, že sa Priscilla nevráti! Som rada, že aspoň Ruby nastúpila na jej miesto v škole. Bude chodievať v sobotu domov a opäť sa vrátia staré časy. Znovu sa budeme môcť stretávať; Jana, Diana, Ruby a ja.“

	Marilla sa práve vrátila od pani Lyndovej a sedela na schodoch zadnej verandy, keď Anna prišla domov.

	„Rozhodli sme sa s Rachel, že sa zajtra vyberieme do mesta,“ povedala. „Pán Lynde sa tento týždeň cíti lepšie a Rachel by ta chcela ísť skôr, než pochytí ďalšiu chorobu.“

	Zajtra chcem vstať veľmi skoro, lebo mám veľa roboty,“ oznámila Anna preochotne. „Najprv musím presypať perie zo starej periny do novej. Už dávno som to mala spraviť, ale vždy som odkladala. Je to taká nepríjemná robota! Odkladať nepríjemné práce je veľmi zlý zvyk. Už nikdy viac to neurobím, lebo potom nebudem môcť svojim žiakom radiť, aby tak nerobili. Bola by to nedôslednosť. Potom chcem pre pána Harrisona upiecť koláč, dokončiť prednášku o záhradách pre AZS, napísať Stelie, vyprať si a naškrobiť mušelínové šaty a ušiť Dore novú zásteru.“

	„Nestihneš ani polovicu,“ poznamenala Marilla pesimisticky. „Ešte sa mi nestalo, žeby som si bola naplánovala veľa robôt a žeby sa neprihodilo niečo, čo mi v tom zabránilo.“

	Človek mieni....

	Na druhý deň ráno vstala Anna zavčasu a veselo pozdravila nový deň. Vychádzajúce slnko ešte len vyvesilo víťazne svoje zástavy na perlovobielej oblohe. Zelený dom bol čoskoro ponorený do záplavy slnečného svetla s pruhmi tancujúcich tieňov topoľov a vŕb. Za chodníkom sa prestieralo pšeničné pole pána Harrisona – veľká plocha bieleho zlata zvlneného vánkom. Svet bol taký nádherný, že Anna strávila desať šťastných minút opretá o bránku záhrady a vnímala všetkými zmyslami celú tú krásu.

	Po raňajkách sa Marilla chystala na cestu. Dora mala ísť s ňou, lebo jej to už dávno boli sľúbili ako odmenu.

	„A ty, Davy, snaž sa byť dobrý a nehnevaj Annu,“ napomínala ho Marilla. „Až budeš dobrý, prinesiem ti z mesta cukrovú tyčinku.“

	Žiaľ, Marilla si osvojila zlú obyčaj podplácať deti, aby boli dobré.

	„A čo ak budem náhodou zlý?“ vyzvedal sa Davy. „Maj sa teda na pozore pred náhodami,“ napomínala ho Marilla. „Anna, ak príde pán Shearer, kúp pekný kus mäsa na pečenie a roštenku. Ak nepríde, musíš na zajtrajší obed zabiť sliepku.“

	Anna prikývla.

	„Nebudem sa trápiť s obedom kvôli Davymu a sebe,“ povedala Anna. „Zvyšok šunky nám postačí na obed a pre vás, keď sa vrátite domov, pripravím na večeru nejakú roštenku.“

	„Ja pôjdem predpoludním pomáhať pánu Harrisonovi zvážať,“ oznámil Davy. „Povedal mi, aby som mu prišiel pomôcť, a tuším ma pozve aj na obed. Pán Harrison je náramne milý človek, a preto má rád spoločnosť. Dúfam, že budem taký ako on, keď vyrastiem. Myslím totiž, že sa budem správať ako on. Vyzerať tak nechcem. A keďže pani Lyndová hovorila, že som veľmi pekné dieťa, nemôže sa to stať. Čo myslíte, Anna, ostanem taký? Chcem to vedieť.“

	„Povedala by som, že áno,“ povedala Anna vážne. „Si pekný chlapec, Davy,“ Marilla sa tvárila veľmi pohoršene, „ale musíš sa podľa toho aj správať a byť taký milý a dobre vychovaný, ako vyzeráš.“

	„Áno, ale vy ste nedávno povedali Minnie May, keď plakala, pretože jej ktosi povedal, že je škaredá, že ak bude milá, dobrá a láskavá, ľudia si nebudú všímať, ako vyzerá,“ pripomínal jej Davy nespokojne. „Akosi sa mi zdá, že sa človek nemôže zbaviť toho, aby pre jedno alebo pre druhé nemusel byť dobrý. Vždy len, aby sa slušne správal.“

	„A ty nechceš byť dobrý?“ spýtala sa Marilla, ktorá sa už všeličo naučila, ale neuvedomila si ešte, že takéto otázky sú zbytočné. i

	„Áno, chcem byť dobrý, ale nie priveľmi dobrý,“ odpovedal Davy opatrne. „Človek nemusí byť tak veľmi dobrý, aby sa stal riaditeľom nedeľnej školy. Pán Bell ním je a je veľmi zlý.“

	„Vôbec nie je,“ povedala Marilla pohoršene.

	„Je ... sám to vraví,“ trval Davy na svojom. „Vravel to, keď sa minulú nedeľu modlil v nedeľnej škole: „Ja biedny červík, úbohý hriešnik...“ Čo urobil, Marilla? Zabil niekoho? Alebo ukradol peniaze zo zvončeka; Chcem to vedieť.“

	Našťastie v tej chvíli prišla pani Lyndová na voze a Marilla odišla s pocitom, že sa zachránila pred úkladmi zlého ducha, a želala si, aby pán Bell nepoužíval také obrazné výrazy vo svojich verejných modlitbách, najmä v prítomnosti chlapcov, ktorí vždy „chcú všetko vedieť“.

	Keď sa Anna ocitla sama uprostred slastí gazdinky; dala sa s chuťou do roboty. Pozametala, postlala, nakŕmila sliepky, vyprala si mušelínové šaty a zavesila ich na šnúru. Potom sa chystala presypať perie. Vyšla na povalu a obliekla si prvé staré šaty, ktoré jej prišli pod ruku – námornícko modrý kašmír, ktorý nosila ako štrnásťročná. Boli jej prikrátke a práve také chatrné ako pamätné bavlnené šaty, ktoré mala na sebe, keď prišla do Zeleného domu. No aspoň si ich nezničí od páperia a peria. Na hlavu si ešte zaviazala veľkú červenú šatku s bielymi bodkami, ktorá kedysi patrila Matejovi, a takto dokončila svoj výstroj. Takto oblečená sa pobrala do izbičky vedľa kuchyne, kde jej Marilla pred odchodom pomohla ešte ochotne preniesť periny.

	Pri obloku viselo puknuté zrkadlo a v nešťastnej chvíli Anna doň pozrela. Hľa, pehy na nose boli nápadnejšie ako inokedy, alebo tak vyzerali vo svetle, ktoré dopadlo oblokom bez záclon.

	,Ach, včera večer som si ich zabudla natrieť roztokom,“ pomyslela si. ,Zabehnem do komôrky a hneď to napravím/

	Anna sa už o všeličo pokúšala v snahe odstrániť pehy. Raz jej zišla celá koža z nosa, ale pehy ostali. Pred niekoľkými dňami našla v akomsi časopise recept proti pehám, a keďže mala poruke všetko potrebné, hneď si recept prihotovila, čím znechutila Marillu, ktorá zastávala mienku, že ak Prozreteľnosť niekoho obdarila pehami na nose, jeho povinnosťou je nechať ich na pokoji.

	Anna sa ponáhľala do komôrky, kde vždy panovalo šero, lebo oblok zatieňovala vŕba; teraz tam bola takmer tma, lebo boli stiahnuté aj záclony proti muchám. Anna vzala z poličky fľašu s roztokom a vatou, ktorú si na to pripravila, a štedro si natrela nos. Keď si túto dôležitú povinnosť odbavila, vrátila sa k práci. Každý, kto niekedy presýpal perie z jednej periny do druhej, vie si predstaviť, ako Anna vyzerala, keď skončila; nemusíme mu to preto opisovať. Šaty mala biele od peria a páperia. Vlasy na čele, ktoré sa jej vyšmykli spod šatky, boli ozdobené páperovou gloriolou. V tejto vhodnej chvíli sa ozvalo klopkanie na kuchynské dvere.

	„To je iste pán Shearer,“ myslela si Anna. „Vyzerám síce hrozne, ale budem musieť zbehnúť tak, ako som, lebo sa vždy ponáhľa.“

	Anna zbehla ku kuchynským dverám. Ak sa niekedy v dejinách ľudstva zhovievavá zem otvorila a pohltila úbohú dievčinu, mala by sa teraz okamžite otvoriť na verande Zeleného domu a vo chvíli zhltnúť Annu. Predo dvermi stáli totiž Priscilla Grantová, zlatovlasá a pôvabná v hodvábnych šatách, pomenšia tučnučká sivovlasá pani v tweedovom kostýme, a ďalšia dáma, vysoká, vznešená a prekrásne oblečená, s prívetivou inteligentnou tvárou a veľkými fialovými očami, v ktorej Anna okamžite „inštinktívne vycítila“ – ako by sa bola kedysi vyjadrila – že je to pani Charlotte E. Morganová.

	V tejto trápnej chvíli sa v Anninej zmätenej mysli vynorila jediná myšlienka, ktorej sa chytila ako topiaci stebla slamy. Všetky hrdinky pani Morganovej boli známe tým, že si vedeli poradiť v každej situácii. Nech sa ocitli v hocijakej tvŕdzi, vedeli si poradiť a dokázali prekonať všetky nešťastia načas, na danom mieste a množstve. Anna preto cítila, že jej povinnosťou je poradiť si aj teraz, a dokázala to tak dokonale, že sa neskôr Priscilla vyjadrila: vraj Annu Shirleyovú neobdivovala nikdy väčšmi ako v tej chvíli. Nech bola akokoľvek rozčúlená, nedala to najavo. Privítala Priscillu a dala sa predstaviť jej spoločniciam práve tak pokojne a s takou istou duchaprítomnosťou, ako keby mala oblečené purpurové šaty z najjemnejšej látky. Pravda, trochu sa zháčila, keď sa dozvedela, že dáma, o ktorej inštinktívne vycítila, že je pani Morganová, nebola vôbec pani Morganovou, ale akousi neznámou pani Pendexterovou, kým tučnučká, pomenšia sivovlasá pani bola pani Morganová. No čím silnejší je otras, tým slabšie pôsobí. Anna zaviedla svojich hostí najprv do hosťovskej izby a stadiaľ do jedálne, kde ich na chvíľu nechala a šla pomôcť Priscille vypriahnuť koňa.

	„Hrozne ma mrzí, že sme ťa takto prekvapili,“ ospravedlňovala sa Priscilla, „ale včera večer som sa len dozvedela, že pôjdeme sem. Teta Charlotte odchádza v pondelok a na dnes sa sľúbila akejsi priateľke v meste. Ale včera večer jej priateľka telefonovala, aby k nej nechodila, lebo majú doma šarlach. Navrhla som teda, aby sme namiesto toho išli sem, lebo som vedela, ako ju túžiš vidieť. Zastavili sme sa v hoteli vo White Sands a doviedli sme pani Pendexterovú. Je to tetina priateľka, žije v New Yorku a jej muž je milionár. Veľmi sa nemôžeme zdržať, lebo pani Pendexterová musí byť v hoteli o piatej.“

	Keď vypriahli koňa, Anna zbadala, že sa Priscilla na ňu díva akosi čudne a ukradomky.

	„Nemusela by na mňa tak gániť,“ povedala si Anna trochu mrzuto. „Ak nevie, čo znamená presypávať perie, nech si to domyslí.“

	Priscilla sa vrátila do jedálne, a prv než Anna mohla odbehnúť hore, vošla do kuchyne Diana. Anna chytila prekvapenú priateľku za ruku.

	„Diana Barryová, hádaj, kto v tejto chvíli sedí u nás v hosťovskej izbe! Pani Charlotte E. Morganová a manželka istého newyorského milionára. A najlepšie na tom je, že takto vyzerám a v dome nemáme ničoho nič na obed, okrem kosti zo šunky.“

	V tej chvíli si Anna uvedomila, že aj Diana sa na ňu díva práve tak prekvapene, ako pred chvíľou Priscilla. Bolo to už priveľa.

	„Och, Diana, nedívaj sa tak na mňa,“ prosila ju Anna. „Aspoň ty by si mala vedieť, že ani najčistotnejšia žena na svete by nemohla presýpať perie a ostať čistá.“

	„Ne-ne-nejde o perie,“ zaváhala Diana. „Ide... ide ... o tvoj nos, Anna.“

	Anna odbehla k malému zrkadlu nad kuchynským umývadlom. Jediný pohľad jej odhalil osudnú pravdu. Nos mala krikľavo červený!

	. Dievča si sadlo na pohovku. Jej neoblomný duch sa konečne poddal.

	„Čo si s ním robila?“ pýtala sa Diana, keď v nej zvedavosť premohla jemnú taktnosť.

	t „Nazdávala som sa, že si naň natieram liek proti pehám, ale iste som použila červenú farbu, ktorou si Marilla značí vzorky na rohožky.“ Anna bola zúfalá. „Čo si počnem?“

	„Umy si to,“ radila jej Diana prakticky.

	„Možno to nezíde. Najprv som si prefarbila vlasy a teraz nos. Marilla mi odstrihla vlasy, keď som si ich zafarbila, ale tentoraz takýto prostriedok nemôžem použiť. A to je ďalší trest za márnivosť a viem, že som si ho zaslúžila, hoci je to slabá útecha. Človek by takmer uveril, že jestvuje čosi ako nešťastie, hoci pani Lyndová tvrdí, že také niečo nejestvuje, lebo všetko je vraj predurčené.“

	Na šťastie sa farba dala ľahko zmyť. Anna, trochu potešená, pobrala sa do svojej manzardky, kým Diana utekala domov. O chvíľu zišla dolu oblečená, ako sa patrí, a dobre naladená. Mušelínové šaty, na ktoré sa tešila, že si pri tejto príležitosti oblečie, veselo sa trepotali vonku na šnúre. Musela sa teda uspokojiť s čiernymi. Aspoň Diana mala na sebe mušelínové šaty a v ruke niesla prikrytú tácňu.

	„To ti posiela mamka,“ povedala, odkryla tácňu a pred Anninými vďačnými očami sa zjavilo pekne nakrájané vyprážané kurča.

	Ako prílohu ku kurčaťu mala čerstvý chutný chlieb a ako doplnok výborné maslo a syr, Marillin ovocný koláč a misu slivkového kompótu, ktorý plával v zrôsolovatenom sirupe ako v zmrazenom letnom slnku. Na výzdobu stola postavila naň obrovskú vázu s astrami. No pohostenie sa jej predsa zdalo priskromné popri zložitej hostine, ktorú pôvodne prichystala pre pani Morganovú.

	Ale hladní hostia si ani nevšimli, že na stole niečo chýba, a s chuťou zjedli prosté jedlo, ktoré im podávala. Anna čoskoro prestala myslieť na to, čo v jedálnom lístku chýba alebo nechýba. Vzhľad pani Morganovej ju trochu sklamal. Veď to si museli priznať aj jej najoddanejší obdivovatelia; no rozhodne bola veľmi príjemná. Veľa cestovala a bola znamenitou rozprávačkou. Poznala veľa ľudí a svoje skúsenosti vedela vložiť do duchaplných viet a epigramov, pri ktorých jej poslucháči mali pocit, že poznávajú novú postavu z dobre napísanej knihy. Ale pod oslnivým leskom duchaplných viet sa ozýval silný spodný tón opravdivej ženskej nežnosti a jemnej dobrosrdečnosti, ktorou si získavala lásku poslucháčov práve tak ľahko ako svojou vysokou inteligenciou. No rozhovor nestrhovala na seba. Vedela zapojiť doňho iných práve tak šikovne a plne, ako sa ho sama zúčastňovala, a Anna a Diana veselo s ňou štebotali. Pani Pendexterová hovorila málo; iba sa usmievala krásnymi očami a perami, pochutnávala si na kurčati, ovocnom koláči a zaváraninách s takým znamenitým pôvabom, že robila dojem, akoby jedla ambróziu a pila nektár. Veď ako Anna neskôr poznamenala Diane, keď je niekto tak božsky krásny ako pani Pendexterová, nemusí vôbec hovoriť; stačilo, že sa dívala.

	Po obede si vyšli na prechádzku alejou Milencov, Fialkovým údolím a Brezovým chodníkom a späť cez Strašidelný les k Vílinej bubline, kde si posadali a strávili poslednú polhodinku v rozkošnom rozhovore. Pani Morganová chcela vedieť, skadiaľ dostal Strašidelný les meno, a smiala sa, až jej slzy tiekli, keď jej Anna rozprávala, ako k tomu došlo, a opisovala jej svoje zážitky z istej pamätnej prechádzky týmto lesom za čarovného večerného súmraku.

	„Mali sme dnes ozajstné duševné hody, všakže?“ poznamenala Anna, keď hostia odišli a s Dianou sa ocitli samy. „Neviem, z čoho som mala lepší pôžitok, či z toho, keď som počúvala pani Morganovú, alebo keď som sa s obdivom dívala na pani Pendexterovú. Tuším, že sme mali príjemnejší zážitok, než keby sme boli vedeli, že prídu, a boli by sme sa zaťažili varením a obsluhovaním. Ostaň so mnou na čaj, nech sa o tom porozprávame.“

	„Priscilla vraví, že sestra muža pani Pendexterovej je vydatá za anglického grófa, a predsa si vzala dva razy slivkového kompótu,“ povedala Diana, ako keby tieto dve veci boli celkom nezlučiteľné.

	„Som presvedčená, že ani jej anglický gróf sám by neohrnul svoj aristokratický nos nad Marilliným slivkovým kompótom,“ povedala Anna.

	Keď Anna večer rozprávala Marille príhody toho dňa, nespomenula nehodu, ktorá postihla jej nos, ale vzala fľaštičku s roztokom na pehy a vyliala ju z obloka von.

	„Nikdy viac už nebudem skúšať okrášľovacie prostriedky,“ povedala si s chmúrnym odhodlaním. „Možno sa osvedčia u opatrných, rozvážnych ľudí. Keď je však niekto beznádejne náklonný na omyly ako ja, je to zahrávanie si s osudom zaoberať sa takými vecami.“

	Prívetivá slečna Levanduľa

	Začal sa nový školský rok a Anna sa vrátila do školy vyzbrojená menšou dávkou teórie, ale oveľa väčšími skúsenosťami. Mala niekoľko nových žiakov, šesťročných a sedemročných, ktorí prvý raz vstúpili do nového neobyčajného školského života s bdelými, zvedavými očami. Medzi nimi boli Davy a Dora. Davy sedel s Milty Boulterom, ktorý už chodil rok do školy, a preto bol z neho hotový chlap, skúsený vo svete. Minulú nedeľu sa Dora v nedeľnej škole dohovorila, že bude sedieť s Lily Sloanovou, keďže však Lily Sloanová neprišla prvý deň do školy, dostala za dočasnú susedku Mirabelu Cottonovú, ktorá už mala desať rokov, a preto v Doriných očiach patrila medzi „veľké dievčatá“.

	„Myslím, že to bude náramná zábava,“ povedal Davy Marille, keď sa prvý večer vrátil domov zo školy. „Vraveli ste mi, že ťažko obsedím ticho celý deň, a veru mi to aj bolo ťažko . .. Aspoň som sa presvedčil, že zväčša hovoríte pravdu; a keď môžem hompáľať nohami pod lavicou, hodne to pomôže. A potom je tam toľko chlapcov, s ktorými sa môžem hrať. Sedím s Milty Boulterom. Je fajn chlapec. On je dlhší ako ja, ja som zase širší. Lepšie sa sedí v zadných laviciach, ale nemôžem tam sedieť, kým mi nenarastú nohy, aby som dočiahol na zem. Milty nakreslil na tabuľku Annu, ale bola taká škaredá, že som sa mu pohrozil, že ho cez prestávku nabijem, ak bude kresliť také škaredé obrázky. Najprv som ho chcel nakresliť s rohami a chvostom, ale bál som sa, že ho urazím. Anna hovorí, že nemáme druhých urážať. Aj ja si myslím, že to nie je príjemné. Radšej ho sotím na zem, keď už mu človek musí niečo urobiť. Milty povedal, že sa ma nebojí, ale aby si ma zmieril, napísal pod obrázok iné meno. A tak zotrel Annino meno a namiesto neho napísal meno Barbary Shawovej. Milty nemá rád Barbaru, lebo ho volá ,milý chlapček' a raz ho pohladkala po hlave.“

	Dora vyhlásila prosto, že sa jej v škole páči, ale bola príliš tichá, čo bolo nápadné aj pri jej povahe. A keď podvečer Marilla kázala Dore ísť hore do postele, zaváhala a pustila sa do plaču.

	„Ja ... ja... sa bojím,“ fňukala. „Ja ... ja ... nechcem byť sama v tme.“

	„Čože ti to zase vliezlo do hlavy?“ pýtala sa Marilla. „Veď si celé leto sama chodievala spať, a nikdy predtým si sa nebála.“

	Dora plakala ďalej, a preto ju Anna vzala na ruky, súcitne ju k sebe pritiahla a zašepkala:

	„Povedz Anne, ovečka moja, čoho sa bojíš?“

	„Strýka Mirabely Cottonovej,“ vzlykala Dora. „Dnes v škole mi Mirabela Cottonová vyrozprávala všetko o svojej rodine. Takmer všetci z jej rodiny už pomreli – takmer všetci starí otcovia, staré matky a veľa strýkov a tetiek. Vraj je to už taký zvyk v ich rodine, že všetci umierajú, hovorila Mirabela. Mirabela je hrozne pyšná, že má toľkých mŕtvych príbuzných, a rozprávala mi, na čo každý zomrel, čo ten alebo onen povedal pred smrťou a ako vyzerali v truhle. A Mirabela vraví, že jedného jej strýka videli obchádzať okolo domu už po tom, čo ho pochovali. Videla ho jej mama. Z tých ostatných si veľa nerobím, ale na toho strýka nemôžem zabudnúť.“

	Anna šla s Dorou hore a sedela pri nej, kým nezaspala. Na druhý deň Mirabela Cottonová musela ostať v triede cez prestávku a tam jej Anna jemne, ale rázne vysvetlila, že keď je niekto taký nešťastný, že má strýka, ktorý zanovito obchádza okolo domov, hoci ho slušne pochovali, nepatrí sa rozprávať o takom výstrednom pánovi oveľa mladšej susedke. Mirabele sa to zdal veľmi prísny trest. Cottonovci sa nemali čím vystatovať. Ako si udrží prevahu medzi spolužiakmi, ak jej zakážu využívať rodinné strašidlo?

	September sa čoskoro zmenil na zlatú októbrovú krásu. Raz v piatok večer prišla Diana navštíviť Annu.

	„Dostala som dnes list od Elly Kimballovej, Anna. Pozýva nás nazajtra popoludnie na čaj, aby sme sa zoznámili s jej sesternicou Irenou Trentovou, ktorá prišla na návštevu z mesta. Ale nemôžem si vziať na cestu naše kone, lebo budú zapriahnuté, a váš kríva; to znamená, že asi nebudeme môcť ísť.“

	„Prečo by sme nešli pešo?“ navrhla Anna. „Ak pôjdeme rovno cez les, vyjdeme na cestu do West Graftonu, neďaleko gazdovstva Kimballovcov. Išla som tadiaľ minulú zimu a poznám tú cestu. Sú to dobré štyri míle. Domov iste nepôjdeme pešo, lebo Oliver Kimball nás odvezie. Bude tomu veľmi rád, lebo chodí sem za Carrie Sloanovou, a hovorí sa, že otec mu málokedy dovolí vziať si koňa na cestu.“

	Dohodli sa teda, že pôjdu pešo, a tak sa na druhý deň popoludní vybrali na cestu. Šli alejou Milencov za gazdovstvom Cutherbertovcov, skadiaľ viedla cesta do hĺbky ohnivočervených bukových a javorových lesov, ktoré horeli ohňom a zlatom a v purpurovej nádhere rozprestierali sa široko-ďaleko.

	„Nebolo by správne, keby sme sa tadiaľto ponáhľali. Vyzerá to tu ako v obrázkovom chráme.“

	„Musíme sa ponáhľať,“ odpovedala Diana a pozrela na hodinky. „Aj tak máme málo času.“

	„No dobre, pôjdem teda rýchlejšie, ale nežiadaj, aby som rozprávala,“ súhlasila Anna a zrýchlila krok. „Chcem popíjať krásu tohto dňa; cítim sa, akoby mi niekto držal pri ústach čašu penivého vína a pri každom kroku si vypijem za dúšok.“

	Hádam preto, že Anna bola taká zaujatá „popíjaním“, zabočila naľavo, keď prišli na rázcestie. Keby sa vtedy bola vybrala správnou cestou, v budúcnosti by to vždy pokladala za najnešťastnejší omyl svojho života. Napokon prišli na opustenú trávnatú cestu, na ktorej nebolo vidno nič okrem radov mladých sosien.

	„Kde sme?“ zvolala Diana začudovane. „Veď to nie je cesta do West Graftonu.“

	„Nie, to je dolná cesta do Stredného Graftonu,“ priznala sa Anna trochu zahanbene. „Asi som na rázcestí nesprávne odbočila. Neviem presne, kde sa nachádzame, ale je isté, že nám ostávajú ešte aspoň tri míle cesty do Kimballovcov.“

	„Ale do piatej ta nedôjdeme, lebo už teraz je pol piatej,“ povedala Diana a zúfalo pozrela na hodinky. „Budú po olovrante, keď k nim prídeme, a kvôli nám budú musieť chystať všetko znova.“

	„Vráťme sa teda a poďme domov,“ navrhla Anna pokorne. Ale po uvážení Diana zamietla jej návrh.

	„Nie, radšej poďme ďalej a strávime u nich večer, keď sme už tak ďaleko došli.“

	O niekoľko metrov ďalej dievčatá došli na rázcestie. „Po ktorej ceste pôjdeme teraz?“ spýtala sa Diana neisto.

	Anna pokrútila hlavou.

	,Neviem, a ďalší omyl si nemôžeme dovoliť. Tu je brána a chodník vedie priamo do lesa. Na druhom konci je iste dom, poďme sa ta spýtať.“

	„Aký je to romantický starý chodník,“ povedala Anna, keď po ňom kráčali a sledovali, ako sa vinie doľava a doprava. Hadil sa pod patriarchálnymi smrečinami, ktorých konáre sa vo výške stretali a zahaľovali večným šerom zem, na ktorej nerástlo nič okrem machu. Obe strany cesty lemovala hnedá lesná pôda, ktorú tu i tam križovali oštepy slnečného svetla. Všetko bolo tiché a opustené, akoby svet so svojimi starosťami bol ďaleko od týchto končín.

	„Cítim sa ako v začarovanom lese,“ povedala Anna tíško. „Čo myslíš, Diana, nájdeme ešte cestu späť do skutočného sveta? Myslím, že čoskoro prídeme do paláca so zakliatou princeznou.“

	Za ďalšou zákrutou chodníka sa im otvoril výhľad, nie síce na palác, ale na domec, ktorý ich prekvapil práve tak, akoby to bol palác. V kraji bežných drevených gazdovských domov, ktoré sa natoľko podobali jeden druhému, akoby vyrástli z jedného semena, bol takýto domec celkom nezvyčajný. Anna zastala očarená a Diana zvolala:

	„Už viem, kde sme. Je to kamenný domček, v ktorom býva slečna Levanduľa Lewisová – volá sa, tuším, Sídlo ozveny. Často som o ňom počula, ale dosiaľ som ho nevidela. Všakže je to romantické miesto?“

	„Je to najkrajšie miesto, aké som kedy videla alebo aké som si vedela vysniť,“ odpovedala Anna natešene. „Vyzerá ako v rozprávke alebo vo sne.“

	Bolo to stavisko z neotesaných červených vápencových kameňov, so strmou strechou a nízkym podstreším. Zo strmej strechy vyčnievali dva arkierové obloky so starobylými strieškami a vedľa nich dva vysoké komíny. Celý dom obrastal bujný brečtan, ktorý sa ľahko plazil po drsných kamenných stenách a v jesenných mrazoch sa prekrásne sfarbil do bronzová s nádychom červeného vína.

	Pred domom bola podlhovastá záhrada. Chodník, na ktorom dievčatá teraz stáli, ústil do záhradnej bránky. Na jednej strane záhradu ohraničoval dom a na ostatných troch stranách ju obkolesoval starý kamenný múr, natoľko zarastený trávou, machom a papradím, že vyzeral ako strmý zelený breh. Vysoké tmavé sosny po oboch stranách rozprestierali nad záhradou konáre ako palmové vejáre a pod ňou sa tiahla lúčka, ktorá sa ešte teraz zelenala druhou ďatelinou a zvažovala sa k zákrute belasej rieky Grafton. Na okolí nebolo vidno iný dom ani čistinku, všade sa tiahli iba vrchy a doliny zarastené mladými, široko rozvetvenými jedlami.

	„Kto vie, aká je slečna Lewisová“ uvažovala Diana, keď otvorili bránku do záhrady. „Hovorí sa o nej, že je dosť čudná.“

	„Teda je iste zaujímavá,“ poznamenala Anna rozhodne. „Čudní ľudia sú vždy aspoň zaujímaví, nech im to či ono chýba. Nevravela som ti, že sa dostaneme na začarované miesto? Vedela som, že lesní škriatkovia nadarmo neplietli nad chodníkom svoje siete.“

	„Ale ťažko možno povedať, že by slečna Levanduľa bola zakliatou princeznou,“ smiala sa Diana. „Je to stará dievka, má štyridsaťpäť rokov a isto je celkom šedivá, ako som počula.“

	„Och, to je iba čiastočné zakliatie,“ uisťovala Anna Dianu dôverne. „V srdci je ešte mladá a krásna, a keby sme vedeli, ako rozviazať jej kliatbu, opäť by pred nami vystúpila vo svojej kráse a nádhere. Lenže my nevieme, ako zrušiť kliatbu – vždy to vie iba princ – a princ slečny Levandule ešte neprišiel. Možno ho postihlo nešťastie, hoci by to bolo proti všetkým pravidlám rozprávok o vílach.“

	„Obávam sa, že princ sa zjavil už pred mnohými rokmi a potom odišiel,“ riekla Diana. „Hovorí sa o nej, že bola zasnúbená so Štefanom Irvingom, Paľkovým otcom, keď boli mladí. Ale povadili sa a rozišli.

	„Pst,“ napomenula ju Anna, „dvere sú otvorené.“ Dievčatá sa zastavili na verande pod výhonkami brečtana a zaklopali na otvorené dvere. Vnútri sa ozvali drobné krôčky a pred nimi sa zjavila dosť čudná stvorička – asi štrnásťročné dievča, pehavé, s horenosom a takými širokými ústami, že mu siahali „od ucha k uchu“. Svetlé vlasy malo spletené do dvoch obrovských vrkočov, zdobených dvoma veličiznými mašľami. „Je slečna Lewisová doma?“ spýtala sa Diana.

	„Áno, pani. Nech sa páči ďalej, pani. Tadiaľto, prosím, pani. Ráčte sa posadiť, pani. Hneď poviem slečne Levandule, že ste tu. Je hore, pani.“

	Po týchto slovách maličká pomocnica zmizla z očú a dievčatá sa ocitli samotné, s pôžitkom sa obzerajúc okolo seba. Vnútrajšok čudného domu bol práve taký zaujímavý ako jeho zovňajšok.

	Izba mala nízky strop a dva štvorcové obloky s malými tabuľkami, zastreté mušelínovými záclonkami. Celé zariadenie bolo staromódne, ale tak dobre a s vkusom udržiavané, že vyzeralo priam rozkošne. Ale treba úprimne priznať, že naše dve dievčatá, ktoré sa práve prešli štyri míle na čerstvom jesennom vzduchu, najviac vábil stôl s belasým porcelánom a naloženými lahôdkami. Malé papradiny, sfarbené zlatisto, uložené tu i tam na obruse, dodávali stolu to, čo by Anna bola nazvala „sviatočným vzhľadom“.

	„Slečna Levanduľa iste čaká hostí na čaj,“ zašepkala Anna. „Má prestreté pre šiestich. A aké má smiešne dievča. Vyzerá ako poslíček z ríše piadimužíkov. Možno by nám aj ona vedela poradiť správnu cestu, ale bola som zvedavá na slečnu Levanduľu. Pst, už ide.“

	Slečna Levanduľa Lewisová stála práve vo dverách. Dievčatá boli také prekvapené, že zabudli na pravidlá slušného správania a rozpačité na ňu hľadeli. V podvedomí očakávali bežný typ starej dievky v stredných rokoch, akú poznali zo skúseností, dosť hranatú ženu so starostlivo učesanými sivými vlasmi a okuliarmi na nose. Ale táto predstava nijako nezodpovedala výzoru slečny Levandule.

	Bola to menšia pani s bohatými snehobielymi vlasmi, krásne zvlnenými a starostlivo upravenými do vĺn a lokničiek. Spod vlasov sa dívala na nich takmer dievčenská tvár s ružovými lícami a milými perami, s veľkými nežnými hnedými očami a jamkami – ozajstnými jamkami. Mala na sebe vkusné šaty z krémového mušelínu, zdobené bledými ružami, ktoré by na väčšine žien jej veku vyzerali smiešne mladistvé, ale slečne Levandule tak pristali, že vám také myšlienky vôbec neprišli na myseľ.

	„Šarlota Štvrtá vraví, že sa chcete so mnou zhovárať,“ prehovorila hlasom, ktorý bol v súlade s celým jej zjavom.

	„Chceli sme sa vás opýtať na správnu cestu do West Graftonu,“ odpovedala Diana. „Pozvali nás na čaj ku Kimballovcom, ale v lese sme si pomýlili chodník a vyšli sme na dolnú cestu namiesto na cestu do West Graftonu. Odbočuje sa od vašej bránky naľavo a či napravo?“

	„Naľavo,“ odpovedala slečna Levanduľa a váhavo pozerala na stôl prestretý na čaj. Potom zvolala, sťaby sa náhle rozhodla.

	„Neostali by ste u mňa na čaj? Ostaňte, prosím vás. U Kimballovcov už bude dávno po čaji, kým ta dôjdete. Šarlota Štvrtá i ja by sme sa z vašej spoločnosti veľmi tešili.“

	Diana spýtavo pozrela na Annu.

	„Rady ostaneme,“ povedala Anna pohotové, lebo si zaumienila dozvedieť sa niečo viac o nezvyčajnej slečne Levandule, „ak vás nebudeme vyrušovať. Avšak čakáte iných hostí, nie?“

	Slečna Levanduľa pozrela na stôl a začervenala sa. „Viem, že ma budete pokladať za veľmi pochabú,“ povedala. „Ja som totiž pochabá, a hanbím sa za to, keď to niekto odhalí, ale nehanbím sa, kým na to neprídu. Nečakám nikoho, iba som si to namýšľala. Som totiž veľmi osamelá, hoci mám rada spoločnosť – pravda, dobrú spoločnosť – ale chodí sem veľmi málo ľudí, pretože žijem ďaleko od cesty. Aj Šarlote Štvrtej sa cnelo, a tak som si začala namýšľať, že budeme mať spoločnosť pri čaji. Navarila som a vyzdobila mamkin svadobný porcelán a patrične som sa vyobliekala.“ Diana si tajne pomyslela, že slečna Levanduľa je naozaj čudná, ako sa o nej rozchyrovalo. Predstavte si štyridsaťpäťročnú ženu, ktorá sa hrá ako malé dievčatko, že má spoločnosť na čaj! Ale Anna s rozžiarenými očami radostne vykríkla:

	„Aj vy rada rojčíte?“

	Slová „aj vy“ znamenali, že v slečne Levandule objavila príbuznú dušu.

	„Nuž, priznám sa, že rada rojčím,“ vyznala sa bez rozpakov. „Pravda, je to hlúpa zábava pre ženu v mojom veku. Ale čo robiť, keď som osamelá stará dievka a nemôžem sa rozptýliť, kedykoľvek sa mi zachce. A tým nikomu neublížim. Musím si dajako vynahradiť, čo mi chýba. Chvíľami sa mi zdá, že by som ani nemohla žiť, keby som si zavše nezarojčila. No zriedkavo ma pritom pristihnú a Šarlota Štvrtá nikdy neklebetí. Ale dnes som rada, že ste ma pristihli, lebo ste naozaj prišli na čaj a ja ho mám práve pre vás pripravený. Nech sa vám páči hore na poschodie do hosťovskej izby odložiť si klobúky. Vedú tam biele dvere hneď zo schodov. Musím zájsť do kuchyne, aby Šarlota Štvrtá nenechala vrieť čaj. Šarlota Štvrtá je veľmi dobré dievča, ale často zabúda na čaj.“

	Slečna Levanduľa odcupkala do kuchyne zaujatá starosťami hostiteľky a dievčatá vyšli hore na poschodie do hosťovskej izby, práve takej bielučkej ako dvere, čo do nej viedli. Arkierovým oblokom, ovenčeným brečtanom, prúdilo do nej svetlo. Bola priam ideálna na snenie.

	„Nie je to úžasné dobrodružstvo?“ poznamenala Diana. „Slečna Levanduľa je veľmi milá, i keď trochu čudná, však? Ani trochu nevyzerá na starú dievku.“

	„Pripadá mi ako príjemná melódia,“ odvetila Anna.

	Keď zišli dolu, slečna Levanduľa už niesla kanvicu čaju a hneď v pätách išla Šarlota Štvrtá s tácňou teplých doliek.

	„A teraz mi musíte povedať, ako sa voláte,“ povedala slečna Levanduľa. „Som veľmi rada, že ste mladé dievčatá. Zbožňujem mladé dievčatá. Keď som v ich spoločnosti, ľahko si namýšľam, že aj ja som mladé dievča. Nenávidím myšlienku,“ a uškrnula sa, „že som stará. Nuž, kto ste – len aby som vedela, ako vás volať. Diana Barryová? Anna Shirleyová? Smiem predstierať, že vás poznám sto rokov a volať vás priamo Anna a Diana?“

	„Pravdaže, nech sa vám páči,“ odpovedali obe dievčatá odrazu.

	„Teda sa pohodlne posaďme a zjedzme všetko, čo tu máme,“ povedala slečna Levanduľa šťastne. „Šarlota, sadni si na koniec stola a rozkrájaj kurča. Šťastie, že som upiekla piškótový koláč a venčeky. Pravda, bola to hlúposť pripravovať olovrant pre vymyslených hostí. Viem, že si to aj Šarlota Štvrtá myslela, všakže, Šarlota? Ale vidíte, dobre sa to skončilo. Nič by sa nebolo pokazilo, lebo by sme to boli so Šarlotou časom všetko pojedli. Ale piškótovému koláču čas nepomôže.“

	Bolo to veselé a nezabudnuteľné posedenie. Keď sa najedli, vyšli si spoločne do záhrady, ktorú v tejto chvíli zaplavovala žiara zapadajúceho slnka.

	„Naozaj, je to nádherný kútik,“ nadchýnala sa Diana a s obdivom hľadela okolo seba.

	„Prečo voláte svoj dom Sídlom ozveny?“ spýtala sa Anna.

	„Šarlota, choď do domu a prines trúbku, ktorá visí nad hodinami.“

	Šarlota Štvrtá odbehla a vrátila sa s plechovou trúbkou.

	„Zatrúb,“ kázala jej slečna Levanduľa.

	Šarlota zatrúbila, ako jej prikázali. Bol to dosť chrapľavý, ostrý zvuk. Chvíľku bolo ticho a potom sa z lesa nad riekou ozvali rozprávkové ozveny, príjemné, vzdialené a striebristé, akoby všetky „trúbky v ríši škriatkov“ trúbili na počesť zapadajúcemu slnku. Anna a Diana zvolali nadšením.

	„A teraz sa zasmej, Šarlota, nahlas sa zasmej.“

	Šarlote, ktorá by pravdepodobne poslúchala, aj keby jej slečna Levanduľa prikázala postaviť sa na hlavu, vystúpila na kamennú lavicu a nahlas sa z chuti zasmiala. Ozvena sa hneď vrátila, sťaby celý dav piadimužíkov v purpurových lesoch napodobňoval jej smiech.

	„Všetci ľudia veľmi obdivujú moje ozveny,“ poznamenala slečna Levanduľa, sťaby ozveny jej patrili. „Sama ich mám veľmi rada. Robia mi dobrú spoločnosť, najmä keď si trochu zarojčím. Keď je večer ticho, často tu sedávam so Šarlotou Štvrtou a hráme sa s ozvenami. Šarlota, zanes trúbku späť a starostlivo zaves na miesto.“

	„Prečo ju voláte Šarlota Štvrtá?“ spýtala sa Diana, ktorá si z čírej zvedavosti nemohla odpustiť túto otázku.

	„Len aby sa mi nepomiešala v pamäti s ostatnými Šarlotami,“ odvetila slečna Levanduľa vážne. „Natoľko sa na seba ponášajú, že ich veľmi ťažko rozoznám.

	V skutočnosti sa vôbec nevolá Šarlota. Volá sa ... akože sa volá? Tuším Leonóra... áno, Leonóra. Bolo to totiž takto. Keď mi pred desiatimi rokmi zomrela mama, nemohla som tu ostať sama a zo svojho príjmu nemohla som si dovoliť platiť pomocníci ako dospelému dievčaťu. Preto som si k sebe vzala malú Šarlotu Bowmanovú, aby u mňa bývala za byt a stravu. Naozaj sa volala Šarlota – Šarlota Prvá. Práve jej minulo trinásť. Ostala u mňa do šestnásteho roku, a potom odišla do Bostonu, kde mala lepšie miesto. Po nej prišla ku mne jej sestra. Volala sa Julietta – pani Bowmanová si, tuším, potrpela na parádne mená – ale tak sa podobala Šarlote, že som ju volala Šarlota a ona nič nenamietala. A tak som si ani nenamáhala zapamätať si jej skutočné meno. Stala sa Šarlotou Druhou, a keď odišla, prišla miesto nej Evelína, ktorá sa stala Šarlotou Treťou. Teraz mám Šarlotu Štvrtú, ale keď bude mať šestnásť rokov – teraz má štrnásť – aj ona mi iste ujde do Bostonu, a čo si potom počnem, to veru neviem. Šarlota Štvrtá je posledná z Bowmanových dievčat, a najlepšia. Ostatné Šarloty mi vždy dávali najavo, že pokladajú za pochabosť, keď si to či ono namýšľam, ale Šarlota Štvrtá mi to nikdy nedala najavo, bez ohľadu na to, čo si o tom myslí. Nezáleží mi na tom, čo si ľudia o mne myslia, len nech mi to nedávajú najavo.“ Diana sa s ľútosťou dívala na zapadajúce slnko. „Nuž budeme už musieť ísť, ak chceme dôjsť ku Kimballovcom ešte za vidna. Cítili sme sa u nás veľmi príjemne, slečna Lewisová.“

	Urastená Anna objala drobnú starenku.

	„Áno, prídeme,“ sľúbila. „Keď sme vás už objavili, budeme vás navštevovať tak často, že vám to nebude milé. Áno, musíme už ísť – musíme sa odtrhnúť – ako hovorí Paľko Irving, keď príde do Zeleného domu.“ „Paľko Irving?“ hlas slečny Levandule sa nebadateľne zmenil. „Kto je to? Nevedela som, že v Avonlea žije niekto s týmto menom.“

	Annu zamrzelo, že si nedávala pozor na jazyk. Úplne zabudla na dávny ľúbostný príbeh slečny Levandule, keď jej Paľkovo meno nenazdajky vykĺzlo.

	„Je to môj žiačik,“ vysvetľovala pomaly, „prišiel vlani z Bostonu a býva u starej mamy, pani Irvingovej, na pobrežnej ceste.“

	„Je to syn Štefana Irvinga?“ spýtala sa slečna Levanduľa a sklonila sa nad hriadkou kvetov s jej menom, takže jej nebolo vidno do tváre.

	„Áno.“

	„Dám vám kytičku levandúľ,“ navrhla slečna Levanduľa veselo, akoby nepočula odpoveď na svoju otázku. „Sú to veľmi milé kvety, všakže? Mama ich mala veľmi rada. Už dávno je to, čo vysadila túto hriadku. Otec ma nazval Levanduľa, lebo sa mu to meno veľmi páčilo. Prvý raz sa stretol s mamkou, keď prišiel na návštevu do ich domu v East Graftone, kam ho priviedol jej brat. Na prvý pohľad sa do nej zaľúbil. Ostal u nich na noc a uložili ho v hosťovskej izbe, kde bola posteľná bielizeň navoňaná levanduľou; celú noc prebdel a myslel len na ňu. Odvtedy vždy mal rád vôňu levandúľ a neskôr aj mňa tak dal pokrstiť. Nezabudnite ma skoro opäť navštíviť, dievčatá drahé. Budeme sa so Šarlotou Štvrtou na vás tešiť.“

	Otvorila záhradnú bránku pod jedľami, aby mohli vyjsť. Zrazu vyzerala stará a ustatá; všetok jas a veselosť zmizli z jej tváre. Mladistvý úsmev pri rozlúčke milo krášlil tvár, keď sa však dievčatá na prvej zákrute chodníka obzreli, videli ju, ako sedí na starej kamennej lavici pod striebristým topoľom uprostred záhrady a hlavu si unavene opiera o ruku.

	„Vyzerá naozaj osamelá,“ poznamenala Diana tíško. „Musíme ju častejšie navštevovať.“

	„Myslím, že rodičia jej dali jediné správne a vhodné meno,“ povedala Anna. „Keby boli takí zaslepení a nazvali ju Alžbeta alebo Nellie, alebo Muriel, jednako by ju museli volať Levanduľa. Jej meno pripomína lásku, staromódny pôvab. Práve tak ako moje meno zaváňa chlebom a maslom, šitím a domácimi prácami.“

	„Och, to by som nepovedala,“ namietala Diana. „Meno Anny mi pripadá veľmi vznešené, ako meno kráľovnej. Ale páčilo by sa mi aj meno Kerrenhappuch, keby si sa náhodou tak volala. Myslím, že meno každého človeka je pekné alebo škaredé podľa toho, aký je jeho nositeľ. Teraz neznášam mená Josie a Gerta, ale než som poznala Pyeove dievčatá, celkom sa mi páčili.“ „To je naozaj pekná myšlienka Diana,“ zvolala Anna nadšene. „Treba žiť tak, aby sme si skrášlili mená, aj keby sprvu neboli krásne, a vytvoriť z nich pojmy, ktoré v mysliach ľudí budú predstavovať niečo krásne a príjemné, a keď to meno vyslovia, tak sa im tá predstava krásneho vytvorí; Ďakujem ti, Diana.“

	Drobnosti

	„Boli ste teda na čaji v kamennom dome u slečny Levandule Lewisovej,“ poznamenala Marilla, keď na druhý deň raňajkovali pri stole. „Ako vyzerá? Vyše pätnásť rokov som ju nevidela – naposledy som ju zazrela raz v nedeľu v graftonskom kostole. Iste sa odvtedy veľmi zmenila. Davy Keith, keď niečo chceš, čo nemôžeš dočiahnuť, popros, a ja ti to podám, ale nenaťahuj sa cez celý stôl. Videl si, že by niečo také robil Paľko Irving, keď u nás jedol?“

	„Ale Paľko Irving má dlhšie ruky ako ja,“ šomral Davy. „Jemu rastú už jedenásť rokov a mne ešte len sedem, a okrem toho som aj poprosil, ale vy ste sa s Annou tak rozprávali, že ste ma nepočuli. A Paľko bol u nás iba na čaji a pri čaji je ľahšie byť slušný ako pri raňajkách, lebo na olovrant nie som taký hladný. Ale medzi večerou a raňajkami prejde hrozne veľa času. Pozri, Anna, táto lyžička nie je ani o kúsok väčšia, ako bola vlani, a ja som o toľko väčší.“

	„Neviem, pravda, ako slečna Levanduľa vtedy vyzerala, ale myslím, že veľmi sa nezmenila,“ pokračovala Anna, keď Davymu naložila dulového lekváru za dve lyžice, aby ho uspokojila. „Vlasy má biele ako sneh, ale tvár sviežu, takmer dievčenskú, a nežné hnedé oči – krásny odtieň farby dreva so zlatým leskom – a jej hlas je hladký ako biely satén a melodický ako žblnkajúca bystrinka a rozprávkové zvončeky – všetko dovedna.“

	„V dievčenských rokoch ju pokladali za veľkú krásavicu,“ povedala Marilla. „Bližšie som ju nepoznala, ale na pohľad sa mi páčila. Niektorí ju už vtedy pokladali za čudáčku. Davy, ak ťa ešte raz pristihnem pri takýchto fígľoch, počkáš, kým sa všetci nenajeme, tak ako to robia Francúzi.“

	Rozhovor medzi Annou a Marillou v prítomnosti dvojčiat často prerušovali napomenutia určené Davymu. Tentoraz Davy nemohol vybrať lyžicou poslednú štipku lekváru z taniera a vyriešil problém tak, že uchopil tanier do obidvoch rúk a priblížil sa k nemu ružovým jazýčkom. Anna pozrela na neho s takou hrôzou, že malý vinník sa začervenal a povedal spoly zahanbene, spoly vzdorovito:

	„Takto aspoň nič nevyjde navnivoč.“

	„O takých ľuďoch, čo sa líšia od iných, vždy sa hovorí, že sú čudní,“ pokračovala Anna. „A slečna Levanduľa sa iste líši od iných, hoci ťažko povedať, v čom ten rozdiel spočíva. Azda v tom, že nikdy nestarne.“ „Nech radšej starnem, keď starnú všetci moji vrstovníci,“ povedala Marilla. „V opačnom prípade nikde nezapadnem. Pokiaľ viem, Levanduľa Lewisová zo všetkého vypadla. Býva v osamelom dome ďaleko od sveta už tak dlho, že každý na ňu zabudol. Jej kamenný dom patrí medzi najstaršie na ostrove. Starý pán Lewis ho postavil pred osemdesiatimi rokmi, keď prišiel z Anglicka. Davy, prestaň štuchať Doru do lakťa! Dobre som ťa videla! Netvár sa tak nevinne! Čo si dnes ráno taký nespratný?“

	„Možno som vstal ľavou nohou z postele,“ nadhodil Davy. „Milty Boulter vraví, že ak niekto vstane ľavou nohou, celý deň sa mu nič nedarí. Povedala to jeho stará mama. Ale čo keď neviem, ktorá je pravá noha? Chcel by som to vedieť.“

	„Vždy ma veľmi zaujímalo, čo sa stalo medzi Štefanom Irvingom a Levanduľou Lewisovou,“ pokračovala Marilla, nevšímajúc si Davyho. Pred dvadsiatimi piatimi rokmi sa zasnúbili, a potom zrazu zasnúbenie zrušili. Neviem, čo sa stalo, ale iste to bolo čosi hrozné, lebo Štefan odišiel do Spojených štátov a odvtedy sa nikdy nevrátil domov.“

	„Možno to ani nebolo niečo strašné. Maličkosti narobia niekedy viac galiby ako veľké udalosti,“ poznamenala Anna akoby s vnuknutím, ktoré by ani skúsenosti nemohli opraviť. „Marila, prosím vás, nehovorte pani Lyndovej o mojej návšteve u slečny Levandule. Iste by sa ma na všeličo vypytovala, a to by som nerada... Som presvedčená, že ani slečne Levandule by to nebolo po vôli, keby sa o tom dozvedela.“

	„Viem si predstaviť, ako by to Rachel zaujímalo,“ pripustila Marilla. „hoci teraz nemá toľko času starať sa o záležitosti iných ako predtým. Musí byť doma kvôli Tomášovi. Veľmi je zničená a skleslá, lebo stráca nádej na jeho uzdravenie. Rachel bude dosť osamelá, ak Tomáša choroba zloží, lebo všetky deti sa usadili na západe okrem Elizy, ktorá je v meste a svojho muža nemá veľmi rada.“

	No Marilla krivdila Elize, lebo svojho muža mala skutočne veľmi rada.

	„Rachel tvrdí, že keby sa len trochu pozberal a vôľou prekonal chorobu, hneď by sa jeho stav zlepšil. Ale ako možno žiadať od medúzy, aby sa vzpriamila a stála rovno?“ pokračovala Marilla. „Tomáš Lynde nikdy nemal príležitosť uplatniť svoju vôľu. Až do svadby zaňho rozhodovala matka, a potom prevzala vládu nad ním Ráchel. Čudujem sa, že sa opovážil ochorieť bez jej povolenia. Ale nemala by som takto hovoriť. Rachel je dobrou ženou. Bez nej by nikdy nič neznamenal, to je isté. Narodil sa na to, aby ho niekto viedol, a mal šťastie, že sa dostal do rúk takej šikovnej, schopnej ženy, ako je Ráchel. Nebolo mu proti vôli, keď mu rozkazovala. Ušetrila mu námahu rozhodovať sám. Davy, nevrť sa ako úhor!“

	„No a čo mám robiť?“ bránil sa Davy. „Jesť už nevládzem a nebaví ma veľmi dívať sa na vás a na Annu, ako jete.“

	„Tak choďte s Dorou von a nasypte sliepkam pšenice,“ prikázala Marilla, „a neopováž sa vytrhnúť bielemu kohútovi perie z chvosta.“

	„Potreboval som perie, keď sme sa hrali na Indiánov a dávali sme si ho do hlavy,“ ospravedlňoval sa Davy zanovito. „Milty Boulter má nádherné ‚indiánske‘ perie. Keď zabíjali kohúta, mama mu dala perie a z toho si porobil čelenku na hlavu. Aj vy by ste mi mohli zopár darovať. Kohút má pier oveľa viac, ako potrebuje.“ „Môžeš si vziať staré krídlo z povaly,“ navrhla mu Anna. „Nafarbím ti na ňom perá na červeno, zeleno a žlto.“

	„Veľmi rozmaznávaš toho chlapca,“ vyčítala jej Marilla, keď Davy s rozžiarenou tvárou vyšiel von za Dorou. V posledných šiestich rokoch Marillina výchova síce veľmi pokročila, ale dodnes sa nemohla zbaviť názoru, že sa nepatrí často vyhovieť detským želaniam.

	„Všetci chlapci v jeho triede majú indiánsku čelenku, a preto aj Davy ju chce mať,“ vysvetľovala Anna. „Ja viem, aký je to pocit.. . Nikdy nezabudnem, ako som túžila po nazberkaných rukávoch, keď ich mali všetky ostatné dievčatá. A Davyho nerozmaznávam. Deň čo deň je lepší. Len si spomeňte na ten rozdiel v jeho správaní, keď sem došiel pred rokom.“

	„Odkedy začal chodiť do školy, je rozhodne menej samopašný,“ pripustila Marilla. „Možno mu v tom pomáha spoločnosť iných chlapcov. Čudné, že sme dosial nedostali správu od Richarda Keitha. Od mája nenapísal ani slovo.“

	„Iste sa zľakneme, keď príde od neho správa,“ vzdychla si Anna a začala odnášať riad zo stola. „Keby list aj prišiel, bála by som sa otvoriť ho zo strachu, že nás požiada, aby sme mu dvojčence poslali.“

	A o mesiac naozaj prišiel list. Ale nebol od Richarda Keitha. Písal im jeho priateľ, že pred dvoma týždňami Richard Keith zomrel na suchoty. Pisateľ listu bol vykonávateľom jeho poslednej vôle a podľa závetu Richard Keith zanechal slečne Marille Cuthbertovej dvetisíc dolárov, aby ich opatrovala pre Davyho a Doru Keithovcov, kým nebudú dospelí alebo neuzavrú sobáš. Úroky z tejto sumy má zatiaľ použiť ako výchovné.

	„Je hrozné tešiť sa zo smrti druhého,“ povedala Anna vážne. „Ľutujem úbohého pána Keitha, ale som rada, že si môžeme dvojčence nechať.“

	„Aj s tými peniazmi sa to dobre vyriešilo,“ poznamenala Marilla prakticky. „Chcela som si deti ponechať, ale naozaj som nevedela, ako vystačím s peniazmi, keď vyrastú. Nájomné za gazdovstvo nám ledva stačí na domácnosť, a nechcela som, aby z tvojich peňazí sa živili deti. Aj tak pre ne priveľa robíš. Dora nepotrebovala nový klobúk, čo si jej kúpila, práve tak ako mačka nepotrebuje dva chvosty. Ale teraz už je cesta jasná a deti sú zaopatrené.“

	Davy a Dora sa veľmi potešili, keď sa dozvedeli, že môžu ostať navždy v Zelenom dome. Smrť strýka, ktorého nikdy v živote nevideli, prevýšila radosť. Ale Doru trápila ešte jedna pochybnosť.

	„Pochovali strýka Richarda?“ spýtala sa šeptom Anny.

	„Pravdaže, dievčatko.“

	„On... on ... nie je taký ako strýko Mirabely Cottonovej, všakže nie?“ šepkala ešte vzrušenejšie. „Nebude teraz obchádzať okolo domov, keď ho pochovali, všakže nie, Anna?“

	
KAPITOLA 23

	Životný príbeh slečny Levandule

	„Podvečer si asi urobím prechádzku do Sídla ozveny,“ povedala Anna raz v decembri v piatok popoludní.

	„Podľa všetkého bude snežiť,“ nadhodila Marilla pochybovačné.

	„Dôjdem prv, než začne snežiť, a ostanem tam cez noc. Diana nemôže ísť so mnou, lebo má návštevu, a cítim to, že ma slečna Levanduľa bude dnes večer čakať. Nevidela som ju celé dva týždne.“

	Od prvej októbrovej návštevy Anna často chodievala do Sídla ozveny. Niekedy šli s Dianou vozom po hradskej, inokedy pešo lesom. Keď Diana nemohla ísť, chodievala Anna sama. Medzi Annou a slečnou Levanduľou sa zrodilo vrúcne priateľstvo, aké je možné len medzi ženou, ktorá si zachovala v srdci a v duši sviežosť mladosti a medzi dievčaťom, ktorej predstavivosť a intuícia nahrádzajú osobné životné skúsenosti. Anna konečne objavila ozajstnú „príbuznú dušu“, zatiaľ čo do osamelého, utiahnutého života staršej ženy – snílka – vstúpili dievčatá so zdravou radosťou a nadšením plného, rušného života, aký pre slečnu Levanduľu – ktorá na svet zabudla a na ktorú sa svet už nepamätal – už dávno prestal jestvovať. Do malého kamenného domu priniesli ovzdušie mladosti a skutočnosti. Šarlota Štvrtá ich vždy vítala s najširším úsmevom – a jej úsmevy boli naozaj široké – lebo ich mala rada aj pre svoju zbožňovanú paniu, aj pre ne samé. Nikdy predtým nebol kamenný domček svedkom takých zábavných posedení, aké sa tu odbavovali za krásnej oneskorenej jesene, keď sa zdalo, akoby sa november opäť vrátil do októbra a december napodobňoval slnečné leto a hmlisté rána.

	Ale v tento deň si december vari zrazu pripomenul, že už tu má byť zima, a preto sa zachmúril. Na krajinu zaľahlo bezvetrie a ticho, ktoré veštili sneženie. Napriek tomu prešla Anna s pôžitkom veľkým sivým bludišťom bukového lesa, a hoci bola sama, nebolo jej clivo. Vo svojej obrazotvornosti si spestrila cestu veselou spoločnosťou a nadpriadla s ňou živý, pomyselný rozhovor, ktorý bol vtipnejší a okúzľujúcejší, než bývajú rozhovory v skutočnom živote, keď ľudia často prejavujú žalostný nedostatok konverzačných schopností. Vo vymyslenej spoločnosti „príbuzných duší“ každý povie presne to, čo od neho očakávate, a tak vám poskytne možnosť odpovedať presne to, čo chcete povedať. S touto neviditeľnou spoločnosťou prešla Anna lesom a došla k jedľovému lesu práve vo chvíli, keď začali padať prvé veľké páperové biele snehové hviezdičky.

	Pri prvej zákrute zastihla slečnu Levanduľu pod veľkou hustou jedlou. Mala oblečené teplé sýtočervené hodvábne šaty a cez hlavu a cez plecia mala prehodený striebrosivý hodvábny šál.

	„Vyzeráte ako kráľovná víl z jedľového lesa,“ zvolala Anna veselo.

	„Vedela som, že dnes večer prídete, Anna,“ odpovedala slečna Levanduľa a bežala jej v ústrety. „Som tomu dvojnásobne rada, lebo Šarlota Štvrtá nie je tu. Má chorú matku a musela odísť na noc domov. Bolo by mi veľmi smutno, keby ste neboli prišli: ani sny, ani ozveny mi nenahradia spoločnosť ľudí. Och, Anna, aká ste pekná,“ dodala zrazu a s obdivom si prezerala vysoké štíhle dievča s lícami jemne rozpálenými prechádzkou lesom. „Aká ste pekná a mladá! Nuž ale čo je to sedemnásť rokov. Nemyslite si však, že vám závidím,“ dokončila slečna Levanduľa úprimne.

	„Ale veď aj vy máte v srdci len sedemnásť rokov,“ usmiala sa Anna.

	„Nie, už som stará, lepšie povedané, v stredných rokoch, čo je oveľa horšie,“ vzdychla si slečna Levanduľa. „Niekedy sa mi ešte podarí predstierať, že nemám toľko rokov, ale inokedy si to zase živo uvedomujem. A nemôžem sa s tým zmieriť ako väčšina žien. Búrim sa práve tak, ako keď som si objavila prvý sivý vlas na hlave. Nože, Anna, netvárte sa, akoby ste sa ma snažili pochopiť. Sedemnásťročné dievča to nemôže pochopiť. Počkajte, hneď budem predstierať, že aj ja mám len sedemnásť rokov, a kým ostanete u mňa, bude sa mi to dariť. Vždy mi prinášate mladosť ako osobitný dar. Bude to príjemný večer. Ale najprv si sadnime k čaju: čo by ste si želali na olovrant? Urobíme si všetko, čo si budete želať. Lenže vymyslite niečo dobré a chutné.“

	V ten večer sa kamenný domček ozýval hlučným a veselým hovorom a smiechom. Varili a zabávali sa, vyrábali karamelové cukríky, a všeličo vymýšľali, hoci treba priznať, že slečna Levanduľa a Anna sa nesprávali tak, ako sa patrí na dôstojnú štyridsaťpäťročnú starú dievku a usadenú pani učiteľku. Keď sa napokon unavili, sadli si na koberec pred kozubom v jedálni, ktorý ožaroval tlmený plameň ohňa. Izbou sa príjemne šírila vôňa ružovej esencie z otvorenej nádobky na poličke nad kozubom. Zdvihol sa vietor, vzdychal a nariekal na okrajoch strechy, a sneh tíško klopal na obloky, sťaby stovky duchov búrky sa dobýjali do domu.

	„Som veľmi rada, že ste prišli, Anna,“ povedala slečna Levanduľa, pochutnávajúc si na karamelových cukríkoch. „Keby ste neboli prišli, bola by som sa cítila strašne – naozaj strašne – bola by som takmer zosinela od hrôzy. Ľahko sa sníva a rojčí, kým je vidno a slniečko svieti, ale keď sa zotmie a priženie sa víchrica, nestačí to. Potom človek zatúži radšej po skutočnosti. Lenže vy si to neuvedomujete – sedemnásťročné dievča si to nikdy neuvedomí. V sedemnástich rokoch uspokoja aj sny, pretože si mladý človek myslí, že skutočnosť naňho čaká o kúsok ďalej. Keď som mala toľko rokov, Anna, ako vy, nemyslela som si, že v štyridsiatich piatich rokoch budem tu stáť ako bielovlasá drobná stará dievka, ktorej život vypĺňajú len sny.“

	„Ale veď vy nie ste stará dievka,“ namietala Anna, usmievajúc sa do zasnených hnedých očí slečny Levandule. „Staré dievky sa rodia, ale nestávajú sa nimi.“ „Niektorá sa narodí starou dievkou, niektorá sa k tomu dopracuje a niektorú to postihne,“ slečna Levanduľa nasadila Annin tón a pokračovala v ňom.

	„Vy ste sa teda k tomu dopracovali,“ smiala sa Anna, „a tak krásne sa vám to podarilo, že keby každá stará dievka bola ako vy, čoskoro by prišli do módy.“ „Rada robím všetko dôkladne,“ odpovedala slečna Levanduľa zamyslene, „a keďže musím byť starou dievkou, rozhodla som sa byť milou starou dievkou. Vravia o mne, že som čudná, ale iba preto, že som si starodievocký stav zariadila po svojom, ako sa mne páči, a odmietam napodobňovať staré, vžité pravzory. Anna, rozprával vám niekto niečo o Štefanovi Irvingovi a o mne?“

	„Áno,“ odpovedala Anna úprimne, „počula som, že ste boli zasnúbení.“

	„Veru, boli sme – pred dvadsiatimi piatimi rokmi – a odvtedy prešiel celý život. Mali sme sa zosobášiť na jar nasledujúceho roku. Mala som už ušité svadobné šaty, hoci o tom nikto nevedel, iba mama a Štefan. Vlastne možno povedať, že sme boli zasnúbení celý život. Keď bol Štefan malý, matka ho vodila k nám na návštevu. Keď prišiel k nám druhý raz – mal deväť rokov a ja šesť – povedal mi v záhrade, že sa rozhodol vziať si ma za ženu, až vyrastie. Pamätám sa, že som mu odpovedala ‚ďakujem‘, a keď odišiel, povedala som vážne mamke, že mi spadla zo srdca obrovská ťarcha, lebo už nemusím mať obavy, že ostanem starou dievkou. Chudera mamka, ako sa vtedy smiala!“

	„A ako sa to neskôr medzi vami naštrbilo?“ „Povadili sme sa, celkom hlúpo, praobyčajné sme sa povadili. Možno mi neuveríte, ale vlastne sa ani nepamätám, ako sa to začalo. Neviem ani to, kto bol väčšmi vinovatý. V podstate začal zvadu Štefan, ale iste som ho vyprovokovala nejakou pochabosťou. Mal totiž sokov, asi dvoch. Bola som márnivá koketka a rada som ho trochu dráždila. Bol veľmi nervózny, precitlivený, nuž pohnevali sme sa a rozišli. Ale nazdala som sa, že sa pomeríme, a vari by sme sa aj boli, keby sa Štefan nebol vrátil príliš skoro. Anna moja milá, s ľútosťou sa vám musím priznať,“ slečna Levanduľa stíšila hlas, sťaby sa mala vyznať z náchylnosti k vražde, „že som hrozne zanovitá. Och, nesmejte sa, je to, bohužiaľ, pravda. Viem trucovať, a Štefan sa vrátil prv, než som dotrucovala. Nechcela som ho vypočuť, nechcela som mu odpustiť. A tak odišiel navždy. Bol príliš hrdý, aby sa vrátil. A potom som trucovala, lebo sa nevrátil. Hádam som mohla poňho poslať, ale natoľko som sa nevedela pokoriť. Bola som práve taká pyšná ako on. Pýcha a zanovitosť sú veľmi zlé kombinácie, Anna. Ale nikoho viac som nemohla ľúbiť, ani som nechcela. Vedela som, že by som radšej tisíc rokov bola starou dievkou, ako vydať sa za niekoho iného, a nie za Štefana Irvinga. Dnes mi to, pravda, pripadá, iba ako sen. Ste súcitná, Anna, že sa ma snažíte pochopiť! Len sedemnásťročné dievča môže prejaviť toľké pochopenie. Ale nezveličujte moju smolu. V skutočnosti som celkom šťastná, spokojná, hoci mám zlomené srdce. A srdce sa mi naozaj zlomilo, keď som si uvedomila, že Štefan Irving sa nikdy nevráti. Ale zlomené srdce v skutočnom živote, Anna, nie je ani spoly také hrozné, ako vyzerá v knihách. Veľmi sa podobá boľavému zubu, hoci toto prirovnanie sa vám nezdá asi veľmi romantické. Chvíľami vás pobolieva, zavše vám ruší nočný spánok, ale medzitým vám ponecháva možnosť tešiť sa zo života, zo snov a ozvien, viete si aj pochutnať na karamelových cukríkoch, akoby srdcu nič nebolo. Teraz sa tvárite sklamane. Myslíte si o mne, že nie som ani spoly taká zaujímavá, za akú ste ma pred piatimi minútami pokladali, keď ste boli presvedčená, že ma ustavične moria tragické spomienky, ktoré statočne skrývam pod vonkajšími úsmevmi. To je to najhoršie – alebo to najlepšie – v skutočnom živote, Anna. Nedovolí vám, aby ste sa umárali v žiali. Všemožne sa snaží povzbudiť vás – a úspešne – hoci ste sa rozhodli byť romanticky nešťastnou. Však je karamelový cukrík znamenitý? Zjedla som ich viac, než mi osoží, ale budem ich jesť naďalej.“

	Po krátkej pomlke slečna Levanduľa povedala nečakane:

	„Veľmi mnou otriaslo, Anna, keď som od vás počula o Štefanovom synovi. Odvtedy som sa už neopovážila spomenúť ho pred vami, ale chcela by som sa o ňom dozvedieť všetko. Aký je to chlapec?“

	„Milšieho, chutnejšieho chlapca som dosial nepoznala, slečna Levanduľa, a je práve taký rojko ako vy a ja.“

	„Rada by som ho videla,“ povedala slečna Levanduľa tíško, sťaby hovorila sama so sebou. „Ktovie, či sa podobá tomu chlapcovi, ktorý vo mne žije – chlapcovi, o ktorom snívam.“

	„Ak by ste chceli Paľka vidieť, môžem ho raz priviesť so sebou,“ navrhla Anna.

	„Rada by som, ale nie príliš skoro. Chcem si na tú myšlienku zvyknúť. Možno mi stretnutie s ním prinesie viac bolesti ako radosti, ak sa príliš podobá svojmu otcovi, alebo ak sa mu dosť nepodobá. Mohli by ste ho priviesť asi o mesiac.“

	A tak o mesiac išla Anna s Paľkom cez les do kamenného domca a na chodníku stretli slečnu Levanduľu. Neočakávala ich a pri pohľade na nich zbledla.

	„Toto je teda Štefanov chlapec,“ povedala tíško, vzala Paľka za ruku a prezerala si ho, ako pri nej stál, pekný a detský, v kožušteku a čiapke. „Veľmi, veľmi sa podobá svojmu otcovi.“

	„Každý mi hovorí, že som mu z oka vypadol,“ poznamenal Paľko bez rozpakov.

	Anna sa prizerala na celý ten výjav a vydýchla si uľahčením. Videla, že sa zapáčili jeden druhému a že medzi nimi nebude napätie alebo zdržanlivosť. Slečna Levanduľa bola veľmi rozumná, hoci rada rojčila, hoci prežila v mladosti sklamanie v láske a hoci ju v prvom okamihu znovu premohli oživnuté city. Vedela sa ovládnuť a zaobchádzala s Paľkom tak prirodzene a veselo, ako keby to bol číkoľvek chlapec. Strávili spolu veselé popoludnie a na večeru pojedli toľko mastných jedál, že by stará pani Irvingová rukami zalamovala od hrôzy, že si Paľko navždy pokazil žalúdok.

	„Príď aj druhý raz, chlapček môj,“ povedala slečna Levanduľa, keď mu podávala ruku na rozlúčku.

	„Môžete ma pobozkať, ak chcete,“ povedal jej Paľko vážne.

	Slečna Levanduľa sa sklonila a pobozkala ho.

	„Ako si vedel, že som ťa chcela pobozkať?“ spýtala sa tíško.

	„Lebo ste sa na mňa dívali ako mamička, keď ma chcela pobozkať. Obyčajne to nemám rád, keď ma bozkávajú. Všetci chlapci to nemajú radi. Veď viete, slečna Lewisová. Aj inokedy vás navštívim. Bol by som rád, keby sme sa stali priateľmi, ak sa to aj vám páči.“

	„Áno, páči sa mi to,“ odpovedala slečna Levanduľa, Obrátila sa a veľmi rýchlo vošla do domu; ale o chvíľku sa zjavila pri obloku a s veselým úsmevom na tvári im kývala na rozlúčku.

	„Slečna Levanduľa sa mi páči,“ zvestoval Paľko Anne, keď sa vracali bukovým lesom. „Páčilo sa mi, ako sa na mňa dívala, páčil sa mi aj kamenný dom a páčila sa mi aj Šarlota Štvrtá. Keby stará mama Irvingová mala Šarlotu Štvrtú namiesto Mary Joe, to by bolo dobre! Šarlota Štvrtá by si určite nemyslela, že mi straší vo veži, keby som jej povedal, čo si vymýšľam. A olovrant bol skvelý, pani učiteľka. Stará mama vraví, že nemám myslieť na to, čo mi dávajú jesť, ale nemôžem na to nemyslieť, keď som naozaj hladný. Slečna Levanduľa by mi istotne nedala na raňajky ovsenú kašu, keď ju nemám rád. Navarila by mi, čo rád jedávam. Ale možno,“ Paľko chcel byť spravodlivý, „možno by to pre mňa nebolo veľmi osožné. No aj zmena dobre padne.“

	
KAPITOLA 24 

	Prorok

	Jedného dňa v máji nastal medzi avonleaským obyvateľstvom mierny rozruch. V charlottetownských novinách Daily Enterprise v rubrike „Drobnosti z Avonlea“ sa objavil článok, podpísaný značkou „Pozorovateľ“. Klebety pripisovali autorstvo článku Karolovi Sloanovi čiastočne preto, že Karol už aj v minulosti uverejnil podobné literárne pokusy, a čiastočne preto, že pisateľ sa medzi riadkami vysmieval z Gilberta Blytha. V mladých avonleaských kruhoch ešte vždy pokladali Gilberta Blytha a Karola Sloana za súperov v boji o priazeň istej slečny sivých očú a živej obrazotvornosti.

	Ako to obyčajne býva, aj tentoraz klebetníci nemali pravdu. Článok napísal sám Gilbert Blythe s Anninou pomocou, a aby zahladili stopy, dovolili si menšie narážky na seba. Len dve podrobnosti sa vzťahujú na náš príbeh.

	„Povráva sa, že v našej dedine bude sobáš, prv než rozkvitnú stokrásky. Nový vysokovážený občan si povedie k oltáru lásky jednu z našich najpopulárnejších mladých dám.

	Ujo Abe, náš chýrny predpovedač počasia, prorokuje prudkú búrku s hromobitím a bleskmi na dvadsiateho tretieho mája, presne o siedmej hodine večer. Búrková činnosť sa rozšíri na väčšiu časť našej provincie. Tí, čo chcú v ten večer cestovať, dobre urobia, ak si vezmú so sebou dáždniky a pláštenky do dažďa.“ „Ujo Abe naozaj predpovedal, že teraz na jar má prísť búrka,“ povedal Gilbert, „ale myslíš vážne, že pán Harrison chodí za Izabelou Andrewsovou?“

	„Nie,“ odpovedala Anna so smiechom, „som presvedčená, že chodí hrať šach s pánom Harmonom Andrewsom. Ale pani Lyndová tvrdí, že podľa jej mienky Izabella Andrewsová sa iste bude vydávať, podľa toho, akú má teraz na jar dobrú náladu.“

	Chudák ujo Abe sa dosť rozhorčil nad týmto článkom. Podozrieval „Pozorovateľa“, že si z neho robí posmech. Rozhorčene popieral, že by bol búrku určil na istý deň, ale nikto mu neveril.

	Život v Avonlea plynul ďalej hladko a pokojne. Sejba sa skončila a zveľaďovatelia oslavovali „deň sadov“. Každý zveľaďovateľ vysadil päť ozdobných stromov. Keďže spolok mal teraz štyridsať členov, znamenalo to celkom dvesto mladých stromov. Na červených poliach začínal sa zelenať včasný ovos, jabloňové sady dlhými rozkvitnutými konármi objímali sedliacke domy a Snežná Kráľovná sa vyobliekala ako nevesta pre svojho ženícha. Anna rada spala celú noc pri otvorenom obloku, aby cítila vôňu rozkvitnutých čerešní. Pokladala to za veľmi poetické. Marilla si zase myslela, že si tým škodí zdraviu.

	„Sviatok Vďaky vzdávania by mal byť na jar,“ povedala Anna raz večer Marille, keď sedeli na schodoch pred domom a načúvali sladkému kŕkaniu žabieho zboru. „Myslím, že by to bolo oveľa vhodnejšie, ako oslavovať tento sviatok v novembri, keď je všetko mŕtve a odpočíva zimným spánkom. Vtedy si musíme na všeličo spomínať a pripomínať si, za čo by sme mali ďakovať, ale v máji sa nemožno ubrániť vďačnosti... aspoň za to, že sme nažive, ak za nič iné. Cítim sa presne tak, ako Eva v raji, prv než sa začalo jej trápenie. Je tráva tamto v jame zelená, alebo zlatá? Takýto perlovo striebristý deň ako dnes, keď všetko kvitne a vietor od samej radosti nevie, z ktorej strany viať, svet je neuveriteľne krásny – ako v raji.“

	Marilla sa pohoršene obzrela a zdesene hľadela na dvojčence, či náhodou nepočujú. Práve vtedy vychádzali spoza rohu domu.

	„Ako to všetko krásne vonia!“ zvolal Davy. S rozkošou dýchal vonný vzduch a mával motykou, ktorú držal v zafúľaných rukách. Práve dokončil prácu v záhrade. Marilla dala z jari deťom kus záhrady, kde si mohli pestovať vlastné hriadky, aby užitočne usmernila Davyho vášeň hrabať sa v blate a hline. Obidve deti sa dali do práce, každé svojím spôsobom. Dora sadila, plela a starostlivo polievala, postupujúc systematicky a bez vášne. A tak sa jej hriadka už zelenala čerstvými, usporiadanými riadkami zeleniny a letničiek. No Davy pracoval skôr horlivo než s rozumom. Ryl, kopal, hrabal, polieval a presádzal tak energicky, že svojim semenám nedal možnosť vyrásť.

	 „Ako sa darí tvojej záhradke, Davy?“ spýtala sa Anna.

	„Ide to akosi pomaly,“ odpovedal Davy a vzdychol si. „Neviem, prečo mi lepšie nerastú. Milty Boulter tvrdí, že som akiste všetko zasadil, keď bol nový mesiac, a preto sa mi nedarí. Hovorí, že sa nesmie ani sadiť) ani ošípané zakáľať, ani vlasy strihať, ani nič dôležité podnikať, keď nie je správny mesiac. Je to pravda, Anna? Chcel by som to vedieť.“

	„Keby si každý deň nevytrhával sadenice a neskúmal, ako sa im darí ,na tom druhom konci', možno by sa im darilo lepšie,“ poznamenala Marilla sarkasticky.

	„Veď som ich vytiahol iba šesť,“ bránil sa Davy. „Chcel som vedieť, či im červiaky neohrýzajú korene. Milty Boulter mi radil, že ak nie je na vine mesiac, tak sú na vine červiaky. Ale ja som našiel len jedného. Bol to veľký, šťavnatý, chlpatý červík. Položil som ho na kameň a druhým kameňom som ho rozmliaždil. Mali ste vidieť, ako to pleslo. Škoda, že ich nebolo viac. Dora si vo svojej záhradke sadila vtedy ako ja, a jej všetko pekne rastie. Nemôže byť teda na vine mesiac,“ skončil Davy zadumane.

	„Marilla, pozrite na tú jabloň!“ zvolala Anna. „Je ako živá ľudská bytosť. Pozrite, ako sa načahuje dlhými konármi a vyhrňuje si koketne sukne, aby sme ju obdivovali.“

	„Žlté grófky vždy dobre rodia,“ poznamenala Marilla spokojne. „Tohto roku bude strom obsypaný ovocím. Som rada, lebo tieto jablká sa výborne hodia na jablkové koláče.“

	Ale nebolo súdené ani Marille, ani Anne, ani nikomu inému piecť koláče z úrody Žltej grófky.

	Prišiel dvadsiaty tretí máj – neobyčajne teplý deň – a nik to nepocítil tak zjavne ako Anna a jej roj školákov, ktorí sa morili nad zlomkami a gramatikou v avonleaskej škole. Celé predpoludnie dul teplý vietor, ale po poludňajšej prestávke vietor utíchol a zaľahlo ťažké ticho. O pol štvrtej začula Anna dunenie hromu. Chytro pustila deti domov zo školy, aby došli ešte pred príchodom búrky.

	Keď vychádzali na ihrisko, Anna zbadala, že na svet sa spúšťajú akési tiene a smútok, hoci slnko ešte jasne svieti. Annetta Bellová ju nervózne chytila za ruku. „Och, pani učiteľka, pozrite na to hrozné mračno!“ Anna vzhliadla a zhíkla od prekvapenia. Zo severozápadu sa rýchle valili mrákavy, aké predtým nikdy nevidela. Boli celkom čierne až po okraje, ktoré svietili hroznou, neprirodzenou bielou farbou. Bolo v nich čosi neopísateľne hrozivé, keď zaťahovali jasnú belasú oblohu; zavše sa mihol blesk, po ktorom nasledovalo zlovestné dunenie. Mračná sa hnali tak nízko, že sa takmer dotýkali vrcholcov zalesnených kopcov.

	Pán Harmon Andrews sa hnal hore kopcom na hrkotajúcom voze a nabádal sivé kone do najzúrivejšieho galopu. Pred školou zastal.

	„Ujo Abe to, tuším, tentoraz trafil, Anna,“ zavolal. „Jeho búrka prichádza iba o chvíľu skôr. Videli ste už také mračno? Počujte deti, čo idete mojím smerom, vyskočte rýchle na voz a ostatné sa ponáhľajte na poštu, ak máte domov dlhšie ako štvrť hodiny, a počkajte tam, kým búrka prejde.“

	Anna chytila Davyho a Doru za ruky a bežala dolu kopcom po Brezovom chodníku, Fialkovým údolím a popri Vŕbovom jazere tak rýchle, ako malé nôžky dvojčeniec vládali. Do Zeleného domu prišli v poslednom okamihu a vo dverách sa stretli s Marillou, ktorá práve zahnala sliepky a kačky pod prístrešok. Keď vošli do kuchyne, svetlo akoby zhaslo mocným dychom; hrozné mračno zastrelo slnko a po svete sa rozhostila tma ako za neskorého súmraku. Súčasne s rachotom hromu a oslepujúcim bleskom sa spustil ľadovec a od zúrivosti zahalil belosťou celú krajinu.

	Za búrky bolo počuť buchot konárov, dopadajúcich na dom, a ostrý cvengot rozbitého skla. Za tri minúty sa rozbili všetky obločné tabule na západnej a severnej strane: otvormi šľahal ľadovec a pokryl dlážku kúskami ľadu, z ktorých najmenšie boli veľké ako slepačie vajce. Tri štvrte hodiny zúrila búrka, a kto ju prežil, nikdy na ňu nezabudol. Tentoraz aj Marillu pochytil strach a vyviedol ju z rovnováhy. Kľakla si v kuchyni do kúta vedľa hojdacieho kresla, vzdychala a vzlykala medzi ohlušujúcim rachotom hromu. Anna, biela ako papier, odtiahla diván od obloka a sadla si naň s dvojčencami po bokoch. Pri prvom zarachotení hromu Davy skríkol: „Anna, Anna, to je koniec sveta? Anna, Anna, nikdy som nechcel byť zlý!“ a vryl si tvár Anne do lona a nechal si ju tam, trasúc sa od strachu na celom tele. Dora, poblednutá, ale pokojná, sedela. Ruku mala vloženú v Anninej ruke, bez slova a bez pohybu. Treba pochybovať, či by zemetrasenie vyviedlo Doru z rovnováhy.

	Potom búrka utíchla takmer tak náhle, ako prišla. Krupobitie ustalo, hrmavica sa vzdialila a dunela na východe a slnko sa veselo rozžiarilo nad svetom, takým zmeneným, že sa zdala absurdnou myšlienka, že za nepatrné tri štvrte hodiny mohla nastať toľká zmena.

	Marilla sa zdvihla z dlážky, slabá a rozochvená, a posadila sa do hojdacieho kresla. Tvár mala strhanú. Vyzerala o desať rokov staršia.

	„Všetci sme vyviazli živí?“ spýtala sa vážne.

	„Pravdaže,“ zašvitoril Davy veselo, keď ho už strach prešiel. „A vôbec som sa nebál – len zo začiatku. Prišlo to tak neočakávane. Rýchlo ako blesk som sa rozhodol, že v pondelok sa nebudem biť s Teddym Sloanom, hoci som mu to sľúbil. Ale teraz si myslím, že ho predsa len vybijem. A čo ty, Dora, bála si sa?“

	„Áno, trochu som sa bála,“ odpovedala Dora vyrovnane. „Ale pevne som sa držala Anny za ruku a cez celú búrku som sa neprestajne modlila.“

	„Nuž aj ja by som sa bol modlil, keby som nebol zabudol,“ povedal Davy. „Ale,“ dodal víťazoslávne, „dostal som sa z toho práve tak dobre ako ty."

	Anna naliala Marille za pohár posilňujúceho hrozienkového vína. Na jeho posilňujúci účinok sa Anna dobre pamätala z prvých rokov svojho pobytu v Zelenom dome. Potom vyšli von pozrieť na nezvyčajnú pohromu.

	Široko-ďaleko bol po kolená vysoký ľadovcový pokrovec. Celé hŕby ľadovca sa hromadili pod odkvapmi a na schodoch. Keď sa o tri či štyri dni ľadovec roztopil, jasne sa ukázala škoda. Všetko, čo rástlo a bolo zelené, či už na poli alebo v záhrade, bolo zničené. Nielenže každý kvet z jabloní zmizol, ale poodlamovali sa celé konáre. Z dvesto stromov, ktoré vysadili zveľaďovatelia, veľká väčšina úplne podľahla alebo bola dolámaná na nepoznanie.

	„Je to naozaj ten istý svet, čo pred hodinou?“ pýtala sa Anna ohromená. „Iste trvala búrka dlhšie, keď zanechala takú pohromu.“

	Na ostrove princa Eduarda sme dosiaľ niečo také nezažili,“ povedala Marilla, „nikdy veru. Pamätám sa, že sa tu strhla prudká búrka, keď som bola ešte dievča, ale tá sa nedala s dnešnou porovnať.“

	„Dúfam, že búrka nezastihla ani jedno dieťa vonku,“ šepkala Anna ustarostene. Neskôr sa zistilo, že naozaj nijaké dieťa neostalo v búrke, lebo všetci školáci, ktorí mali ďaleko, poslúchli výbornú radu pána Andrewsa a skryli sa na pošte.

	„Hľa, tamto ide John Henry Carter,“ povedala Marilla.

	John Henry sa naozaj boril cez ľadovec a chmúril sa. „To je hrôza, slečna Cuthbertová. Pán Harrison ma poslal zistiť, či sa vám niečo nestalo.“

	„Nikoho nezabilo,“ odpovedala Marilla vážne, „a do domu nám neudrelo. Dúfam, že aj vy ste mali šťastie.“ „Áno, mali sme. Ale celkom dobre sme neobišli. Udrelo do nás. Blesk zasiahol kuchynský komín, po komíne vkĺzol dnu, prevrátil papagájovu klietku, urobil dieru v dlážke a zišiel do pivnice. Tak veru, pani.“ „Stalo sa niečo papagájovi?“ spytovala sa Anna.

	„Áno, stalo sa. Blesk ho zasiahol. Zabil ho.“

	Neskôr zašla Anna k pánu Harrisonovi potešiť ho. Zastihla ho, ako sedí pri stole a trasúcou sa rukou hladká papagájovo pestrofarebné mŕtve telo.

	„Chudák Zázvor, už na vás nebude vykrikovať, Anna,“ povedal žalostne.

	Anna by si nikdy nebola myslela, že by sa rozplakala kvôli papagájovi, ale teraz jej slzy vhŕkli do očí.

	„Bol mojím jediným spoločníkom, Anna, a teraz je mŕtvy. No, no, som ja starý blázon, že si to príliš pripúšťam k srdcu. Viem, že mi poviete niečo potešujúce, len čo prestanem hovoriť, ale radšej mlčte. Rozplakal by som sa ako dieťa. Všakže to bola hrozná búrka? Pochybujem, že by niekto mal ešte chuť posmievať sa proroctvám uja Abeho. Vyzerá to, akoby sa zrazu prihnali všetky búrky, ktoré kedy v živote predpovedal a neuskutočnili sa podľa jeho proroctva. Nikto nevie pochopiť, ako to mohol uhádnuť presne na deň. Pozrite na to spustošenie. Musím vyhľadať dosky a zapchať dieru v dlážke.“

	Avonleaskí obyvatelia na druhý deň nerobili nič, iba sa vzájomne navštevovali a porovnávali si navzájom škody. Cesty boli pre vozy nezjazdné, lebo ich pokrýval ľadovec, a preto ľudia chodili pešo alebo na koňoch. Oneskorila sa aj pošta a priniesla zlé správy zo všetkých končín provincie. Udrelo do domov, jedných zabilo, druhých zranilo, prerušila sa telefónna a telegrafná sieť a zasiahlo veľa kusov mladého dobytka, ktorý ostal na poli.

	Na druhý deň včasráno sa ujo Abe brodil do svojej vyhne a strávil tam celý deň. Prežíval hodinu víťazstva a vychutnával ju do poslednej minúty. Krivdili by sme ujovi Abemu, keby sme tvrdili, že mal radosť z búrky; keď sa však privalila, veľmi ho tešilo, že ju predpovedal – tobôž na ten istý deň. Ujo Abe síce zabudol, ako kedysi tvrdil, že deň búrky neurčil on, a pokiaľ nesúhlasila hodina, nehralo to nijakú úlohu.

	Večer prišiel Gilbert do Zeleného domu a zastihol Marillu a Annu, ako usilovne pribíjali kúsky nepremokavého plátna na rozbité obloky.

	„Bohvie, kde si zadovážime sklo,“ povedala Marilla. „Pán Barry bol dnes popoludní v Carmody a nemohol dostať ani jednu tabuľku, i keby bol za ňu zlatom zaplatil. U Lawsina a Blaira ešte pred desiatou hodinou Carmodčania skúpili všetko sklo. Aj vo White Sands bola búrka taká prudká, Gilbert?“

	„Veru bola. Zastihla ma v škole so všetkými deťmi a myslel som, že niektoré zošalejú od strachu. Tri dievky mi zamdleli, dve pochytil hysterický záchvat a Tomy Blewett nerobil nič, iba po celý čas reval, čo mu hrdlo stačilo.“

	„Ja som iba raz vykríkol,“ pýšil sa Davy. „Záhradu mi do korienkov zničilo,“ pokračoval smutne. „Ale zničilo aj Dorinu,“ dodal tónom, ktorý naznačoval, že aj v súžení možno nájsť útechu.

	Anna zbehla dolu z podkrovnej izby.

	„Och, Gilbert, počul si? Starý dom pána Leviho Boultera zasiahol blesk a vyhorel do základov. Cítim sa veľmi zlá, pretože ma teší, že všetci boli tak veľmi poškodení. Pán Boulter vraví, že AZS naschvál pričaril búrku.“

	„Nuž jedno je isté,“ smial sa Gilbert, „že zásluhou ,Pozorovateľa‘ ujo Abe si upevnil svoju povesť ako prorok počasia. Búrka uja Abeho prejde do miestnych dejín. Je to čudná zhoda okolností, že búrka sa privalila v ten deň, ktorý sme určili. Naozaj ma kvári pocit viny, akoby som ju bol skutočne pričaril. že starý dom zhorel a zmizol, môžeme sa iba tešiť. Iba jedno nás môže trápiť, a to, ako obišli naše stromčeky. Ani desať ich neostalo.“

	„Nuž neostáva nám iné, ako zasadiť ich znovu na budúcu jar,“ povedala Anna filozoficky. „Jedno je dobré na tomto svete – vždy máme istotu, že budú ešte ďalšie jari.“

	
KAPITOLA 25 

	Avonleaský škandál

	V jedno veselé júnové ráno, dva týždne po búrke uja Abeho, Anna pomaly prichádzala zo záhrady k Zelenému domu a niesla v ruke dve nalomené stonky ľalií.

	„Pozrite, Marilla,“ povedala smutne a ukázala jej poškodené kvety. Marilla mala na hlave veľkú zelenú zásteru, lebo sa práve vracala do domu s ošklbaným kurčaťom. „Toto sú jediné kvety, ktoré búrka ako-tak ušetrila, ale ani tie nie sú, ako sa patrí. Veľmi ma to mrzí, lebo som ich chcela dať Matejovi na hrob. Mal veľmi rád tieto júnové ľalie.“

	„Áno, aj mne akosi chýbajú,“ pripustila Marilla, „hoci sa mi nezdá miestne nariekať nad nimi, keď ľudí postihlo toľko hroznejších nešťastí; veď celú úrodu znivočilo spolu s ovocím.“

	„Ale veď si ľudia opäť zasiali ovos,“ utešovala ju Anna, „a pán Harrison tvrdí, že ak bude priaznivé leto, môže z neho vzísť ešte dobrá úroda, hoci oneskorene. A všetky moje letničky mi opäť rastú, ale biele júnové ľalie nič nenahradí. Ani úbohá malá Hester Grayová nebude mať nijaké na hrobe. Zašla som včera podvečer až k jej záhrade, ale nebola tam ani jedna. Som presvedčená, že jej budú chýbať.“

	„Neschvaľujem takéto reči, Anna, naozaj ich neschvaľujem,“ povedala Marilla prísne. „Hester Grayová je už tridsať rokov mŕtva a jej duša je v nebi – aspoň dúfam.“

	„Áno, ale ja som presvedčená, že ešte stále má rada záhradu, ktorú tu zanechala, a spomína si na ňu,“ povedala Anna. „Som presvedčená, že ma ešte dlho po smrti poteší, keď uvidím, ako mi niekto kladie kvety na hrob. Keby som mala na svete záhradu ako Hester Grayová, muselo by prejsť viac ako tridsať rokov, než by som zabudla na jej krásu.“

	„Nuž. keby ťa počuli...“ namietla Marilla a zaniesla kurča do domu.

	Anna si pripäla kvet do vlasov a zašla k bránke, ktorá viedla do aleje. Chvíľku postála v žiarivom júnovom slnku, a potom sa vrátila k zvyčajným sobotňajším povinnostiam. Svet sa opäť zaodel krásou. Matka príroda sa všemožne snažila zahladiť stopy po búrke, a hoci sa jej to darilo pomaly, robila skutočné zázraky.

	„Keby som mohla dnes celý deň zaháľať,“ povedala Anna vtáčikovi, ktorý sedel na vŕbovom konáriku, „ale pani učiteľka, ktorá okrem svojho povolania pomáha vychovávať dvojčence, nemôže si dovoliť leňošiť, vtáčik môj. Ako krásne spievaš! Spevom lepšie vyjadríš, čo skrývaš v srdci, ako ja slovami. A, kto to tam ide?“

	Po ceste rýchlo uháňal koč; vpredu sedeli dvaja ľudia a vzadu bolo veľké kufrisko. Keď sa voz k Anne priblížil, spoznala na ňom syna prednostu stanice v Bright River; ale jeho spoločníčka bola cudzia drobná žienka, ktorá obratne zoskočila z voza ešte skôr, než kôň zastal. Bola to veľmi pekná skôr päťdesiatnička ako štyridsiatnička, ale líca mala ružové, oči iskrivé, vlasy lesklé, čierne a na nich podivný čepiec, ovenčený kvetmi. Hoci mala za sebou osemmíľovú cestu po zaprášenej hradskej, bola čistučká a upravená, ako keby práve vyšla z módneho salóna.

	„Býva tu pán James A. Harrison?“ spýtala sa čulo.

	„Nie, pán Harrison býva tamto,“ odvetila Anna, takmer bez seba od prekvapenia.

	„Aha, veď sa mi aj zdalo, že tento dvor je veľmi čistý, až príliš čistý, aby tu býval James A. Harrison, ibaže by sa bol zmenil, odkedy ho poznám,“ štebotala žienka. „Je pravda, že James A. sa má ženiť s akousi ženou z okolia?“

	„Nie, ale kdeže!“ zvolala Anna, a tak previnilo sa začervenala, že cudzia žena na ňu zvedavo pozrela, akoby ju podozrievala, že si robí nároky na ruku pána Harrisona.

	„Ale veď som to čítala v tunajších novinách,“ naliehala pekná neznáma. „Akýsi priateľ mi poslal výtlačok novín a označil mi článok, v ktorom to bolo napísané. Moji priatelia sú vždy ochotní na takéto služby. Nad slová ,nový občan' pripísal meno James A.“

	„Och, to mal byť iba žart!“ zvolala Anna. „Pán Harrison sa nemieni ženiť. O tom vás môžem uistiť.“

	„To rada počujem,“ povedala ružová žienka a obratne vyliezla na voz, „pretože on je náhodou už ženatý. Ja som jeho žena. Možno vás to prekvapuje. Predpokladám, že sa tu vydával za slobodného mládenca a znepokojoval dievčenské srdcia na okolí. Tak teda, James A.,“ zvolala a energicky kývla hlavou smerom k poliam na dlhý biely dom, „vedz, že tvoja zábava sa skončila. Teraz som tu, hoci by som sa nebola tak ponáhľala, keby som si nebola myslela, že začínaš vystrájať. Predpokladám,“ pokračovala a obrátila sa zase k Anne, „že jeho papagáj je i teraz taký neslušný, ako vždy býval.“

	„Jeho papagáj... je mŕtvy ... myslím,“ jachtala Anna prekvapene a v tejto chvíli si veru nevedela spomenúť ani, ako sa sama volá.

	„Mŕtvy! V tom prípade je všetko v poriadku,“ zvolala ružová žienka nadšene. „Poradím si ja teraz s Jamesom A., keď mi ten vták nebude stáť v ceste!“

	Po týchto záhadných slovách pokračovala v ceste a Anna bežala ku kuchynským dverám za Marillou. „Anna, kto bola tá žena?“

	„Marilla,“ povedala Anna vážne, ale oči jej pritom svietili, „vyzerám, ako keby som bola zošalela?“

	„Nie, aspoň nie väčšmi ako obyčajne,“ podotkla Marilla, bez úmyslu byť ironická.

	„A čo myslíte, spím alebo bdiem?“

	„Čo za nezmysly ti zase chodia po rozume? Pýtam sa ťa, kto bola tá žena.“

	„Marilla, ak som nezošalela a ak sa mi nesníva, ani tá žena nemôže byť zo sna – je teda skutočná. Nech je akokoľvek, iste by som si nevedela vymyslieť taký čepiec. Vraví, že je ženou pána Harrisona, Marilla.“ Teraz zase Marilla dobre že neskamenela od údivu. „Jeho žena! Anna Shirleyová! Prečo sa teda vydáva] za slobodného?“

	„Veď on sa v skutočnosti nikdy nevydával za slobodného,“ namietala Anna v snahe byť spravodlivá. „Nikdy netvrdil, že nie je ženatý. Iba ľudia ho pokladali – ako samozrejmosť – za starého mládenca. Och, Marilla, čo povie na to pani Lyndová?“

	Čo na to povie pani Lyndová, dozvedeli sa ešte v ten večer, keď k nim prišla. Pani Lyndovú to neprekvapilo. Pani Lyndová také niečo očakávala. Pani Lyndová vždy šípila, že čosi nie je v poriadku.

	„Predstavte si, že opustil svoju ženu!“ povedala rozhorčene; „vyzerá to ako správa zo Spojených štátov. Ale kto by si bol kedy pomyslel, že sa také niečo prihodí priamo tu, v Avonlea?“

	„Veď nevieme, či ju opustil,“ namietala Anna, odhodlaná veriť v nevinnosť svojho priateľa, kým sa nedokáže jeho vina. „Vôbec nevieme, ako to bolo.“

	„Tak sa to čoskoro dozvieme. Naskutku ta pôjdem,“ vyhlásila pani Lyndová, ktorá nikdy nepočula, že sa v slovníku vyskytuje aj slovo jemnosť alebo takt. „Veď ja by som vlastne nemala o jej príchode nič vedieť a pán Harrison mal Tomášovi doniesť z Carmody lieky, budem mať teda skvelú výhovorku. Všetko sa povyzvedám a na spiatočnej ceste vám prídem oznámiť.“

	Pani Lyndová sa hrnula ta, kde by sa Anna bola bála opatrne vkročiť. Nič na svete by nebolo prinútilo Annu ísť teraz k Harrisonovcom. Ale aj ona sa riadne podieľala na všeobecnej zvedavosti a v srdci bola rada, že pani Lyndová sama vyrieši tajomstvo. Spolu s Marillou netrpezlivo čakali na návrat tejto dobrej ženy, ale čakali márne. Pani Lyndová sa v ten večer v Zelenom dome neukázala. Vysvetlil im to Davy, keď sa večer o deviatej vrátil domov od Boulterovcov.

	„V Jame som stretol pani Lyndovú s akousi cudzou ženou,“ ohlásil im, „a, jój, obidve toľko toho odrazu narozprávali! Pani Lyndová vám odkazuje, aby ste ju ospravedlnili, že nepríde, lebo dnes večer je už prineskoro na návštevu. Anna, som hrozne hladný. U Boulterovcov nám dali o štvrtej čaj, ale pani Boulterová je, tuším, naozaj skúpa žena. Nedala nám ani lekvár, ani koláč, ba aj chleba bolo málo.“

	„Davy, keď ideš na návštevu, nikdy nesmieš kritizovať, čo ti dajú jesť,“ napomenula ho Anna vážne. „To je veľmi neslušné.“

	„Dobre, budem si to teda iba myslieť,“ pristal Davy veselo. „Veď mi už daj niečo jesť, Anna.“

	Anna pozrela na Marillu, ktorá šla za ňou do komory a opatrne zatvorila za sebou dvere.

	„Natri mu chlieb lekvárom, Anna. Viem si predstaviť, ako vyzerá olovrant u Leviho Boultera.“

	Davy s povzdychom prijal krajec s lekvárom.

	„Na tomto svete je len samé sklamanie,“ poznamenal. „Milty má mačku, ktorá dostáva záchvaty už tri týždne. Milty vraví, že je to hrozná švanda dívať sa na ňu. Dnes som šiel náročky k nim, aby som ten záchvat videl, ale to staré strašidlo nie a nie dostať záchvat; nič jej nebolo, hoci sme s ním boli celé popoludnie pri nej a čakali sme, čo bude. Ale zato nič.“ Davy sa rozveselil, keď účinky slivkového lekváru začali pomaly prenikať do duše. „Možno ju ešte pri záchvate pristihnem. Veď jej tie záchvaty nemôžu odrazu prestať, keď ich už má tak dávno. Ten lekvár je náramne dobrý.“ Nebolo bolesti, ktorú by Davymu nevyhojil slivkový lekvár.

	Celú nedeľu pršalo a nedalo sa vyjsť von. Keď však nadišiel pondelok, každý v tej či onej verzii vedel niečo o Harrisonovej príhode. V škole to len tak bzučalo a Davy prišiel domov so zásobou správ.

	„Marilla, pán Harrison má novú ženu – vlastne nie celkom novú, ale Milty vraví, že už dlho neboli ženatí. A ja som si vždy myslel, že ľudia musia byť ženatí, keď už raz boli, ale Milty mi hovoril, že nemusia byť stále ženatí. Vraj môže odísť od ženy. A to práve urobil pán Harrison. Milty tvrdí, že pán Harrison odišiel od ženy, lebo po ňom všeličo hádzala – ťažké veci – a Arty Sloane vraví, že odišiel preto, lebo mu nedovolila fajčiť.

	A Ned Clyde vraví, že to preto, lebo ho jednostaj karhala. Ja by som pre to neodišiel od ženy. Dupol by som a povedal by som: Pani Davyová, neostáva vám iné, iba robiť to, čo ja chcem, lebo ja som chlap. Tak by som ju usadil, celkom isto. Ale Anetta Clayová hovorí, že ona ho nechala, pretože si neutieral čižmy predo dvermi, a vraj mala pravdu. Hneď idem k pánu Harrisonovi zistiť, ako tá jeho žena vyzerá.“

	Davy sa skoro vrátil, trochu skleslý.

	„Pani Harrisonová nie je doma. Odišla s pani Rachel do Carmody kúpiť nový papier do jedálne. A pán Harrison odkazuje Anne, aby k nemu prišla, lebo sa s ňou chce pozhovárať. A viete, že majú dlážku vyrajbanú a že je pán Harrison oholený, hoci včera nebola kázeň.“

	Kuchyňa Harrisonovcov pripadala Anne celkom cudzia. Dlážka bola naozaj vyrajbaná, nebolo na nej ani škvrny, a čistý bol aj každý kus nábytku v kuchyni. Pec bola taká vyleštená, že Anna sa v nej videla ako v zrkadle. Steny boli čerstvo obielené a obločné tabule sa ligotali v slnečnom svetle. Za stolom sedel pán Harrison v pracovných šatách, na ktorých ešte v piatok prevládali najrozličnejšie diery a škvrny, ale teraz boli starostlivo poplátané a vykefované. Bol hladko oholený a skromnú šticu mal riadne pristrihnutú.

	„Sadnite si, Anna, sadnite si,“ povedal pán Harrison tónom, len o dva stupne vyšším od toho, akým ľudia v Avonlea hovorili pri pohreboch. „Emília odišla do Carmody s Rachel Lyndovou ... Medzi ňou a Rachel Lyndovou sa zrodilo celoživotné priateľstvo. Nepochopiteľné, aké sú ženy priečne. Nuž, Anna, moje pokojné časy sa pominuli – celkom sa pominuli. Tak sa mi zdá, že zvyšok života strávim v znamení čistoty a poriadku.“

	Pán Harrison sa všemožne snažil hovoriť žalostne, ale neodolateľné svetlo v očiach ho prezrádzalo.

	„Pán Harrison, ste zo srdca rád, že sa vám manželka vrátila,“ zvolala Anna a pohrozila mu prstom. „Nemusíte predstierať, že vás to mrzí, lebo vám vidím jasne až do srdca.“

	Pán Harrison sa poddal s rozpačitým úsmevom.

	„Nuž čo, už si zvykám,“ pripustil. „Nemôžem povedať, že Emíliu nerád vidím. Chlap naozaj potrebuje ženskú ochranu v takej spoločnosti, kde si nemôže dovoliť zahrať u susedov šach, ak ho nemajú ohovárať, že chodí za sestrou dotyčného suseda, a aby to nedali napokon do novín.“

	„Nikto by si o vás nebol myslel, že chodíte za Izabellou Andrewsovou, keby ste neboli predstierali, že nie ste ženatý,“ povedala Anna prísne.

	„Ja som nič nepredstieral. Keby sa ma niekto bol spýtal, či som ženatý, bol by som mu odpovedal, že som. Ale každý pokladal za samozrejmé, že som starý mládenec. Mne sa o tom nechcelo veľa hovoriť, lebo ma to priveľmi mrzelo. Keby pani Ráchel Lyndová bola vedela, že ma žena nechala, bola by si pochutila na klebetách, čo?“

	„Ale veď sa povráva, že vy ste ju nechali.“

	„Ona to začala, Anna, ona to začala. Rozpoviem vám celý prípad, lebo nechcem, aby ste si o mne mysleli horšie, ako si zasluhujem. Ani si neželám, aby ste krivdili Emílii. Ale poďme si sadnúť na verandu. Všetko je tu hrozne čisté, že je mi od toho smutno. Hádam si po čase na to zvyknem, ale aspoň pohľad na dvor mi povznesie trochu náladu. Emília ho ešte nestihla vyriadiť.“

	Keď sa pohodlne usadili na verande, pán Harrison začal rozprávať svoj žalostný príbeh.

	„Než som sem prišiel, Anna, býval som v Scottsforde v Novom Brunšviku. Sestra mi viedla domácnosť, a to mi znamenite vyhovovalo. Bola rozumne čistotná, nezadrapovala sa do mňa a rozmaznávala ma – aspoň Emília to tvrdí. Ale pred troma rokmi zomrela. Pred smrťou sa veľmi sužovala, čo bude so mnou, a napokon si vynútila odo mňa prísľub, že sa ožením. Radila mi, aby som si vzal za ženu Emíliu Scottovú, pretože má vraj nagazdované peniaze a je vzorná gazdiná. Ale ja som jej na to povedal: Veď Emília Scottová sa za mnou ani neobzrie. Len sa jej spýtaj, veď uvidíš, vravela mi sestra. Aby som ju upokojil, sľúbil som jej, že sa opýtam ... a aj som sa opýtal. A Emília mi odpovedala, že sa za mňa vydá. Nikdy v živote ma nič tak veľmi neprekvapilo, Anna – ona, taká čulá, chutná žienka, a ja taký starigáň. Vravím vám, sprvoti som sa nazdával, že sa na mňa usmialo šťastie. Nuž zosobášili sme sa a vybrali sa na svadobnú cestu do Saint John, kde sme ostali dva týždne. A potom sme sa vrátili domov. Prišli sme domov o desiatej večer a na moje čestné slovo, Anna, neprešlo pol hodiny a moja žena už začala upratovať. Och, viem, že si myslíte, že v mojom dome bolo čo upratať – Anna, čítam vám na tvári myšlienky, akoby vám ich ta niekto vytlačil. Ale verte mi, v dome nebolo treba upratať, aspoň nie od gruntu. Pokiaľ som žil ako starý mládenec, nemal som najlepší poriadok, ale pred sobášom som si najal ženu, ktorá mi upratovala. No poviem vám, keby ste zaviedli Emíliu do nového novučičkého bieleho mramorového paláca, hneď by sa dala umývať dlážku, len čo by sa preobliekla do starých šiat. Nuž upratovala v ten večer až do jednej po polnoci a o štvrtej ráno začala nanovo. A tak to bolo bez konca, a pokiaľ som mohol zistiť, neprestala upratovať vlastne nikdy: rajbanie, zametanie, utieranie prachu, každý deň okrem nedele, a v nedeľu sa nemohla dočkať pondelka, aby mohla začať znova. Ale to bol jej zdroj zábavy. Bol by som sa s tým aj zmieril, keby ma bola nechala na pokoji. Ale žena jednostaj do mňa zadrapovala. Zaumienila si, že ma preonačí, ale na to som nebol dosť mladý. Nesmel som vojsť do domu, ak som sa pri dverách nepreobul do papúč. Neopovážil som sa zapáliť si fajku, iba ak v stodole. Ani moja reč sa jej nepáčila, nehovorím vraj gramaticky dosť správne. Emília bola za mladi učiteľkou a dosial ňou ostala. Neznášala, keď som jedol nožom. Proste, všetko muselo byť akurátne, a to za každých okolností. Aby som povedal pravdu, Anna, možno som bol priečny aj ja a nesnažil som sa polepšiť. Bol som zanovitý a namosúrený, keď mi niečo vyčítala. Raz som jej povedal, že sa jej moja gramatika nevidela chybná, keď som ju požiadal o ruku. Nebolo to veľmi taktné. Žena by skôr odpustila chlapovi, že ju bije, než keď naráža na to, že bola až priveľmi rada, keď sa zaňho vydala. Nuž takto sme sa škriepili. A nebolo to veru príjemné! Ale po čase by sme si boli na seba zvykli, nebyť papagája. Zázvor sa stal skalou, na ktorej sme napokon stroskotali. Emília nemala rada papagája a neznášala jeho vulgárne reči. Ja som mal vtáka rád už pre brata námorníka. Brata námorníka som vždy mal rád, ešte kým sme boli malé deti, a pred smrťou mi poslal svojho miláčika. Mal som sa na neho hnevať pre jeho sprosté reči? U ľudí neznášam hlúpe reči, ale čo chcete od papagája? Ten iba opakuje, čo počul, a nerozumie tomu ani toľko ako ja Číňanovi. Ale ženám chýba logika. Pokúsila sa odučiť papagája od preklínania, ale nemala ani toľký úspech, ako keď sa na mne snažila opraviť gramatické chyby. Ba zdalo sa, že čím viac sa snaží, tým horšie papagáj preklína. Proste bol zanovitý ako ja.

	Takto to šlo nejaký čas, obaja sme boli čoraz väčšmi podráždení, až napokon to vyvrcholilo. Emília pozvala na čaj pastora so ženou spolu s pastorovcami, ktorí boli u nich na návšteve. Sľúbil som, že odstránim Zázvora na bezpečné miesto, kde ho nik nebude počuť – lebo Emília by sa nebola dotkla jeho klietky ani päťmetrovou žrďou – a myslel som to úprimne, lebo som si naozaj neželal, aby pastorovci počuli v mojom dome neslušné reči. Ale úplne som na to zabudol. Emília ma jednostaj trápila s čistými goliermi a gramatikou a nie div, že som si na papagája nespomenul, kým sme si nesadli k čaju. Práve keď pastor číslo jedna bol v polovici modlitby pred jedením, ozval sa papagáj, ktorý bol na verande, pri obloku z jedálne. Na dvore sa objavil kohút a pohľad na kohúta pôsobil naňho vždy dráždivo. Tentoraz prekonal sám seba. Len sa smejte, Anna, a nepopieram, že odvtedy som sa aj ja tomu neraz zasmial, ale vtedy ma to zahanbilo takmer tak ako Emíliu. Vyšiel som von a odniesol Zázvora do stodoly. Klamal by som, že som mal z návštevy veľký pôžitok. Z Emíliinej tváre som vyčítal, že na papagája a na Jamesa A. sa chystá búrka. Keď hostia odišli, vybral som sa na pašienky a cestou som veľa rozmýšľal. Bolo mi ľúto Emílie a pomaly som si uvedomoval, že som nebol voči nej ohľaduplný, ako sa patrilo. A okrem toho som sa obával, aby sa hostia nenazdávali, že sa tie nadávky naučil papagáj odo mňa. Skrátka, rozhodol som sa, že sa Zázvora musím nemilosrdne zbaviť. Keď som zaviedol kravy domov, išiel som za Emíliou oznámiť jej to. Ale Emília nebola nikde a na stole ležal list, celkom ako býva v knihách. Emília mi napísala, že sa musím rozhodnúť – ona, alebo papagáj; odchádza vraj späť domov a ostane tam, kým jej neprídem povedať, že sa papagája zbavím.

	Napálilo ma to, Anna, a povedal som si, že tam môže ostať do súdneho dňa, ak sa chce dočkať toho, že prídem za ňou. A dodržal som slovo. Zabalil som jej veci a poslal som ich za ňou. Bolo že z toho rečí! Scottsford bol práve taký klebetný ako Avonlea a všetci sympatizovali s Emíliou. Mrzelo ma to a rozčuľovalo. Videl som, že ak neodídem, nikdy nebudem mať pokoj. Rozhodol som sa, že sa presťahujem na ostrov. Bol som tu kedysi ako chlapec a páčilo sa mi tu. Ale Emília vždy tvrdila, že nikdy nepôjde bývať do takej krajiny, kde sa ľudia boja vyjsť za tmy z domu, aby nespadli rovno do mora. A tak jej naprieky som sa presťahoval sem. A to je celá história. O Emílii som nepočul odvtedy ani slovo, až keď som sa v sobotu vrátil zo zadného poľa a neočakávane som ju našiel doma, kde rajbala dlážku. Na stole ležal prvý slušný obed, aký som jedol odvtedy, čo ma nechala. Kázala mi najprv najesť sa a potom si vraj pohovoríme. Z toho som vyrozumel, že Emília sa podučila, ako zaobchodiť s mužom. A tak je teraz tu a tu aj ostane . .. keď zistila, že papagáj je mŕtvy a že ostrov je predsa len väčší, ako očakávala. Hľa, práve prichádza aj s pani Lyndovou. Nie, nechoďte preč, Anna, ostaňte a zoznámte sa s Emíliou. V sobotu ste na ňu urobili dobrý dojem, lebo sa ma pýtala, kto je to pekné ryšavé dievča v susednom dome.“

	Pani Harrisonová srdečne Annu privítala a naliehala, aby ostala na čaj.

	„James A. mi o vás všetko porozprával, aká ste voči nemu pozorná, ako mu pečiete koláče a pomáhate mu,“ povedala. „Chcem sa čo najskôr zoznámiť so všetkými susedmi. Pani Lyndová je skvelá žena, však?“

	Keď sa Anna vracala domov v príjemnom júnovom súmraku, pani Harrisonová ju odprevadila cez polia, na ktorých si svätojánske mušky zapaľovali hviezdičkové lampášiky.

	„Nazdávam sa,“ nadhodila dôverne pani Harrisonová, „že vám James A. porozprával, čo sa medzi nami prihodilo.“

	„Áno.“

	„V tom prípade vám to nemusím rozprávať ja, lebo James A. je spravodlivý a vždy hovorí pravdu. Vina nebola ani zďaleka len na jeho strane. Teraz to chápem. Keď som od neho odišla domov, neprešla ani hodina a už som oľutovala, že som bola taká prchká, ale za ten svet by som nebola popustila. Teraz vidím, že som od muža priveľa očakávala. A aká som bola pochabá, že som sa dala vydráždiť jeho chybnou gramatikou. Nezáleží na tom, či muž hovorí správne alebo nesprávne, pokiaľ sa slušne stará o rodinu a nepchá ustavične nos do komory, aby zistil, koľko cukru ste spotrebovali za týždeň. Cítim, že teraz budeme s Jamesom A. naozaj šťastní. Rada by som vedela, kto je ten Pozorovateľ, aby som sa mu mohla poďakovať. Naozaj mu mám byť za čo vďačná.“

	Anna si nechala pre seba, čo vedela, a pani Harrisonová sa nikdy nedozvedela, že jej vďačnosť sa dostala na správnu adresu. Anne sa takmer hlava krútila nad ďalekosiahlymi následkami pochabých „Drobností“. Zmierili muža so ženou a prorokovi počasia získali dobré meno.

	V kuchyni Zeleného domu sedela pani Lyndová. Práve vyrozprávala Marille celý príbeh.

	„Tak čo, ako sa ti páči pani Harrisonová?“ spýtala sa Anny.

	„Veľmi. Je naozaj príjemná žena.“

	„To je,“ potvrdila pani Ráchel dôrazne. „A práve som vravela Marille, že podľa mojej mienky by sme mali pánu Harrisonovi prepáčiť jeho chyby, už kvôli nej, aby sa medzi nami dobre cítila. No už musím ísť domov. Tomáš sa iste strachuje, kde som tak dlho. Odvtedy, čo je tu Eliza, dostanem sa trochu von. Zdá sa mi, že v posledných dňoch sa Tomáš lepšie cíti, ale nikdy nie som pokojná, keď som dlho z domu. Počula som, že Gilbert Blythe sa vzdal učiteľského miesta vo White Sands. Asi pôjde v jeseni na vysokú školu.“

	Pani Rachel ostro pozrela na Annu, ale Anna sa skláňala nad ospanlivým Davym, ktorému hlava odkväcla na diváne, a preto z jej tváre nemohla nič vyčítať. Keď Davyho odnášala, pritúlila si okrúhle dievčenské líčko k jeho kučeravej plavej hlave. Keď išli hore schodmi, Davy unavenou rukou objal Annu okolo krku, vrúcne ju stisol a obdaril lepkavým bozkom.

	„Si strašne dobrá, Anna. Milty Boulter dnes napísal čosi na tabuľku a potom to ukázal Jenny Sloanovej. Bolo na nej napísané:

	Ruže sú červené, fialky modré, 
cukor je sladký – a takou si aj ty.

	Presne to isté cítim aj ja voči tebe, Anna.“

	
KAPITOLA 26 

	Na križovatke života

	Tomáš Lynde sa vytratil zo života práve tak ticho a nenápadne, ako po celý čas žil. Jeho žena bola nežnou, trpezlivou, neúnavnou ošetrovateľkou. Kým bol Tomáš zdravý, niekedy bola naňho Rachel trochu priostrá, najmä vtedy, keď ju dráždila jeho pokora a pomalosť. Ale počas jeho choroby nemohol byť tichší hlas, ruka nežnejšia a pozornejšia, bdenie trpezlivejšie, ako bolo Rachelino.

	„Bola si mi dobrou ženou, Rachel,“ povedal jej raz prosto, keď sedela pri ňom za večerného ticha a držala jeho vychudnutú bledú ruku vo svojej pravici, stvrdnutej prácou. „Dobrou ženou si mi bola. Ľutujem iba, že ťa nenechávam lepšie zaopatrenú; ale deti sa o teba postarajú. Všetky sú šikovné a schopné, práve tak ako ich matka. Dobrá matka .. . dobrá žena ..

	Nato zaspal; a na druhý deň ráno, keď sa biely svit predieral cez končité jedle dolu do Jamy, Marilla tíško vyšla do podkrovnej izby a zobudila Annu.

	„Anna, Tomáš Lynde zomrel – ich pomocník mi práve priniesol odkaz. Hneď idem k Rachel.“

	Deň po pohrebe Tomáša Lynda chodila Marilla po Zelenom dome s nezvyčajne zamyslenou tvárou. Občas pozrela na Annu a zdalo sa, že už-už niečo povie, ale potom pokrútila hlavou a mlčala ďalej. Po čaji šla pozrieť pani Ráchel. Keď sa vrátila, vyšla znova do podkrovnej izbietky, kde Anna opravovala školské zošity.

	„Ako sa cíti pani Lyndová?“ vypytovala sa Anna.

	„Je pokojnejšia a vyrovnanejšia,“ odvetila Marilla a sadla si na Anninu posteľ. Takéto správanie bolo u Marilly celkom nezvyčajné a prezrádzalo jej mimoriadne vzrušenie, lebo podľa Marillinho domáceho poriadku sadnúť si na postlanú posteľ bol neodpustiteľný priestupok. „Len je veľmi osamotená. Eliza sa dnes musela vrátiť domov – má chorého chlapca. Nemohla dlhšie ostať.“

	„Len čo opravím zošity, zájdem k pani Lyndovej a chvíľu ju zabavím, povedala Anna. „Chcela som dnes večer prebrať ešte článok z latinčiny, ale to počká.“

	„Gilbert, tuším, pôjde na vysokú školu v jeseni,“ poznamenala Marilla meravo. „Nechcela by si ísť aj ty, Anna?“

	Anna pozrela prekvapene na Marillu.

	„Pravdaže by som chcela, Marilla, ale nie je to možné.“

	„Myslím, že by sa to dalo zariadiť. Vždy som bola presvedčená o tom, že by si mala ísť. Mrzelo ma veľmi, že sa pre mňa vzdávaš štúdia.“

	„Marilla, veď som neoľutovala ani chvíľočku, čo som strávila doma. Bola som taká šťastlivá! Och, posledné roky boli naozaj skvelé!“

	„Áno, viem, že si bola dosť spokojná. Ale nejde len o to. Mala by si pokračovať v štúdiu. Našetrila si si práve toľko, koľko potrebuješ na jeden školský rok v Redmonde a na ďalší rok ti stačia peniaze, ktoré sme utŕžili za dobytok; okrem toho máš možnosť získať štipendiá a odmeny.“

	„Áno, Marilla, ale nemôžem ísť. Máte teraz zdravšie oči, no jednako vás nemôžem nechať samotnú s dvojčencami. Potrebujú veľkú opateru.“

	„Nebudem s nimi sama. Práve o tom som sa chcela s tebou zhovárať. Dnes večer sme sa s Rachel dlho zhovárali. Má veľa starostí. Nie je dobre zaopatrená. Vraj pred ôsmimi rokmi si uvalili na gazdovstvo hypotéku, aby mali čo dať najmladšiemu synovi, keď odchádzal na západ. A ledva stačili zaplatiť úroky na pôžičku. Potom, pravda, aj Tomášova choroba ich stála veľa peňazí. Bude musieť predať gazdovstvo, a keď dlžobu splatí, neostane jej takmer nič. Rachel sa bude musieť nasťahovať k Elize a vraj jej srdce puká, keď si pomyslí, že by mala odísť z Avonlea. Žena v jej veku si ťažko získava nových priateľov a ťažko hľadá nové záujmy. A keď mi to všetko hovorila, Anna, prišlo mi na um, či by som ju nemala požiadať, aby prišla bývať ku mne. Najprv som sa však chcela poradiť s tebou, než jej niečo navrhnem. Keby Rachel bývala so mnou, mohla by si ísť na vysokú školu. Čo povieš na to?“

	„Cítim sa, akoby mi niekto podal do ruky mesiac, a ja neviem, na čo mi bude,“ povedala Anna sťa omámená. „Ale pokiaľ ide o pani Lyndovú, Marilla, sama sa musíte rozhodnúť, či ju máte pozvať sem, a či nie. Myslíte . .. ste si istá, že vám to bude vyhovovať? Pani Lyndová je dobrá žena a láskavá susedka, ale... ale..

	„Ale má svoje chyby, chceš povedať, však? Nuž áno, pravdaže má, ale radšej by som sa zmierila aj s oveľa horšími chybami, než vidieť, ako Rachel odchádza z Avonlea. Strašne by mi chýbala. Je tu mojou jedinou blízkou priateľkou a bez nej by som bola stratená. Päťadvadsať rokov sme susedkami a ani raz sme sa nepovadili – hoci veľa nechýbalo, keď si sa na ňu vtedy vrhla, pretože ťa nazvala všednou a ryšavou. Pamätáš sa, Anna?“

	„To si myslím,“ povedala Anna neochotne. „Na to sa tak ľahko nezabúda. Ako som úbohú Rachel v tej chvíli nenávidela!“

	„A ako si ju potom odprosila. Nuž mala som s tebou veľké trápenie, to musíš uznať, Anna. Bola som zúfalá a celkom bezradná, čo si s tebou počať. Matej ťa oveľa lepšie chápal.“

	„Matej chápal všetko,“ potvrdila Anna tíško ako vždy, keď o ňom hovorila.

	„Nuž muselo by sa to zariadiť tak, aby sme s Rachel príliš do seba nenarážali. Vždy sa mi zdalo, že ak sa dve ženy v jednom dome neznášajú, príčina je v tom, že majú spoločnú kuchyňu a navzájom si prekážajú. Keby Ráchel prišla sem bývať, mohla by spávať v severnej podkrovnej izbe a hosťovská spálňa by jej mohla slúžiť ako kuchyňa, lebo ju skutočne nepotrebujeme. Môže si do nej postaviť sporák a toľko nábytku, koľko by si chcela nechať, a tak si bude žiť pohodlne a nezávisle. A deti sa postarajú, aby mala z čoho žiť. Tak by sme jej dali iba byt. Áno, Anna, pokiaľ sa to mňa týka, vyhovovalo by mi to.“

	„Pozvite ju teda k sebe,“ súhlasila Anna pohotové. „Samotnú by ma veľmi mrzelo, keby som videla pani Ráchel odchádzať.“

	„A ak príde sem,“ pokračovala Marilla, „budeš môcť ísť na vysokú školu. Bude mojou spoločníčkou a pre dvojčence urobí, čo ja nebudem môcť, a preto naozaj nie je dôvod, prečo by si nešla.“

	V ten večer Anna dlho rozjímala pred oblokom východnej podkrovnej izby. V srdci zápasila radosť s ľútosťou. Hľa, konečne došla na zákrutu – náhle a neočakávane; a za zákrutou sa jej objavila vysoká škola, ovenčená stovkami dúh nádejí a skvostných predstáv. Ale Anna si uvedomila aj to, že keď prejde za zákrutu, musí nechať za sebou veľa milých drobností – všetky tie malé a prosté povinnosti a záujmy, ktoré jej v posledných dvoch rokoch prirástli k srdcu a ktoré premenila na krásu nadšením, s ktorým ich vykonávala. Bude sa musieť vzdať svojej školy... a každého školáčika mala veľmi rada, aj keď bol hlúpy alebo zlý. Už len pri myšlienke na Paľka Irvinga sa spytovala sama seba, či Redmond má naozaj pre ňu také čaro, aké si predstavovala.

	„Za posledné dva roky som zapustila veľa korienkov,“ povedala Anna mesiacu, „a keď sa budem musieť z tejto pôdy vytrhnúť, bude ma to veľmi bolieť. No hádam predsa urobím lepšie, ak pôjdem, lebo nie je dôvod, prečo by som nešla. Musím opäť vytiahnuť všetky staré ambície a poriadne ich oprášiť.“

	Na druhý deň Anna poslala písomné vyhlásenie, že sa vzdáva svojho miesta v škole; pani Rachel po srdečnom rozhovore s Marillou vďačne prijala jej ponuku usadiť sa v Zelenom dome. Rozhodla sa však, že v lete ešte ostane vo vlastnom dome. Gazdovstvo predá až na jeseň a dovtedy treba ešte všeličo zariadiť.

	„Naozaj som si nikdy nemyslela, že budem bývať tak ďaleko od cesty, ako je Zelený dom,“ vzdychla si pani Rachel. „V skutočnosti Zelený dom nie je tak od ruky. K Anne prichádza veľa návštevníkov a dvojčence oživujú celé okolie. A nedbala by som bývať aj na dne studne, len aby som nemusela odísť z Avonlea.“

	Keď sa posledné dve rozhodnutia rozchýrili po dedine, vyvolali viacej klebiet ako príchod pani Harrisonovej. Múdre hlavy sa čudovali prenáhlenému kroku Marilly Cuthbertovej, keď pozvala pani Rachel do svojho domu. Prevládala všeobecná mienka, že sa nezhodnú. Obidve „si príliš rady robili po svojom“ a ľudia vyslovili mnohé pochmúrne proroctvá, ktoré však nijako nezapôsobili na dve zainteresované staré ženy. Jasne a presne sa dohodli na vzájomných povinnostiach a právach pri novej úprave a zaumienili si, že ich budú rešpektovať.

	„Nebudem sa miešať do tvojich vecí, ani ty do mojich,“ vyslovila sa pani Rachel rozhodne. „A čo sa týka dvojčeniec, rada pre ne urobím, čo bude v mojich silách, ale nepodujmem sa odpovedať na Davyho otázky, tak veru. Nie som encyklopédia ani fiškál z Filadelfie. V tomto ohľade ti bude Anna chýbať.“

	„Annine odpovede boli niekedy práve také čudné ako Davyho otázky,“ odpovedala Marilla sucho. „Dvojčencom sa bude po nej cnieť, to je isté, ale nemožno obetovať jej budúcnosť Davyho smädu po poznatkoch. Keď sa ma bude pýtať, na čo nebudem vedieť odpovedať, poviem mu, že mi stačí deti vidieť, ale počuť ich netreba. Tak vychovali mňa a zdá sa mi, že tento spôsob bol práve taký dobrý ako dnešné moderné názory.“

	„Nuž, Annine metódy sa v Davyho prípade dosť dobre osvedčili,“ poznamenala pani Lyndová s úsmevom. „Celkom sa zmenil, len čo je pravda.“

	„Nie je to zlý chlapček,“ pripustila Marilla. „Nikdy som si nemyslela, že si tie deti natoľko obľúbim. Davy si vie získať každého a Dora je milé dievča, hoci je... je . .. akási..

	„Jednotvárna? To je správny výraz,“ doplnila ju pani Rachel. „Je ako kniha, v ktorej je každá strana rovnaká. Z Dory bude dobrá, spoľahlivá žena, ale neurobí dieru do sveta. Nuž dobre je mať aj takých ľudí pri sebe, hoci nie sú takí zaujímaví ako tí ostatní.“

	Gilbert Blythe bol azda jediný, ktorému správa o Anninom odchode zo školy spôsobila čistú radosť, zatiaľ čo jej žiaci a žiačky prijali túto novinu ako strašnú pohromu. Keď Annetta Bellová prišla domov, dostala hysterický záchvat. A Tonko Pye vybojoval s kamarátmi dva zápasy bez najmenšieho vyprovokovania, len aby si uľavil. Barbara Shawová preplakala celú noc. Paľko Irving vzdorovito vyhlásil starej mame, že sa týždeň nedotkne ovsenej kaše.

	„Nedokážem to, stará mama,“ povedal. „Neviem, či budem môcť niečo jesť. Cítim, akoby som mal v hrdle hroznú hrču, a keby ma Jakub Donnell nebol pozoroval, bol by som plakal celou cestou domov. Ak si ľahnem do postele, iste sa rozplačem. Zajtra to už nebude vidno, však? Aspoň sa mi tým uľaví. Ale ovsenú kašu nemôžem jesť. Všetku silu potrebujem teraz na to, aby som prekonal toto trápenie, stará mama, a na ovsenú kašu mi už nič neostane. Och, stará mama, neviem, čo si počnem, keď naša učiteľka odíde. Milty Boulter sa chce staviť, že našu školu dostane Jana Andrewsová. Verím, že aj ona je veľmi milá, ale nebude nám tak rozumieť ako slečna Shirleyová.“

	Aj Diana hľadela na túto záležitosť pesimisticky.

	„Na budúcu zimu tu bude hrozne otupne,“ nariekala raz večer, keď mesačný svit prúdil cez čerešňové konáre ako vzdušné striebro a napĺňal Anninu podkrovnú izbu tlmeným, sťa hmlistým svetlom, v ktorom sedeli naše priateľky a dôverne sa rozprávali. Anna sedela na svojom hojdacom kresle pri obloku a Diana si hovela po turecky na posteli. „Odídeš s Gilbertom a Allanovci tiež odídu. Pána Allana volajú do Charlottetownu a je isté, že ponuku prijme. To je hrozné!“

	„Dúfam, že sem nezavolajú pána Baxtera z East Graftonu,“ povedala Anna rozhodne. „Uchádza sa o miesto u nás, ale má hrozne chmúrne kázne. Pán Bell hovorí, že je to pastor zo starej školy, ale pani Lyndová vraví, že mu nič nechýba, iba že má žalúdočné ťažkosti. Jeho žena vraj nie je dobrá kuchárka. A keď niekto musí dva týždne z troch jesť kyslý chlieb, iste to vplýva aj na jeho kázne. Pani Allanová sa ťažko zmieruje s myšlienkou, že má odísť. Vraj ju milo prijali, keď prišla do Avonlea ako nevesta, a teraz sa cíti, akoby sa mala rozlúčiť s priateľmi, ktorých poznala na celý život. A potom nezabudni, že tu má pochované dieťa. Sama nevie, ako odísť od jeho hrobu – bolo to celkom malé dieťa, malo iba tri mesiace, keď umrelo, a pani Allanová sa bojí, že mu bude chýbať mamička, hoci vie, že si to iba namýšľa, a pánu Allanovi by sa s tým nezverila ani za svet. Vraj takmer každý večer prebehne brezovým hájom za farou na cintorín a zaspieva mu uspávanku. Rozprávala mi o tom včera večer, keď som dávala na Matejov hrob niekoľko skorých divých ruží. Sľúbila som jej, že kým budem v Avonlea, budem jej dieťaťu dávať kvety na hrob, a keď odídem, vedela som isto, že .. .“

	„Že ja mu ich budem dávať,“ dokončila Diana srdečne. „Pravdaže budem. A donesiem kvety aj na Matejov hrob namiesto teba, Anna.“

	„Och, ďakujem. Chcela som ťa o to poprosiť. Aj na hrob Hestery Grayovej. Prosím ťa, nezabúdaj na jej hrob. Toľko som o Hestere Grayovej snívala a rozmýšľala, že sa stala pre mňa skutočnosťou. Predstavujem si ju v jej záhradke. Je to tiché, zelené zákutie. Namýšľam si, že keby som mohla ukradnúť niekoľko jarných večerov, práve v tej magickej chvíli medzi svetlom a tmou, a prísť po špičkách tíško na brezový vrch, aby som ju ne vyplašila, našla by som záhradu presne takú ako kedysi, krásnu a plnú júnových ľalií a skorých ruží, s domčekom naprostriedku, zarasteným vínnou révou. A namýšľam si, že je tam Hester Grayová a hľadí na svet nežnými očami a vietor jej čuchrá tmavé vlasy, ako sa prechádza po záhrade, končekmi prstov láska ľalie a šepká ružiam svoje tajomstvá. A ja pristúpim k nej celkom tichúčko, vystriem ruky a poviem: Hester Grayová, dovolíš, aby sme sa spolu hrali, lebo aj ja ľúbim ruže? A sadneme si na starú lavičku, chvíľku sa pozhovárame a chvíľku budeme snívať alebo tíško sa tešiť z tej krásy. A keď vyjde mesiac, rozhliadnem sa okolo seba – neuzriem ani Hester Grayovú, ani domček, ani ruže, iba starú spustnutú záhradu, z trávy sa budú predierať júnové ľalie a vietor bude zavýjať, veľmi žalostne bude zavýjať v korunách čerešní. A nebudem vedieť, či to bola skutočnosť, alebo či som si to iba predstavovala.“

	Diana sa zdvihla a oprela sa chrbtom o peľasť. Keď vám priateľka za denného svetla rozpráva o takýchto snoch, najlepšie urobíte, keď si nielen predstavujete, že máte niečo za chrbtom, ale keď to tam naozaj cítite.

	„Obávam sa, že AZS vyjde na psí tridsiatok, keď ty s Gilbertom odídeš,“ poznamenala ľútostivo.

	„Nič sa neboj,“ povedala Anna rezko, vracajúc sa z ríše snov do praktického života, „má dobré, pevné základy, takže ním nič neotrasie, najmä odkedy ho starí ľudia tak nadšene podporujú. Pozri, čo robia tohto leta na mojich pažitiach a alejach. A cez zimu v Redmonde budem rozmýšľať, čo by sa ešte dalo urobiť, napíšem svoje návrhy a pošlem vám ich. Nedívaj sa na svet cez čierne okuliare, Diana. A dopraj mi teraz chvíľku šťastia a víťazstva. Na smútok bude času dosť, až budem mať odísť.“

	„Tebe sa ľahko povie. Máš sa na čo tešiť – ideš na vysokú školu, budeš sa výborne zabávať a získaš si veľa nových, príjemných priateľov.“

	„Teším sa, že si získam nových priateľov,“ priznala sa Anna zamyslene. „Možnosť získavať si nových priateľov dodáva životu pôvab a čaro. Ale nech si získam neviem koľko nových priateľov, nikdy mi nebudú takí drahí ako tí starí – najmä isté čiernooké dievča s jamkami v lícach. Uhádneš, kto to je, Diana?“

	„Ale v Redmonde bude veľa múdrych dievčat,“ vzdychla si Diana. „A ja som iba hlúpe vidiecke dievča, ktoré hovorí niekedy gramaticky nesprávne – hoci sa mi dobre darí, keď lepšie porozmýšľam. Nuž tieto dva roky boli prikrásne, aby trvali navždy. Ostatne, poznám kohosi, kto je rád, že ideš do Redmondu. Anna, spýtam sa ťa čosi – celkom vážne. Nech ťa to nemrzí a odpovedz mi naozaj vážne. Máš Gilberta aspoň trochu rada?“

	„Veľmi ho mám rada ako priateľa, a ani trochu v tom zmysle, ako ty myslíš,“ odpovedala Anna pokojne a rozhodne a nazdávala sa, že hovorí úprimne.

	Diana si vzdychla. Predsa len by bola rada počula od Anny inú odpoveď.

	„Ty sa nemieniš vydať, Anna?“

	„Hádam – raz – keď stretnem toho pravého,“ odpovedala Anna a snivo sa usmiala v slnečnom svetle.

	„Ale ako si môžeš byť istá, že je to ten pravý?“ naliehala Diana.

	„Och, poznala by som ho – čosi by mi to pošepkalo. Veď vieš, aký je môj ideál, Diana.“

	„Ale niekedy sa u ľudí aj ideály menia.“

	„Ale moje nie. A nemohla by som ľúbiť človeka, ktorý by nezodpovedal môjmu ideálu.“

	„A čo ak ho nikdy nestretneš?“

	„V tom prípade ostanem starou dievkou až do smrti,“ znela veselá odpoveď. „Nemyslím, že by v takomto prípade bola smrť ťažšia.“

	„Och, smrť by bola ešte dosť ľahká, ale život starej dievky by sa mi veru nepáčil,“ povedala Diana neobyčajne vážne. „A nedbala by som byť starou dievkou, keby som mohla byť taká, ako je slečna Levanduľa. Ale takou by som nikdy nebola. Ak budem mať štyridsať rokov, budem hrozne tučná. A ak má chudá stará dievka kúštik romantičnosti v sebe, u tučnej nemôže byť ani reči o romantičnosti. A počula si, že Nelson pred troma týždňami požiadal Ruby Gillisovú o ruku? Ruby mi to všetko rozpovedala. Vraj sa nikdy nechcela vydať zaňho, pretože kto sa zaňho vydá, bude musieť bývať so starými. Ale tak krásne a romanticky ju požiadal o ruku, že ju to celkom vyviedlo z rovnováhy. No nechcela sa prenáhliť, a preto si vyžiadala týždeň na rozmyslenie. O dva dni bola v krúžku šitia u jeho matky a na stole v jedálni ležala kniha Pravidlá spoločenského správania. Bola vraj celkom bez seba, keď v kapitole , Správanie sa pri dvorení a sobáši' našla návod, ako požiadať dievčinu o ruku, ktorý jej Nelson od slova do slova odrecitoval. Išla domov a napísala mu veľmi štipľavé odmietnutie. Vraví, že odvtedy ho otec i matka striedavo strážia, aby sa neutopil v rieke. Ale podľa Ruby si nemusia robiť starosti, lebo v kapitole ,Správanie sa pri dvorení a sobáši“ je jasne napísané, ako sa má odmietnutý nápadník správať a o utopení tam vôbec nie je reč. A aj Wilbur Blair sa vraj pre ňu trápi, ale ona mu v tom nemôže pomôcť.“

	Anna sa netrpezlivo strhla.

	„Nerada to vravím – pripadá mi to nekamarátske – ale Ruby Gillisová sa mi v poslednom čase nepáči. Mala som ju rada, kým sme chodili spolu do školy, aj keď sme boli v akadémii, hoci nie natoľko ako teba a Janu, to je samozrejmé. Ale za posledný rok, čo je v Carmody, sa tak zmenila ... je taká ... taká ..

	„Viem,“ prikývla Diana, „celá Gillisovie nátura vychádza v nej na povrch. Nemôže za to. Pani Lyndová vraví, že u Gillisovie dievčat nikdy nevidela iné, ani pri chôdzi, ani v reči, že by niektorá myslela aj na niečo iné ako na chlapcov. Huby nehovorí o ničom inom, iba o chlapcoch a o tom, ako jej dvoria a ako sa v Carmody za ňou šalejú. A čudné je, že má pravdu, lebo ju naozaj obletujú . .pripúšťala Diana dosť neochotne. „Včera večer som sa s ňou stretla v Blairovom obchode a hneď mi pošepkala, že zase ,lapila' ďalšieho. Neopýtala som sa jej, kto to je, lebo som vedela, že by o tom na smrť rada hovorila. Ruby sa dožila toho, po čom vždy túžila. Pamätám sa, keď bola ešte malá, vždy mi rozprávala o tom, že bude mať tucty pytačov, až vyrastie, a veselo sa bude zabávať, než sa vydá. Je celkom iná ako Jana, však? Jana je milá a rozumná, pravá mladá dáma.“

	„Jana je pravý skvost,“ potvrdila Anna, „ale,“ dodala a naklonila sa, aby nežne pohladkala bucľatú rúčku, ktorá visela z vankúša, „nikto sa nevyrovná mojej Diane. Pamätáš sa na ten večer, keď sme sa prvý raz stretli, Diana, a keď sme si vo vašej záhrade prisahali večné priateľstvo? Myslím, že sme prísahu dodržali, lebo sme sa nikdy nepovadili, ani voči sebe neochladli. Nikdy nezabudnem, aká triaška ma pochytila, keď si mi povedala, že ma máš rada. Po celé detstvo som mala srdce také vyhladované a osamelé, že si len teraz začínam uvedomovať, aké bolo v skutočnosti opustené. Nikto o mňa nestál, nikto sa nechcel o mňa starať. Bola by som bývala nešťastná, keby som nebola žila v krásnej ríši snov, v ktorej som si vysnila priateľky a lásku, po ktorej som túžila. Keď som prišla do Zeleného domu, všetko sa zmenilo. A nato som sa zoznámila s tebou. Nevieš si predstaviť, čo pre mňa znamenalo tvoje priateľstvo. Chcem sa ti teraz poďakovať, moja milá Diana, za vrúcnu, naozajstnú lásku, ktorú si mi vždy preukazovala.“

	„A vždy, vždy ťa budem ľúbiť,“ vzlykala dojato Diana. „Nikdy nebudem ľúbiť nikoho iného – iné dievča – ani spoly ako teba. A ak sa niekedy vydám a budem mať dcérku, budem ju volať Anna.“

	Popoludnie v kamennom dome

	„Kam sa zberáš, Anna, taká vyfintená?“ vyzvedal sa Davy. „Skvelá senzibaba.“

	Anna prišla k obedu v nových šatách z bledozeleného mušelínu. Boli to prvé svetlé šaty od Matejovej smrti. Dokonale jej pristali, lebo sa v nich vynímala jej jemná pleť a lesk i farba vlasov.

	„Davy, koľkokrát som ti vravela, že toto slovo nesmieš používať,“ napomínala ho Anna. „Idem do Sídla ozveny.“

	„Vezmi ma so sebou,“ prosil Davy.

	„Vzala by som ťa, keby som išla na voze, ale idem pešo a to je priďaleko pre tvoje osemročné nohy. A okrem toho ide so mnou aj Paľko a obávam sa, že v jeho spoločnosti by si sa veľmi nezabával.“

	„Čoby, Paľka mám teraz oveľa radšej,“ povedal Davy a začal si raziť cestu pudingom, ktorý mal pred sebou. „Odvtedy, čo som sa stal dosť dobrým, nedbám, že on je o niečo lepší. Ak mi to takto pôjde ďalej, jedného dňa ho doženiem aj v nohách, aj v dobrote. Paľko je aj v škole dobrý kamarát. Nedovolí, aby sa starší chlapci do nás miešali, a učí nás všelijaké hry.“

	„Ako sa to stalo, že Paľko včera napoludnie spadol do potoka?“ spýtala sa Anna. „Stretla som ho na ihrisku a tak z neho tieklo, že som ho hneď poslala domov, aby sa preobliekol do suchých šiat, a ani som sa neopýtala, ako sa mu to stalo.“

	„Sčasti to bola nehoda,“ vysvetľoval Davy. „Hlavu si tam strčil náročky, ale ostatok ho nasledoval nešťastnou náhodou. Keď sme boli pri potoku, Prillie Rogersonová sa na Paľka nahnevala – je strašne zlá a protivná, hoci je pekná – a povedala, že mu stará mama každý večer nakrúca vlasy na handričky. Paľko by si iste nebol všimol jej táraniny, keby sa Grácia Andrewsová nezasmiala. Paľko sa hrozne začervenal, lebo, viete, Grácia je jeho dievča. Je do nej buchnutý. Nosí jej kvety a vždy jej odnesie knihy až po pobrežnú cestu. Ten vám bol ako cvikla červený a povedal, že stará mama mu vlasy nenakrúca a že ich má brčkavé od narodenia. A hneď si ľahol na breh a strčil hlavu do potoka, aby jej to dokázal. Ale nebola to studnička, z ktorej pijeme,“ rýchle vysvetlil Davy, keď zbadal, ako sa Marilla zhrozila, „ale tá druhá, trochu poniže. Ale breh bol veľmi šmykľavý, a tak sa Paľko zošmykol celý do vody. To vám bola švanda, ako ta čľupol! Och, Anna, nechcel som to povedať! Nemyslel som na to, samo mi to z úst vykĺzlo. Ale čľupol senzačne. Keď odtiaľ Paľko vyliezol, vyzeral strašne smiešne. Bol celý mokrý a zablatený. Dievčatá sa smiali ešte viac, ale Grácia sa nesmiala. Ľutovala ho. Grácia je pekné dievča, ale má dohora vykrútený nos. Keď budem veľký, aby som aj ja mohol mať dievča, nevyberiem si dievča s vykrúteným nosom, bude ho mať taký pekný ako vy, Anna.“

	„Žiadne dievča ani nepozrie na chlapca, ktorý si pri jedení zababre celú tvár lekvárom,“ povedala Marilla prísne.

	„Ale ja si najprv umyjem tvár, a len potom sa pôjdem ukázať,“ bránil sa Davy a snažil sa upraviť si svoj vzhľad tak, že si utrel pobabranú tvár chrbtom ruky. „A umyjem sa aj za ušami, a nik mi to nemusí pripomínať. Dnes ráno som si na to spomenul, Marilla. Už nie som taký zábudlivý, ako som býval, ale ...“ a Davy si vzdychol, „na tele je toľko miest, že si na všetky nemožno spomenúť. Nuž ak nemôžem ísť k slečne Levandule, pôjdem navštíviť pani Harrisonovú. Je to náramne milá pani. Vždy má v skrini misu koláčov, náročky len pre chlapcov, a zakaždým mi dá vylízať zvyšky z pekáča, na ktorom piekla slivkový koláč. Na boky sa vždy prilepia slivky. Pán Harrison bol odjakživa dobrý človek, ale teraz je dvakrát taký dobrý. Ľudia sa, tuším, veľmi polepšia, keď sa oženia. Prečo sa nevydáte, Marilla, rád by som vedel.“

	Marillu nikdy netrápila šťastná sloboda, a preto odpovedala celkom srdečne, hoci si s Annou vymenili pohľady, že sa nevydala preto, lebo ju nik nechcel.

	„Možno ste nikdy nikomu nepovedali, aby si vás vzal,“ namietal Davy.

	„Och, Davy,“ ozvala sa Dora rozhodne, hoci ju nik neoslovil. „Veď to chlapec musí požiadať o ruku!“ „Nerozumiem, prečo by to mal byť vždy chlap,“ šomral Davy. „Všetko na svete musia robiť len chlapi. Mohli by ste mi dať ešte kúsok pudingu?“

	„Mal si akurát dosť,“ povedala Marilla, ale kúsok mu predsa pridala.

	„Ľudia by mali žiť len na pudingoch. Prečo to nie je možné, Marilla? Rád by som to vedel.“

	„Lebo by sa im prejedli.“

	„Rád by som to skúsil na sebe,“ naliehal neveriaci Davy. „Ale myslím, že je predsa len lepšie jesť puding, keď máme na obed ryby, alebo keď sú u nás hostia, než ho vôbec nemať. U Boulterovcov nikdy nejedia puding. Milty vraví, že keď prídu hostia, mama im podá syr a sama ho nakrája – každému kúsok a jeden navyše kvôli slušnosti.“

	„Ak sa Milty Boulter vyjadruje takto o svojej mame, aspoň by si to nemal opakovať,“ napomenula ho prísne Marilla.

	„Prepánajána,“ Davy sa tento výraz naučil od pána Harrisona a s chuťou ho používal. „Milty to myslel ako pochvalu. Je na svoju mamu veľmi hrdý, lebo ľudia o nej vravia, že by vyžila aj na holej skale.“

	„Ja... tuším mi zašli sliepky na hriadku sirôtok,“ vyjachtala Marilla, rýchle vstala a vyšla von.

	Ohovárané sliepky vonkoncom neboli na kvetinových hriadkach a Marilla na ne ani nepozrela. Namiesto toho si sadla na pivničné dvierka a smiala sa, až sa sama za to hanbila.

	Keď došla Anna s Paľkom v to popoludnie ku kamennému domu, našli slečnu Levanduľu a Šarlotu Štvrtú v záhrade. Pleli, hrabali, orezávali a strihali opreteky. Slečna Levanduľa, oblečená do svojich obľúbených čipiek a volánov, odložila nožnice a radostne šla privítať hostí, kým Šarlota Štvrtá sa na nich radostne usmievala.

	„Vitajte, Anna. Vedela som, že prídete. Je to popoludnie vhodné pre vás, a preto ste prišli s ním. To, čo patrí spolu, vždy ide spolu. Koľko nepríjemností by si ľudia ušetrili, keby to vedeli! Ale nechcú si to uvedomiť, a tak plytvajú vzácnou energiou, hýbu nebom i zemou, aby spojili veci, ktoré k sebe nepatria. A ty, Paľko, ako si narástol! Si o pol hlavy vyšší ako vtedy, keď som ťa naposledy videla.“

	„Začal som rásť ako burina v noci; tak to hovorí pani Lyndová,“ povedal Paľko úprimne, natešený touto skutočnosťou. „Stará mama tvrdí, že ovsená kaša začína konečne účinkovať. Možno má pravdu. Kto vie ...“ Paľko si zhlboka vzdychol. „Pojedol som jej už toľko, že by som naozaj mal z čoho narásť. A dúfam, že teraz, keď som už začal rásť, budem rásť dovtedy, kým nebudem taký vysoký ako otecko. On je skoro dva metre vysoký, slečna Levanduľa.“

	Áno, slečna Levanduľa to vedela. Jej červené líčko sa ešte väčšmi sfarbilo. Jednu ruku podala Paľkovi, druhú Anne, a takto ich viedla bez slova do domu.

	„Hodí sa tento deň na ozveny, slečna Levanduľa?“ spýtal sa dychtivo. V deň jeho prvej návštevy dul príliš silný vietor na ozveny a Paľko bol veľmi sklamaný.

	„Áno, dnes sú najlepšie podmienky,“ odpovedala slečna Levanduľa, preberúc sa zo zasnenia. „Ale najprv pôjdeme dnu a niečo si zajeme. Viem, že vy dvaja ste poriadne vyhladoveli cestou cez bukový les a Šarlota Štvrtá a ja sme ochotné jesť hocikedy – apetít máme ozaj dobrý. Vydrancujeme teda celú komoru. Našťastie máme dobré pochúťky a je ich dosť. Tušila som, že dnes dostanem návštevu, a preto sme sa so Šarlotou Štvrtou pripravili.“

	„Zrejme aj vy máte v komore vždy nejaké dobroty,“ vyhlásil Paľko. „Stará mama tiež vždy voľačo má. Ale nedovolí mi maškrtiť medzi obedom a večerou. Neviem,“ dodal zamyslene, „či by som mal niečo jesť, keď viem, že by to stará mama neschválila. “

	„Po takej dlhej prechádzke by to iste neodsúdila.

	V tom je rozdiel,“ povedala slečna Levanduľa a ponad Paľkove kučery si vymenila veselý úsmev s Annou. „Aj ja tvrdím, že nie je zdravé maškrtiť medzi hlavnými jedlami. Asi preto jedávame tak často. So Šarlotou Štvrtou totiž žijeme tak, ako sa nám žiada. Jedávame všeličo nestráviteľné, a prekvitáme ako zelené stromy pri zátoke. Vždy si vravíme, že sa napravíme. Keď v novinách čítame článok, ktorý vystríha pred niektorým obľúbeným jedlom, vystrihneme si ho a vyvesíme v kuchyni na stenu, aby sme na to nezabudli. Ale nedarí sa nám to... Spomenieme si na článok len vtedy, keď sme jedlo práve zjedli, a potom nás to znovu vystríha. Ale dosiaľ nás nič nezabilo, len Šarlota chorľavie. Niekedy máva zlé sny, keď na večeru zjeme pampúšky, sekané mäso a biskupský chlebíček.“

	„Stará mama mi dáva pred spaním pohár mlieka a krajec chleba s maslom. V nedeľu dostanem na chlieb ešte aj lekvár,“ povedal Paľko. „Preto sa vždy teším na nedeľu večer. Ale nedeľa je na pobrežnej ceste veľmi dlhá. Starej mame je prikrátka, aj môjmu oteckovi sa nikdy nezdala nudnou, keď bol chlapec. Ani mne by nebola taká dlhá, keby som sa mohol zhovárať so svojimi skalnými priateľmi, ale stará mama nechce, aby som za nimi chodil v nedeľu. Stará mama vraví, že v nedeľu sa máme zaoberať len vážnymi myšlienkami. Ale naša pani učiteľka nám raz povedala, že každá pekná myšlienka je dobrá bez ohľadu na to, na čo sa vzťahuje alebo ktorý deň sa ňou zaoberáme. Podľa mienky starej mamy môžeme v nedeľu čerpať opravdivé dobré myšlienky len. z kázní a z nedeľnej školy. A ja naozaj neviem, čo si počať, keď stará mama a pani učiteľka sa vo svojich mienkach rozchádzajú. Tuto v srdci,“ Paľko si položil ruku na prsia a zdvihol vážne belasé oči k slečne Levandule, ktorej tvár prejavila porozumenie, „súhlasím s pani učiteľkou, ale na druhej strane, viete, stará mama vychovala otecka svojou metódou a veľmi mu to prospelo. Pani učiteľka zatiaľ nikoho nevychovala, hoci pomáha vychovávať Davyho a Doru. A nemožno vedieť, ako sa vydaria, kým nevyrastú, a preto je hádam istejšie pridŕžať sa starej mamy.“

	„Iste je to múdrejšie,“ súhlasila Anna vážne. „V každom prípade som presvedčená, že keby sme si so starou mamou povedali, ako to vlastne myslíme, hoci to každá ináč vyjadrujeme, zistili by sme, že obidve mienime to isté. Radšej sa správaj podľa toho, ako to stará mama chce. My musíme počkať, kým dvojčence vyrastú, a až potom budeme mať istotu, že aj naša metóda je rovnako dobrá.“

	Po olovrante sa vrátili do záhrady, kde sa Paľko na nesmierny úžas a radosť zoznámil s ozvenami. Anna so slečnou Levanduľou sedeli na kamennej lavici pod topoľom a zhovárali sa.

	„Vy sa teda zberáte na jeseň odísť,“ poznamenala slečna Levanduľa zamyslene. Vo vašom záujme by som sa tomu mala tešiť, Anna, ale je mi to ľúto, náramne sebecky ľúto. Veľmi mi budete chýbať. Och, niekedy si myslím, že je škoda narobiť si priateľov. Iba čo po čase zmiznú zo života a zanechajú ranu, ktorá je bolestnejšia ako prázdnota, čo tam bola pred ich príchodom.“ 

	„Vaše slová znejú, akoby ich vyslovila slečna Eliza Andrewsová, a nie slečna Levanduľa,“ poznamenala Anna. „Nič nie je horšie ako prázdnota, a ja nezmiznem z vášho života. Nezabúdajte, že jestvujú ešte listy a prázdniny. Zdá sa mi, že ste trochu bledá a unavená.“ „Ou – hú – hú – hú,“ húkal Paľko na hrádzi. Zvuky, ktoré vydal, neboli celkom melodické, ale jeho hlas sa vracal sťa čarom kúzelníkov za riekou, premenený na zlatý a strieborný hlas. Slečna Levanduľa netrpezlivo mávala rukami.

	„Všetko sa zunovalo – aj ozveny. Neostalo mi zo života nič iba ozveny – ozveny stratených nádejí, snov a radostí. Sú krásne, ale posmievajú sa mi. Och, Anna, nemala by som takto hovoriť, keď mám návštevu. Chyba je, že starnem a nepristane mi to. Viem, že budem hrozne namosúrená, keď budem mať šesťdesiat. Ale možno potrebujem modré pilulky.“

	V tej chvíli sa vrátila Šarlota Štvrtá, ktorá po jedle zmizla, a teraz hlásila, že na severovýchodnom konci pašienky pána Johna Kimballa je veľa zrelých jahôd. A či by slečna Shirleyová nechcela ísť s ňou zberať ich.

	„Lesné jahody na olovrant!“ zvolala slečna Levanduľa. „Nie som taká stará, ako som sa nazdávala, a nijaké modré pilulky nepotrebujem! Dievčatá, keď sa vrátite s jahodami, budeme mať olovrant vonku pod strieborným topoľom. Pripravím vám jahody so šľahačkou.“

	A tak sa Anna a Šarlota Štvrtá vybrali na pasienok pána Kimballa. Bol to zelený odľahlý kútik, kde bol vzduch jemný ako zamat, vonný ako hriadka fialiek a sfarbený ako jantár.

	„Ako je tu príjemne a sviežo!“ poznamenala Anna. „Akoby som sa opájala slnečným svetlom.“

	„Áno, slečna, aj ja to cítim. Presne tak isto to cítim, slečna,“ súhlasila Šarlota Štvrtá, ktorá by bola povedala práve to isté, keby Anna bola tvrdila, že sa cíti ako pelikán na púšti. Po každej Anninej návšteve v Sídle ozveny Šarlota Štvrtá vyšla hore do svojej izbietky nad kuchyňou a pred zrkadlom sa pokúšala napodobňovať chôdzu, ktorá pripomínala konárik kolísajúci sa vo vetre. Pripadalo jej to celkom ľahké, keď pozorovala Annu. Šarlota Štvrtá obdivovala Annu z celého srdca. Nie že by ju pokladala za veľmi krásnu. Krása Diany Barryovej s červenými lícami a čiernymi kučerami väčšmi zodpovedala vkusu Šarloty Štvrtej ako Annin pôvab – pôvab mesačného svitu, ktorým pôsobili jej sivé oči a ustavične sa meniace ruže na jej lícach.

	„Radšej by som vyzerala ako vy, než byť pekná,“ prezradila Anne úprimne.

	Anna sa zasmiala, vypila sladký med pochvaly a osteň odložila. Už si zvykla na dvojaké pochvaly. Keď sa hovorilo o Anninom výzore, verejná mienka sa rozchádzala, ľudia, ktorí o nej počuli, že je pekná, po stretnutí s ňou odchádzali sklamaní. Tí, čo o nej počuli, že je všedná, čudovali sa ostatným a zúfalo sa spytovali, kde majú oči. Anna sama nikdy neverila, že by mohla byť reč o jej kráse. Keď pozrela do zrkadla, videla v ňom iba bledú tvár so siedmimi pehami na nose. Jej zrkadlo jej nikdy netlmočilo nehmatateľné, jednostaj sa meniace pocity, ktoré sa zjavovali na jej tvári a mizli z nej sťa ružový odtieň svetla, ani pôvab snivosti a smiechu, ktorý sa menil v jej veľkých očiach.

	Anna nebola krásavica v prísne definovanom zmysle slova, ale jej zjav mal istý nebadateľný pôvab a dôstojnosť: divák cítil príjemné uspokojenie pri pohľade na jej nežne zaoblenú postavu, teraz síce ešte dievčenskú, ale v ktorej už bolo badať plne sa vyvíjajúcu-ženu. Tí, čo Annu najlepšie poznali, cítili, hoci si to neuvedomovali, že jej najväčší pôvab spočíva v možnostiach, ktoré v nej ešte len majú dozrieť.

	Pri zberaní jahôd sa Šarlota Štvrtá zverila Anne so svojimi obavami o slečnu Levanduľu. Dobrosrdečná malá pomocnica sa úprimne sužovala stavom svojej zbožňovanej panej.

	„Slečna Levanduľa nie je zdravá, pani učiteľka. Viem isto, že nie je zdravá, hoci sa nikdy neponosuje. Už dlhšie badám, že je akási nesvoja, a to odvtedy, čo ste tu boli prvý raz s Paľkom. Som si istá, že v ten večer prechladla. Keď ste vtedy odišli, moja pani vyšla potme do záhrady a dlho sa tam prechádzala, hoci mala na sebe iba biely šál. Na chodníku bolo veľa snehu, a preto si myslím, že prechladla. Odvtedy na nej badám, že je ukonaná a osamotená. Zdá sa, že ju nič nezaujíma, pani učiteľka. Už nepredstiera, že čaká návštevu, ani nič nechystá, vôbec nič, slečna. Len vtedy sa trochu rozjarí, keď prídete. A najhoršie je, slečna Shirleyová,“ Šarlota Štvrtá znížila hlas, akoby sa chystala povedať niečo nesmierne pochmúrne a hrozné, „že teraz sa už nikdy nenahnevá, keď niečo rozbijem. Len si pomyslite, slečna Shirleyová, že včera som jej rozbila zelenožltú vázu, čo stála na knihovni. Stará mama ju kúpila v Anglicku a slečna Levanduľa si ju veľmi cenila. Opatrne som ju oprašovala, slečna Shirleyová, a predsa sa mi vyšmykla. Prv než som ju mohla zachytiť, spadla a rozbila sa na štyridsať miliónov kúskov. Mrzelo ma to a veľmi som sa naľakala. Očakávala som, že ma slečna Levanduľa hrozne vyhreší. A lepšie by som to bola znášala. Ona len vošla, na vázu ledva pozrela a povedala mi: ,Zato nič, Šarlota. Pozbieraj črepy a zahoď ich!‘ Celkom, ako vám vravím, slečna Shirleyová: ,Pozbieraj črepy a zahoď ich‘, ako keby to nebola váza, ktorú jej stará mama priviezla z Anglicka. Och, nie je zdravá a úžasne ma to mrzí. Okrem mňa nemá nikoho, kto by sa o ňu staral.“

	Oči Šarloty Štvrtej sa zaliali slzami. Anna súcitne pohladkala malú hnedú rúčku, ktorá držala vyštrbenú ružovú šálku.

	„Myslím, že slečna Levanduľa by potrebovala zmenu, Šarlota. Býva tu príliš osamotene. Nemohli by sme ju nahovoriť, aby odišla niekam na cesty?“

	So zvrašteným čelom Šarlota pokrútila smutne hlavou.

	„Pochybujem, slečna Shirleyová, Slečna Levanduľa na smrť nerada chodí na návštevy. Má len troch súrodencov, ktorých navštevuje, a tvrdí, že k nim chodí iba z rodinnej povinnosti. Keď sa naposledy vrátila domov, vyhlásila, že už nebude chodiť na návštevy z rodinnej povinnosti. ,Vrátila som sa domov, Šarlota, a som zaľúbená do samoty,‘ povedala mi. ,Nikdy viac sa nechcem vzdialiť od svojej vinice a svojich figovníkov. Moji príbuzní sa snažia urobiť zo mňa starú dievku a na mňa to zle pôsobí.“ Presne tak to povedala, slečna Shirleyová: ,Na mňa to zle pôsobí.‘ Preto si myslím, že by jej veľmi neprospelo, keby sme ju nahovorili, aby odišla na návštevu.“

	„Uvidíme, čo sa dá robiť,“ povedala Anna rozhodne, keď položila do ružovej šálky poslednú jahodu, ktorá sa tam zmestila. „Len čo sa mi začnú prázdniny, prídem k vám a strávim tu celý týždeň. Každý deň pôjdeme na prechádzku do prírody a budeme si vymýšľať všeličo zaujímavé. Uvidíme, či sa nám podarí rozveseliť slečnu Levanduľu.“

	„Tak by to bolo najlepšie, slečna Shirleyová,“ zvolala Šarlota Štvrtá vo vytržení. Tešila sa jednak kvôli slečne Levandule, jednak kvôli sebe. Keď bude mať celý týždeň možnosť pozorovať Annu, iste sa jej podarí napodobniť jej pohyby a jej správanie.

	Keď sa dievčatá vrátili do Sídla ozveny, zistili, že slečna Levanduľa s Paľkom vyniesli z kuchyne do záhrady štvorhranný stolík a pripravili naň všetko, čo bolo potrebné na olovrant. Nič im nikdy tak nechutilo ako jahody so šľahačkou, ktoré jedli pod belasým nebom, poškvrneným páperovitými bielymi obláčikmi, v dlhom tieni, ktorý na nich vrhal šepotajúci a šumiaci les. Po čaji Anna pomohla Šarlote umyť v kuchyni riad, kým slečna Levanduľa sedela na kamennej lavici a počúvala Paľka, ako jej rozpráva o svojich skalných priateľoch. Vedela pozorne počúvať, milá slečna Levanduľa, ale na konci svojho rozprávania si Paľko všimol, že stratila záujem o dvojčence námorníkov.

	„Slečna Levanduľa, prečo sa na mňa tak dívate?“ pýtal sa vážne.

	„Akože sa dívam, Paľko?“

	„Akoby ste sa cezo mňa dívali na niekoho iného,“ odpovedal Paľko, ktorý zavše mával záblesky vnuknutia, takže nebolo hodno mať pred ním tajomstvá, kým bol nablízku.

	„Pripomínaš mi kohosi, koho som dávno poznala,“ odpovedala slečna Levanduľa zamyslene.

	„Keď ste boli mladá?“

	„Áno, keď som bola mladá. Pripadám ti teraz veľmi stará, Paľko?“

	„Viete, v tom som si nie na čistom,“ prezradil jej Paľko dôverne. „Vaše vlasy sú ako vlasy starých ľudí – predtým som nepoznal nikoho, čo by mal celkom biele vlasy – keď sa však smejete, oči máte také mladé ako moja pani učiteľka. Viete, čo, slečna Levanduľa?“ Paľkov hlas a tvár boli vážne. „Z vás by bola skvelá mamička, máte také oči. Tak isto sa pozerala moja mamička. Škoda, že aj vy nemáte chlapcov.“ „Snívam o jednom chlapčekovi, Paľko.“

	„Áno, naozaj? Koľko má rokov?“

	„Je asi taký starý ako ty. Mal by byť už starší, lebo som o ňom snívala oveľa skôr, ako si sa narodil. Ale nedovolím, aby mal viac ako jedenásť alebo dvanásť rokov, lebo keby rástol, jedného dňa by celkom odrástol, a potom by som ho stratila.“

	„Rozumiem,“ prikývol Paľko. „V tom je krása vysnených ľudí – ostávajú v tých rokoch, v ktorých ich chceme mať. Vy, moja učiteľka a ja, sme jediní ľudia na svete, o ktorých viem, že majú takýchto vysnených ľudí. Všakže je to pekné a milé, že my traja sa poznáme? Ale myslím, že takíto ľudia sa vždy nájdu. Stará mama nikdy nesnívala o takýchto ľuďoch a Mary Joe si myslí, že mi straší vo veži, pretože si všelijakých ľudí vymýšľam. Však vy to sama najlepšie viete, slečna Levanduľa. Rozprávajte mi o chlapcovi, o ktorom snívate.“

	„Má belasé oči a brčkavé vlasy. Každé ráno sa ku mne prikradne po špičkách a pobozká ma ešte v posteli. Potom sa celý deň hrá v záhrade a ja sa hrám s ním. A pekne sa hráme. Závodíme v behu a zhovárame sa s ozvenami a ja mu rozprávam rozprávky. A keď sa zotmie...“

	„Viem,“ prerušil ju Paľko živo. „Sadne si k vám – takto vedľa vás, pretože je už priveľký, aby si vám sadol do lona – a oprie si hlavu o vaše plece a vy ho chytíte okolo drieku a pevne si ho pritisnete k sebe – áno, takto, celkom takto. Viete to ako ozajstná mamička, slečna Levanduľa!“

	Anna ich takto našla, keď vyšla z kamenného domu, a oči slečny Levandule jej prezradili, že ich vyrušila.

	„Myslím, že sa musíme vrátiť, Paľko, ak sa chceme dostať domov za vidna. Slečna Levanduľa, čoskoro sa dám pozvať do Sídla ozveny na celý týždeň.“

	„Ak prídete na týždeň, zadržím vás na dva,“ pohrozila jej slečna Levanduľa.

	Princ sa vracia do začarovaného zámku

	Posledný deň školy nadišiel a prešiel. Školský rok zakončili slávnostne „výročnými skúškami“, na ktorých Annini žiaci výborne obstáli. Nakoniec jej darovali krásny písací stolík. Všetky dievčatá a ženy plakali, ba ohovárali neskôr aj niektorých chlapcov, že aj oni plakali, hoci to sústavne popierali.

	Pani Andrewsová, pani Sloanová a pani Bellová vracali sa spoločne domov a cestou sa rozprávali o škole.

	„Je to veľká škoda, že Anna odchádza, keď si ju deti tak obľúbili,“ vzdychla si pani Sloanová, ktorá vzdychala nad všetkým, ba aj vtipy končila vzdychom.

	„Pravda,“ dodala napochytre, „aj budúci rok budeme mať dobrú učiteľku.“

	„Nepochybujem, že si Jana svedomite splní svoju povinnosť,“ poznamenala pani Andrewsová odmerane. „A viem, že nebude rozprávať deťom toľko rozprávok a nepremárni s nimi toľko času potulkami po lesoch. Zato jej meno je na inšpektorovej Cestnej listine a newbridgeskí občania sa nevedia zmieriť s jej odchodom.“

	„Naozaj Anne žičím, že ide na vysokú školu,“ povedala pani Bellová. „Vždy po nej túžila a bude to pre ňu naozaj skvelé.“

	„Nuž neviem.“

	Pani Andrewsová sa v ten deň zrejme rozhodla, že sa s nikým úplne nezhodne.

	„Neviem, načo jej bude ďalšie vzdelanie. Pravdepodobne sa vydá za Gilberta Blytha, ak jeho náklonnosť prežije vysokoškolské štúdium, a na čo jej bude latinčina a gréčtina? Keby na vysokých školách učili ženy, ako zaobchádzať s mužmi, jej štúdium by malo ešte nejaký význam.“

	V Avonlea sa totiž klebetilo, že pani Andrewsová sa nikdy nenaučila, ako zaobchodiť so svojím „chlapcom“, čo malo za následok, že domácnosť Andrewsovcov nepokladali za vzor domáceho šťastia.

	„Počula som, že presbytérium sa už zaoberá preložením pána Allana do Charlottetownu,“ nadhodila pani Bellová. „To by znamenalo, že ho čoskoro stratíme.“ „Allanovci odídu najskôr v septembri,“ povedala pani Sloanová. „Bude to pre nás veľká strata, i keď som bola vždy presvedčená, že pani Allanová sa oblieka nápadnejšie, ako sa patrí na pastorovu ženu. Ale nikto z nás nie je dokonalý. Všimli ste si, aký bol dnes pán Harrison čistý a vyobliekaný? Ešte som nevidela, že by sa daktorý chlap takto zmenil. Chodí každú nedeľu do kostola a poslal aj príspevok na pastorov plat.“ „Všimla som si, ako Paľko Irving narástol,“ nadštrkla pani Bellová. „Je veľmi šikovný chlapček,“ nadhodila pani Bellová.

	„Šikovný azda je, ale,“ pani Andrewsová znížila hlas, „všimla som si, že má veľmi čudné reči. Minulý týždeň prišla raz Grácia domov zo školy a mala plnú hlavu akýchsi táranín, ktoré jej Paľko narozprával o ľuďoch žijúcich vraj tamto na pobreží – proste báchorky, v ktorých nebolo ani slovo pravdy. Povedala som Grácii, aby tomu neverila, a ona mi odpovedala, že ani Paľko od nej nežiada, aby tomu verila. Ak však nechce, aby tomu verila, načo jej to teda rozpráva?“

	„Anna tvrdí, že Paľko je génius,“ povedala pani Sloanová.

	„Možno je génius. Človek nikdy nevie, čo sa z tých Američanov vykľuje,“ vyslovila sa pani Andrewsová. Pani Andrewsová sa zoznámila so slovom génius iba v súvislosti s ľudovým výrazom „čudný génius“, ktorý sa používal na označenie výstredného človeka. Ako Mary Joe, tak aj pani Andrewsová pravdepodobne pod týmto slovom rozumela ľudí, ktorí nemajú v hlave všetko v poriadku.

	Anna sa vrátila do triedy a sadla si za stôl, tak ako tam sedela v prvý deň vyučovania pred dvoma rokmi. Dlaňou si podopierala tvár a zarosenými očami snivo hľadela oblokom na Trblietavé jazierko. Po rozlúčke so žiakmi ju srdce náramne bolelo, že na čas aj vysoká škola stratila svoje čaro. Ešte teraz cítila, ako ju Annetta Bellová objala okolo krku a s plačom povedala:

	„Nikdy nebudem ľúbiť inú učiteľku, tak, ako som ľúbila vás, slečna Shirleyová, nikdy, nikdy.“

	Dva roky verne a usilovne pracovala, dopustila sa mnohých chýb, ale ponaučila sa z nich. Dočkala sa aj odmeny. Naučila žiakov mnohému, ale cítila, že aj oni ju naučili oveľa viac – dali jej poznať svoju nežnosť, nevinnú múdrosť a bohatstvo detských sŕdc, naučili ju sebaovládaniu. Možno sa jej nepodarilo vštepiť žiakom vysoké ciele, ale naučila ich svojou vľúdnou prísnosťou viac ako starostlivo pripravenými poučeniami, že v budúcich rokoch, až budú uprostred života, majú sa správať slušne, zachovávať pravdu a byť láskavými, vyhýbať sa všetkému, čo zaváňa nízkou falošnosťou a vulgárnosťou. Možno si všetci neuvedomili, že si od nej takéto ponaučenia odniesli. Ale budú si ich pamätať a žiť podľa nich ešte dlho, keď dávno zabudnú na hlavné mesto Afganistanu a roky, kedy bola vojna dvoch ruží.

	„Skončila sa ďalšia kapitola v mojom živote,“ povedala si Anna nahlas, keď zamykala stôl. Bolo jej naozaj veľmi smutno, ale predsa ju trochu potešila romantičnosť, ktorá sa skrývala v myšlienke „skončená kapitola“.

	Na začiatku prázdnin strávila Anna dva týždne v Sídle ozveny a všetci sa mali dobre.

	Anna prinútila slečnu Levanduľu vybrať sa do mesta a nahovorila ju, aby si kúpila látku na nové organtínové šaty; potom nasledovalo vzrušenie spojené s vystrihovaním a šitím šiat, pričom im šťastná Šarlota Štvrtá pomáhala a zametala odstrižky. Slečna Levanduľa sa sťažovala, že ju nič nezaujíma, ale do očí sa jej opäť vrátil lesk, keď sa uvidela v nových šatách.

	„Aká som pochabá a márnivá,“ vzdychla si. „Naozaj sa hanbím, keď si pomyslím, že nové šaty – hoci len tieto nezábudkové – vedia ma tak rozjariť, ako ma nevie povzniesť ani čisté svedomie, ani príspevok na dobročinné ciele.

	Po prvom týždni Anna prerušila svoj pobyt v Sídle ozveny a zašla do Zeleného domu poštopkať dvojčatám pančuchy a zodpovedať na zásobu otázok, ktoré Davy pre ňu nahromadil. Podvečer išla na pobrežnú cestu navštíviť Paľka Irvinga. Keď prechádzala popred ich dom, zazrela nízkym štvorcovým oblokom v dennej izbe Paľka, ktorý sedel komusi na kolenách, ale hneď nato jej bežal cez predizbu v ústrety.

	„Och, slečna Shirleyová,“ volal vzrušene, „neuhádnete, čo sa stalo! Niečo skvelé! Je tu otecko ... Predstavte si! Otecko prišiel. Nech sa páči ďalej.“

	Štefan Irving vstal a s úsmevom privítal Annu. Bol to vysoký pekný muž v stredných rokoch, s oceľovosivými vlasmi, hlboko vsadenými tmavobelasými očami a výraznou smutnou tvárou a s krásne modelovanou bradou a čelom. ,Ako hrdina v románe‘ pomyslela si Anna, vzrušená hlbokým uspokojením. Aké je to sklamanie, keď stretneme neznámeho, koho sme pokladali za hrdinu, a zistíme, že je plešivý a zhrbený alebo že má iné nedostatky mužnej krásy. Anna by bola pokladala za úplnú pohromu, keby hrdina ľúbostného románu slečny Levandule nebol zovňajškom zodpovedal jej predstavám.

	„Toto je teda ,krásna učiteľka‘ môjho synčeka, o ktorej som toľko počul, povedal pán Irving a srdečne jej podal ruku. „Paľko mi vo svojich listoch toľko o vás písal, slečna Shirleyová, že mám pocit, akoby som sa stretol so starou známou. Chcel som vám poďakovať za to, čo ste pre Paľka urobili. Myslím, že takýto vplyv Paľko potreboval. Moja matka je jedna z najlepších a najdobrosrdečnejších žien, ale energickým, praktickým škótskym rozumom nevie chápať môjho chlapčeka. Doplnili ste to, čo chýbalo v jej výchove. Vďaka vám dvom, Paľkova výchova za posledné dva roky nemohla byť ideálnejšia u chlapca, ktorý stratil matku.“

	Každý je rád, keď ho ocenia. Po pochvalných slovách pána Irvinga Annina tvár rozkvitla ako ružový kvet, a keď tento ustarostený, unavený, svetaskúsený muž na ňu pozrel, zdalo sa mu, že nikdy nevidel krajší a milší zjav, akým bola táto učiteľka „z východu“ s ryšavými vlasmi a pozoruhodnými očami.

	Paľko sedel medzi nimi vrcholne blažený.

	„Ani sa mi nesnívalo, že otecko príde,“ rozprával Paľko, žiariac radosťou. „Ani stará mama to nevedela. Bolo to veľké prekvapenie – hoci nemám rád prekvapenia,“ potriasol hnedými kučerami.

	„Keď ma prekvapia, stratím všetku radosť z očakávania. Ale v takomto prípade je to príjemné. Otecko prišiel včera večer. Bol som už v posteli. Keď sa stará mama a Mary Joe prebrali z prekvapenia, stará mama prišla hore pozrieť sa na mňa, ale nechcela ma zobudiť.

	Ale ja som sa sám zobudil a zazrel som otecka. Hneď som naňho vyskočil.“

	„Áno, stisol si ma ako medveď,“ potvrdil pán Irving, položil Paľkovi ruku na plecia a usmial sa. „Ledva som si synčeka poznal, tak vyrástol, ohorel a zmocnel.“ „Neviem, kto mal väčšiu radosť z oteckovho príchodu, či stará mama a či ja,“ pokračoval Paľko. „Stará mama strávila celý deň v kuchyni a varila oteckovi obľúbené jedlá. Vraj Mary Joe by to nevedela urobiť. Ale to ona tak prejavuje svoju radosť. Ja zase najradšej sedím pri oteckovi a zhováram sa s ním. Ak ma teraz na chvíľu ospravedlníte, nechám vás samých, lebo musím priviesť kravy namiesto Mary Joe. To sú moje každodenné povinnosti.“

	Keď Paľko odbehol za svojimi „každodennými povinnosťami“, pán Irving sa s Annou zhováral o všeličom. Ale Anne sa zdalo, že sa mu počas rozhovoru myšlienky ustavične odvracajú k čomusi inému. Konečne sa prejavil.

	„V poslednom liste mi Paľko písal, že ste ho zaviedli na návštevu k mojej ... starej priateľke . .. slečne Lewisovej do kamenného domu v Graf tone. Poznáte ju dobre?“

	„Áno, pravdaže, sme veľmi dobré priateľky,“ odpovedala Anna vyrovnane, ale nijako nedala najavo náhle vzrušenie a triašku, ktoré ju pri otázke pána Irvinga zachvátili od hlavy po päty. Anna „inštinktívne cítila“, že sa tu rozvíja ľúbostný príbeh.

	Pán Irving vstal, pristúpil k obloku a zahľadel sa na šíre, zlaté zvlnené more, nad ktorým si nôtil pesničku divý vietor. V tmavej izbičke sa na chvíľu rozhostilo ticho. Potom sa pán Irving obrátil a pozrel Anne do tváre, ktorá prezrádzala úprimnú účasť, a usmial sa spoly zamyslene, spoly dojato.

	„Neviem, nakoľko ste oboznámená,“ začal.

	„Viem všetko,“ odpovedala Anna pohotové. „Musím vám vysvetliť,“ vysvetľovala chytro, „že sme so slečnou Levanduľou naozaj dôverné priateľky. O takýchto posvätných spomienkach by s hocikým nehovorila. My sme príbuzné duše.“

	„Áno, to verím. Nuž dovolil by som si požiadať vás o láskavosť. Rád by som slečnu Levanduľu navštívil. Opýtali by ste sa jej, či môžem prísť?“

	Že či by sa opýtala: Isteže áno! Veď toto je ľúbostný príbeh, ozajstný, skutočný ľúbostný príbeh so všetkým kúzlom, s dejom i so snami, ktoré s ním súvisia. Do istej miery sa tento príbeh oneskoril ako ruža, ktorá rozkvitne v októbri, hoci mala kvitnúť v júni, ale predsa je to ruža so všetkou krásou, vôňou a zlatom, ktoré sa ligotá v jej srdci. Nikdy neniesli Annu ochotnejšie nohy ako na druhý deň ráno po ceste cez bukový les. Slečnu Levanduľu našla v záhrade. Anna bola náramne vzrušená. Ruky jej stŕpli a hlas sa jej chvel.

	„Slečna Levanduľa, nesiem vám odkaz – veľmi dôležitý odkaz. Uhádnete, aký je to odkaz?“

	Anna nečakala, že slečna Levanduľa uhádne; ale slečna Levanduľa celkom zbledla a prehovorila tichým hlasom, z ktorého zmizol všetok jas a zafarbenie. „Štefan Irving sa vrátil?“

	„Ako to viete? Kto vám povedal?“ zvolala Anna sklamane. Mrzelo ju, že veľká správa neprišla neočakávane.

	„Nikto. Poznala som to podľa toho, ako ste hovorili.“ „Chce vás prísť navštíviť,“ povedala Anna. „Môžem mu poslať správu, že môže prísť?“

	„Áno, pravdaže,“ ožila slečna Levanduľa, „prečo by nemohol. Veď prichádza ako starý priateľ.“

	Anna mala na to vlastnú mienku, keď sa ponáhľala do domu a na písacom stole slečny Levandule napísala lístok.

	,Och, krásny je život v rozprávkovej knihe,' myslela si rozradostnene. ,A skončí sa to dobre – iste sa to dobre skončí. Paľko bude mať mamičku, po akej jeho srdce túži, a všetci budú napokon šťastní. Ale pán Irving si slečnu Levanduľu odvedie, a bohvie, čo sa stane s kamenným domčekom ... A tak aj táto príhoda má dve stránky, ako to už býva na tomto svete.1

	Anna napísala dôležitý lístok a sama ho odniesla na graftonský poštový úrad, kde osobne požiadala listára, aby lístok odovzdal na avonleaskom poštovom úrade.

	„Je to veľmi dôležité,“ zdôrazňovala Anna nedočkavo. Poštár bol dosť nevľúdny starý chlap, ktorý nevyzeral ako vhodný posol Amora. Anna si nebola istá, či sa môže spoľahnúť na jeho pamäť. Ale poštár ju uistil, že sa vynasnaží nezabudnúť, a s tým sa Anna musela uspokojiť.

	Šarlota Štvrtá cítila, že v to popoludnie zaľahlo na kamenný dom akési tajomstvo – tajomstvo, ku ktorému ju nepripustili. Slečna Levanduľa sa roztržito ponevierala po záhrade. Zdalo sa, že Anny sa tiež zmocnil démon nepokoja, lebo aj ona chodila sem a ta, hore-dolu. Šarlota Štvrtá to znášala, ale napokon jej trpezlivosť prestala byť cnosťou. Nakoniec zastavila Annu, keď táto romantická dievčina po tretí raz prešla bez cieľa kuchyňou.

	„Prosím vás, slečna Shirleyová,“ oslovila ju Šarlota Štvrtá a rozhorčene pohodila modrými stuhami, „je nad svetlo jasnejšie, že máte so slečnou Levanduľou akési tajomstvo, a ak mi odpustíte moju dotieravosť, slečna Shirleyová, musím vám povedať, že nie je od vás pekné, ak mi to neprezradíte, keďže sme také dobré kamarátky.“

	„Och, Šarlota moja drahá, už by som ti to dávno bola prezradila, keby to bolo moje tajomstvo, ale tajomstvo nie je moje, lež slečny Levandule. Poviem ti aspoň toľko – ak z toho nič nebude, nesmieš to prezradiť živej duši – dnes večer príde rozprávkový princ. Bol tu raz, už veľmi dávno, ale v pochabom ošiali odišiel, zatúlal sa ďaleko a zabudol na tajomstvo čarovného chodníka, ktorý viedol k zakliatemu zámku, v ktorom princeznej skoro srdce puklo pre neho. Ale napokon sa naň rozpamätal a princezná ešte čaká, lebo nik okrem jej princa ju nemôže vyslobodiť.“

	„Och, slečna Shirleyová, čo to znamená v obyčajnej reči?“ zvolala ohúrená Šarlota.

	Anna sa zasmiala.

	„V prostej reči to znamená, že slečnu Levanduľu príde dnes večer navštíviť jej starý priateľ.“

	„Chcete povedať, že to má byť jej bývalý fešák?“ pýtala sa prozaická Šarlota.

	„Áno, znamená to asi toľko – v próze,“ odpovedala Anna vážne. „Je to Paľkov otec, Štefan Irving. A bohvie, čo z toho bude, ale dúfajme, že to najlepšie, Šarlota.“

	„Dúfam, že sa so slečnou Levanduľou ožení,“ znela Šarlotina jednoznačná odpoveď. „Niektoré ženy sú od začiatku predurčené ostať starými dievkami a obávam sa, že ja som jedna z nich, slečna Shirleyová, lebo nemám trpezlivosti. Ale slečna Levanduľa medzi nich nikdy nepatrila. A vážne som sa o ňu obávala, keď som si pomyslela, čo si počne, až vyrastiem a budem musieť odísť do Bostonu. V našej rodine nie je viac dievčat, a bohvie čo by si počala, keby si vzala cudzie dievča, ktoré by sa vysmievalo jej rojčeniu, nechávalo by po byte všetko rozhádzané a nepristalo by mu, aby ho volala Šarlota Piata. Aj keby niekoho našla, čo by jej neporozbíjal toľko riadu ako ja, určite nenájde nikoho, kde by ju mal väčšmi rád ako ja.“

	A verná pomocnica rýchle priskočila ku dvierkam rúry, lebo čosi zavoňala.

	Podvečer ako obyčajne v Sídle ozveny pili čaj, ale v skutočnosti nikto nejedol. Po čaji slečna Levanduľa vyšla hore do svojej izby a obliekla si nové nezábudkové šaty a Anna jej upravila vlasy. Obidve boli náramne vzrušené, ale slečna Levanduľa predstierala, že je úplne pokojná a ľahostajná.

	„Zajtra už naozaj musím zašiť dieru v záclone,“ povedala ustarostene a prezerala ju, akoby to bola v tejto chvíli jediná dôležitá vec na svete. „Tieto záclony mi nevydržali tak dlho, koľko som za ne zaplatila. Bože drahý, Šarlota zase zabudla utrieť prach zo zábradlia na schodoch. Musím jej vážne dohovoriť.“

	Keď Štefan Irving prešiel chodníčkom cez záhradu, Anna sedela na schodoch pred verandou.

	„Toto je jediné miesto na svete, kde čas pomaly plynie,“ povedal a s rozkošou sa obzeral okolo seba. „Tento dom a záhrada sa nezmenili ani zamak odvtedy, čo som tu bol pred dvadsiatimi piatimi rokmi. Opäť sa tu cítim mladým.“

	„Dobre viete, že v zakliatych zámkoch sa čas nemíňa,“ poznamenala Anna vážne. „Až keď sa objaví princ, začne sa všeličo diať.“

	Pán Irving sa trochu smutne usmial do tváre, rozjasnenej mladosťou a úfnosťou.

	„Niekedy prichádza princ prineskoro,“ povedal. Nežiadal Annu, aby svoje slová preložila do prózy. Ako všetky príbuzné duše, aj on ju chápal.

	„Och, nie – ak je to, pravda, pravý princ, čo prichádza k pravej neveste,“ trvala Anna na svojom, krútiac ryšavou hlavou, keď mu otvárala dvere do jedálne. Keď vošiel, pevne ich za ním zatvorila a obrátila sa k Šarlote Štvrtej, ktorá stála v predizbe, kývala hlavou, usmievala sa a prstom ju privolávala.

	„Och, slečna Shirleyová,“ šepkala jej, „vyzrela som ž kuchynského obloka a – on je veľmi pekný a akurát pre slečnu Levanduľu. A povedzte, slečna Shirleyová, bolo by to veľmi nepekné, keby som načúvala za dverami?“

	„Bolo by to hrozné,“ odvetila Anna pevne. „A preto poď so mnou preč, aby si odolala pokušeniu.“

	„Nemôžem nič robiť a je to hrozne nudné ponevierať sa hore-dolu a čakať,“ vzdychla Šarlota. „A čo, ak ju predsa len nepožiada o ruku, slečna Shirleyová? U mužov nikdy nemáte istotu. Moja staršia sestra, Šarlota Prvá, sa raz nazdávala, že sa s jedným zasnúbila, ale ukázalo sa, že on má na to iný názor, a vtedy vyhlásila, že sa už nikdy na muža nespoľahne. A počula som o inom prípade, v ktorom si akýsi muž myslel, že sa chce oženiť s istým dievčaťom, ale v skutočnosti to bola jej sestra, po ktorej túžil. Ako si môže byť žena istá, slečna Shirleyová, keď chlapi nevedia, čo chcú?“ „Pôjdeme do kuchyne a vyčistíme strieborné príbory,“ navrhla Anna. „Pri takej práci, našťastie, netreba veľa rozmýšľať a dnes večer by som naozaj nevedela rozmýšľať. Aspoň nám prejde čas.“

	Prešla hodina. Práve keď Anna kládla na miesto poslednú ligotavú lyžicu, počuli, ako sa zatvorili predné dvere. Dievčatá si hľadali navzájom útechu v očiach.

	„Och, slečna Shirleyová,“ zhíkla Šarlota, „keď tak skoro odchádza, nič z toho nie je, ani nikdy nebude.“ Obidve priskočili k obloku. Pán Irving nechcel odísť. So slečnou Levanduľou pomaly kráčali stredným chodníkom ku kamennej lavici.

	„Och, slečna Shirleyová, pozrite, veď ju drží okolo drieku,“ šepkala Šarlota Štvrtá nadšene. „Iste ju požiadal o ruku, lebo ináč by mu to nedovolila.“

	Anna uchopila Šarlotu Štvrtú okolo drieku a tancovala s ňou po kuchyni, kým sa obidve nezadychčali.

	„Och, Šarlota,“ zvolala veselo, „nie som ani prorokyňa, ani dcéra prorokyne, ale viem veštiť. V tomto starom kamennom dome sa bude odbavovať svadba, prv než sčervenie javorové lístie. Mám vám to preložiť do prózy, Šarlota?“

	„Nie, tomu rozumiem,“ odpovedala Šarlota. „Sobáš nie je báseň. Ľaľa, slečna Shirleyová, veď vy plačete! A to prečo?“

	„Ach, pretože je to také krásne – ako v rozprávkovej knižke – a také smutné a romantické,“ povedala Anna a žmurkla očami, aby si z nich vy tisla slzy. „Je to všetko krásne, ale aj kúštik smutné.“

	„Nuž, pravdaže, vydať sa je riziko,“ pripustila Šarlota Štvrtá. „Ale koniec koncov, slečna Shirleyová, sú aj horšie veci na svete ako mať muža.“

	
KAPITOLA 29 

	Poézia a próza

	Nasledujúci mesiac Anna žila v ovzduší, ktoré podľa avonleaských zvykov znamenalo, že žije vo víre vzrušenia. Príprava jej skromnej výbavy do Redmondu bola iba druhoradou záležitosťou. Slečna Levanduľa sa pripravovala na sobáš a v kamennom dome sa odbavovali nekonečné porady, plány a debaty, pričom Šarlota Štvrtá vždy poletúvala, a nasledovali zúfalé chvíle pri vyberaní fazónok a skúšaní šiat. Anna s Dianou strávili polovicu svojho času v Sídle ozveny a boli noci, keď Anna nemohla zaspať pre starosti, či dobre urobila, keď slečne Levandule poradila, aby si na cestovné šaty vybrala hnedú, a nie námornícku modrú, a keď ju nahovorila, aby si zo sivej látky dala ušiť moderné šaty.

	Všetci, ktorých sa týkal prípad slečny Levandule, boli veľmi šťastní. Paľko Irving pribehol do Zeleného do mu porozprávať novinu Anne, len čo mu ju otecko prezradil.

	„Vedel som, že sa môžem na otecka spoľahnúť, keď si bude vyberať druhú mamičku,“ vyhlásil hrdo. „Je to skvelé mať otca, na ktorého sa možno spoľahnúť, pani učiteľka. Veľmi ľúbim slečnu Levanduľu. Aj stará mama je rada. Hovorí, ako sa teší, že si otecko nevybral Američanku, lebo hoci sa to prvý raz vydarilo, druhý raz by sa to pravdepodobne už nestalo. Pani Lyndová vraví, že sobáš schvaľuje na celej čiare, a dúfa, že slečna Levanduľa sa vzdá svojich čudných zvykov a bude ako ostatní ľudia, až sa vydá. Ale ja dúfam, pani učiteľka, že sa čudných zvykov nevzdá, lebo mne sa páčia, a neprajem si, aby bola ako iní ľudia. Vy to dobre chápete, pani učiteľka.“

	Aj Šarlota Štvrtá patrila medzi tých šťastných.

	„Och, slečna Shirleyová, všetko sa na dobré obrátilo. Keď sa pán Irving a slečna Levanduľa vrátia zo svadobnej cesty, pôjdem do Bostonu a budem bývať u nich; a mám ešte len štrnásť rokov, kým sestry ta šli až v šestnástich. A všakže je pán Irving skvelý? Priam zbožňuje zem, po ktorej ona kráča, a keď vidím, ako ju pozoruje, mám niekedy veľmi čudný pocit. Nedá sa to opísať slečna Shirleyová. Som náramne rada, že sa majú tak radi. Koniec koncov je to tak najlepšie, hoci niektorí ľudia sa zaobídu aj bez lásky. Mám tetu, ktorá sa tri razy vydala, a tvrdí, že prvý raz sa vydala z lásky a druhé dva razy iba z vypočítavosti a so všetkými troma mužmi bola spokojná, len vtedy nie, keď bola na ich pohrebe. Ale podľa mojej mienky predsa len veľa riskovala, slečna Shirleyová.“

	„Och, aké je to všetko romantické. Keby som si vtedy nebola zmýlila cestu, keď sme šli do Kimballovcov, nikdy by som sa nebola zoznámila so slečnou Levanduľou,“ vzdychla si Anna v ten večer, keď ostali s Marillou samy. „A keby som sa nebola s ňou zoznámila, nikdy by som tam nebola zaviedla Paľka, ktorý by nikdy nebol písal oteckovi o svojej návšteve u slečny Levandule, práve keď sa pán Irving vyberal na cestu do San Francisca. Pán Irving vraví, že keď list dostal, rozhodol sa, že do San Francisca pošle svojho spoločníka a sám pôjde sem. Pätnásť rokov o slečne Levandule nepočul. Ktosi mu vtedy povedal, že sa má vydávať, a odvtedy žil pod dojmom, že je vydatá, a nikdy sa nikoho na ňu nevypytoval. A teraz sa všetko na dobré obrátilo. A ja som k tomu prispela. Možno – ako vraví pani Lyndová – všetko je na tomto svete predurčené a muselo sa to stať. Ale predsa je to príjemné, keď si pomyslím, že som bola tým nástrojom predurčenia. Áno, naozaj je to veľmi romantické.“

	„Ja v tom nič mimoriadne romantické nevidím,“ hundrala Marilla dosť namosúrená. Podľa Marillinej mienky Anna mala spústu práce s vlastnými prípravami na vysokú školu, a nemala sa dať strhnúť cudzími záujmami a tráviť dva dni z troch v Sídle ozveny, kde pomáhala slečne Levandule. „Najprv sa dvaja mladí blázni povadia a trucujú. Potom Števo Irving odíde do Spojených štátov, po čase sa tam ožení a podľa všetkého žije celkom šťastne. Keď mu žena zomrie, po slušnom časovom odstupe si zmyslí prísť domov a presvedčiť sa, či by ho prvá láska nechcela. Zatiaľ tu ona žije slobodná, pravdepodobne preto, že sa nenašiel nikto dosť milý, čo by ju popýtal o ruku, stretnú sa so Štefanom a dohodnú sa, že sa predsa len vezmú. Povedz mi, čo je na tom romantické?“

	„Keď to takto beriete, naozaj na tom nič romantické nie je!“ zhíkla Anna, akoby ju obliali studenou vodou. „Možno to tak vyzerá v próze. Ale keď sa na to dívate poeticky, a podľa mňa je to krajšie, javí sa vám to celkom ináč. Anna sa prebrala, oči jej znovu zažiarili, líca zapýrili, lebo sa dívala na celý príbeh šťastnými očami poézie.

	Marilla pozrela na rozžiarenú tváričku a odpustila si ďalšie ironické poznámky. Možno si uvedomila, že je predsa lepšie byť obdarený ako Anna „fantáziou a jasnozrivosťou“ – darom, ktorý svet nemôže udeliť ani odobrať, ktorý však napomáha dívať sa na svet očami, ktorými sa všetko javí zaliate slnečným svetlom a odiate slávou a sviežosťou, neviditeľnou pre tých, čo sa dívajú na svet iba očami prózy.

	„Kedy bude svadba?“ spýtala sa po krátkej pomlke.

	„Poslednú stredu v auguste. Majú mať sobáš v záhradnej besiedke pod medonicou – na tom istom mieste, kde ju pán Irving pred dvadsiatimi piatimi rokmi požiadal o ruku. Marilla, toto je romantické, aj keď sa to hovorí v próze. Nebude tam nik okrem pani Irvingovej a Paľka, Gilberta, Diany, mňa a sesternice slečny Levandule. Večer o šiestej odídu vlakom na cestu po tichomorskom pobreží. Keď sa na jeseň vrátia, Paľko a Šarlota Štvrtá sa s nimi presťahujú do Bostonu. Ale Sídlo ozveny ostane tak, ako je – predajú sliepky, kravu a zadebnia obloky – a každý rok budú sem chodiť na leto. Som tomu veľmi rada. V zime by ma v Redmonde hrozne bolelo, keby som si predstavila ten milý starý dom celkom prázdny a opustený, s prázdnymi izbami – alebo ešte horšie, obývaný cudzími ľuďmi. Ale takto budem môcť naň spomínať tak, ako som ho vždy vídala a budem vedieť, že čaká na leto, ktoré doň opäť vnesie život a smiech.“

	Láska, ktorá spojila milencov stredných rokov v kamennom dome, nebola jediná, ktorá v tom čase obšťastnila dve duše. Tú ďalšiu objavila Anna raz večer neočakávane, keď išla čistinkou do domu Na stráni a vošla do záhrady Barryovcov. Diana Barryová tam stála s Fredom Wrightom pod veľkou vŕbou. Diana sa opierala o sivý kmeň, oči mala sklopené a líca rozpálené. Fred ju držal za ruku, skláňal sa nad ňu a jachtavo jej čosi vážne šepkal. V tejto čarovnej chvíli iní ľudia nejestvovali na svete ... Preto ani jeden nevidel Annu, ktorá s porozumením na nich pozrela, vzápätí sa obrátila a nehlučne sa náhlila späť borovým lesíkom; zastavila sa až vtedy, keď došla do svojej podkrovnej izbičky. Tu si zadychčaná sadla k obloku a pokúsila sa sústrediť zmätené myšlienky.

	„Diana a Fred sú zaľúbení,“ povedala si. „Och, pripadá mi to také ... také ... beznádejné dospelé.“

	V poslednom čase mala Anna podozrenie, že Diana sa stáva nevernou smutnému byronovskému rytierovi svojich prvých snov. Veď to, čo vidíme, je mocnejšie, ako to, čo počujeme alebo tušíme, a tak keď si Anna uvedomila, že sa vo svojej domnienke nemýlila, takmer sa striasla od nesmierneho prekvapenia. Potom na ňu doľahol čudný pocit, že je osamotená ... akoby Diana vkročila do nového sveta, zavrela za sebou bránku a nechala Annu vonku.

	,Svet sa tak rýchle mení, že ma to až desí,‘ pomyslela si Anna trúchlivo. ,A obávam sa, že medzi mnou a Dianou už nebude ten istý vzťah ako predtým. Viem isto, že odteraz jej už nebudem môcť prezradiť všetky svoje tajomstvá, lebo by ich mohla zveriť Fredovi. Ale čo na Fredovi vidí? Pravda, je príjemný a veselý – ale je to iba Fred Wright.‘

	To je vždy záhadná otázka – čo kto vidí na tom druhom? A predsa, aké šťastie, že je to tak, lebo keby každý videl druhého rovnako – nuž v tom prípade „každý by chcel len moju squaw“, ako to povedal istý Indián, že Diana na Fredovi naozaj niečo vidí, nech sa Anne pozdáva alebo nie. Na druhý deň večer prišla Diana do Zeleného domu. Vo východnej podkrovnej izbietke, potme a osamote, všetko Anne hanblivo vyrozprávala. Obidve dievčatá plakali od dojatia, bozkávali sa a napokon sa smiali.

	„Som taká šťastná,“ zverovala sa Diana, „ale je mi aj do smiechu, keď si pomyslím, že som zasnúbená.“ „Naozaj, aký je to pocit byť zasnúbená?“ pýtala sa Anna zvedavo.

	„Nuž všetko záleží na tom, s kým si sa zasnúbila,“ vysvetľovala Diana a tvárila sa povýšene a náramne múdro, ako sa vedia tváriť zasnúbení na zlosť tým, čo zasnúbení nie sú. „Je to úžasne príjemné zasnúbiť sa s Fredom – ale bolo by to, tuším, hrozné zasnúbiť sa s niekým iným.“

	„V tom nie je veľká útecha pre ostatné, keďže je iba jeden Fred na svete,“ smiala sa Anna.

	„Och, Anna, ty ma nechápeš,“ povedala Diana mrzuto. „Tak to nemyslím – ťažko to vysvetliť. Ale nič si z toho nerob. Raz to pochopíš aj ty, keď príde na teba rad.“

	„Vďaka ti, Diana moja drahá, teraz to už chápem. Veď načo mám obrazotvornosť, ak mi nemá umožniť hľadieť na život očami iných?“

	„Musíš mi ísť za družicu, Anna. Sľúb mi, že prídeš, nech budeš hocikde, keď sa budem vydávať.“

	„Prídem hoc aj z druhého konca sveta,“ sľúbila Anna vážne.

	„Pravda, dovtedy veľa času prejde,“ pokračovala Diana a začervenala sa. „Najmenej tri roky – veď mám ešte len osemnásť a mamička vraví, že ani jedna dcéra sa nevydá, kým nebude mať dvadsaťjeden. Okrem toho Fredov otec chce pre syna kúpiť gazdovstvo od Abraháma Fletchera a vraví, že ho chce mať z dvoch tretín vyplatené, kým ho dá naňho prepísať. Ale tri roky nie je pridlho, ak si mám všetko pripraviť do domácnosti, lebo nemám nič povyšívané. Ale zajtra začnem háčkovať prikrývky. Mira Gillisová mala tridsaťsedem prikrývok, keď sa vydávala, a ja som odhodlaná mať ich tiež aspoň toľko.“

	„Isteže by si nemohla viesť domácnosť, keby si mala iba tridsaťšesť prikrývok,“ súhlasila Anna s vážnou tvárou, ale šibalskými očami.

	Diana vyzerala urazená.

	„Nečakala som, že sa mi budeš posmievať,“ sťažovala sa vyčítavo.

	„Dievčatko moje, veď sa ti nevysmievam!“ zvolala Anna ľútostivo. „Len som ťa chcela trochu potrápiť. Som presvedčená, že budeš najmilšia gazdinka na svete. A to je veľmi pekné od teba, že si už teraz robíš plány, ako vybaviť domov svojich snov.“

	Len čo Anna vyslovila slová „domov svojich snov“, hneď upútali jej fantáziu a začala si stavať v duchu vlastný domov. Pánom jej domova bol, pravda, ideálny muž, tmavý, hrdý a pochmúrny; ale bolo čudné, že Gilbert Blythe sa jednostaj ponevieral nablízku, pomáhal jej vešať obrazy, zakladať záhradu a vykonávať rôzne práce, ktoré hrdý a pochmúrny hrdina zrejme pokladal za nehodné svojej dôstojnosti. Anna sa pokúšala odohnať Gilbertov obraz zo svojho vzdušného zámku, ale ustavične sa jej tam vtieral, a pretože sa Anna ponáhľala, pokračovala vo svojom vzdušnom budovaní bez ohľadu na jeho prítomnosť, a to tak úspešne, že domov jej snov bol vystavaný a zariadený skôr, než Diana opäť prehovorila.

	„Iste je ti čudné, Anna, že som sa zaľúbila do Freda, hoci sa líši od ideálu, o ktorom som vždy snívala ako o svojom budúcom manželovi – o vysokom, štíhlom mužovi. Ale predsa by som nechcela, aby bol Fred vysoký a štíhly, pretože, vieš, nebol by to Fred. Pravda,“ dodala Diana trochu žalostne, „bude z nás okrúhly párik. Ale predsa je to lepšie, než keby jeden bol malý a tučný a druhý vysoký a chudý ako Morgan Sloane so ženou. Pani Lyndová hovorí, že jej pripomínajú Širokého a Dlhého z rozprávky.“

	„Nuž,“ povedala si Anna večer, keď si prečesávala vlasy pred zrkadlom v pozlátenom ráme. „Teší ma, že Diana je taká šťastná a spokojná. Ale keď príde na mňa rad – ak sa vôbec na rad dostanem – predsa len dúfam, že to bude trochu napínavejšie. Ale aj Diana si to kedysi tak predstavovala. Toľko ráz som ju počula hovoriť, že sa nezasnúbi len takým praobyčajným spôsobom. On vraj bude musieť vykonať niečo mimoriadne skvelé, aby si ju získal. Ale zmenila sa. Možno sa aj ja zmením. Ale nie, nezmením sa, som odhodlaná sa nezmeniť. Och, také zasnúbenia narobia poriadny rozvrat, keď sa týkajú dôverných priateliek!“

	
KAPITOLA 30 

	Svadba v kamennom dome

	Nadišiel posledný týždeň v auguste. Tento týždeň sa mala slečna Levanduľa vydávať. O dva týždne Anna a Gilbert odídu do Redmondu na vysokú školu. O týždeň sa pani Ráchel presťahuje do Zeleného domu a rozloží si svoje zástavy a majetok v izbe, ktorá kedysi slúžila ako hosťovská spálňa a teraz už čaká pripravená na jej príchod. Pani Ráchel rozpredala na dražbe všetko zbytočné domáce zariadenie a teraz sa s pôžitkom oddávala svojej obľúbenej práci – pomáhala Allanovcom baliť. Na budúcu nedeľu bude mať pán Allan rozlúčkovú kázeň. Starý poriadok sa rýchle menil a ustupoval novému a Anna cítila, že sa do jej šťastia a vzrušenia mieša istý smútok.

	„Zmeny nie sú príjemné, ale osožné,“ povedal pán Harrison filozoficky. „Dva roky úplne stačia na to, aby sa stav udržal bez zmeny. Čo trvá dlhšie, ľahko splesnivie.“

	Pán Harrison fajčil na verande. Jeho žena mu obetavo navrhla, že môže fajčiť v dome, ak si sadne k otvorenému obloku. Pán Harrison sa jej odvďačil za jej ústupok tým, že za pekného počasia chodieval fajčiť von, a tak medzi nimi panovala vzájomná zhoda.

	Anna prišla poprosiť pani Harrisonovú o niekoľko žltých dálií. Anna s Dianou mali ísť večer do Sídla ozveny, aby slečne Levandule a Šarlote Štvrtej pomohli pri posledných prípravách na zajtrajší sobáš. Slečna Levanduľa sama nikdy nepestovala dálie; nemala ich rada a neboli by ani pristali do jej utiahnutej, starodávnej záhrady. Ale tohto leta boli v Avonlea a na okolí vzácne kvety hocakého druhu, a to vďaka búrke uja Abeho. No Anna s Dianou si zmysleli, že by to vyzeralo veľmi pekne, keby starú krémovú misu, do ktorej sa obyčajne dávali pampúšky, naplnili žltými dáliami a postavili do temného kúta na schodišti kamenného domu s tmavočervenými tapetami v pozadí.

	„Teda o dva týždne odchádzate na vysokú školu,“ pokračoval pán Harrison. „Tak, tak, budete nám veľmi chýbať, Emílii aj mne. Pravda, na vaše miesto v Zelenom dome nastúpi pani Lyndová. Aspoň vidíte, že nikto na svete nie je nenahraditeľný.“

	Ironický tón pána Harrisona nemožno vyjadriť na papieri. Hoci jeho žena sa s pani Lyndovou dôverne spriatelila, vzťah medzi ňou a pánom Harrisonom možno aj za terajšieho stavu označiť prinajlepšom slovami, že zachovávali ozbrojenú neutralitu.

	„Áno, pôjdem,“ odvetila Anna. „Rozum mi káže tešiť sa, ale v srdci banujem.“

	„Iste ulovíte všetky vyznamenania, ktoré v Redmonde možno uloviť.“

	„O niektoré sa pokúsim,“ priznala sa Anna, „ale už ma to tak nezvádza ako pred dvoma rokmi. Na vysokej škole sa chcem predovšetkým naučiť, ako najlepšie využiť život a vykonať v ňom čo najviac a čo najlepšie. Chcem sa naučiť rozumieť a pomáhať ostatným ľuďom aj sebe.“

	Pán Harrison prikývol.

	„Tak je to správne. To by malo byť poslaním vysokých škôl, a nie aby sa z nich valili húfy bakalárov umení, prepchatých knižnými vedomosťami a márnivosťou, že nemajú v hlave miesto na nič iné. Máte pravdu. Vám vysoká škola nemôže veľmi uškodiť.“

	Diana s Annou hneď po olovrante šli na voze do Sídla ozveny. Niesli so sebou kvetinovú korisť, ktorú získali výpravami do vlastných a susedných záhrad. V kamennom dome bolo veľmi rušno. Šarlota Štvrtá lietala hore-dolu tak čulo a rýchlo, že sa zdalo, akoby jej modré stuhy boli všade. Šarlotine modré stuhy viali vždy tam, kde bola bojová vrava najhustejšia.

	„Chvalabohu, že ste prišli,“ vítala ich skrúšene. „Je tu spústa roboty a poleva na torte nie a nie stuhnúť. A všetko striebro treba vyčistiť, veľký kufor zabaliť a kohúty, čo majú byť do hydinového šalátu, ešte behajú a kikiríkajú tamto pod kurínom, slečna Shirleyová. Na slečnu Levanduľu sa dnes nemožno ani v najmenšom spoľahnúť. Bola som povďačná pánu Irvingovi, keď pred niekoľkými minútami prišiel a vzal ju na prechádzku do lesa. Dvorenie je celkom na mieste, slečna Shirleyová, ale ak ho chcete zlúčiť s varením a rajbaním, všetko sa pokazí. To je moja mienka, slečna Shirleyová.“

	Anna s Dianou pracovali tak horlivo, že o desiatej večer bola aj Šarlota Štvrtá spokojná. Zaplietla si vlasy do nespočítateľných vrkôčikov a konečne uložila svoje ukonané kosti do postele.

	„Som presvedčená, že ani oko nezažmúrim, slečna Shirleyová, lebo sa bojím, že v poslednej chvíli sa niečo pokazí – že smotana sa nebude dať vyšľahať alebo pán Irving dostane záchvat a nebude môcť prísť.“ 

	„Veď nemáva záchvaty, alebo áno?“ spýtala sa Diana s vážnou tvárou, ale jamky pri kútikoch úst sa chveli. V Dianiných očiach Šarlota Štvrtá nebola krásna, ale bolo príjemné v jej spoločnosti.

	„Takéto úkazy nepodliehajú zvykom,“ tvrdila Šarlota Štvrtá dôstojne. „Stanú sa – a je koniec. Záchvat môže dostať hocikto. Netreba sa tomu učiť. Pán Irving sadal k obedu. Ale možno bude všetko v poriadku. Na vyzerá ako môj strýko, ktorého porazilo, práve keď si tomto svete treba len dúfať v najlepšie, pripraviť sa na najhoršie a potom prijať, čo nám pánboh pošle.“

	„Trápi ma jedine to, že zajtra nebude pekne,“ sťažovala sa Diana. „Ujo Abe predpovedal na stred týždňa dážď a od tej hroznej búrky nemôžem sa ubrániť, aby som predpovediam uja Abeho neverila.“

	Anna, ktorá vedela oveľa lepšie ako Diana, čo mal ujo Abe s búrkou, nedala sa tým vyviesť z rovnováhy. Spala spánkom spravodlivých a unavených, keď ju Šarlota Štvrtá zobudila ráno nezvyčajne skoro.

	„Och, slečna Shirleyová, nemala by som vás budiť tak skoro,“ volala na ňu cez kľúčovú dierku, „ale máme ešte veľa roboty. A bojím sa, že bude pršať, a bola by som rada, keby ste vstali a povedali, že nebude.“

	Anna priskočila k obloku, dúfajúc napriek všetkému, že Šarlota Štvrtá to hovorí len preto, aby ju zobudila. Ale žiaľbohu nevyzeralo sľubne. Záhrada slečny Levandule pod Anniným oblokom, hoci mala podľa očakávania byť zaliata bledým slnečným svitom, ležala v tmavom bezvetrí a obloha nad jedlami sa černela nevľúdnymi mrákavami.

	„To je hrozné!“ zvolala Diana.

	„Nesmieme sa vzdávať nádeje,“ povzbudzovala ich Anna odhodlane. „Ak nebude naozaj pršať, bude chladný sivý deň, aký sa ukazuje, oveľa príjemnejší ako slnečná páľava.“

	„Ale bude pršať,“ nariekala Šarlota. Do izby sa vkradla smiešna postava s vlasmi po celej hlave spletenými do nespočítateľných vrkôčikov, pozväzovaných bielymi nitkami, ktoré jej trčali všetkými smermi. „Do poslednej minúty vydrží bez dažďa, a potom sa bude liať ani z kanvy. A všetci zmoknú a navláčia nám do domu blato a sobáš nemôže byť v besiedke pod medonicou a povedzte, čo chcete, slečna Shirleyová, neveští to nič dobré, keď slnko na nevestu nezasvitne. Vedela som, že sa nám všetko pridobre darilo, aby to tak išlo až do konca.“

	Naozaj sa zdalo, že si Šarlota Štvrtá vypožičala list z knihy Elizy Andrewsovej.

	Nepršalo, hoci celý deň vyzeralo na dážď. Okolo poludnia boli už izby vyzdobené, stôl krásne prestretý a hore na poschodí čakala nevesta, vystrojená pre svojho ženícha.

	„Vyzeráte krásne,“ povedala Anna vo vytržení.

	„Nádherne,“ ozvala sa Diana.

	„Všetko je pripravené, slečna Shirleyová, a zatiaľ sa nič nestalo,“ poznamenala Šarlota Štvrtá veselo, keď išla do svojej izbietky poobliekať sa. Uvoľnila si všetky vrkôčiky a nakrútené vlasy si učesala do dvoch chvostov, ktoré zviazala nie dvoma, ale štyrmi novučičkými jasnomodrými stuhami. Dve horné stuhy pripomínali skôr obrovské krídla, vyrastajúce zo Šarlotinho krku ako u Rafaelových anjelov. Ale Šarlote Štvrtej sa videli veľmi pekné, a keď si obliekla biele šaty, tak tuho vyškrobené, že samy stáli na dlážke, obzrela sa v zrkadle a bola so sebou veľmi spokojná. Jej spokojnosť trvala iba dovtedy, kým nevyšla na chodbu a otvorenými dverami neuvidela v hosťovskej spálni vysokú dievčinu v mierne priliehavých šatách, ktorá si pripínala biele hviezdicovité kvety na mäkké, vlnité vlasy.

	,Och, nikdy nebudem vyzerať ako slečna Shirleyová,‘ pomyslela si úbohá Šarlota zúfalo. ,Hádam sa taká treba narodiť – cvičením to zrejme nemožno dosiahnuť.'

	O jednej hodine prišli hostia, medzi nimi pán Allan s manželkou. Pán Allan ich mal sobášiť, keďže graftonský pastor odcestoval na dovolenku. Sobáš odbavili bez formalít. Slečna Levanduľa zišla po schodoch dolu a na prízemí sa stretla so svojím ženíchom, ktorý ju vzal za ruku a ona k nemu zdvihla oči s takým pohľadom, že Šarlota Štvrtá, ktorá pohľad zachytila, cítila sa ešte čudnejšie ako predtým. Vyšli do besiedky pod medonicu, kde na nich čakal pán Allan. Hostia sa okolo nich zoskupili, ako sa im páčilo. Anna s Dianou stáli pri starej kamennej lavici. Šarlota Štvrtá sa postavila medzi ne a zúfalo sa ich držala za ruky chladnými, trasúcimi sa rukami.

	Pán Allan otvoril belasú knihu a obrady sa začali. Len čo slečnu Levanduľu a Štefana Irvinga vyhlásili za muža a ženu, prihodilo sa čosi krásne a symbolické. Slniečko sa znenazdajky prebilo cez mračná a zalialo šťastlivú nevestu záplavou svetla. V tom okamihu záhrada ožila tancujúcimi tieňmi a trblietavými svetlami.

	„Krásne znamenie!“ myslela si Anna a náhlila sa pobozkať nevestu. Potom všetky tri dievčatá nechali ostatných hostí hosťami, aj novomanželov, a spoločne bežali do domu, aby bolo všetko pripravené na hostinu.

	„Chvalabohu, už máme po tom, slečna Shirleyová,“ vydýchla si Šarlota Štvrtá. „Už sú bezpečne zosobášení, nech sa stane čokoľvek. Miešky s ryžou sú v komore, staré topánky za dverami a smotana na šľahačku na pivničných schodoch.“

	O pol tretej mladomanželia Irvingovci odišli a hostia ich odprevadili do Bright Riveru k popoludňajšiemu vlaku. Keď slečna Levanduľa – prepáčte, pani Irvingová – vyšla zo dverí svojho starého domu, Gilbert a dievčatá sypali na ňu ryžu a Šarlota Štvrtá tak vrtko hodila starú topánku, že zasiahla pána Allana rovno do hlavy. Najkrajšiu rozlúčku im mal pripraviť Paľko. Odbehol na verandu a divo zvonil na starom medenom jedálnom zvonci, ktorý zdobieval poličku nad kozubom v jedálni. Paľko mal jediný cieľ – narobiť čo najviac hluku. Keď však doznelo jeho vyzváňanie, z každého končiara, údolia a vrchu sa rozozvučalo zvonenie, ktoré znelo jasne, nežne a čoraz slabšie, sťaby milované ozveny slečne Levanduli želali šťastlivú cestu na rozlúčku. A tak za hlaholu požehnaných, milých zvukov slečna Levanduľa odišla zo starého života svojich snov a rojčenia do plnšieho, skutočného života.

	O dve hodiny Anna a Šarlota Štvrtá sa opäť vracali po chodníku. Gilbert išiel čosi vybaviť do West Graf tonu a Diana mala doma schôdzku. Anna so Šarlotou sa vrátili, aby dali všetko do poriadku a zamkli kamenný domček. Záhrada bola sťa jazero večernej slnečnej žiary, v ktorej poletúvali motýle a bzučali včely. Ale domček už teraz vyzeral opustený, ako to vždy nasleduje po oslavách.

	„Och, bože, aký opustený vyzerá,“ fikala Šarlota Štvrtá, ktorá plakala celou cestou domov zo stanice. „Svadba nie je o nič veselšia ako pohreb, keď je po nej, slečna Shirleyová.“

	Nasledoval večer plný práce. Bolo treba odložiť ozdoby, umyť riad, zbaliť nezjedené lahôdky do koša, aby si ich Šarlota Štvrtá mohla vziať domov pre mladších bratov. Anna nebola spokojná, kým všetko nebolo vo vzornom poriadku; keď Šarlota odišla domov so svojou korisťou, Anna prešla po tichých izbách, akoby kráčala po opustenej banketovej sále, a zatvorila okenice. Potom zamkla dvere a sadla si pod strieborný topoľ, kde čakala na Gilberta. Bola veľmi ukonaná, ale pritom sa neúnavne hrala „s dlhými, do budúcnosti siahajúcimi myšlienkami.“

	„Na čo myslíš, Anna?“ spýtal sa Gilbert, ktorý práve prichádzal po chodníku. Koňa s vozom nechal na ceste.

	„Na slečnu Levanduľu a pána Irvinga,“ odpovedala Anna zadumane. „Krásne je myslieť na to, ako sa všetko vyriešilo – ako sa opäť zišli po celých rokoch odlúčenia a nedorozumenia.“

	„Áno, je to krásne,“ pripustil Gilbert a hľadel Anne do zdvihnutej tváre, „ale či by to nebolo ešte krajšie, Anna, nebyť odlúčenia a nedorozumenia, keby celý život boli kráčali spolu ruka v ruke a zaoberali sa len tými myšlienkami, ktoré patrili obom?“

	Annino srdce sa na okamih čudne zachvelo; po prvý raz jej oči zaváhali pod Gilbertovým pohľadom a bledosť jej tváre zastrel rumenec, Akoby sa zdvihla záclona, ktorá visela pred jej vedomím, a ukázala jej netušené city a skutočnosť. Možno, že predsa len láska neprichodí do života s nádherou a fanfárami ako veselý rytier pri vjazde do mesta. Možno sa ti skôr prikradne tichými cestičkami ako starý priateľ; možno sa zjavuje v zdanlivej próze, kým neočakávaný kužeľ svetla neosvieti jej strany a neprezradí v nich rytmus a hudbu; možno ... možno sa láska prirodzene vyvíja z krásneho priateľstva ako ruža so zlatým srdcom, ktorá sa vyprosťuje zo svojho zeleného púčika.

	Potom sa záclona opäť spustila; ale Anna, ktorá kráčala po stemnenom chodníku, nebola celkom tá istá Anna, ktorá sem včera večer prišla na voze. Obrátila sa stránka dievčenstva, sťaby ju obrátil neviditeľný prst, a pred ňou ležala strana dospelej ženy so všetkým čarom a tajomstvom, so všetkou bolesťou a šťastím. Gilbert bol múdry a viac nepovedal; kým však mlčal, snažil sa čítať udalosti nasledujúcich štyroch rokov z Anninho rumenca. Čakajú ho štyri roky usilovnej šťastnej práce a ako odmenu získa užitočné vedomosti a milujúce srdce.

	Za nimi v záhrade vo večernom šere smutne stál kamenný domček. Ešte sa v ňom neskončili sny, nezamĺkol smiech, nevyhasla radosť zo života. Ďalšie letá čakali na tento kamenný domček, zatiaľ čo on bude čakať na ne. A ozveny nad riekou v purpurovej driemote očakávali veci budúce.

